
7 lune. 


Sânt trezit la ceasurile 5 de Dumitrescu, secretarul 
prințului Carol, și de Cădere, secretarul de la Justiție. 
Îmi anunță sosirea cu avionul a prinţului. E la Cotroceni. 
A fost primit de prințul Nicolae, care l-a îmbrățișat. 
Două regimente i-au dat onorurile. Mă chiamă. Arăt că 
trebuie să știu de ce e vorba, 

Peste două ceasuri, ziarele apar cu vestea. Maniu, 
chemat, a salutat pe prinţ cu un „Bine aţi venit“. Gu- 
vernul admite deci noua ordine de lucruri. Nicio re- 
sistență nu se semnalează. Imediat Averescu s'a dus la 
oarele unv’ de noapte. În foaia lui de sară se insistă asupra 
faptului că a fost primit. Liberalii consideră acest act ca 
o aventură pusă la cale cu guvernul. 

Sosirea s'a făcut cu avionul la oarele zece și jumătate. 
Nimeni din guvera nu m'a înștiințat. 

La Cameră. La ceasurile 9 sânt singur acolo. Încetul 
cu încetul deputaţii vin. Conversaţii obişnuite. Stere, 
suit pe o masă, perorează foarte încunjurat: sa și adap- 
tat... Brătescu-Voinești se primblă cu el la braţ. Îi spun 
ce monstruoasă ființă a fost lângă dânsul.—Nu chiar așa 
de mult, și, apoi, eu îl studiez.—Bestia sfidează mai departe. 

Manoilescu, Nae Ionescu, Cornescu, generalul Racoviţă 
triumfă, poate prea mult. 

Eu sânt de părere că un loc în Regență e ce trebuie 
să se ofere prințului. Nae Ionescu m'a și înscris între 
trădători. i 

Camera nu se poate deschide. Nu e niciun ministru 
pe bancă... Şedinja, mâne la 10. Generalul Racoviţă in- 
trerupe pe Șt. C. Pop și e pus la locul lui. Discuţia să 
fie liberă și calmă! 

Maniu e în luptă cu țărăniștii, minus Mibalache și 
Madgearu. El vrea un regent; ei un rege. Vaida, mai 
ales, e foarte violent. Nu se știe cine va birui. Studenții, 
ofițerii de reservă manifestă. Cuza e dus pe braţe de 
băieţi și ține discursuri în stradă. Steaguri apar la auto- 
rităţi și la prăvălii. Altfel, linişte. 


8 lunie. 


Adunarea se deschide, încunjurată de o lume imensă. 
Ca și armata, ea vrea pe regele Carol. 

Şedinţă demnă. Însă, la început, propunerea de a face 
din Mihai „Marele Voevod al Albei-lulii*. Propunere 
a lui Manoilescu. Protestez energic: nu e serios. În 
comisiune, Manoilescu își apără dârz părerea. Moștenitorul 
italian nu e de Savoia (sic)? Şi Mihalache intervine. 
Face propunerea de a se vota, promiţându-se o reve- 
nire. Îi laud „instinctul“ și el se supără puţin. Se proce- 
dează după părerea lui. 100 de abţineri. lunian, care 
joacă rolul și de jurist și de regisor, presintă cele două 
acte care înlătură situația creată la 4 lanuar. 

leau cuvântul arătând nulitatea actului şi destăinuiesc 
cele petrecute atunci. 

Apoi şi Senatul vine: Patriarhul, slab, tăcut, trist, iea 
locul lângă mine; Văitoianu apare ca observator; Presan 
e calm și sigur. 

Se trece coroana prințului Carol. Las să vorbească toți 
ceilalți. Averescu, present, deleagă, din prudenţă, pe Goga, 
«care făgăduia celui ce sar întoarce un glonţ și acum se 
laudă că a pregătit schimbarea. Lupu aruncă frase în- 
flăcărate. Foarte demn Hans Otto Roth; contele Bethlen 
convenabil (vrea liniște). Apoi Evreul, Ruteanul (tenden- 
ţios), plus un Bulgar. Uitam pe Cuza, primit în râsete. 
{eau cuvântul pentru a cere înlăturarea amestecului ar- 
matei, al amicilor, al partidelor. 

Votarea. Un vot contra. Pop vorbește cald. Mulţă- 
mește regenţilor (Patriarhul e „marele preot“; mai mult 
de Sărăţeanu, absent). Amintesc de princesă. Promite pe 
urmă: el vorbește „în etape“. „Vă aştept etapele“... 

Regele, spătos și voinic. Cu vechiul zimbet, puțin 
enigmatic. Sigur de sine și calm. Bun discurs de tmpă~ 
ciuire. Puțin dur despre cei de iertat. Amintiri din Emi- 
nescu. Un crez, care e al mieu. Vorbind de intelectualii 
presenți, îi privește lung. Îl salut. Aplause. 

Şt. C. Pop e foarte bine: cinstit și viguros. Contra cui 
ascunde și minte. 


Regele mă chiamă după ședință. Îi spun cât sânt de 
mișcat. Îmi aminteşte că m'a privit. „Să dea Dumnezeu 
să fie bine“, zic eu. Pentru audiența la el, prefer să nu 
intâloesc pe Maniu. „Prea l-am întâlnit des, ca să doresc 
și acum.“ 


La Regele. Vorbim de palatul părăsit, de covoarele 
cupte... „Se vede că n'a fost stăpân“... El, e ca acasă, 
fără urmă de desțărare, Mă întreabă de situaţie. Vrea un 
Ministeriu de concentrare fără un șef de partid în frunte, 
A vorbit cu Gh. Brătianu, care-i va răspunde dacă vine 
singur ori cu o parte din partid. Îi arăt că Averescu e 

imposibil, și după atitudinea de la 4 lanuar. Tot așa și 
Goga. S'ar putea lua de la ei Anibal Teodorescu. Regele 
spune că nu vrea să dea ţara în arendă ministrului pre- 
ședinte,cum zicea Manoilescu, ci să aleagă oamenii. — Ce 
zic de un Ministeriu Mihalache? — Omul a fost ridicat 
peste puterile lui; nu poate fi ridicat mai mult. Și, de 
altfel, el nu mai e simbolul: Maniu l-a ros pe d'inuntru 
pe trei șferturi. Eu recomand pe Presan, pe care sânt gata 
a-l ajuta. Oposiţie nu fac nimănui. Mie, după recunoaș- 
terile din străinătate, țara nu mai are ce-mi da: eu am 
te-i da. 

Ne despărțim. Regina Elisabeta așteaptă. Fusese și prin- 
tul Nicolae, dar plecase. 

Regele iese, cald aclamat. Merge la Șosea. Se intoarce 
cu princesa Elisabeta și cu Mihai. 


9 Iunie. 


La Văleni, 
Seara, aflu oferte de colaborare, mai mult sau mai 
puţin deschise: Hamangiu, Emil Miclescu. 


10 Iunie. 


Liberalii nu recunosc noua Domnie. Dar Gh. Brătianu nu 
iscălește declaraţia ce i s'a trimes. Fiul lui Ion Brătianu e 
exclus din partid. Regele e atacat personal, direct, crud, 
fără nicio cruţare. 

Mândrescu vine și el la mine pentru colaborare... 

Comandorul Păiș, venit din întâmplare, laudă pe prin- 
tul Nicolae. În legătura lui de dragoste e discret (princesa 
mi-a spus că în general e bine: „Il a un 'charme“), 
E îngrijorat de zăbava în constituirea Ministeriulyi: îi 

vorbesc de posibilitatea unei presidenţii a Patriarhului. 
Pe Maniu nu-l primesc. Dar presa continuă a fi pentru el. 

După dejun, un tânăr de la Finanţe vine să-mi spună 
că încasările merg slab. E pericol de neacoperire a chel- 
tuielilor. Madgearu, — azi deprimat, — era harnic, dar de 
un timp nu asculta pe nimeni şi se amesteca în comerţ. 
Îi plăcea să facă pe dictatorul, de şi acuma se teme de 
dictatori. Popovici ar îi înapoiat. Manoilescu, bine; Fran- 
cesii ar fi imitat sistemul lui pentru găsirea cifrei de afaceri 


% 


Vine Dinu Cesianu, căruia i s'a oferit Legația de la Paris 
şi a refusat-o din motive de familie: și pe el îl îngrijo- 
rează zăbava în resolvirea crisei (Maniu a fost ieri, pre- 
ședinţii Parlamentului la amiazi; acuma e Averescu, apoi 
va fi Lupu. Presan se obstinează în refus). Îi repet că eu cred 
într'o întoarcere a lui Maniu, pe care voiu fi silit să-l 
atac, De ce nu s'ar lua Șt. C. Pop? Cu el aș face sacri- 
ficiul de a merge. Cu Maniu doar după insistența pu- 
blică, în scris, a Regelui. 

Sânt din nou chemat la Regele. Îmi dă, cu cuvinte 
amabile, pentru rolul mieu cultural, cordonul „Carol l-iu“, 
Îi vorbesc de Presan, de Cicio Pop, ca presidenţi de 
Consiliu, dar adaug că sânt sigur de numirea lui Maniu, 

O recunoaște: n'are cum face altfel. Va refusa însă 
decretele care i s'ar părea contra intereselor țării. — Dar 
Maiestatea Voastră voiă un președinte care să nu fie șef 
de partid. — În politică, pornești cu o ideie și ești silit 
să ajungi la alta. Dar păstrează și o reservă: Presan, 
Titulescu. Apoi, la deschiderea ușii, cu oarecare jenă: 
„Și mata însuți“. Îi spusesem că sar putea să dau şi eu 
pe cineva, ca pe Munteanu-Râmnic, dar numai după o 
scrisoare regală, ca aceia pe care, cândva, de la Carol 
l-iu a primit-o Kogălniceanu. — Dar atunci ar trebui 

so scriu și celorlalți... — De ce nu? — E o ideie. Voiu 
vorbi cu Nicolae. Și, —să treacă noaptea... 


+ 


Seara, plecarea lui St.-Aulaire. La gară dr. Angelescu 
se arată speriat de ce a spus însuși la clubul liberal. Cicio 
Pop, căruia-i vorbesc de articolul pe care i l-am con- 
sacrat, spune: „Când mă lăudați mai mult, atuncea 
mă tem“, 

Îi arăt că l-am recomandat Regelui. „N'am umeri destul 
de largi.“ Aceia sânt ai lui Maniu, un om „cu atâta 
răbdare. — Și atât. — ȘI alte calități... — Încă ascunse. Şi 
vă iubește mult. — Ferească-mă Dumnezeu de așa iubire + 


11 Iunie. 


Ziarişti americani. Şi unul danes. 

După amiazi la Cameră. Câţiva deputaţi. Ședinţa se 
amână. 

Cineva, un ofițer superior care știe totul, îmi spune că 
povestirea locotenent-colonelului Precup și a lui Nicoară 
despre întoarcerea Regelui nu cuprinde tot adevărul. Sânt 
niște ofițeri „politiciani“. Maniu n'a știut nimic. Venise 
cu gândul de arestare. Schimbarea la faţă a tuturora e 
revoltătoare. Oamenii politici dau asalt. Regele a fost 
silit a-i „ruga“, Poate va veni momentul și pentru alte 
metode, 

* 

Seara, la 9. Maniu are însărcinarea oficială de a forma 

Cabinetul. 


Maniu n'a reuşit. Cele două nuanţe din partid nu se 
înțeleg. El se declară obosit și bolnav. 

Aflu însă că la Regele a fost așa de pretențios, incât 
La desgustat. 

12 lunie. 


Presan a fost chemat deci de la țară. 

El vine la mine pe la 3. Va intreba pe toți, și pe Vintilă 
Brătianu, care e în plină retragere, dar dârz nevoie mare! 
Aprob ideia. Speră în concursul naţional-țărăniştilor. Și 
Averescu i-a propus pe al lui, poate cu participarea sa 
personală. Ar vrea măcar pe Gh. Brătianu dintre iibe- 
rali. Îmi oferă vice-presidenţia. ÎI rog nici să nu pome- 
nească de așa ceva, căci ar speria pe ceilalți. — Ce Minis- 
teriu vreau ?— Acela pe care nu-l va primi nimeni. 


13 Iunie. 


Generajul Presan, spun ziarele, neputând câștiga pe 
Vintilă Brătianu, și-a depus mandatul, 

Ar vrea să-mi vorbească, și—nu mai vine. 

Maniu reface Ministeriul, punând pe M. Popovici la 
Finanţe și înlăturând, cu Voicu Niţescu, pe Răducanu, 
loaniţescu și Mirto, trei fruntași ţărănişti. 


14 lunie. 


Procesul lui Tzigara-Samurcaș pentru insultele ce mi-a 
adus ca rector, E extraordinar de provocant, Bate cu 
pumnul în masă, lovește cu dosul minii documentele, înain- 
tează agresiv către masa judecătorilor. Amestecă purtarea 
lui supt ocupaţie. Insultă pe cei cari [a lași făceau patriotism 
„leften“ în dosul armatelor romănești și rusești. Exhibează 
scrisori de la cei' cărora li-a apărat averile ca prefect de 
poliţie. Arată și cetește scrisori de ale Brătienilor. Dacă 
va fi condamnat, demisionează din învățământ și publică 
dosarele sale. 


8 N. IORGA 


Din comisiune, președintele, magistratul Mladoveanu, 
şi profesorul Longinescu sânt pentru avertisment. Majo- 
ritatea de trei, P. Bogdan de la Iași, lacobovici de la Cluj 
şi Botezat de la Cernăuţi fac să fie achitat. 

Demisionez din rectorat. 


4 
La Cameră, noul Ministeriu Maniu. Şeful are lângă el 
pe M. Popovici, sigur de sine și mândru, pe Madgearu, 
palid, pe Iunian lângă Manoilescu și la capăt rotofeiul 
Potârcă. Dă explicaţii jalnice, mult aplaudate. Dar și cu- 
vântarea mea contra exclusivismului de partid și pentru 
drepturile Regelui află un răsunet în majoritate. 


* 


Duca a găsit burduful pe care să plutească: „expec- 
tativa binevoitoare și patriotică“, 
x 
Lui *Tașcă i s'a impus la Berlin să-și facă discursul de 
președinte nemţește său romănește. A invăţat pe de rost 
frase germane. 


16 Iunie. 


Presan la mine. Îmi arată ce răspunsuri i sau dat de 
şefii de partide. Maniu i-a pretins mai multe Ministerii 
decât se puteau da, Averescu a propus numai pe Anibal 
Teodorescu, cu care Presan nu credea că se poate mul- 
țămi, Lupu vrea două Ministere, nu știu câte subsecretariate, 
patruzeci de locuri în Cameră prin „utilisarea demisiilor 
în alb“. Vintilă Brătianu l-a acoperit cu o ploaie de im- 
precaţii. 

Îmi spune că Stere a cerut să fie primit de Rege, care 
i-a pus condiţia de a retracta public in Cameră. 

E d 

Ieri a fost congresul liberal al lui Gh. Brătianu. | sau 
inchinat foștii miei elevi de la Fontenay, supt conducerea 
lui Giurescu: Panaitescu, Lambrino (!). Alături, preotul 
V. Radu, căruia abia i-am procurat un mare premiu la 
Academie, și Victor Papacostea, de ale cărui platitudini 


nu puteam scăpa. 
* 


După-amiază, la Cameră, interpelez asupra situației Mu- 
seului lui Tzigara-Samurcaș de la Şosea. 

Comandorul Zaharia, în termini călduroși, cere răspin= 
gerea demisiei mele de la rectorat. Ministrul declară că 
a făcut-o și că pentru Fundaţie va aranja în câteva zile. 

Discursuri la legea Camerelor agricole, Interesanţi un 
cizmar ungur din Ciuc și ţăranul Mişa Vasiescu. Vehement 
contra lui Mihalache, D. R. loaniţescu, foarte aplaudat. 


* 


Studenţii s'ar mișca pentru a-mi da satisfacţie. Afară 
de „Universul“ toată presa tace. (Dr. Angelescu a putut 
strecura două articolașe la foile liberale.) 


17 Iunie. 


Decanii vin la mine pentru a mi se arăta solidari. 

Seara, studenţii demonstrează călduros înaintea casei 
mele. La Cameră Mirto-mi vorbește de posibilitatea co- 
laborării cu țărăniștii, după spargerea partidului la putere. 

Gh. Brătianu a fost la mine ca să-mi spuie că nu se 
gândește la vre-o împăcare cu Duca, cu atât mai puţin 
cu unchiul său Vintilă. Va reintra în Cameră. Dar, aici, 
se mulțămește a ceti o declarație în numele „partidului 
naționai-liberal“, care e foarte aplaudată. 

Tinerii istorici, conduși de Giurescu, se înscriu formal 
la el. 

Au găsit, în sfârșit, politică „intelectuală“... 

18 Iunie. 


Senatul universitar mă asigură de cele mai bune sen- 
timente, dar nu iea atitudine față de Tzigara-Samurcaș. 


+ 


La Cameră vorbesc contra admiteri! localurilor de 
jocuri de noroc. 
Legea listei civile și a dotațjilor. 


Vorbesc și la legea sanitară. Moldovan, sub-secretarul 
de la Sănătate, răspunde blajin. 


Aflu de la Mirto că Maniu a fost surprins ia întoarcerea 
Regelui. A spus în Consiliu: „Văd că m'am înșelat, ar- 
mata nu mă urmează“. lar generalul Condeescu i-a răspuns, 
ca încercare ; „Daţi ordin și vă va urma“. „indreptarea“ 
spunea aseară că Madgearu a vorbit noaptea la 12 despre 


iminenta arestare. 
* 


După amiazi cruțătoare interpelare cu privire la Mu- 
seul de la Șosea. 


20 Iunie, 


La Cameră învălmășită alegere de vice-preşedinţi. 
Ceartă la legea sanitară, provocată de demagogi. Vaida 
mă face să intervin pentru a potoli lucrurile. Noaptea, 
scandal provocat de Ioaniţescu. 


23 lunie. 


leri s'a presintat proiectul de lege pentru pensia Pa~- 
triarhului și a lui Sărăţeanu, 

Ieau cuvântul, dimineața. Înainte de mine, vulgar, 
deputatul lupist Leon. După mine, în sens guvernamental, 
Cuza. Maniu, omul „în doi peri“, trage sfori usate. 

După-amiazi se trece proiectul cu două, voturi. 

* 


Se dau premiile de literatură lui Crainic și Basarabescu. 
Rebreanu, în conflict cu primul, il combate cu dinţii 
strânși. Minulescu nu cutează a spune numele lui Arghezi. 


24-5 Junie. 


La Piua Petrei. De aicí la Hârșova. Primire călduroasă... 
şi cu sunet de treascuri. Conferinţă la Constanţa, despre 
„Lipsa de virtute cetățenească“ ; de şi, din causa zăbăvii 
sosirii mele, foarte mulți plecaseră, sala e tixită de lume. 

A doua zi, la Mangalia. Întors prin trumoasa regiune 
a „Bărăganului“ dobrogean, pe la Adam-Clisi, Cusgun, 
Silistra, unde aflu pe Tașcu Pucerea și pe Pericle Papa- 
hagi, Turtucaia, — infect cuib tragic, — și Olteniţa. 


26 Iunie. 


Se discută contractul telefoanelor. Obişnuitul atac at 
lui Ioaniţescu. Anunţându-se proiectul pentru Dobrogea 
Nouă, Mihalache asigură că nu se vor lesa drepturile 
coloniștilor. 


27 lunie. 


Vorbesc, aplaudat, contra concesiei telefoanelor. Aceiași 
Cameră stă ințepenită când, după amiazi, atac contractul 
Stewart pentru Șosele (opera lui Madgearu). 

La Cameră, legea Dobrogii-Noi. Vorbește Buzdugan, 
îngăimat ca de obiceiu, pe alocuri violent. Deputaţii 
bulgari urlă, când li se spune că zilnic ieau lecţii de la 
Legația bulgărească. Trebuie să intervin pentru a face 
să se ridice ședința din lipsa deputaţilor. 

După amiazi, terminând Buzdugan, vorbesc eu. Miha- 
lache răspunde cu cifre, În Dobrogea-Nouă e puţin pă- 
mânt neîmpărțit. Deci colonisarea a dat faliment, —ceia ce 


constat. 
* 


În urma unui strălucit concurs (cu Busuioceanu) Gh. 
Oprescu capătă catedra de istoria artei, 


29 Iunie, 


Îmoărțirea premiilor la Universitate. Invit pe Rege, care, 
reținut, dă câteva cuvinte scrise. 


* 


După-amiazi opresc pentru un moment discuţia legii 
Dobrogii-Noi. Apoi se încuie ușile ca să nu mai fugă 
nimeni, și îi se dă drumul. 


30 Iunie, 


Legea s'a luat în consideraţie aseară, cu 45 de deputați. 

Acuma, se repetă. Şi se votează și noile taxe de con- 
sumaţie și legea cărăușiei, 

Camerele se inchid cu un auto-encomiu al lui Maniu. 

+ 

Azi dimineaţă, „regele chibriturilor“, Ivar Krueger, la 
mine. Îi explic suferinţile ţării de pe urma unei clase 
dominante inferioare. El îmi vorbeşte de Franţa, de 

Poincaré, omul lucrurilor mici, cu hotăriri ca pentru 
zilele mari. 
I-iu Iulie. 

La Palat, pentru dejunul oferit de Rege ministrului sârb 
Marincovici. Legația sârbească, Maniu, Mironescu, șefii 
Curţii. 

Regele imi întinde păharul, ostentativ. 

Îşi arată dorința de a veni la cursurile de la Văleni. 

Principesa Ileana se interesează de studente. Pare un 
suflet bun și curat. 


5 Iulie. 


Un deputat majoritar, Penescu, avocat al Suedesilor 
pentru chibrituri, inventează o conversaţie a mea despre 
dânșii la Cameră și aduce demisia fiului mieu Mircea 
de la dânșii. 


* 
Tzígara-Samurcaş cere să se strice concursul la care a 
reuşit Oprescu. 
10 Iulie, 


Insulte ordinare în foaia lui Averescu. Se teme că 
ieau guvernul! 


11 Iulie. 


Comunicat al lui Maniu că Regele-i cere să continue. 
Ieri, Vintilă Brătianu a avut audiență „la Palat“, pentru 
a aduce un memoriu. Urmează Duca, sigur de sine. 

Regele a visitat, cu primarul Dobrescu, orașul. 


15 Iulie, 


Vine la Văleni corul de la Storojineţ. 
Asistă princesa Elena. 
Regele trimete o scrisoare de salutare ; va veni mai tărziu. 

Asistă și vorbeşte la cursuri profesorul american Joseph 
Routek. 


22 Iulie. 


Gh. Beza, fiu de Macedonean, fost redactor la „Epoca“, 
a tras asupra lui Angelescu, sub-secretar la Interne, și 
l-a rănit în mai multe locuri, 


29 Iulie. 


Ministrul Franciei îmi aduce la Văleni placa Legiunii 
de Onoare. În sala de cursuri laudă frumoasele locuri cu 
dealuri și livezi și spune că nicăieri nu puteam fi decorat 
mai bine decât în locul creațiunii mele. 


5 August. 


Patrusprezece Armeni, cu harnicul Sirouni, mă visitează. 
Un fost comandant de armată armeană îmi spune câteva 
cuvinte mișcătoare. 


8 August, 


Visită a vre-o treizeci de studenți din Breslau, 


12 August. 


Regele vine cu automobilul la amiazi. Ars de soare, 
ingrășat. Poartă bereta de aviaţie. Cetesc la sală cuvântul 
de întâmpinare. Răspunde în puţine cuvinte, Termină 
asigurând că va încerca să înoade tradiţia Statului cul- 
tural al lui Brâncoveanu, E primit foarte călduros. 

Arată preocupat de lipsa de bani a țării. Vădit îl 
apasă grijile. 

După ce a cercetat așezămintele, pleacă. 

Gh, Brătianu vine pentru lecţia lui, cu o suită de două 
automobile. Partidul lui află potrivită curtea salei de 
cursuri pentru a i se presinta. Şi el se teme de continuarea 


regimului Maniu. 7 


Presa francesă continuă a fi ostilă Regelui. 
15 August. 
Închidere pe tăcute a cursurilor. Ascultătorii au fost 
mai mult tineri, fără legături cu viața mea, 
16 August. 


O furioasă campanie de ziare contra mea. Pentru 
„Viitorul“ sânt un pur bolșevic. „L'indépendance“ 
conjură pe Maniu să facă un pact de succesiune. „În- 
dreptarea“ mă acopere de înjurii. „Universul“, supt is- 
călitura lui C. Bacalbașa, conjură pe rege să „se păzească“, 
„Curentul“ mă pune laolaltă cu ceilalți „șefi de partide“: 
trist că a venit Titulescu, aș fi bucuros că a plecat. 


22 August. 


Încep conferințile la Sinaia, despre cetitul și înțelegerea 
cărţii. Ele vor fi tot mai cercetate. 


30 August. 
La București, pentru ultima repetiție a „Casandrei“. 
31 August, 


Seara, „Casandra“. Joc foarte bun. Primire din partea 
publicului, călduţă. Vădit, şi această piesă îl întrece, 

13 Septembre. 


Cele mai urite calomnii contra Regelui, de la oamenii. 
pe cari-i crede siguri. 


x 


Inculeț și Ciugureanu la mine. Cel d'intăiu, aflând de la 
Lupu că socotesc bună o înțelegere între șefii de gru- 
pări, cu excluderea îndărătniciei lui Averescu, vin să mă 
intrebe dacă n'ar putea fi posibilă o întrevedere cu Vin- 
tilă Brătianu.—De ce nu ? Îl prefer aventurii lui Gheorghe 
Brătianu care și-a strâns în jur pe toți fugarii. Inculeţ 
vede o adunare a „ciocoilor“, tot felul de „prinți“ strânși 
în jurul lui Brătianu „tânărul“. Îi spun că e o veche 
părere a mea această concentrare a aristocrației intelec- 
tpalisate (la un moment îi scapă întrebarea: ce ar fi de 
făcut în cas când, din nou, „coroana ar fi vacantă“? Nu-i 
răspund). 

Regele s'a declarat contra dictaturii și pentru o acţiune 
solidară de refacere economică. Interviewul dat unui 
ziar engles e de sigur bun. Nu se potrivește cu ce se 
colportează. 


+ 


Un proprietar de aici îmi arată cum a fost expropriat 
la București, în Calea Plevnei, pentru ca locul subsecre- 
tarului de Stat A. să capete a patra fațadă... 


21 Septembre. 


Foarte cercetată, adunarea comitetului nostru la Bu- 
curești. Preoţii ardeleni, Câmpeanu și Pușcariu, găsesc 
cuvinte energice și duioase, după cuvântarea mea. 

Zotta-mi spune că Dori Popovici ar vrea să mă vadă: 
umblă după o ligă economică în Bucovina. N'o pot lua 

în serios; e manopera unui politician — și ce politician! 
Zotia-mi spune că a aflat de la comanda jandarmeriei 
că ţăranii bucovineni sânt gata să se revolte; Basara- 
benii au așteptat doar atâta. Îi spun că ştirile îmi par 


exagerate. 
» 


Seara, la Sinaia. Regele e la Bacău pentru o serbare 
militară, 


22 Septembre. 


Puiu Dimitrescu, secretarul regelui, a fost inștiințat că 
voiesc să fiu primit. 

Regele, imbrăcat civil, foarte sănătos și în excelentă 
disposiţie. 

Subliniază că nu e vorba, cu mine, de o „consultaţie“. 
Am arătat că eu n'am cerut audiență, ca să nu se creadă 
că aş urmări vre-un avantagiu. Eu nu mă umilesc nici 
înaintea lui Dumnezeu și nu cer nimic nimănui. Dacă 
vre-odată aș avea să-L servesc, să nu mi se poată spune 
că eu, cerând, trebuie să execut ce mi se spune, ci vreau 
să fiu chemat pentru ideile mele, liber a le realisa. 

Arăt ce s'a vorbit la adunarea amicilor miei, și Regele 
se interesează de ce represintă ei. După ce-i arăt soluţiile 
noastre, iea cuvântul și vorbește, cald și clar. Agricultura, 
compromisă prin demagogie și ignoranță, trebuie resta— 
urată: din ea se hrănește țara. Omul trebuie să se puie 
pe lucru. Spiritul de clasă a adus despovărări fatale 
pentru fisc. În locul comisiunilor mele, e pentru între- 
buințarea cooperaţiei. I se pare că s'a făcut abus de teorii. 
Țăranul a cheltuit prosteşte, nici măcar pentru ridicarea 
nivelului cultural al casei sale. Orășanul e strivit de sarcini. 
Resturile marii proprietăți se cer ajutate. E păcat că fă- 
ranului, bun debitor, i s'a lăsat pământul de pomană: 
atâtea miliarde pierdute... Osebește între Maniu și Miha- 

lache, care se pare că se bucură de o mai bună apreciere, 
ÎI revoltă atitudinea cutărui demagog a cărui acţiune, 
criminală, ar putea duce și la o arestare. Audiența lui 
Duca nu i-a folosit, Recunoaște că Gheorghe Brătianu-și 
compromite acţiunea prin calitatea aderenților cari se 
îmbulzesc. 

E mulțămit de Mironescu. Nu vrea disolvarea Came- 
rilor, dar dorește să știe dacă majorităţile-l urmează pe 
Maniu. Eu aș fi „cât un partid“, și „toți vreau să mă 
prindă“, 

Ar dori — și i-a spus-o şi lui Duca — să fie cercetat și 
pentru altceva decât motive și interese politice. În spe- 
cial mă roagă să vin la el cât de des, pentru orice fel 
de conversaţie. Crede că miniștrii, ca în Anglia, nu mai 
au dreptul de a figura, cât sânt în funcţii, ca membri 
ai unui partid. 

Zvonurile de cheltuială pentru încoronare și uniforme 
sunt născociri. 

E pentru întemeierea la Sinaia a unui adevărat Museu 
al dinastiei. Vorbim de regele Carol: notele lui, scrise 
microscopic, sânt acuma la dânsul. 


23 Septembre. 


„Curentul“ are un cald articol despre discursul mieu 
la adunarea partidului (I. Dumitrescu). Nae Ionescu, în 
„Cuvântul“, spune că m'am grăbit cerând o putere pe 
care aș păstra-o doar câteva luni. Statul românesc se va 
face mai tărziu, fie și peste o revoluţie, dar nu numai 
decât prin mine. Alte ziare reproduc parţial ori tăgăduiesc 
şi injură. 

29 Septembre. 

La Piua Petrei, Hârşova și Constanţa, în cercetarea 

monumentelor romane. 

30 Septembre. 


La Mangalia. Întoarcerea prin Silistra. În drum, șatra 
de propagandă a lui Gh, Brătianu, care a avut o cioc- 
nire cu ai unchiului său, 


J-iu Octombre. 


Lucien Romier, fost director al ziarului „Figaro“, un elev 
al Şcolii des Chartes și din Roma, vine pentru informaţie. 
S'a lăsat cu greu câștigat pentru această călătorie. Dar 
țara-l interesează. E minunat de caracterul aristocratic 
al ţăranului. 

5 Octombre. 


Achile Șaraga, fost „primar“, se plânge de Maniu. 
l-a făgăduit că nu-l lasă cât va fi prim-ministru, și... 
l-a lăsat. 

Îmi anunță crisa, Se pare că guvernul Mironescu se 
pregătește. 

Un cuvânt al lui Madgearu. Şaraga se plângea că se 
calcă ideologia și statutul partidului. Răspunsul: „ideo- 
logia şi statutul sânt pentru proști şi pentru oposiţie“. 

+ 

Romier a spus la Bucureşti, într'o conferință, cele mai 
crude adevăruri politicianilor cari au condus o populație 
subnutrită și incapabilă de a face o cultură modernă. Așa 
că, supt oblăduirea politicianilor, merge spre sigura ruină. 


8 Octombre. 


Crisa ministerială s'a produs. Maniu fine să se știe că 
se retrage din motive de sănătate. Ţărăniştii vreau pe 
Mihalache, care refusă. Regele cere pe Mironescu. Ade- 
renții cată să păstreze pe Madgearu, oriunde. Mi-o 
spune Manoilescu, care vine la mine să se informeze, 

9 Octombre 


Seara, la Belgrad. Mă primeşte Legația și istoricul Sta- 
noevici, foarte amabil, Dușan Popovici, care a scris despre 
„Tinţari“ în Serbia. 


10 Octombre. 


Cu ei prin oraş, cu totul transformat. Străzi perfecț 
pavate. Perspectivă la Sava. Pod in construcție. Monu- 
ment al Războiului, de Mestrovi€. Monument al Recu- 
noștinţii faţă de Francesi. Se inaugurează acela al gene- 
ralului frances care a întrat primul în Belgrad. Noi 
clădiri publice măreţe. 


11 Octombre, 
La Atena. 


12 Octombre. 


Deschiderea congresului. Nu asistă președintele Repu- 
blicei şi Venizelos, anunţaţi. Vorbeşte Menardos, preșe- 
dintele grec: Bizanțul nu există, ci o simplă desvoltare 
neîntreruptă a elenismului. Delegații pe naţiuni: Zlatar- 
schi pentru Bulgari, nemţeşte, scurt și prost; Radonici, 
pentru Sârbi. Diehl, în frase elegante, Grégoire, foarte 
aplaudat pentru un discurs neo-grecesc, lung; Heisen- 
berg, primit triumfal de elevii săi, face o predică zâm- 
bitoare despre uniunea spirituală greco-germană. Simpatic, 
vorbind grecește, bătrânul William Miller. Bine, Italianul 
delegat de Egipteni. Pace, pentru Italia, spune că țara lui 
are prea mult de lucru cu ale ei pentru a gândi atâta 
la Bizanţ, dar că acesta e lucru roman. Delegata Olandei, 
domnișoara Alexandridis, e o blondă profesoară care vor- 

beşte incet într'o perfectă francesă. Mişcător, Ocunev 
despre miseria politică rusească în momentul când ma- 
rinarii bolșevici sânt în portul Atenei. A vorbit și un 
delegat al Ecumenicului. 

Deschiderea, după-amiazi, de Sotiriu, a Museului bi~ 
zantin. Apoi la Daphni. Și, la sfârșit, impunătoarea vecer- 
nie de la Metropolie. 

Ai noștri de la Congresul interbalcanic au fost la 
Delphi. Pleacă. Cicio Pop a impus ca om de aparență 
sigură ; discursul i l-a făcut Pella. Tot el și profesorului 
Clinciu. Pella a vorbit bine de planul Kellogh. Laturea 
economică a fost interesantă. Noi n'aveam ingineri. 

Mă gândesc ca Universitatea noastră să ceară schimb 
cu colegii din Sud-Estul European și Academia să pro- 
pună celor vecine o unire. 

Academia s'ar interesa pentru bibliografie și traduceri. 
Sârbii, cărora li vorbesc de acestea, aprobă. 


13-15 Octombre. 


Lucrări ale congresului. Sânt șters de pe lista celor 
cinci președinți naţionali ai secţiei mele. Voiu presida, 
mi se spune, secţiile unite. La 15, Joi, după visita noastră 
la Tatoi, masa dată de comitet. Asistă Venizelos, puţin 
îmbătrânit, cu calota neagră pe cap. Aude greu. Spune 
numai câteva cuvinte. Soţia lui, Greacă din Londra, se 
informează bucuros de lucruri străine. Francesii, Ger- 
manii și Italienii duc prin discursuri lupta lor obișnuită. 

La 15, masa la Școala francesă. 


16 Octombre. 


Presidez eu, de și Lascaris voia să treacă presidenţia 
lui Diehl, supt cuvânt că a fost vorba ca eu să presidez 
„intruna din ședințele secţiilor unite“. Diehi, întrebat, 
spune că nu știe nimic. 

Dark6, de la Debrețin, face o frumoasă comemorare 
în grecește lui Bury. Diehl vorbește de Împăratul Teofil 
într'o operă bizantină târzie. Heisenberg distribuie certi- 
ficate naţiilor după interesele politice de azi. Octogenarul 
Hatzidakes despre limba grecească de azi. Fac comuni- 
cația mea despre familiile bizantine în România și ideia 
Imperiului. 

Dejun la Diehl. 


17 Octombre. 


Masă la ministrul de Afaceri Străine. Papamihalacopol. 
Mare făptură de om negricios, cu înfăţişarea cam vul- 
gară; politician de mulţi ani, destul de plin de sine. 


18 Octombre. 


Dejun cu Românii, Mihalacopol și Papanastasiu, patronul 
conferinței interbalcanice, la primitorul ministru al Ro~ 
mâniei, Langa Rășcanu. 

După amiazi, ședință plenară, ultima. Presidează Diehl. 
Grégoire, vorbind greceşte, are un mare succes, pe care-l 
strică tot revenind la tribună. Din nou defilarea pentru 
mulțămiri a represintanţilor celor trei țări rivale. 

Seara, la președintele Republicei. Septuagenar drept, 
cu ochii bulbucaţi; vorbește puţin și vag, evitând între- 
bările și necăutând răspunsurile. 


19 Ocrtombre. 


Splendide defilări și spectacole istorice și populare la 
Stadion. 

20 Octombre. 


Plecarea în excursie cu d-na Mănescu, soția atașatului 
comercial, cu P. Antonescu şi C. Marinescu. Trecem ca- 
nalul de Corint. Vedem Micena și Tirintul. Noaptea la 
Nauplia. 


21 Octombre, 
De la Nauplia la Tripolis. Noaptea acolo. 
22 Octombre. 


De la Tripolis la Sparta. Noaptea din nou la Tripolis. 


23 Octombre. 
De la Tripolis prin Argos la Atena. 
24 Octombre. 


Spre Delfi prin Teba. Noaptea la Delfi. 


25 Octombre. 


Întoarcerea ja Atena. 
26 Octombre,. 


Visită la musee și la monumentele ateniene (eu d-na 
și d-ra Rouillard, egiptologa). 


27 Octombre. 


Plecarea spre țară, Noaptea în tren. 

28 Octombre. 


Seara la Belgrad. Plecare cu vasul spre Severin. 


29 Octombre. 


O după-amiazi la Severin. Excursie la Cerneţi. Aflu o 
carte greacă a lui Vodă-Brâncoveanu. 


30 Octombre,. 


La București, 
Văd pe Mironescu. Îmi spune că pe Octombre înca- 
sările sânt pe jumătate din prevederi, 


* 


Tașcă s'a întors de la Berlin. Vorbim îngrijoraţi de 
grelele condiţii financiare ale țerii. 


3 Novembre, 


La București. Deschiderea Universităţii. 2.000 de studenți 
intr'o perfectă ţinută. Li arăt greutatea zilei de azi. Mi- 
ronescu, invitat, adaugă câteva cuvinte în același sens. 
E deosebit de amabil față de munca mea. Deschid, după 
amiazi, cursul. 


5 Novembre. 


M. Popovici la mine. Mă întreabă dacă nu s'ar putea 
să fac cu actualul Parlament un Ministeriu de național- 
țărăniști și alte elemente. — De ce nu?— Îmi arată risipa de 
la organisaţiile autonome. Are un gol budgetar de vre-o 
12 miliarde, Cu ce-l acopere? Se vor face tăieturi eroice. 


Seara, la Văleni, 
% 

7 Novembre. 


Întoarcere la București. Comunicare la Academie despre 
ce am găsit la Atena. După mine, Górka de la Lwów, 
care presintă cronica germană a lui Ștefan-cel-Mare, din 
care face o operă a unui German, anterioară letopise- 
telor slavone. Sânt silit a-i arăta greșeala, 


8 Novembre. 


Deschiderea cursurilor Institutului fisico-chimic. 


9 Novembre. 


Jubileul revistei „Spitalul“. Uimitor discurs al nona- 
genarului dr. Severeanu, istorie vie a medicinei la noi. 


10 Novembre, 


Deschiderea cursurilor la Facultatea de Teologie. Şi aici, 
o foarte frumoasă serbare. Asistă și vorbește Patriarhul, 


în bună stare de sănătate, 
+ 


După amiază prima conferință despre Grecia, la Teatrul 
Naţional. Puţini Greci. 


11 Wovembre, 


Visita lui Cardenas, ministrul spaniol, cu care discut 
ziua care va fi consacrată Spaniei la Universitate. 


12 Novembre. 


A doua conferință despre Grecia. 

13 Novembre. 


La Văleni. 


A treia conferință despre Grecia. Profesorul Stoia- 
novici îmi cere să iert pe Duca, pentru acusările ce mi-a 
adus de curând; el va retracta calomniile. Refus să-l iert. 


15 Novembre, 


Deschiderea Parlamentului. Multe uniforme, cu totul 
nouă, care-mi par curioase şi încărcate. Se vrea, evident, 
o inovaţie. 

Regele apare în Cameră în noul veșmânt albastru. Lângă 
dânsul prințul Mihai, foarte serios și cuminte, în uniforma 
de la Dealu. 

Mesagiul e frânt în bucăţi, fără ciment literar, cu vă- 
dite adausuri regale, privitoare mai ales la lucrul împreună, 
la uniunea „frățească“. Se făgăduiesc lucruri multe, prea 
multe. Cine le va face? 

Oposiţia liberală e de față, foarte mulțămită. Tot așa 
și averescanii, 

Regele a dat Ordinul Ferdinand, nu numai celor do 
mareșali, și odată lui Maniu, ci și lui Cicio Pop şi lui 
Mironescu. Felicit pe acesta din urmă că a făcut Romă- 
nia și arăt regretul că nu ni-a lăsat ceva și nouă, ca să 
merităm și noi acelaș Ordin. 

+ 


leri a fost o demonstraţie a 2.000 de șomeri. 
15 Novembre. 


La Ploești pentru a vorbi învăţătorilor. Apoi la Snagov, 
cu d-na Lenz din Elveţia. 

17 Novembre. 


Gr. Filipescu la mine. Spune lucruri interesante. Ve~ 
nizelos îi zicea odată: „Nu înţeleg pe d. Vintilă Brătianu. 
Acest om face blocul contra lui însuși“. Filipescu se plânge 
că Americanii de la telefoane sânt escrocaţi în tot felul. 
Li sa cerut imprumutul de zece milioane de dolari, pe 
care imediat l-a blocat Auboin, așa că se plătește do~ 
bânda degeaba. O convenţie cu privire la valoarea ma- 
terialului telefonic e imediat călcată pentru a mai „pişca“ 
ceva. La telefoane Poşta mută pe toţi inutilii, pe cari 


Americanii au datoria să-i păstreze. 
x 


La Cameră. Câineascăfluptă pentru locuri de onoare. 
Repartiția se face pe provincii. Georgescu-Bârlad denunţă 
pe Sever Dan că a falsificat votul. Cicio Pop îl trimete 
la Comisia de disciplină. 


18 Novembre. 


Declaraţiile la Cameră. A lui Duca, emfatică, termi- 
nând cu o cerere de disolvare, e primită rece, cu unele 
mârâieli ; a lui Gh. Brătianu, pronunțată cu siguranţă, 
capătă aplause. Arăt că Regele n'a putut cere numai o 
înțelegere a partidelor. Mironescu răspunde împăciuitor, 
nu fără a observa că sânt doud partide liberale. 


19 Novembre. 


Serbarea spaniolă. Asistă și Puaux, Anton Bibescu. Vor- 
besc și Lambrino, Ortiz, la urmă Cardenas. Mulţi studenți. 
* 

Ultima conferință despre Grecia. 


= 

La Cameră, Georgescu-Bârlad a cerut scuse. 


20 Novembre. 


La Văleni. Camera iea vacanţă. Aşa de răpede.... 
21 Novembre. 


După masă, conferință la „raționalisare“. Bun discurs 
al inginerului Ficşinescu. Pe urmă la radio pentru Istoria 
Românilor (a treia conferință). Seara, pănă târziu, recep- 
ție a profesorilor la Universitate. Murnu-mi spune că, în 
timpul războiului, refugiații mergând în deputaţie la Cie- 
menceau pentru Ardeal, el, acusând Guvernul român, 
care făcuse pacea, li-a spus că, in cas de victorie, ni se 
va da Ardealul, dar nu dacă se va ajunge la o pace de 


tocmeală. 
22 Novembre. 


Conferinţa mea Ja Institutul social, despre elementul de 


solidaritate internaţională în trecutul nostru. 
x 


Visita lui Vâlcovici. Apoi David Emanuel: la şapte- 
zeci și şease de ani ar vrea să-și reia cursul la Universitate. 
Ziaristul engles Kenneth E Fuldhart, venit pentru legă- 
turi între noi şi America, vrea să întâlnească persoane de 
cunoștință și influență în domeniul economic, mai ales 


al petrolului. 
* 


24 Novembre. 


Interpelez în ce privește abusurile clerului contra mo- 
numentelor istorice. Ceartă parlamentară pentru peștele 
sărat. 

Mâţă, Basarabean, începe predica lui, ștearsă și năcă- 
jită, pentru Stere. 

25 Novembre. 


La masă la d-na Novianu-Sihleanu, cu Presan și Me- 
hedinţi și doamnele lor. Se vântură multe amintiri. Me- 
hedinţi presintă groaza populaţiei la intrarea Nemţilor, 
teamă de a nu avea Bulgarii prădalnici. Ar fi fost și mai 
rău dacă intrarea Germanilor ar fi zăbovit. Câţiva oa- 
meni politici s'au strâns pentru a vedea ce e de făcut, 
Maiorescu era de față. A combătut ideia de a face încă 
o armată romănească pentru altă dinastie, și a reușit. A 
pus alternativa unui Guvern Carp, dacă biruie Germanii, 
iar dacă nu biruie, aici spaimă între nemțofili... — D-na 
Presan vorbește de curajul personal al regelui (şi Presan 
confirmă). În lipsa soţului ei — la Odesa, — l-a primit în 
casa ei din margenea Iaşului, unde el a așteptat ca bol- 
șevicii să-și mântule intrunirea pentru ca să iasă cu auto- 
mobilul în fața lor ; ei au încercat, cu alt automobil, să-i 
taie calea. L-a văzut în lunie. Invitaţie la masă inainte de 
plecare la Scrovişte. Un schelet. Nu se putea ridica de 
pe Scaun ca s'o întâmpine. Nu atingea mâncarea, fiindcă-i 
„mirosia rău“; l-a ispitit să guste. A pus să-i aducă un 
vin rar din pivniță. Era grozav spectacolul și minunată 
răbdarea. Presan spune că un cineva, — pare a fi 1. Bră- 
tianu, — voia pacea după Turtucaia. 

* 

La Cameră discursul lui Mâţă, azi mai puțin intrerupt 
ca ieri, de Madgearu şi Mihalache; răspunsul lui Halipa 
că plângerile lui privesc o adunare de partid, nu Camera, 
e liniștit și cuminte; după dânsul țăranul cârciumar Mișa 
Vasiescu din Banat. 

Vintilă Brătianu, a cărui audienţă a fost zăbovită, se 
pare că înadins, anunță pe mareșalul Palatului că acum 
ea nu mai are scop. Gheorghe, nepotul său, — cu care 
avuse o ciocnire la parastasul de Duminecă, de la Biserica 


30 N. IORGA 


Albă, unde e present și fostul Mitropolit Atanasie, fusese 
primit, pentru a-și presinta programul — ieri. 
* 
Atacurile la drumul mare—, s'a tras în automobilul lui 
Gr. Filipescu, care n’a vrut să oprească, — se înteţesc. 
+ 


Camera e aproape pustie. Azi și preotul Man, în ches- 
tia preţului pânii, a făcut o declarație contra Guvernului, 


+ 


„Viitorul“ citează un pasagiu din „Unirea“ de la Blaj, 
în care ar fi criticat foarte aspru Maniu. E posibil?... 


27 Novembre. 


La Văleni. Seara, aflu moartea subită a bizantinologului 
Heisenberg. 


28 Novembre. 


La Academie, despre aventurierul Petraşcu-Vodă. 


* 


Balş imi comunică dovezi că Mitropolitul Pimen nu-i 
permite a face cercetări în biserici fără autorisația lui. 
Interpelez din nou contra abusului. Voiu fi silit, dacă mi 
se va întâmpla mie aşa ceva, să întru cu poliția. 


+ 


Discurs perimat al Basarabeanului Bogos. Apoi o de- 
clarație pentru Evrei a lui Fischer de la Oradea. Foarte 
distins, in cea mai bună romănească. E întrerupt de Cuza, 
ca totdeauna. Puţinii deputaţi presenţi fac haz. 

29 Novembre. 


Regele vine de la o serbare a aviaţiei. Se scusă de 
zăbavă. Schimbă haina de paradă și revine. Dejunăm cu 
copilul regal, cu colonelul Condeescu și secretarul Dumi- 
trescu. Regele are ochi numai pentru fiu, căruia îi zice: 
Mihăiţă. Îi vorbește numai romănește. Convezrsaţie fami- 
liară (și glume pe sama unor: persoane din lumea politică). 
Se râde din toată inima. 

La urmă, mă chiamă sus, în odaia de lucru. Conversaţia 
atinge multe subiecte: Cerând părerea mea despre situația 
politică, îi arăt că actualii guvernanţi sânt mai suportabili 
decât alții. Periculos e numai cine, încărcat de onoruri, 
anunță acum la Chişinău un asalt in fruntea „poporului“, 
Duca, gata pentru toate revenirile, nesigur, dar fără curaj. 
Argetoianu, care a dat „Ilniversului“ un discurs de ten- 
dinţe dictatoriale; dar la Guvern poate fi intrebuințabil. 
Un singur om nu e întrebuințabil. — Cine? — Eu. — De 
ce? — Pentru că aș servi pe Maiestatea Voastră numai 
cu ideile în care cred. E evident că Regele nu vrea nici 
pe Vintilă Brătianu, nici, acum, pe Maniu. O anume 
„democraţie“ îi pare un lucru de trecut, de și ţin la dânsa 
cei de la Guvern. Pentru aceasta i-au refusat ideia no- 
tarului numit și înlăturarea celui de al doilea prefect. 

Vorbim de Fundaţia Carol l-iu, Regele vrea o con~ 
topire a Fundațiilor Regale. Eu cred că trebuie ruptă 
fegătura oficială cu Universitatea, ceia ce se admite. 

Regele vrea să facă din aripa stângă a Palatului un 
Museu al epocei lui Carol I-iu. De aceia va păstra, contra 
tuturora, ceia ce este, de și nu răspunde gustului său. 
„» Generaţiile se urmează, fiecare cu alte tendinţe“. 

Îi spun că sfaturile mele, la aproape șaizeci de ani, 
trebuie culese ca fructele târzii de toamnă, care sânt rari. 

Are ochii în lacrimi. Îmi vorbește ca „bătrânului, vechiului 
prieten“, 


L 


La Cameră, tânărul secretar al Ardelenilor, Solomon, 
atacă pe ţărănişti, și pe cei „cu semnătură regală“, oameni 
supt douăzeci și patru de ani. Când laudă atitudinea lui 
Maniu la 4 lanuar, îl rog să nu o confunde cua mea, sin- 
gurul care am vorbit răspicat regelui Ferdinand în lacrămi. 


x 


Seara, masă la ministrul Greciei, cu ai Cehosiovaciei 
și Suediei, cu Cicio Pop și Gusti, cu consulul grec și d. și 
d-na Negroponte. Se discută și cererile de despăgubire 
ale Grecilor pentru expropriere, ca și exproprierea însăși. 


30 Novembre. 


Inaugurarea, la biserica Sf. Spiridon, a slujbelor pentru 
studenţi. Vorbește inainte Patriarhul. Preotul profesor Cris- 
tescu, în predica sa, face despărțirea necesară între agi- 
tația mistică și activitatea religioasă. 

Patriarhul se leapădă de monstruositatea artistică de la 
paraclisul Mitropoliei. E gata a interveni pentru Comisia 
Monumentelor Istorice. Îi semnalez perversiunea mistică 
din romanul lui Galaction, „Roxana“. Îl va chema. Eu 
cred că o asemenea operă şi haina de preot nu se po~ 


trivesc. 
* 


Visita lui Anton Bibescu. Și la Madrid se rechiamă 
ministrul. Et oferă să rămâie cu leafa însărcinatului de 
Afaceri. 


1 Decembre. 


D-na Heisenberg imi scrie că soțul ei s'a pierdut din 
causa unui tifos căpătat în Sicilia, poate in Grecia. 


* 

La Cameră, lecţie pentru muncitori a pretențiosului 


socialist Rădăceanu. 
E 3 


Seara, pentru negustori (bătuţi ieri de poliţie cu bas- 
toane de cauciuc), o conferință despre sensul romănesc 
al Statului corporativ. 


3 Decembre. 


La Cameră, Manoilescu presintă resultatul ostenelilor 
sale la Geneva. Discurs de politică externă al lui Ga~ 
fencu: adevărat program ministerial, corect și puțintel 


pretenţios. 
* 


Dejun la ministrul Italiei. 
$ 


Înmormântarea nonagenarului dr. Severeanu. 


5 Decembre. 


Ridic la Academie chestia atacurilor indreptate, nu fără 
temeiu, de T. Pisani contra Dicţionariului Academiei. 


* 

Discursul lui Gh. Brătianu la Cameră. Stăpân pe el, 
cu sprincenele încruntate, cu glas poruncitor şi gest care 
taie. Ceva din siguranța tatălui său. 

Vorbesc pe urmă, ca om al altei generaţii: optimist, 
cu apel la concordie. 


6 Decembre. 


Multă lume mă caută: Mironescu, Popovici, Manoi- 
lescu. Se tem de o lovitură de sus. lunian a demisionat. 
Mirto e furios că în locul lui e numit Voicu Niţescu, 
Răducanu viind la Căile de Comunicaţie. Stere ar fi gătind 
o lovitură. 

7 Decembre. 


Dejun la Legația francesă, pentru Roger, preşedintele 
scriitorilor francesi. Vorbesc cu I. Pilat. E furios contra 
lui Gh. Brătianu. 

* 


Conferinţă la Casa femeii, pentru studenți, foarte căl- 
duroși, despre viața universitară în Grecia. 
Colegiu la Universitate, contra legii cumulului. 


* 


9 Decembre. 


Necuviinţi la adresa mea ale tânărului Ralea, susținut 
de mârâituri basarabene. 

Se apără partidismul cum este. Stere, șeful, asistă în 
băncile prime. Cuza ripostează. 

Urmează, sigur de sine, cel mai bun arbitru al steris- 
mului basarabean, Leancă. E pentru monarhie, dar mo~ 
mentan. 


10 Decembre. 


Se încearcă la Universitate împiedecarea cursurilor 
pentru „ziua studenților“, Opresc hotărît desordinele. Stu~ 
denții, trecând, mă aclamă. Aud și un „Trăiască d. Cuza“. 

După amiazi, sala e plină la cursul mieu. Dar seara 
conducătorii îmi spun că prefectul de Poliţie i-a bruscat, 
nelăsându-i a trece pe d'inaintea Palatului. 

Nu-şi mai iau deci răspunderea. Îi sfătuiesc să păstreze 
liniştea. Se produc însă unele desordini, cu obișnuitele 
geamuri sparte. 

12 Decembre. 


La Cameră vorbește Lupu, cu gesturi mari de tribun, 
«delats de voix și vulgarităţi trimese adversarilor („dobitoc“, 
„prost“, „mincinos*). O atmosferă... 


Ziarele vorbesc de „marea conjurație“ a prânzului de la 
Presan. Ar fi fost și Argetoianu (și cineva al cărui nume 


nu se poate spune). 
* 


„Adevărul“ mă atacase ca protector al desordinelor. 
La Cameră, deputatul evreu Landau interpelează : atât de 
rău fac cei cari, neinformaţi, aţâţă... Azi ziarul se scusă. 
Îl amenințasem cu un proces. 


13 Decembre. 


La Cameră vorbeşte Cuza, Complimente pentru „sen~ 
timentul“, care-mi permite a face, eu singur, un discurs, 
dar „cugetarea“, care „nu se schimbă“, e a lui. Atacă 
violent pe Stere, — arăt cum Maniu a recunoscut actul 
de „inaltă trădare“ —, şi pe liberali, cari, pentru atitudinea 
față de Rege, meritau să fie trimeși la ocnă. Restul — 
obișnuite lupte cu Evreii, plus proslăvirea lui Hitler și 
adesiunea la modificarea tratatelor. Ţine însă, la șaptezeci 
şi cinci de ani, șase oare tribuna. 


15 Decembre. 


Cuza continuă cu aceiași vigoare, dar fără a urmări 
vre-o ţintă, 
La Regele. M'a „chemat“ pentru decorarea steagului 

Universităţii. Vrea și pentru lași și pentru Politehnică, 
de ziua „Unirii“. Având a lipsi, propun stilul nou. Pri~ 
mește. Mă felicită pentru discursul de încredere de la 
Cameră. Ating halul acesteia, care totuși trebuie păstrată. 
Evită a vorbi politică. Și când arăt vulgaritatea discursurilor 
lui Lupu și chiar Cuza. Atinge antisemitismul. Nu e fi~ 
losemit, dar o altă atitudine o impune şi omenia și inte- 
resele noastre financiare. fi arăt ce a fost prânzul „com- 
plot“ de la Presan. Îi spun pe cine-l vizează liberalii. 
Regele, ocupându-se de studenţi și de popularitatea mea, 
crede că aţâţă persoane străine. — Liberali și Goga. — 
Goga mai puţin, zice el. Îmi dă portretul, cu inscripția : 
„lubitului și bunului său profesor din partea aceluia 
care-i păstrează o afectuoasă prietenie“. 


Li 


La Cameră aflu pe Mironescu cu Lupu, care-i fumează 
pipa în nas. Mă plâng de refusul ce întâmpin în chestia 
cumulului. Nu-mi place nici judecata lui în alte privinți. 


16 Decembre. 


Fagure răspunde lui Cuza. Vorbeşte de legăturile cu 
societatea romănească. Pare a fi sincer. Alt Evreu, Lan~ 
dau, încearcă a provoca. 

Se propusese de Fagure o telegramă la Liga Naţiunilor. 
Arăt că e absolut inutil; se știe că avem o politică și 
una singură. Nu e nevoie să insistăm. 


* 


Deschiderea cursurilor lui Boivin (chimie medicală) și 


ale lectorului spaniol, care vorbeşte frumos, într'o francesă 
cu accent puternic. E un tânăr vioiu și simpatic. 

17 Decembre. 


Cuza revine la tribună pentru „explicaţii“, şi din nou 
i se opune, bărbătește, Gafencu. 

Urmează discursul raportorului, aproape ignorat de 
majoritate. Polizu-Micșunești vorbește trist, cu desgust, 
fără mijloace. 

Apoi discursul lui Madgearu, foarte amabil față de 
mine. 


18 Decembre. 
La Cameră, ședință de injurii. 

19 Decembre. 
Vorbesc la legea cumulului. 


20 Decembre. 


Conferinţă la arhitecţi despre catapetesme. 


21 Decembre. 


La Constanţa, pentru o conferință despre „Latinitatea 
tdobrogeană“, Apoi, noaptea, la Mangalia. 


22 Decembre. 


Vorbesc la legea curbei salariilor. 


23 Decembre. 


Nesfârșite şedinţi la Cameră. Vorbesc la budget, 
Budgetul trece la miezul nopții, înaintea unor deputaţi 
aduși in automobile cu Poliţia. Parlamentul face impresia 
unui sfârșit de regim. 
E i 

Dimineaţa, vestea neașteptată a morţii lui Vintilă Bră- 
tianu, căzut la Mihăeștii lui, de apoplexie și de năcaz. 

La Cameră, comemorarea lui. Cicio Pop găsește accente 
puternice și duioase. Duca aduce ceva scris și cetește 
liniștit, Gh. Brătianu m'a întrebat ce cred că trebuie să 
facă. l-am recomandat să încredințeze scurta lui cuvân- 
tare președintelui. Părea să fie convins, dar președintele 
refusă. E primit fără protestare de deputații „„vintiliști“, 
de și a spus că vorbește în numele „partidului liberal“. 
Goga, care a vorbit, neîntrerupt, presintând cifre, la budget, 
s'a adaus și el la aceia cari pomeniau pe omul atât de 
dușmănit. 

Cu multă durere am putut spune şi eu câteva cuvinte 
despre omul pe care nu l-am amărât niciodată. Toate 
partidele s'au crezut datoare să vorbească. 

I se fac funeralii naţionale. El voia să se odihnească 
la Mihăeşti, dar familia îl va duce la Florica. 

Slăvescu-mi arată câteva însemnări ale lui, de declaraţie 
liberală la budget; scrisul e aproape neinteligibil. 


24-8 Decembre, 


Crăciun de zăpadă și de moloșag. Lumea e săracă, 
tristă și fără încredere în viitor. 


1931. 


J-iu lanuar, 
Plecarea din București spre Paris. 


4 lanuar. 
La Paris. 


5 lanuar. 


Întăia lecţie, bine primită, a cursului despre Ospitalieri, 
la Rodos. Visită la generalul Berthelot, foarte bolnav 
în primejdie de moarte. 

7 Ianuar. 


Funeraliile lui Joffre. Petrecem ziua, cu d. și d-na 
Luchaire (ea e Polonă) şi cu profesorul Renaudin, la 
Bloch (Museul Războiului). Scurtă informaţie nouă despre 
noi în Biblioteca Museului. 


8 lanuar. 
Seara, masă la Diehl. 


9 lanuar, 


Un avocat armean, cetățean frances, vine cu un emi- 
grat, acum proprietar de garaj aici la Paris, 

Ei vor o patrie în Cilicia, vechea Armenie fiind in- 
capabilă de a fi reţinută in oceanul rusesc, la un loc 

atât de isolat, departe de Europa ajutătoare. Se gândesc 
$o cumpere de la Turcii cari, azi, ar fi într'o gravă crisă, 
Ba ajung a spune că orfanii, răspândiţi cu zecile de mii, 
și sufletele simple vreau să se trezească această chestie 
armenească prin acțiuni desperate, ca ardere de orașe, 
atentate monstre, etc., pentru care ei, cari nu mai cu 
nimic de pierdut, și-ar jertfi bucuros viața, 

Li trebuie fonduri pentru mișcarea lor, și se gândesc 
la marele bogătaș Ghiulbechian de aici, din Paris. Ar 
dori și crearea unui Comitet naţional, la care s'ar alipi 
străini, ca mine, cari au arătat simpatie naţiei și cari ar 
fi dispuși să li sacrifice timp. Eu aș avea să aleg și să 
adun pe filo-armeni. 

li răspund că, aşa cum e starea de spirit a Iurcilor, 
nu e nimic de sperat de la ei (vorbiau de colonisarea 
celor vre-o 200.0C0 din Siria în primul rând). El obiectând 
că trei şferturi din populaţia turcă e contra regimului 
actual, li spun că, atâta timp cât va fi Mustafa Chemal, 
opera lui, susținută apoi de cei ieşiţi din noile școli, cum 
sa văzut în ultima tentativă revoluționară retrogradă, 
va fi menţinută cu orice mijloc. Nu e de ajuns să fie 
crisa, trebuie ca oamenii so simtă. O simt Ungurii rui- 
naţi, cari cheltuiesc ultimul ban pentru refacerea regatului 
Sfântului Ştefan? Atentatele ar fi răpede oprite, iar efectul 
lor ar fi să indispuie toate naţiile preocupate, supt regimuri 
conservatoare, de păstrarea păcii şi a ordinii. Franţa re~ 
publicană n'a susținut măcar printr'un gest de opinie 
mişcarea revoluționară spaniolă. Orice încercare politică, 
neizbutită trimete o nație în urmă, Gata să ajut moral, 
nu pot, legat cum sânt de nevoile ţării mele, să dau un 
sprijin intens și continuu. 

Mă roagă să-i scriu lui Noradunghian, care poate de~ 
termina pe Ghiulbechian, și o fac in această seară chiar. 

10 lanuar. 


La dejun cu profesorul Hauser, cu Mathiez, istoricul 
de stânga al Revoluţiei francese, cu un director de căi 
ferate, cu un Estonian și soția și cu un Frances care face 
comerț în Persia. A trecut adesea pe la bolșevici. Cu- 
moaşte nu numai Moscova, dar și Petrogradul. Cea d'intăiu 
e într’o foarte proastă stare. În sărăcie, e și lux. Femeile 
primesc flori pentru sute de ruble și un mulțămesc. Mathiez 
credea că bolșevismul e pe sfârşite. Celalt o contestă 
oamenii s'au deprins. Obiectez și aceia că școlile dau o 
generaţie de sovietiști fanatici. 


* 
A doua conferință. Vine și Roques, cu totul inălbit 


Din nou asistă Diehl și chiar Hazard, care a intovărășit 
pe d-ra Văcărescu, 


11] lanuar. 


Ceaiu la colonelul Tătăranu, care e rechemat. Mai 
mult ofițeri de-ai noștri. Băieți buni, cu femei extraordinar 
de pretenţioase. Și comandantul Școlii Militare de aici, 
ministrul Belgiei și un secretar cehoslovac. Pretutindeni 
portrete de-ale Regelui. 


12 lanuar. 


A treia lecţie asupra Ospitalierilor. 
73 lanuar. 


Ceaiu la fostul diplomat frances de Guichen. Masa la 
Lhéritier cu Polonii Pulacki și Sobieski, cu fiul lui Claparède 
de la Geneva și cu istoricul spaniol Rafael de Altamira. 
Acestuia ii vorbesc de posibilitatea unor visite reciproce 

între Spanioli și Români cu prilejul călătoriei vaselor 
noastre de petrol. E bucuros să ajute la realisarea ideii. 
De la Comitetul internaţional de științe istorice, care se 
va aduna la Budapesta, ar putea trece la București. 


14 lanuar, 


La Legația noastră, Cesianu și d-na primesc foarte 
bine. Dejunăm cu generalul Presan, care-și amintește 
perfect de „4 lanuar“ și confirmă că are dovezile căinții 
regelui Ferdinand cu privire la soarta făcută fiului său, 
cu d-na Presan, cu câţiva Români și cu generalul Gouraud. 
Acesta impresionează prin clara, vioaia lui privire al- 
bastră, prin mâneca goală atârnând din brațul amputat, 
prin piciorul fărâmat în trei locuri. Vorbim de politiciani, 
şi el critică amestecul lor în armată. Și el a refusat să 
meargă la cutare doamnă, din causa atitudinii în vremea 
ocupaţiei germane. A văzut fotografia ei între ofiţerii 
germani. Vorbind de Kronprinz, arată cum, pe frontul 
italian, unde a fost decorat cu S., Maurizio e Lazzaro, 
regele i-a caracterisat pe prinţul german, după ce lău- 
dase pe al Wirttembergului, ca pe un cavalerist care 
fără numele său nu ajungea nici căpitan. Îi pomenesc de 
Siria şi de Cilicia, și el îmi spune că pe aceasta din 
urmă ar fi păstrat-o, dar nu era în tratat. Regimul lui 
Mustafà Chemal e de un exelusivism naţional care ră- 
peşte orice speranță Armenilor. Dictatorul, în dorința de 
a avea un „al doilea partid“, a chemat de la Legația 
din Paris pe Feti-beiu. Când s'a văzut însă că toată lumea-l 
aclamă, ideia a căzut. 


15 Ianuar. 


Cu fostul ministru Honnorat și cu Cesianu la „Cite 
Universitaire“. Visita splendidului palat armenesc, a pu- 

ternicelor clădiri ale Belgiei și Spaniei, a cochetelor pa~ 
vilioane ale Indochinei, Argentinei, laponiei, a ciclopicei 
reședinți americane. Pentru o sută de odăi am avea 
nevoie de șase milioane de franci. 


$ 


Masa la Legația cehoslovacă, unde se dă cravata 
Leului Alb d-rei Văcărescu. Acolo și Cesianu cu d-na, 
părechea de la Rochefoucald. D-ra Văcărescu, când a 
vorbit în „L/Intransigeant“ de un dejun al regelui Fer- 
dinand cu Joffre, a primit o scrisoare de injurii a unui 
Ungur plecat din Cluj, care-și râde de soldaţii noștri 
„desculți“ și ameninţă cu o cumplită răsbunare. 


16 Ianuar. 


La Lille. Dejun fa Poncheville. 

Lecţie la Universitate, elevilor lui Emerit, despre viața 
religioasă în Ardealul secolului al XVII-lea. 

Seara, conferinţă, rău ascultată, la Universitate. 


17 lanuar. 


La Paris. Prima lecţie despre începuturile Veneţiei, 
foarte mult cercetată. 

Seara, masa anuală a Școlii de limbi orientale vii. Re- 
găsesc, foarte îmbătrânit, pe Bouglé, acum director al 
Şcolii Normale, pe Brunel, al celei des Chartes. 


18 lanuar. 


Multe visite la Fontenay. Recepție la decanul Brunot. 


19 lanuar, 


A doua lecţie despre începuturile Veneţiei. Public și 
mai numeros, 


40 N. IORGA 


20 lanuar, 


Costăchescu-mi retrimete, cu plângeri că l-am jignit, 
adresa mea ca rector, în care arătam că nu mi se poate 
da un ordin, nici impune supravegherea studenților în 
stradă. Mă gândiam să protestez printr'o demisie. Am 
crezut mai bine să retrimet și eu adresa mea, arătând 
că e perfect cuviincioasă. 


21 lanuar. 


A treia lecţie despre inceputurile Veneţiei, Studenţi 
minoritari și comuniști aruncă manifeste în care înfierează 
„sălbătăcia“ României și „ipocrisia“ mea. 

* 

Dejun dat de ministrul cultural polon Pulawski, El gă- 

sește pentru mine cuvinte extrem de mișcătoare. Între 


invitaţi și istoricul literar Baldensperger. 
* 


Seara, masă la Collinet. 

22 lanuar. 
Masă la Legaţie, cu rectorul Charl&ty. 
Charlety spune că la Constantinopol supt noul regim 


moscheile sânt musee. E tolerat doar, cu turbanul său, 
un ulemă. Viaţa religioasă pare a fi dispărut cu totul. 


23 Januar, 
Ceaiu la Sorbona pentru profesorii străini. Un Italian 
vine din India, unde totul e un triumf al luminii. 
24 lanuar. 


Dejun la Charléty. Foarte pornit contra Italienilor, a- 
mintind scenele de la Veneţia. 

Seara, la Ancel cu generalul Jacquemont și Carcopino. 
Acesta a fost în Brasilia. A văzut convoiul președintelui 
asasinat, cu zecile de mii de oameni aruncând flori in 
treacăt. 


* 


Conferinţă, la care asistă și profesorul B&mont, complect 
refăcut, la Facultatea de Teologie protestantă, despre 
Chiril Lukaris. 
` Prima lecţie despre psihologia limbii române la Sorbona. 


4 


Giotz şi Carcopino îmi anunță propunerea mea ca 
doctor de onoare peatru 1931. Am avut o mare majoritate. 


24 lanuar. 


Multă lume la Fontenay : Buré de la L'Ordre, Honnorat, 
cari cercetează casa. Vorbesc îngrijorați de crisa minis- 
terială francesă. Generalul Berthelot ar fi foarte rău, din 
causa slăbirii inimii. 

* 

Conferință despre călătorii poloni, la Biblioteca Polonă. 
Cultul lui Mickiewicz li face cea mai mare onoare. 
Ambasadorul Chlapowski e atent și dovedește cunoașterea 
adâncă a trecutului țării sale. 


28 lanuar. 
Sosire la Veneţia. La gară și istoricul P. Orsi. 


29 Ianuar. 


Ceaiu la Orsi. Aflu și pe Diego Valeri, poetul care a 
vorbit așa de frumos despre capitolele venețiene din cartea 
mea „L'Italia vista da un Romeno“. Un om fin, discret, 
cu o cugetare personală de mare probitate, 

30 /anuar. 


Conferința mea, foarte cercetată, despre: Scene și 
fantome românești în Veneţia. 


31 Ianuar. 
Plecare la București. Aflu moartea lui Berthelot. 
1 Februar. 


Public cu musică, studenţi și chiar ofiţeri, mă întâm- 
pină la Timișoara. E foarte jenant. Li spun că sânt un 
isolat, căruia i se preferă în politică dr. Dobrescu [ieșit 
cu 30.000 de voturi, la Caransebeș), în literatură un 
Arghezi. Dacă noua generaţie se va lăsa ispitită de in- 
terese materiale, la vrâsta mea nu vor mai avea o fară. 
Pretutindeni aiurea e muncă şi creațiune. Noi — mucezim. 
La Timișoara voiu veni când, peste ce am moștenit noi 
de la Unguri, vor fi lucruri create de noi înșine. 


2 Februar. 
La București. Serbătoare.... 
3 Februar. 


La Cameră, comemorarea lui Berthelot. Lung discurs 
al lui St. Cicio Pop, urmat de câteva cuvinte în fran~ 
cesa lui... Duca nu face figură de șef. Goga, indemnat 
de șeful său, evită să laude pe Berthelot și se pierde în 
veştede frase literare. Apoi cine nu? până la frasele 
retorice ale ofițerului de marină Dan Zaharia. Eu am 
amintit cât de singur rămăsese la lași Berthelot in ceasul 
armistiţiului și al plecării... 

4 Februar. 


Manoilescu mă caută. Crede că guvernul e în lichi- 
dare ; se va incerca o concentrare, după care va veni hotâ- 


rârea Regelui. 
* 


La Cameră se discută împușcarea celor doi „ceferiști“. 
Violent discurs al lui Mirescu socialistul. Urlete injurioase 
pentru autorități la ai lui. La ancheta parlamentară se 
unesc liberalii, O fac și eu, subliniind că nu e vreme de 
violențe și nu trebuie tras câștig politic din trista impre- 
jurare. Cum Franasovici vorbise de anarhie, spun că nu 
e anarhie în țară, ci lipsă de autoritate și de guvern. 
Cum sub-secretarul de ia Interne, Mihalache fiind bol- 
nav, răspunde afirmând că guvernul va păstra ordine, 
aduc inainte casul de la Rădăuţi, cu trei cordoane rupte 
și ofițeri bătuți de ţăranii agitaţi de antisemiţi, cari au 
fost lăsaţi apoi să-și ție întrunirea. Arăt că, unde nu se 
poate opri tulburarea, a trage e o tristă necesitate. Mur- 
mure democratice. Cu aceasta se duce de râpă o ţară. 

+ 

Seara, dr. Angelescu îmi aduce formula de scuse a 
„ Viitorului“ pentru injuriile care mă făcuseră a-l da în 
judecată. 

A fost primit de Rege, peniru a-i explica zvonurile că 
la Buzău liberalii l-ar fi atacat. Regele a fost foarte scurt 
și rece. Angelescu vrea guvern de concentrare. li spun 
că aceasta se putea în Iunie. Azi, dacă Regele nu intervine 
prin scrisori personale, e prea tărziu. Orizum, cei solicitaţi 
ar trebui să-și aleagă singuri șeful. 


5 Februar. 


La Văleni. La Cameră, un deputat țărănist se plânge 
că revoltaţii de la Rădăuţi n'au fost mai amabil trataţi 

(colonelul negociase cu dânşii, după ce un căpitan avea 
capul spart). Călinescu spune că n'a fost nicio întrunire 
oprită, ci numai un elev rănit de o copită. 


6 Februar. 


G. Valentin Bibescu mă oprește în stradă ca să mă 
felicite de ce am spus în Cameră. El e președintele fojei 
masonice, unde „studenţii“ au pus o bombă. I-a declarat 
lui Mihalache la telefon că, atacat din nou, are granate. 
Ministrul i-a răspuns supărat că așa ceva nu se spune la 


telefon. El i-a repetat-o. 
+ 


La Academie, pentru comunicația despre Despot-Vodă. 
Bianu mă primeşte cu calde cuvinte de salutare. 


Senatul universitar discută aprins numirea ca profesor 
a d-rului N. Lupu. 


Lecţie de deschidere a lui Gh. Oprescu, profesor de 
istoria artei. 


7 Februar. 


La Cameră comunic lui Manoilescu, pentru a o trans- 
mite Regelui, propunerea lui Ciotori de a negocia cu 
Sovietele. Sar putea întrebuința ca pretext reclamaţie 
Academiei, Museelor, Arhivelor. Şi Manoilescu are in- 
formaţii despre asemenea intenţii ale Rușilor. 


Asist, călduros primit cu o adresă de omagii, la Con- 
siliul comunal de galben. 
* 
Seara, Colegul universitar, îngrijat de legea invăjămân- 
tului superior. 

8 Februar. 


Conferinţă a lui Puaux despre Peguy. Regina Maria 
și regina lugoslaviei zăbovesc treizeci şi cinci de minute. 
Toţi snobii Bucureștilor sânt de faţă. 


9 Februar. 


Şedinţile Camerei se deschid abia la 5. Azi, Cuza, 
sosit de la lași, interpelează cu privire la „crima“ din 
Rădăuţi. Nimeni nu cutează a-l intrerupe. 


11 Februar. 


În memoriile arhiducelui Joseph se arată că Marghilo- 
man, Gh. Știrbei și... Maiorescu i-au propus lui coreana 
„României Mari“. Ca bun Maghiar, el a refusat. 


13 Februar. 


Arhiducele Joseph acusă pe episcopul săsesc Teutsch 
că a vorbit de rău, ca pangermanist, pe Unguri înaintea 
lui Wilhelm al II-lea, venit în Ardeal, că acesta a promis 
să informeze pe amicul Karl, că Joseph a pândit momentul 
ca să explice vehement Împăratului că “Germanii din 
Ungaria trăiesc în lapte și miere, iar acesta și-a bătut 
joc de „lecţia“ ce i s'a dat și a... cerut voie de la „su~ 
periorul militar“ să-și aprindă ţigara. 


La Cameră Andrei, amicul lui Stere, mă cercetează 
dacă aș admite Ministeriul de concentrare. Laş fi admis 
la 4 Iunie 1930. Dar cred și acum că se poate lucra 
cu actualele Camere. 

Se discută violent cu socialiștii impuşcarea celor doi 
ceferiști. Toate demagogiile urlă. 

Conferință la societatea „V. Pârvan“. Am prilejul să 
spun în fața lui P. P. Panaitescu ce cred despre pornirea 
„tinerilor“ contra acelora cari, ca mine, „falsifică“ istoria 
din sentiment naţional. Subiectul era „Preocupări arheo- 
logice în România“. ? 

Acasă găsesc ziarul „Studenţimea nouă“ al unui „profesor“ 
Mihail Ciobanu, care îndeamnă pe studenţi să se organi- 
zeze pe clase, — „studenţi săraci“, pentru a cere să se 
conducă singuri, atribuindu-și și bursele, dar susținuți, 
fiindcă sânt „săraci“, de societatea întreagă. Înştiinţez poliția. 


+ 


Balul pentru cantina din Văleni. Mi se spune că acest 
Ciobanu e un profesor oltean, inscris la comuniști. 

Ministrul de Războiu, generalul Condeescu, imi spune 
că agenți comuniști au venit la centrele de recrutare, 


agitând contra României. 
* 


La Cameră, în discuții infinite asupra scenelor din 
lanuar, Mihalache a subliniat greutatea situației, cerând 
să fie ajutat de alte partide, 


E 


O bandă, probabil de Ruși, a prădat la Otopeni șase 


automobile. 
* 


Primarul din Galben imi confirmă că la Primărie e 
funcţionar un agent electoral, fost pușcăriaș, care se im- 
pune cu cuțitul. N'au ce-i face... 

* 

Subsecretarul de la Presidenţie, Tilea, vine la mine. 

Om inteligent şi plin de bunăvoință. Vorbim de organi- 

sarea propagandei. A cerut să se alcătuiască fişe pentru 
străinătate, unde Ungurii fac imense sforțări. În toate țările 
crește o generaţie revisionistă. 


16 Februar. 


Conferință despre revoluţia polonă. 


17 Februar. 


Conferința mea de Sâmbătă a atras... 75 de persoane 
cu plată, 


Azi C. C. Giurescu mă somează să dau în judecată 
pe.Peretz pentru denunţul din foaia comunistă studențească. 
* 


La Cameră, Costăchescu, care a convocat ca un stăpân 
pe profesorii universitari deputați, declară, provocat de 
mine, că se va legifera și contra Universităţilor, care „se 
bat cap în cap“. 


* 


Masă la Legația cehoslovacă. Seară foarte plăcută. 


18 Februar. 


Ministrul Poloniei, Szembek, la mine. Vorbim de multe 
lucruri. El își arată stima pentru ţăranul nostru, stors de 
o climă aprigă, dar onest, ascultător și devotat. Și clasa 
de sus are femei admirabile ca rectitudine: d-na Brân- 
coveanu, d-na Barbu Catargiu, bătrâna d-na Ghica. Ca 
oriunde, este și gunoiu. 

Plănuim manifestații polono-române la Universitate. 

„Mișcarea“ publică răspunsul mieu la somația lui 


Giurescu. 
+ 


Regele-mí răspunde la darul „Albumului Domnilor“ 
și la articolul despre visitele lui personale. Albumul e 
„O operă foarte necesară pentru toți, căci ni lipsi o 
bună iconografie a trecutului nostru“. Și aicea: „Tot vii- 
torul unei țări trebuie să se baseze pe binele ce-l poţi 
trage din datina strămoşească“. 

20 Februar. 


Relevez la Cameră o altă intrebare cu privire la pro~ 
fesorul Peretz, acusat de un comunist militant prin ziarul 
„Studenţimea nouă“, in asentimentul celor mai multe 
ziare. E o încercare evreiască de a combate „fascismul“. 

* 
La Academie se primește testamentul Berthelot. 


* 


La Consiliul comunal se dă Academiei întregirea tere- 
nului pentru Fundația Dalles. 


* 


Zvonuri de apropiata cădere a Guvernului în legatură 
cu monstruosul împrumut, care e foarte periclitat. 


Li 


Se discută la Cameră legea, improvisată, a cametei. 


+ 


La Senatul universitar se elimină studentul comunist. 
Casul Peretz se cercetează. 


23 Februar. 


La Fundaţie, conferința lui Kunz! Jezersky, ministrul 

cehoslovac, despre Comenius și Masaryk. Publicul aplaudă 
proiecţiunile, chiar și, — cu toate că mai slab, — aceia 
care presintă pe regele Bulgariei. 


24 Februar., 


La Cameră, legea cametei. Gafencu face un discurs de 
generalități, în care atacă soluția „personalităţilor“, Ur» 
mează cuvântarea mea, 


$ 


După protestările de loaialism de la Adunarea de Du- 
minecă, a liberalilor cari au acum șef pe Duca, unul din 
amicii miei liberali mușcă setos din „Suveranul iubit“, 


25 Februar. 


Pe chestia destăinuirilor lui Argetoianu privitoare la 
răscumpărarea în legătură cu împrumutul a acţiunilor 
Bega, Mironescu face un violent discurs. Jenă la liberali, 
cari se desfac de răspundere, 


27 Februar. 


Întreb la Cameră cu privire la institutoarea rusoaică 
din Cetatea Albă, Cociubinscaia, care ar îi anunţat că, 
înainte de topirea fulgilor, steagul roşu va fâlfâi acolo. Se 
crezuse provocată printr'o conferință a generalului Dragu, 
care scăzuse pe Ruși spre lauda Românilor. Cer ministru- 
lui de Războiu să înfrâneze acest avânt de comunicaţie 
cu orice public al generalului. 

* 


Costăchescu vine la mine. E dispus a amenda după 
dorința noastră legea de Instrucție. Îl vom invita la Uni- 

versitate. Îmi arată traducerea conferinții institutoarei. 
Pasagiul incriminat lipsește, dar se spune că Rusia va fi 
și mai departe puternică, Statul cel mai puternic. 


+ 


Conferinţă la Institutul Sud-est-european: „Ştiri noi 
despre Războiul Crimeii“, 


La Academie Bianu presintă inscripții runice aflate 
lângă Folticeni. Vorbesc despre nunta domnească din 1587. 


28 Februar. 


La Cameră Stratan, deputatul apărător al Cociubinscăii, 
se ridică și protestează violent contra acusaţiilor mele. 
Clienta lui e nevinovată, dar el nu se solidarisează cu dânsa. 
Arăt traducerea discursului pe care mi-a arătat-o Costă- 
chescu. Și Mihalache înfierează asemenea atitudini și dă 
sfaturi deputatului care a vorbit de „gheșefturile“ celorlalți. 

Continuă discursurile la legea cametei: al lui Jean Th, 
Florescu, foarte bun. 

Seara, generalul Lupescu, ca să se indreptățească în le- 
gătură cu reclama „Memoriilor“ în ce privește misiunea 
lui pentru armistițiu, la Focșani. Era cu Rășcanu și Con- 
deescu. A căpătat avantagii serioase: să nu între la noi 
trupele germane. A jucat comedia cu Tysenhausen, intelec- 
tual cu înfățișare sălbatecă, pe care l-a pus să declare 
cu pumnul în masă că Rușii lui merg impreună cu noi 
și cu aliaţii. 

Îi spun că nu pot schimba, că informaţiile le am de 
la Regina, — el presintă ca vinovat de calomnie pe Al. 
Constantinescu și arată cum a luptat cu I. I. Brătianu 
pentru a i se da satisfacţie, amenințând cu demisia —, 
dar că sânt gata a-i publica o scrisoare de explicaţii, în 
volum chiar. 


e3 

Studenţii de la cantine și căminuri anunță apropiate 
tulburări contra Guvernului. 


29 Februar, 


Revista antisemiţilor mă denunță că vreau „sânge ro- 
mănesc“ pentru că am spus că o trupă atacată trebule 
să tragă. 


1 Mart, 


Cineva-mi spune că prefectul de Vasluiu a ordonat 
restituirea cojoacelor sechestrate de perceptor și l-a pre~ 
sintat pe acesta, în carne și oase, cu îndemnul de a-l 
ucide dacă va mai proceda așa. 


* 


Se vinde la chioșcuri, foarte mult, o broșură a lui Cer- 
năianu, agitatorul religios, care, supt titlul „N. Iorga, 
idolul poporului romănesc o antologie“, care atrage pe 
cei cari-mi vor bine, cuprinde, cu propriile lui calomnii, 
— şi originea mea de familie ar îi incertă și toată viața 
aş fi escrocat bani, — toate injuriile pe care le-am cules 
în cursul activităţii mele. Nu lipsesc nici rândurile ne~ 
drepte ale prietenilor... Goga era, la 1925-6, de o furie 
unică, amestecând insulte fără exemplu. Și apoi ofertele 
de prietenie, cererile dz alianţă, perspectivele de fusiune, 
masa de la 1928, în care cereau un șef, alegerile în coa- 
liție... O, ce scârbă! 

Revista antisemiţilor din Cluj, prin 1scălitura unui ar- 
hitect, presintă complimente de același fel. Sânt dușmanul 
țăranilor și mi-e „sete de sânge romănesc“. 

P. Antonescu-mi spune că individul a fost intăiu so~ 
cialist-anarhist și apoi a trecut la Cuza. 

Începe serbătorirea. Urmează broşura de injurii iscălită 
de Cernăianu : sânt ignorant, bastard și bandit. 


+ 


Regele mă invită la masă, cu soția mea, după ce in~ 
vitase pe Duca, în aceleași condiţii. Duca s'a fotografiat, 
firește, și „Ordinea“ l-a pus primul pe lista succesorilor.+ 


29 Februar. 


Scriu secretarului regal cele ce urmează: 

„Te rog foarte mult să intervii pe lângă Maiestatea Sa 
ca să fiu iertat in ce privește invitația la dejun pe ziua 
de Luni. 

Nu pot lua locui imediat următor după acela care a 
declarat că nici intr'un chip nu recunoaște pe Suveran. 
Maiestatea Sa, care a fost atât de binevoitor pentru mine, 
nu poate să-mi impuie o umilință pe care n'o merit. 

O rog deci s'o considere ca și cum nu m'ar fi invi~ 
tat şi să permită a desminţi prin ziarul mieu că am fost 
invitat. Aș dori ca d-ta însuți să-mi aduci răspunsul, pe 
care pentru atâtea momente bune în relaţiile mele cu 
Maiestatea Sa îl sper favorabil. 

Dacă Maiestatea Sa sar simţi ofensat de atitudinea mea, 
mi-ar face o mare nedreptate. Sufletul său ales poate 
aprecia sentimentul de legitimă mândrie“, 

Secretarul îmi telefonează că va trece pe la mine. 

După amiază el vine, căutând să mă convingă că nu 
e o gradaţie de importanţă. Îl rog să nu insiste. Bătrânii 
au și ei curiosităţile lor. Cum îmi vorbește de mesagiul 
pe care l-aş fi încredințat lui Manoilescu, definesc precis 
ce am spus: Dacă Regele vrea să fiu la masă, să mă lase 
după politiciani, cu câțiva alții la mijloc, 

Eu cred că aș putea guverna, dar n'am cerut-o și n'o 

cer. Cum el îmi spunea că Regele s'a mirat de faptul că, 
întors din străinătate, n'am cerut audienţă, îi explic prin 
oroarea de a fi socotit ca postulant. Dar am scris „Datini 
și Constituţie“. Secretarul vorbeşte de „intrebuințarea mea 
de către toți pe rând; îi răspund că „din causa superio- 
rității lor de inteligenţă“. 

Îndată și Mihalache, care se anunţase pentru a-mi vorbi 
de schimbările la legea administrativă. 

De fapt, abia câteva cuvinte despre proiect. Al 
doilea prefect va deveni „subprefect“ (Mihalache se 
gândia a-i zice: primar de judeţ) la ordinele primului. 
Regele ar vrea să fie un om de meserie, un tehnician. 
Notarul va fi numit. Satele sânt basa; comuna dispare. 
Dar asociaţii economice se permit. 

Nu pare încântat de opera legislativă a colegilor. Ad~ 
mite că Madgearu lucrează după cărți, în vânt, ca toți 
economiștii. Cu greu îl silește a face schimbări. Nici sin- 
dicalisarea morarilor nu-l încântă. Admite nulitatea și 
nesinceritatea lui Maniu. li spun că el, Mihalache, nu 
m’a înșelat niciodată și ni controlăm amintirile din mo- 
mentele de crisă. Recunoaşte că la schimbarea lui Bră- 
tianu prin Averescu, Maniu lucra ca pentru naţionalii 
singuri. În mânile lui Maniu este un decret de numire a 
lui, rupt de regele Ferdinand și găsit în coș. Pe Miro- 
nescu el l-a recomandat în Iunie. Crede că incă vre-un 
an, doi, va fi crisă. Încasările sânt rele, dar în lanuar s'a 
luat cât și anul trecut. Țăranii nu plătesc datoriile la par- 
ticulari, la Stat, da („când au“). 

E îngrijorat de mișcările anarhice. În provincie, ofiţerii, 
nemulțămiţi de curbă, pe care nici el n'o aprobă, se agită. 
Ei vorbesc contra noului regim. Armata nu-l ajută pe el, 
Mihalache. I se cere să suprime tulburările numai cu jan= 
darmii. La Rădăuţi s'au dat optzeci de soldaţi, de unde 

resuitatul. La Storojineţ, adunarea cuzistă a fost extrem 
de disciplinată, — observ : „cu atât mai mare pericolul“—, 
dar discursurile erau incendiare. Cutare cerea impăr- 
țirea pădurilor şi capitalurilor. Nici Mihalache nu crede în 
efectul legii cametei, fără altceva alături; și el ințelege 
că băncile-și vor cere capitalurile, Ar vrea un Guvern 
de oameni muncitori. Despre Duca nu crede altfel decât 
mine. Recunoaște calităţile Regelui. 


* 


Adunarea marilor iîndustriași. Ei cer Parlamentul eco- 


nomic. 
* 


La Craiova, o adunare de agricultori presintă un pro~ 
gram de revendicări economice și fiscale, Se strigă: „Nu 
ieşim la muncă“. Aţâţă noii proprietari. 

* 


S'au prins, după o nouă tâlhărie, in Ciuc, hoţii de la 
Săftica: un Basarabean, câţiva leșeni. Foi străine spun că 
la noi e ca în Mexic. 


* 


La Cameră urmează surda luptă între Ardeleni și fă- 
răniști, Cei d'intăiu atacă politica Guvernului față de 
Operă şi față de Banca Naţională. Man, care a reapărut 
(e vice-președinte), e în primul rând al bătăliei. Vorbește, 
lung, Djuvara la legea cametei. În secţii fac să treacă 
proiectul pentru drepturile Comisiei Monumentelor Is- 
torice. 

+ 

Cu Costăchescu la Unversitate. Face concesii în tot 

ce priveşte autonomia ei. Î! felicit pentru aceasta. 


* 

Argetoianu vorbește despre mine, amabil, la Teatrul 
Național, după invitația tânărului Barbu Teodorescu, care 
păstrează discursul. Pare sincer, 


5 Mart. 


La Văleni. 

La întoarcere, cineva-mi spune că supt ocupație Ro- 
mânii erau siliți a călători cu căruţa. La tren li se cerea 
piata în aur. 


6 Mart. 


La dejun, la Legația Italiei, cu preotul „ardiţilor“ în 
războiu, de mai multe ori rănit, și cu tenorul Franceschi. 
La Academie se discută ortografia. După Densusianu, 
Bianu declară că, în ce privește pe Z în loc de s în poe- 
sie, etc., regretă fonetismul exagerat pe care și el l-a 
susținut și care ne depărtează de celelalte popoare latine. 


În viaţa politică urmează chinurile nenorocitului îm- 


prumut. 
* 


Regele invită pe „rector“ pentru Marţi la dejun. Astfel 
greutatea pentru omul politic dispare. 


7 Mart. 


Durează frigurile împrumutului. Nu e adevărat că Mi- 
ronescu și-ar fi presintat demisia. 
* 
Visita contelui Szembek pentru festivitatea polonă. E 
un om inteligent şi vesel. Îmi arată o deosebită prietenie. 

9 Mart. 


O lovitură politică: pentru „sabotarea imprumutului“ 
e destituit Burileanu, guvernatorul Băncii Naţionale. Mă- 
sura trezește emoție. 


10 Mart. 


Discuţie cu studenţii de la Centru cu privire la vechea 
lor politică. Unul, întrebat cu privire la Zelea Codreanu 
tânărul, dacă ar asasina, stă pe gânduri. Vorbesc de scop, 
care ar consfinți totul, și se asamănă cu soldatul care, 


pe front, ucide. 
* 


La í și jumătate la dejun la.Palat, cu soția. lau parte 
rectorii de la Politehnică, de la Şcoala de Războiu, vice- 
rectorul de la Academia de Comerţ, decanii, Baliff, Ilasievici. 

Regele mă chlamă la o parte și, cu câteva cuvinte 
despre rolul ce am avut in pregătirea unirii românești 
imi dă colanul Ordinului Ferdinand. E de față prințul 
Nicolae și Moștenitorul. 

La masă Regele-mi vorbește foarte amabil. A primit 
pe Cuza, care i-a expus „doctrina“; î s'a arătat că, de 
fapt, ea nu duce la nimic. Vorbind de miniștrii săi, Regele 
arată că Mironescu n'a căutat puterea, că i s'a impus 
să presideze Ministeriul. Haţeganu se dovedește bun la 
lucru. Eu nu ating în nimic revocarea lui Burillianu. Multe 
idei ale Regelui despre şcoală: ar vrea diplome de Stat 
pe lângă licenţă. Recunoaște marea schimbare în bine la 
studenţi: de Florii ar voi ceremonia decorării steagului 
universitar. 

Va veni și la Universitate pentru o visită neașteptată, 
Crede că mulţi profesori nu-şi țin cursurile. I s'au adus 
multe plângeri contra lui Peretz. Pe Moștenitor vrea să-l 

crească mai româneşte. Se dă la brazdă. „Trage cbiulul, 
dar inteligent.“ Nu se dă la mersul pe jos. Ba inventează 
conferințe ale Regelui cu personalități importante ca să 
scape. 

Regele e voinic și bine dispus ; ordinea în Palat, perfectă. 

Pe diploma colanului se inseamnă presidarea primei 
Camere a României întregite, rolul de conducător moral 
al noii generaţii, propaganda in străinătate. 


x 


De aici la Cameră. Toţi deputaţii au fost răscoliţi. 

Lupu atacă violent, adesea trivial, dar intrerupt și dis- 
tribuind injurii contra injuriilor. Vorbește peste o oară. 
Gh. Brătianu cetește blând o declaraţie dârză. Duca se 
reservă, din tactică, pentru momentul după discursul lui 
Mironescu. Acesta, foarte dibaciu, foarte sigur de sine și 
foarte degajat, explică îndelung conflictul. Când Lupu 
întrerupe ca să-și răsbune pentru ce a suferit, Mironescu 
se așează. Dese și puternice aplause, ca acelea cu care 
a fost primit. 

Duca, puţin călduros față de fostul guvernator, care 
e averescan, se sforțează să fie aprig, și corul guverna- 
mentalilor nu-l prea cruță nici pe dânsul. 

După el, primit cu aplause pe care le interpretez ca 
grijă de „viitor“, eu desaprob imprumutul și numirea 
oamenilor politici ca guvernatori, începerea unei eri de 
reciproce maziliri și notez invierșunarea luptelor dintre par~ 
tidele, care, in bloc sau separat, cer să ne lăsăm guver- 
nați de ele. Oposiţia aplaudă; majoritatea păstrează o 
atitudine reservată, dar respectuoasă. 


* 


Apoi, la Radio, despre Eminescu, 

Goga apare la Cameră pentru a aduce înainte casul 
Burillianu. E de o nesuferită jactanță + vorbeşte de „min~ 
ciuna“ primului ministru. Intervin pentru a cere acestuia 
să apară pentru a răspunde, o astfel de acusație nepu- 
tând să rămâie fără un răspuns imediat. Mironescu vine: 
arată că-și luase măsuri de precauţiune față de atitudinea 
dușmănoasă a guvernatorului. Reieau cuvântul, pentru a 
înfiera atacurile la onoare. Aplaudă liberalii, mai ales 
Franasovici, și el victima unor astfel de atacuri. 


13 Mart. 


Comunicare la Academie despre cronologia Domniei 
lui Atexandru-cel-Bun și a urmașilor lui. 


e 

Invitat de Centrul studenţesc pentru comemorarea lui 
„treisprezece Mart“. Ascult trei cuvântări omagiale, două 
din ele cu miez și măsură (dar aud că „pericolului fran- 
țuzismului“ i-a urmat acela al „iudaismului“). Intervine 
profesorul R. Caracaș cu amintiri de la 1906. Înainte de 
aceasta, un tip, care se recomandă „avocatul Emilian 
loan“, strigă că am cerut uciderea țăranilor de la Rădăuţi. 
Fusesem rugat să nu dau atenţie și să nu plec, dar i-am 
anunțat că va răspunde înaintea justiţiei. Caracaș mustră 
pe cei cari, acum câţiva ani, wau „huiduit“ și acusă pe 
studenţii de acum că mau energie, căci el ar fi „cârpit* 
pe obraznic. Murmure. Către sfârșit, mi se serveşte un 
sigur „Trăiască Cuza“. Li arăt că personal aş fi putut 
vorbi, dar demnitatea de rector mă împiedecă. Și ies. La 
automobil strigătul minorităţii de „trăiască d. Cuza“ se 
încrucișează cu „trăiască d. Jorga“. 

Mi se explică incidentul prin lupta între două grupări 
de studenţi, cari, de fapt, cu toţii sânt cuziști și codre- 
inişti (am spus că ieri, președintele Centrului, întrebat 
dacă „ar asasina“, stă pe gânduri și pe urmă imi vorbise 
de „motivul“ pentru care ar fi să se „asasineze“). Oricum, 
tristă stare de spirit şi ciudată serbătorire. 


3 


Goga continuă a se agita. A prins la dejun neexpe- 
riența lui Gheorghe Brătianu. 


14 Mart. 


V. V. Haneş presintă la Cameră plângerile studenţilor 
din Paris, Arăt cum am suprimat bursele pe câte șase 
ani, dar cum politica strecoară pe favoriţii ei pe lângă 
cei admiși de comisiunea burselor. 


15 Mart. 


La Craiova, pentru o conferință despre viitorul cul- 
turii noastre. Foarte multă lume. Câţiva vechi prieten. 
politici. Cercetez biserica, bine reparată, de la Mofleni. 
Băieţii caselor vecine îi sparg necontenit fereștile. Ai 
și pentru cine lucra... 

După amiazi, la Târgul-]iiului, pentru o conferinţă des- 
pre Tudor Vladimirescu. 

Satele din drum fac bună impresie. Totuși fostul pre- 
fect liberal, d-rul Hasnaș, crede că, în totala lipsă de au- 
toritate, ele ar îi gata de răscoală, 

Arhitectul Atanasescu îmi spune că sătenii de la Hurezi, 
în ceartă cu mănăstirea, veniseră să-l dea foc. El a tre- 
buit s'o apere cu revolverul. 

Mi se dă un interesant manuscript al lui Ştefan Dăs- 
călescu, și despre mișcarea lui Tudor. 


* 


Ziarele se ocupă de întoarcerea lui Titulescu, și „pentru 
interese de serviciu“, 
Ciotori renunță a merge în Rusia pentru negocieri 


secrete, 
16 Mart. 


Fostul amiral Negrescu îmi aduce o lucrare francesă 
a lui despre războiul pe Dunăre. Laudă primul baraj al 
lui ; al doilea a fost slab, neisprăvit, 


* 


Cuza, cerând imperios să nu vorbesc în momentul 
când ocupă el tribuna (Lupu-mi semnala că-l supralici- 
tează) în chestia infirmilor războiului, provoacă o scenă 
aspră, penibilă pentru mine, în care lichidez o situație 
asupra căreia, cât fusesem cruțat măcar prin graiu în 
public, aruncasem un văl de discreţie. La atacurile lui 
răspund înfățișând tot răul pe care-l face școlii și țării 
prin acţiunea lui în mijlocul tineretului: îi spun neted 
că, în locul guvernului, nu îi-aș aresta uneltele, ci pe 
dânsul însuși. 

a 

I. Th. Florescu a fost ieri la Rege. l-a vorbit de si- 
tuația imposibilă a guvernului. Regele i-a răspuns că 
toate lucrurile vin la vremea lor. Atunci se va încerca 
o concentrare de partide; dacă ea nu va reuși, ei bine 
atunci el va avea dreptul, — el și numai el, — de a pro- 
clama patria în pericol, 


Titulescu la mine. Se întreabă încotro mergem. Și el 
crede că nu se poate fără încercarea Ministeriului de" 

concentrare și că totuși el nu va putea reuși. E îngrijo- 
rat de situaţie. Împrumutul, care nu asigură măcar pe 
doi ani, e o greșeală. La el am ajuns prin lunga linie 
greșită a politicei financiare şi economice de după războiu, 
Îi arăt îndelung ce cred și eu. 

Atmosfera noastră în străinătate e foarte rea. li spun 
că Duca, prin piedestalul pe care și J-a dat, apare și mai 
mic; el râde. Florescu mi-a povestit, după ce a aflat de 
la Regele, că Duca a mers să-L întrebe când și cum să 
vorbească la Cameră în chestia lui Burillianu, 

Muzzey i-ar fi vorbit bine de visita mea în America. 

Regele i-ar fi arătat lui Florescu numai „admiraţie“ 
pentru serviciile aduse de Titulescu, care mar fi deci 
pentru el omul viitorului. 

ȘI lui Titulescu situația mondială i se pare desperată. 
Şi el vede răul mai ales în producţia desordonată a 
bogățiilor. 

* 

Vorbesc la legea avocaţilor, cerând — și căpătând — ca 

licenţiaţilor din Vechiul Regat să nu [i se ceară doctoratul. 


Fischer, deputatul evreu, îmi mulțămește pentru desa~ 
probarea atacului brutal contra lui. Îi arăt cât e de ne- 
cesar ca ai lui să facă fapte positive pentru țară: vre-un 
dar de milioane Academiei Române... 


18 Mart. 


Imprumutul la Cameră, Lupu, indelung, îl atacă vio- 
lent. Urmează declaraţia, rostită timid la început, a lui 
Gh. Brătianu, bună ca fond. Se strecoară socialiștii. Arăt 
lipsa de urgenţă a acestei negociaţii, cu așa de trist 
resultat. Discursul lui Duca e mai impresionant decât de 
obiceiu : a usat de toate artificiile. 


68 N. IORGA 


Mironescu dă un răspuns extrem de dibaciu, evitând 
adversarii tari și chestiunile mai serioase; câteva recti- 
ficări de amănunte fac efect. E mult aplaudat, 

Lupu a cerut votul nominal. Pentru a-l evita s'a re~ 
curs la subterfugii în mijlocul imensului scandal, cu in~ 
jurii și chiar cu imbrânceli. ; 


Azi, |. Petrovici vorbeşte, în seria lui Barbu Teodorescu 
la Teatrul Național de discursurile mele. 


ka 


Seara, N. Georgescu vine cu vestea că am „îngrozit“ 
pe Argetoianu puind întrun articol pe Oskar Kaufmana 
lângă Kira de Bellagyio și Hefter. Adecă aș avea datoria 
să falsific în discursul mieu de la Cameră. 


19 Mart. 


La Văleni. Acolo primesc înștiințarea că în comisia bud~ 
getară a Camerei sau în cea de la Finanţe mi s'a ampu- 
tat suma de nimic pentru tipărirea revistelor istorice. 


20 Mart. 


Se discută legea valorificării cerealelor. 


21 Mart. 


Dimineaţa și după amiază aceiași lege. Mare scandal, 
provocat de oprirea de la cuvânt a lui Lupu şi Djuvara. 


* 


A doua conferință a mea despre Italia. Asistă şi mi~ 


nistrul Preziosi. 
* 


Masă la Brâncoveanu, cu Puaux, Manoilescu, secretarul 
Legaţiei germane și Bușilă. Manoilescu îmi spune că 
două părți din trei ale fondului de rulement sânt mân- 

cate ; rămân 200 de milioane. Se va ajunge la neplata 
lefilor, Regele s'a decis a da drumul Ministeriului. N'ar 
mai fi nevoie de Camere cu deputați oameni de afaceri. 
Puaux spune că în Mart tesaurul era gol (de fapt s'au 
luat 300 de milioane de la Căile Ferate. Fondul de 
rulement ar fi să le restituie). 


22 Mart. 


Ministrul Poloniei îmi dă la Universitate diploma de 
doctor de onoare de la Vilna. Vorbește și P. P. Panai- 
tescu despre relaţiile româno-iugoslave. Scurta cuvântare 


a ministrului e simțită. 
+ 


La Pitești, pentru o conferință despre efectele refor- 
melor de la 1917. Foarte multă lume, deosebit de aleasă. 

În trenul de întors, Gh. Tătărăscu și Fotino. Vorbim 
indelung despre legăturile mele cu partidul liberal. Tă- 
tărăscu explică de ce n'au putut fi bune, cum, azi, ar 
dori-o „tineretul“. La căderea lui Take Ionescu, I. Brătianu 
doria înțelegerea, nu însă unii liberali, cari o „torpilau“, 
și Maniu, care voia stăpânirea numai pentru el. Mai 
tărziu el căuta să evite legătura lui Averescu cu fără~ 
niștii întrun partid neted revoluționar. De Goga n'a 
avut niciodată o ideie bună. Fotino a auzit acest final 
de discuţie: Goga: Atunci, d-le Brătianu, eu sânt 
pentru d-ta o desilusie. — De un ceas îmi venia mie 
să ţi-o spun. — Averescu a fost socotit de Brătianu tot- 
deauna ca periculos. 

După Tătărăscu, în Gorj toate sânt gata pentru o 
răscoală, fomentată de „Svastica“, liga contra cametei, 
etc. Țăranii așteaptă un lucru extraordinar pe care nu-l 
pot defini. El prevede lucruri teribile. În şapte luni sar 

putea să nu mai fie Coroana. Când a atacat pe Rege, 
Duca se supunea șefului. Rolul lui, ca şef, e acum să 
spuie ce decide partidul. Pe Dinu Brătianu nu-l puteau 
alege : are șaizeci și trei de ani; se putea produce iar o 
crisă de șefie. 


23 Mart. 


Camera e pe jumătate goală. Madgearu mă roagă să 
consimt la deschiderea ședinţii. Vorbeşte lung la legea 
valorificării, cu un preambul de metafisică economică. La 
art, 1 arăt că întreaga operă e o clădire în vânt; teme- 
liile înseși, starea de azi a țărănimii, mo pot susținea, 

După amiază presidează preotul Man, Aflu pe Mihail 
Şerban forfecând proiectul, spre marea nerăbdare a lui 
Madgearu și Mihalache. Cum ei întrerup, Man li face 
observaţie. Intervenţia lui Mihalache rămâne fără niciun 
efect, Părăsesc Camera în momentul când Madgearu 
face gesturi supărate în direcţia lui Armand Călinescu. 


+ 


S'a aflat de convenția germano-austriacă. Uimire gene~ 
rală- În acest timp, Taşcă dădea conferinţe la Paris și 
Lille; nimeni nu știe ce făcea la Viena însăși Caiu Bre~ 


diceanu. 
* 


„Liga“ lui Cuza a strîns 4.000 de ţărani la Suceava. 


S'a urlat contra mea. 
* 


Mironescu la mine pentru a-mi vorbi de convenție și 
de situația internă. El e ingrijorat. Recunoaște că guvernul 
său n'are autoritate, că miniștrii „fac de capul lor“, 
vânturându-și abstracţiile. Când cei doi economişti nu se 
înțeieg, mai merge; e grozav când cad de acord. 

li arăt, în ce privește convenția, că nu noi avem să luăm 
inițiativa, ci cei direct atinși : Franța în prestigiu, Cehoslo- 
vacia în interesele ei, Nu se poate face ceva cu forța,— 
contra Germaniei?| —, ci numai a se cere, după oferta 
celor doi contractanți, și primirea altora, și a noastră, în 
această legătură. 

Înlăuntru, anarhia se întinde. Finanţele sânt în plină 
ruină (primul ministru o recunoaște ; 30.000.000 lunar ; și 
se prevăzuse triplul). Se impun licenţieri de funcţionari, 
plată parţială în bonuri de Stat. Mironescu admitecă ar- 


mata e în lipsă de bani, că se dă drumul soldaţilor. 
Adunarea de la Suceava, întăiu oprită, apoi admisă, s'a 


ținut din lipsa jandarmilor suficienți. Pentru a putea lucra, 
se cere orizont: măcar de un an; dacă nu vrea să se com- 
promită pentru rosturi de gloriolă, Mironescu are datoria 
de a cere Regelui o decisiune clară. El ar putea forma 
mai bine decât unul care să se aleagă de acum un Mi- 
nisteriu de coaliție, pe care l-aș susținea și eu. Aceasta 
chiar dacă refusă averescanii, în plină desfacere. La urmă-i 
spun că nu cred să aibă atâta curaj. 


* 


Dejunul la Szembek, cu personalul Legaţiei și rectorul 


Politehnicei. 
* 


La Cameră, pază militară din causa greviștilor de la 
Usine. 

Ministrul de Războiu îmi confirmă reaua stare a armatei. 
Intervine Mironescu. A vorbit Regelui, care l-a asigurat 
că nu se gândește la „celalt“. 

Se votează legea valorificării (40 contra). Se propune 
un credit de 30 de milioane pentru șomeri. Cu mult bun 
simţ îl critică socialistul Mirescu. 

Plecarea lui Titulescu, El ar fi spus lui I. Th. Florescu 
că în cas de Ministeriu de coaliţie ar fi sigur de mine... 
Acum ? 


27 Mart, 


Se comemorează la Cameră unirea Basarabiei. Numai 
lacobescu vorbește pentru Basarabeni. Steriștii tac. Lupu 
represintă oposiţia, Câteva cuvinte din partea liberalilor. 
leau cuvântul la urmă. 


28 Mart, 


A treia conferință despre Italia. 

Tribunalul judecă pe Cernăianu, autorul broșurii de 
insulte. Procurorul crede că trebuie să mergem la jurați! 

O lege sălbatecă a presei ni se pregătește. 


29 Mart. 


La Moreni: conferință despre „Cum să călătorim“, 


foarte cercetată. 
Splendide năframele roșii ale gazurilor care ard în vânt 
pe palidul cer albastru de primăvară. 


30 Mart. 


Potop de legi la Cameră, 
31 Mari. 


Se votează la Cameră legea care... impune subscripţia 
publică pentru monumentele regilor Carol l-iu şi Ferdi- 

nand. Arăt nerozia proiectului. Manoilescu răspunde 
ințepat. 


* 
La dejun la d-rul Irimescu aflu că Auboin a fost la 
Rege și i-a spus că, fără noi reduceri, mergem la fali- 
mentul sigur 


I-iu April. 


Eftimie Antonescu îmi spune că guvernul aleargă să 
se împrumute la bănci. Situaţia pare fără ieșire. lar la 
Cameră curg legile care angajează cheltuieli. 

Pe alocurea, țăranii ar ajunge să înțeleagă unde duce 
țara cărăușia lor, care neglijează ogoarele. La drumuri 
nu vreau să lucreze: „le-a luat în samă Statul“. Dar în 
toamnă ele nu ar mai fi utilisabile. 

* 


Închiderea Parlamentului. Mesagiu dubios. Explicații 
sentimentale ale lui Mironescu și Mihalache. 


3 April. 


Lui Manoilescu i sa răspins proiectul pentru metanul 
de la Dicio-Sânmartin. Demisionează și refusă a reveni, 


4 April. 


Lecţie la candidaţii de generali. Ultimele două conferinţi 


despre Italia. 
x 


Rappard, de la Geneva, la mine. Nu înţelege cum, 
având tot ce poate dori omul, ne găsim într'o astfel de stare, 

Cere lămuriri, pe care i le dau din bielșug. ÎL voiu 
întâlni seara la Bușilă, cu Argetoianu și Gusti. 


* 

La ceasurile cinci se vând numerele excepţionale ale 
„Dimineţii“ cu vestea retragerii lui Mironescu. Manoilescu 


și-a ajuns scopul. 
+ 


Seara, după ce m’a căutat și mai nainte, Mironescu 
îmi spune la telefon ce s'a întâmplat. „După sfatul mieu“, 
şi-a presintat demisia. Regele i-a arățat dorința să facă 
un Ministeriu de coaliție. A chemat pe Titulescu. 


5 April. 


La Galaţi, pentru conferinţa despre Mihai Sturza. Asistă 
700 de oameni, 
După amiazi la Brăila, unde vorbesc de „Ardeal și 
Brăila“, 
Întoarcere cu trenul de seară. 
6 April. 


Goga, Lupu, Gh. Brătianu fățiș, în ascuns Argetoianu 
se dedau la mari manifestații de bucurie pentru căderea 
regimului, așteptându-și partea. 

N'am cea mai mică disposiție de a servi ambiția ne~- 
măsurată a lui Titulescu. 

Plec la Văleni. 

7 April. 


Munteanu-Râmnic îmi aduce din partea generalului 
Condeescu, care spune că a dat sfatul bun și în alte 
împrejurări, îndemnul de a primi să întru în Ministeriul 
lui Titulescu. Refus. 


9 April. 
Regele mă chiamă la București. Răspund că am expus 


întrun memoriu punctul mieu de vedere. Totuşi mi se 
omunică necesitatea unor explicaţii verbale. 

La București, unde toată lumea e, literal, la picioarele 
omului providenţial. 

După amiazi se întreabă președinții Corpurilor legiui- 
toare, apoi șefii de partide, începând cu mine. 

La ceasurile două, Titulescu. Îmi arată misiunea cei 
s'a încredințat: aceia de a face un Ministeriu naţional. 
Îi arăt cu nu pot concepe o asemenea formaţiune de 
interese rivale, pe care nimeni nu le-ar putea armonisa. 
E! întreabă dacă refusul mieu de „a-l ajuta“ vine din 
causa persoanei lui; răspund că nu, dar de sigur că un 
om care nu face politică și care nu are o personalitate 
pronunţată, un om-tip ca Presan ar reuși ușor intr'o 
asemenea misiune. Refusul mareșalului nu înseamnă că 
nu sar găsi alţi represintanţi ai aceluiași tip. Pentru a 
incheia aceste explicații desagreabile, îi spun lui Titulescu 
că am un memoriu pentru Rege. — Vreai să ţi-l cetesc ? — 
Da. li dau cetire. 

El se plânge că „l-am ras“ în două ipotese, de şi se 
pune numai prima: a Ministeriului naţional. Îi spun, — 
și-i dovedesc cu mărturie, — că memoriul a fost scris 
încă de Luni, inainte de a fi precisat problema. Adaug că 
n'am nimic contra unui Ministeriu de tehnicieni și spe~ 
cialiști pe care l-ar presida el și, ca să i-o dovedesc, 
adaug un postscript în acest sens supt ochii lui. El vor- 
beşte de „program“ și „mijloace de luptă“: nu vreau 
să le aflu, fiind, cum îi spun, indiferent la asemenea pla~- 
nuri, care se pot ciocni ca imperioasele realităţi. Vorbește 
de nevoia ce are de un Parlament al lui, care să-l susţie 
pentru o operă de o lungă durată. Ar vrea o listă 
comună. Îi arăt că ea ar fi imposibilă și că alegătorii ar 
prefera acestei presintări a tuturor vinovaţilor pentru 

actuala stare de lucruri o listă fixată de Ministeriul de 
funcționari. Se îndreptățește că n'a spus ce i se atiibue 
de zlare: n'a spus el că e „ultimul lemn ce se aruncă 
în foc“, I s'a spus lui și atunci a adaus că „e lemn bun, 
face scântei și poate să ardă și covorul“. li arăt cariera 
lui politică anterioară, care-l impiedecă de a pretinde 
că e un „om nou“: legăturile cu Take lonescu, cu 
Averescu. Pare jenat și mă întrerupe. li spun la plecare 
că de sigur nu va reuși și că voiu râde curând de 
spectacolul Ministeriului Naţional. Cei ce i-au dat asigu- 
rări l-au minţit. Eu i-am arătat măcar ce e credința mea 
sinceră. El spune, închizând ușa ; „ici est la vérité“. Mă 
asigurase că în inima lui e ce doresc și eu, de și vorbim 
altfel. Îmi propusese vice-presidenţia Ministeriului sau 
presidenţia Camerei.—A unei Camere pe care n'o cunosc? 
Şi numit de Guvern d'inainte? 
% 


La patru și jumătate, la Rege. Mă primește cu frumoase 
cuvinte despre necesitatea Ministeriului Naţional, alt 
gând al lui, pe care-l păstrează, nefiind de actualitate. 
Îmi cere să întru în Ministeriu „ca șef de partid“. Răspund 
că apelul se adresează către cineva care nu mai e „şei 
de partid“, căci, ne mai voind să rețin pe nimeni legat 
de soarta mea, i-am declarat pe amicii miei, printr'o 
scrisoare către vice-președintele partidului, Munteanu- 
Râmnic, liberi de orice angajamente față de mine (Mun- 
teanu-Râmnic, la club, spusese că ei privesc cu simpatie 
hotărirea Regelui). Pare mirat; își arată părerea de rău. 
Nu cred posibil Ministeriul tuturor șefilor. — De ce? 
— Maiestatea Voastră sa născut și a trăit doar între noi 
și ea știe prea bine că acești oameni wau nici credinţă, 
nici putere de muncă, Îi cer voie să cetesc memoriul şi 
explic adausul. Regele-mi pretinde să-l ajut pe dânsul. 

Răspund că, orice lucru bun va fi, nu voiu fi ultimul care 
să-] laud. Pare mulțămit și cu atâta. — Vorbeşte de listă. 
O declar iarăși imposibilă, — Pe ce basă? A votului de 
acum doi ani și jumătate, căpătat prin presiune oficială 
sau prin conrupție ? Sau, în casul lui Duca, pe „capaci- 
tatea craniană“ a acestuia ? 

— Da, dar are mulți aderenţi.—Sânt ei înrădăcinați în 
conștiința publică ? — Mă întreabă dacă Titulescu mi-a co- 
municat programul, Spun că nu cred în proyrame. Recu- 
nosc că interzicerea împrumuturilor noi e bună. Regele 
tace asupra acestui punct, dar adaugă că nu putem sta 
închiși în casă, menținând miseria de azi. Recunosc că 
investiţiile sânt admisibile. El observă că-s numai pănă 
la o margene. Crede că Titulescu, căruia i-am prezis că 
va fi prins în mrejele parasiţilor, de cari inteligenţa lui 
nu se va putea feri în mijlocul zăpăcelii acțiunii, va putea 
deparasita țara, N’o cred. Regele laudă trecutul lui Titulescu: 
situația mare în străinătate, serviciile aduse ţărit l-au 
desemnat pentru misiunea de azi: are o incontestabilă 
aureolă. Păcat că n'am vrut să adaug prestigiul mieu. — 
Odată ce are aureola de la Geneva! O are, de altfel şi 
domnișoara Văcărescu: de ce Regele nu s'a gândit şi la 
dânsa ? Regele ma întreabă ce cred de Parlament. — 
Trebuie păstrat. Alegeri nouă ar dovedi stăpânirea lui 
Cuza în Bucovina și Moldova-de-Sus, înfluența încă 
mare a național-țărănișştilor, câștigurile liberalilor şi ar 
deschide poarta extremiștilor sociali. Acuma, Titulescu ar 
căpăta votul Parlamentului ; în câteva săptămâni, după 
ce va fi intrigat Maniu, nu. — Sânt contra parlamenta- 
rismului ? — Ca sfogo, supapă, da; ñu pentru colaborația 
lui. les cu aceste cuvinte: „Bunele intenții ale Maiestăţii 
Voastre nu vor reuși. li spusesem că sânt puţintel pro- 
fet și că mă conduce instinctul care a deosebit toată seria 

fruntașilor moldoveni, pe cari „tartarinismul“ i-a făcut 
totdeauna să zâmbească. 

l-am spus Regelui că m'aș înțelege cu un prim-ministru 
ca dânsul, dar nu pot să mă înţeleg cu un Suveran ca 
Titulescu. 

La ieşire aflu pe Averescu, așteptând audienţă. Maăreţ, 
întră Duca. 

Seara, la Văleni, decis a rămânea acolo. 


11 April. 


Averescu a fost foarte indignat că acel pe care l-a 
făcut „mercenar“ nu i-a dat bună ziua. A spus adiutan- 
tului: „Poftim Ministeriu Naţional“... 

x 


Munteanu-Râmnic mă roagă să nu dau urmare hotă- 
rârii mele în ce privește partidul. 


* 


Regele ar fi chemat pe Luni pe acei cari doresc să 
intre în Ministeriul Naţional. 


Paște cu ninsoare. 
* 


12 April. 


Gr. Filipescu, acum întors din Paris, trimete să mă 
felicite pentru atitudinea mea. 


* 


La felicitările mele de Paști, Regele-mi răspunde: „Vă 
mulțămesc din tot sufletul pentru urările de Paști. Ade- 
vărat a înviat“. 

Cel d'intăiu care ia act de disoluția partidului e Giur- 
culescu de la Câmpulung, care, firește, mă asigură de toate 
sentimentele lui. 

La radio se anunță conversații între Titulescu, de o 
parte, Duca și Mironescu, chiar Lupu, de alta, și amâ- 
narea hotărârilor pănă Miercuri sau Joi. 

Un supliment al ,„Curentului“ arată că „marea concen- 
trare“ a fost definitiv părăsită. 

Oamenii se preocupă de partea pe care vor căpăta-o 
din pradă. Fiecare crede că poate cere cele mai năpras- 
nice lucruri. Odată ce e vorba de Ministeriu Naţional... 


14 April, 


Sânt chemat la București de mareșalul Palatului. Acolo 
aflu că e vorba, la cinci și jumătate, de audiența colec- 
tivă a șefilor de partide. 

Sosesc la Palat în momentul când Averescu și Duca 
erau acolo. Pe urmă vine Lupu, foarte obosit și agitat, 
căscând, care se plimbă singur, și Brătianu, pe care-l 
felicit pentru câștigarea lui Giurculescu și-i presint con~ 
doleanţe pentru plecarea lui Sângeorgiu. — Mai bine in- 
vers. Mareșalul Palatului ţine de vorbă pe Averescu: eu 
vorbesc cu Grigorescu. Cel din urmă, Maniu, foarte 
distant. 

Audienţa zăbovește. Titulescu discută cu Regele. Pe la 
vre-o șase sântem introduși în odaia care ţine loc de 
sala tronului (un bust al Wilhelm I-iu lângă două zeițe 
de aceiași calitate artistică). 

Regele apare în mare uniformă, foarte impunător. În- 
cepe a ceti un apel care se preface în ordin, în admo- 
nestări. De la inceputul Domniei a vrut un Guvern al 
tuturor partidelor. E supremul moment să-l aibă. Ţara se 
află in foarte grele împrejurări, care potfi încă mai grele. 

Cine nu-l ascultă, dovedește lipsă de patriotism. El își 
va aduce aminte de aceasta. Pănă Joi dimineaţa așteaptă 
răspuns. Atâta are să ni spuie. 

Uimire. O clipă de tăcere grea. leau cuvântul, expli- 
când că am oarecum dreptul la aceasta ca unul care la 
început am refusat. Ne găsim nu la o consultare, ci îna- 
intea ordinului cu amenințări. Sânt pus într'o situație de 
a nu putea să refus, Dar n'am condiţii de pus. Acel care 
a refusat pe „viitorul președinte al Consiliului“ (Titulescu 
e de față; Averescu l-a întrebat de ce se uită așa de 
crunt la toţi), dar trebuie să asculte de o asemenea înti- 
maţie formală, nu se poate opri la discuţii de statistici 
electorale preventive. Aceasta aparţine vechiului regim. Eu 
insă am dorit totdeauna o eră nouă, — și in acea zi, de 
tragică amintire, de care Regele-și aduce aminte. N'am 
niciun program de discutat, fiindcă nu cred în programe. 
Altfel? Sânt sătul de programele rigide. Plec deseară 
acasă, unde am de lucru. Răspunsul l-am dat. 

Violent aproape și pe un ton de familiaritate nemul- 
țămită, Lupu se plânge că nu cunoaște programul eco- 
nomic. Titulescu i-a vorbit foarte puţin de dânsul. Sânt 
părţi care se cer clarificate. Cu ce se presintă el inaintea 
alor săi? 

Regele-l taie scurt. Cu nimeni nu sa negociat mai 
mult decât cu dânsul. Cât despre program, după împre- 
jurări.— Dacă ușa asta văpsită roşu nu se potrivește, n'am 
dreptul s'o văpsesc? 

Același grea tăcere, aceleași capete plecate. (Sânt între 
Manlu la stânga și Averescu la dreapta; ei și cu Duca, 
la suitul scărilor, s'au impins înainte, cu toată vrâsta mai 
mică a doi dintre dânșii, față de mine.) 

Reiau cuvântul. Cer să mi se preciseze ce vrea anume 
Regele de la mine. 

— Te-am vrut tocmai un element împăciuitor. N'am 
decât o singură dorință: participarea șefilor de partid. 

Intervine și Titulescu, puțin ca acasă la dânsul, Îmi 
amintește că punctul al doilea l-am întrodus eu și pe 
urmă a venit și al treilea, dar el n'avea decât pe primul. 
Se lămurește încă odată că, precum s'a adus dovada, 
scrisoarea mea era inainte de a cunoaște basa pusă de 
Rege şi că al treilea punct l-a introdus el, Titulescu o re~ 
cunoaște, cam acru. 

La urmă, mă roagă să nu iasă nimic în „publicitate“. — 
Ce anume? — Ce-a fost aici. — Dintre câţi sânt aici, 
cred că sânt acela care am usat mai puţin de publicitate. 

Averescu urmărește pe Regele care pleacă și începe 
o destul de lungă conversaţie. Au rămas numai Brătianu 
și Lupu. Brătianu spune că, fiind concediaţi, putem pleca. 
Obiectez că, atâta vreme cât vorbește cineva cu Regele, 
audiența colectivă continuă. Se observă rămânerea noas- 
tră, și Averescu e silit să întrerupă expunerea lui stărui- 
toare. Îi fac loc să treacă. 

Regele mi-a mulțămit „pentru cărțile trimese“. Pentru 
hotărârea mea de azi, meritam mai ales o mulțămită. 

Averescu, Brătianu pleacă în automobile. Afară e puţină 
lume de club. Ai lui Duca l-au aclamat. Mârâiau la 
Brătianu. l-am rugat să nu manifesteze contra lui, ca să 
nu se creadă că e vorba de mine. O întreagă bandă de 
partisani se ţine după Lupu până la Athénée Palace. 

Acasă, dau o notiță în care arăt că nu m'am gândit 
să disolv partidul, ci numai să înștiințez pe aceia cari 
pornesc pe alte drumuri (scrisesem în acest sens lui 
Munteanu-Râmnic), 

Imediat spre Văleni, unde ajung noaptea târziu. 

Titulescu a strigat ieri la gazetari că ei il compromit, 
atribuindu-i „mămăliga cu ceapă“. 

Întâinind pe stradă pe Puaux îi comunic, pentru in~ 
formaţie, cele petrecute la audiență. Nu augurează nimic 
clar din ce se pregătește. 


15 April. 


Toate ziarele au discursul Regelui și pretinsele noastre 
obiecțiuni, adecă ale lui Lupu pe larg, ale mele cum dă 
Dumnezeu. Unul spune că Lupu „a venit cu poporul și 
a plecat cu poporul“. Şi la radio s'a presintat scena, cu 
discursul Regelui în intregime. 

După amiazi Titulescu mă chiamă la telefon pentru 
a mă întreba cine mă represintă la București. Dau adresa 
lui Munteanu-Râmnic. Adaug că, de oare ce m'am supus 
unui ordin al Regelui, n'am condiţii de presintat, așa 
încât orice discuţie e inutilă. Mă întreabă dacă înțeleg 
a face parte din guvern. Răspund că, de oare ce Regele 
mi-a cerut să fac parte personal din guvern, urmez pur 
și simplu acestei cereri. Revine pentru a reproduce ce 
m'a întrebat și ce i-am răspuns. Trimet, pentru a nu fi 
niciun fel de interpretări, o telegramă cuprinzând răs- 
punsul mieu. Spun în ea că Regele mi-a cerut să fiu in 
Ministeriu, „elementul de armonisare“. 

Spre seară, Munteanu, căruia i-am telegrafiat să nu 
discute, căci n'aveam condiţii, imi telefonează că pleacă 
la București și va veni cu trenul de noapte să-mi aducă ştiri. 

Nu vine. 


16 April. 


Titulescu mă chiamă la telefon. Munteanu-Râmnic îmi 
spune că n'a reușit Ministeriul partidelor. Rămâne acum 

a doua formă sau a treia. Pe care o prefer? — Pentru 
Rege e mai bună a doua, pentru mine a treia. Dar nu 
înțeleg a fi un ministru fără porlofoliu care să fluiere 
la Șosea cu mânile în buzunar, ci imi trebuie un departa- 
ment, care nu poate fi decât Instrucţia. l-o spun și 
direct lui Titulescu, care-mi răspunde că „nu visa măcar 
să aibă un astfel de colaborator“, Spune că Regele ar 
vrea să mă vadă mâni dimineaţă. Aș voi să vie și 
dânsul, la 12? — Cine-l poate refusa? Dar, dacă e vorba 
de negocieri, „eu amuţesc“. 


17 April, 


La București. Întăiu vine Titulescu. Ideia de a avea și 
pe Maniu și pe Duca trebuie părăsită, de și, ca să nu 
aibă greutăți electorale, el va mai incerca. Îmi arată o 
listă cu D., Ghica, Zăuceanu, Savel Rădulescu — cred—, 
Garoflid sau Cămărășescu. Ar vrea pe Argetoianu, dar 
se teme, din causa răsunetului în opinia publică, să-l 
puie la Interne ; deci — la Finanţe. Îi propun să mergem 
împreună la Rege, care mă primește la 12 și jumătate. 

Trec înaintea Palatului printo mulțime enormă, în 
faţa Regelui, pe cari-l salută concurenţii „Tinerimii 
Române“. Unele școli, mai ales de fete, se presintă bine. 

La Regele, întăiu eu. Îi vorbesc, cum dorise Titulescu, 
de primirea lui Maniu și lui Duca. Regele-mi obiectează 
că n'are incredere în liberali, cari pănă în ultimul mo~- 
ment au fost contra lui şi l-au acceptat de formă numai 
după acțiunea lui Gh, Brătianu şi nu vrea să treacă drept 
sprijinitor al acelora pe cari opinia publică îi consideră 
ca meonești. Vrea riscul pentru ceva în adevăr nou. Îi 
mărturisesc că-mi vine gr u să combat păreri care au 
fost ale mele o viaţă întreagă. Apoi chiamă pe Titulescu 

pentru a-i spune același lucru, frumos și cu hotărâre. 
Titulescu declară că nu-l lasă conștiința să meargă la 
alegeri nesigure, în care Coroana ar fi descoperită. Ob- 
serv că s'ar putea păstra situaţia parlamentară de azi. 
Regele, care crede că partidele, cum i-au mărturisit și 
dr. Anghelescu și Mihalache, „om onest“, nu mai au 
trecere la alegători, obiectează că ar părea legat de un 
Parlament compromis și că sar pierde mai tărziu prima 
popularitate. Răspund că Parlamentul e în vacanţă, deci 
nu e nevoie de a se lucra cu el și că, dacă vechi par- 
tide, datoare a-și hrăni clientela, pierd în curând popu- 
laritatea, oameni noi o vor câștiga prin faptele lor. 

La urmă, Titulescu, care vorbește și de depunerea man- 
datului, îmi spune că tot nu s'a înțeles cu punctul de 
vedere al Regelui, care părea că-l face „laș“. Îi spun că, 
dacă nu se face nimic pănă mâni la (1, je file. 

Aflu că Goga e furios că am stricat planul guvernului 
partidelor mici. 

„Universul“ publică o listă ministerială falsă, și cu 
Haţeganu și Mehedinţi. 

La 9, când se dă comunicatul care anunţă Ministeriul 
de tehnicieni, Titulescu vine la mine. A fost la Maniu 
(Duca, dimineața, îi refusase lista comună) pentru a-l 
cere Parlamentul. I-l dă lui și mie, nu lui Argetoianu 
(pe care Regele zicea că-l voieşte), în care vede „dic- 
tatura“. Titulescu are intenţia de a câștiga, ca să n'aibă 
pe toată lumea contra lui, pe Maniu, Duca și chiar Gh. 
Brătianu. Va căuta pe viitorii miniștri pentru a li lua 
adesiunea (Zăuceanu e la Paris, Garoflid a fost operat 
de sinusită). După sfatul mieu, renunță la Anghelescu 
pentru Interne. Mâni, la 6, jurământul. Presei i s'a spus 
că s'a constituit cabinetul nu. Eu am a fi vice-preşe- 
dintele Consiliului. 

Regele, de două ori, și-a amintit de făgăduiala ce 
i-am dat la Paris că, dacă în împrejurările obișnuite îi 
pot ajuta și alţii, eu voiu fi lângă el în ceasurile mari. 
De aceia-mi mulțămește călduros că i-am dat tot sufletul. 

„Mişcarea“ spune că într'o telegramă aș fi declarat cum 
că „nu dau gir faliţilor“. Toate ziarele mint și falsifică în 
dauna mea. 

Regele a spus întrun moment că a lăsa pe Titulescu 
pentru a se întoarce la vechile partide e ca și cum 
regele Italiei ar schimba pe Mussolini cu Facta.’ 

kod 


În numele lui Gr. Filipescu, pe care-l văd pe urmă, 
N. Miclescu îmi spune să sprijin pe Argetoianu și să 
1 
nu ajut lista comună a vechilor partide. 


+ 


După-amiazi repetiţia generală a piesei mele „Ovidiu“ 
la Teatrul Naţional. 


18 April. 


Nu se face Ministeriul cum se anunţase dimineața. 

Dar Regele mă chiamă cu Titulescu la Palat. Vorbește 
de intenţia ce ar avea să introducă in Ministeriu pe 
Argetoianu, de credința că nu se poate lucra cu actualul 
Parlament și că momentul pentru alegeri e acesta. Ti- 
tulescu spune că Maniu nu primește pe Argetoianu. 
Regele cere o răsgândire pănă la trei. Ofer să văd pe 
Maniu. 

La oarele 2 il aflu la Lugoșianu. E in Consiliu. Se aud 
glasuri iritate. Apare cu solemnitate. Îmi arată pe Arge- 
toianu ca omul schimbărilor și sfidărilor. Nu se poate 
lucra cu dânsul. Ei, Maniu, vrea să formeze caractere și 
să dea lecţii de moralitate. Pot s'o înţeleg eu, care sânt 

profesor. A fost totdeauna un om hotărit. Văzută în față, 
figura lată, osoasă, cu ochii palizi, e de o îndărătnicie 
care impune. Crede că și azi partidul său ar putea guverna. 

La ieșire pe scară, unul lângă altul, jos, obosiţi, treimea 
basarabeană : Halipa, Pelivan, Bogos. 

Pun în scris un raport către Rege. Nu-i ascund pri- 
mejdia unei guvernări cu Argetoianu la Interne. Alege- 
rile nu le pot admite silnice, nu le vreau catastrofale, cu 
consecinți pentru Coroană, ca acelea rin Spania. Mai e 
necesar să vin? 

Regele mă chiamă indată. Renvnţă la ideia sa. Să vie 
Titulescu pentru a o afla. 

Acesta apare cu totul altul. Supărat, nervos, gata a 
găsi prilej de ofensă — și când cer voie să plec, scena 
fiind „penibilă“ —, întrerupând pe Rege, care, jumătate 
de ceas îl roagă să rămâie. Trebuie să spun: „Se poate 
întâmpla ca un Rege să aibă nevoie a se ruga de noi, 
dar nu trebuie să o ingăduim“. Regele-mi cere să-i las 
cinci minute, așteptând. 

Cele cinci minute durează poate o jumătate de ceas 
Vorbesc jos cu Argetoianu, care se arată amabil și 
acomodant. 

Regele mă chiamă. E prăpădit fisiceşte. Îmi cere să 
formez Ministeriul. Nefiind altă soluţie, trebuie să primesc. 
Scrie insuşi lista. E gata a abandona pe Manoilescu. ÎI 
rog să-l păstreze, dar să-l impiedece de a intriga. Pri- 
meşte pe Hamangiu și Şisești. Laudă pe generalul Amza 
şi pe Vâlcovici. Refusă pe Tașcă. Pentru Argetoianu, 
arăt că nu e bine să fie deocamdată la Interne, și-i pro- 
pun Finanţele. Regele acceptă. Jos, Argetoianu nu esită 
a primi. 

Cu el mergem la viitorii miniștrii, cari acceptă (Şiseşti, 
mai târziu, va avea indoieli) Cămărăşescu lipsește. 

La 8 și jumătate, jurământul, foarte impresionant. Regele 
vorbește foarte bine și hotărit. Simt jenă în a-i răspunde. 

Seara, Cămărășescu, ti spun că nu am dorința de a 
disolva Parlamentul și, în orice cas, nu cu o demonstraţie 
de dușmănie. Prefecţii (Regele recomandă pe Bastache și 
Măicănescu ; vrea ofițeri în reservă, nu activi) îi vom 
numi în Consiliu. Îi las lui Maniu bucuros pe Ardeleni. 
Nici directorii, afară de cel din Craiova, nu sânt de 
schimbat. Nu m'aș atinge, afară de casuri de incorecti- 
tudine, de Consiliile comunale și judeţene. 

Pleacă după oarele 12 pentru a raporta șefului său. 


19 April. 


Cercetez pe șefii de partide. 

La Maniu, Îmi face un discurs asupra obiceiului său 
de a nu judeca pe oamenii cari-l atacă (e vorba de 
mine) după moment, ci în legătură cu trecutul și viitorul 
său. Îmi cere programul. L-aș da, dacă am fi amândoi 
niște copii sau niște naivi. E al lui Titulescu, al lui însuși, 
Maniu, al domnului de pe stradă. E al nevoilor ţării. — 
Şi legile votate de acest Parlament ? — Nu le înlătur, ci 
în partea lor caducă nu le aplic. — Lasă-mă s'o scriu. — 
Bucuros chiar în această formă. — Ce-am mai râs când 
eram împreună... — Ce-am mai râs eu pe urmă!— Mă 
înştiințează, că Argetoianu mă va conduce fără s'o știu. — 
Se vede că aşa ceva ţi s'a întâmplat d-tale, 

Nu iea nicio hotărire. Ea privește Sfatul lui, 

La Duca. E jenat de ce a spus în Cameră. Vorbim 
cordial. Îi spun că nu știu dacă-și poate domina partidul, 
dar Gh. Brătianu vădit nu poate. E, încă, un partid „cu 
ușile deschise“... De unde știu eu cine va veni prin ele? 

La Mareșalul Averescu las o scrisoare, 

La Gh. Brătianu. Ne ocupăm mai mult de studiile 
comune, 

Foarte cald Lupu. Povestește scenele cu Titulescu, 
foarte drastice, I-a tăgăduit, în fața Regelui, calitatea de 
„om nou“. A avut dure explicaţii cu dânsul. Legătura 
în trei a partidelor mici era numai pentru moment ca 
să nu se dea chitul de legătură între cele mari. Brătianu, 
după o grea luptă la Palat, a venit la ei, cerând desle- 
garea. Partidul lui s'a opus. Deci şi-a retras cuvântul la 
Rege. Lupu vorbia de „sperjuriu“. El e pentru Guvernul 
mieu, 

La Mironescu. Conversaţie banală. Va scoate din ea 
ce trebuie pentru ca la Soviet să maî ațâte spiritele. 

Nu aflu pe Patriarh, care-mi scrie despre nevoile Bi- 
sericii sale, 

Cu ziariști străini, la 7, 

La Regele, care se informa de stadiul imbrogliului Că- 
mărășescu. Nu prea mulți secretari generali. Propun pe 
Brandsch ori Roth ca subsecretar la Presidenţie.—Exce- 
lentă ideie. Preferă pe Brandsch,. 


+ 


Seara, la Cămărășescu lungă crisă de conștiința. A aflat 
că pentru alegeri va veni Argetoianu, Îi dau explicaţii 
care nu-l asigură. Pare că hotărit nu vrea, dar cere 
termin de gândire, 

Ghica telegrafiază că ar prefera din motive familiare, 
pe altul. 

Am văzut pe Titulescu. Ar da pe Savel Rădulescu ca 
subsecretar. Dar acesta nu vrea să pară că-l părăsește, 
Altfel, în bune disposiţii. Mai stă câteva zile, ca să nu 
pară că fuge. 

Seara, Argetoianu îmi spune că Titulescu, la dejun la 
Palat, intrebat de ce nu iea el Externele, spune: — Mi sa 

cerut ? Argetoianu crede să-i propun, căci nu va primi, 
Nu vreau să fac încercarea, pe care o cred foarte pe- 
riculoasă. 


20 April. 


Zi liniştită, afară de nespusa imbulzeală a partisanilor 
și mormanul corespondenţei, în mare parte de oferte. 

Luarea în primire a Ministeriului de Instrucție. Costă- 
tăchescu e foarte mișcat. Are lacrimi in ochi. Îmi arăt 
speranța de a-l revedea în Colegiul foștilor miniștri, pe 
care-l creez. Văd și Casa Şcolilor. 

* 

Lecţie la Universitate. Studenţi puţini. Credeau că nu 

voiu veni. Dimineaţa am avut Școala de Războiu. 


* 


Visită a lui Gheorghe Brătianu. Seara, represintaţia lui 
„Ovidiu“ : cuvântări ale lui Nottara și Minulescu, primire 
foarte frumoasă. 


22 April. 


Lecţie la Academia de Comerţ și la Universitate, 
Facem lista prefecților cu Argetoianu şi subsecretarii 
de Stat. Ne ințelegem răpede. 
* 
La Subsecretariatul minorităţilor 
La Regele cu decretele. Îmi cere să-i presint lista pentru 
a face mai bine acum observaţiile decât a refusa numi- 
rile. Voiu aduce lista după Consiliul de miniștri de la 3. 
+ 
Visitele ministrilor Poloniei, Greciei și Belgiei. Acesta 
spune că pentru ţara lui esenţialul e ca in Romănia să 
fie linişte și banul străin să fie astfel asigurat. 


* 

Brandsch e în războiu cu „Sfatul“ lor, Răspund că, ne- 
fiind Ministeriu de partid, nu ţin samă de partide ca 
atare. — Dar ei sânt altfel de partid. — Din moment ce 
au făcut cu ele un pact pe care nu-l voiu face.. Admit 
numai ca episcopul Teutsch să refuse pe Brandsch.—Epis- 
copul Teutsch e insă așa de poltron, spune Roth... 


4 


La Regele, lä 3. Nu-i plac unele nume. Va pune ofițeri. 
Cere și un loc pentru fratele lui Gatoschi. Las să se in- 
staleze subsecretarul minorităților după ce se va numi 
ministrul pentru Ardeal, Haţieganu, poate și Tilea. Tre- 
buie să văd pe primul. 

A fost la mine. A spus că poate veni și acum, dar 
nu ca un „cadavru“, ci, peste două zile, altfel, Totuși 
Maniu, care, după lupta cu Sovietele lui (Răducanu 
şi D. R. loaniţescu, la Academia Comercială, spun că-mi 
poartă gând bun) mi-a răspuns, pare a voi să-și refuse 
partisanlii. 


> 


lar s'a prădat un automobil, și incă în margenea Bu- 
cureștilor, la trei chilometri spre Chitila, Arăt Regelui că 
Nicoleanu nu mai poate conduce pe jandarmi. El mi-ar 
propune pe tatăl lui Puiu Dumitrescu, dar admit că doi 
generali îi stau inainte. Eu vorbi:sem de generalul Dă- 
nilă Pop. Mi se cere gândire pănă a doua zi, 


* 


Presa francesă și gazetele țărăniștilor de la noi ne atacă 
furios. 

În schimb caldă atitudine la membrii Micii Înţelegeri, 
în Polonia, în Balcani, în Elveţia, în Anglia. Oarecum și 
în Germania și Austria, 

23 April. 
La Regele pentru listele de prefecţi. 
Apoi la Văleni. 
Seara, visita nunciului. 

24 April. 


La regina Elisabeta a Greciei, pentru ziua ei, Îi duc 
„Portretele Domnilor români“. Cercetează îndelung al~ 
bumul. Recunoaște chipuri. — Maiestatea Voastră le știe 
așa de bine. — Nu după cărţi, ci după ochi. 

Laudă cartea lui Gane despre Doamnele romănești şi pe 
autor, inteligent, muncitor și sărac. Vorbeşte de „bătrâ- 
neța“ ei — și e așa de bine! 

La Regele pentru iscălirea decretelor. O face foarte 
bucuros. Apoi se iea jurământul lui Brandsch. Regele-i 
vorbește în limba lui. Burillianu, de la Banca Naţională, 
îmi cere să nu fie șicanat de advocaţii Statului la pro~ 
cesul lui, care e Marţi. 


* 


Profesorul Bitay, propus consilier pentru minoritatea 
ungară, nu e bucuros să fie subordonat lui Brandsch. 
Pentru un loc de consilier tehnic la Justiție, cere răgaz 
de gândire. 

Ghibu pretinde că, apărând Statul catolic, el a falsificat 
in traducere un text unguresc. Bitay a protestat. 

Duca imi face o simplă visită de politeţă. 

* 

La Academie, unde e primit și un mare matematician 
frances (care află cuvinte amabile pentru mine), Balș, care 
ocupă scaunul presidențial, e deosebit de prietenos în cu~ 
vântarea care precede nota mea despre pribeagul Nicolae 
Basarab. 

Academia din Roma, prin Marconi, mă felicită, 
* 


Cercetări la Ministeriul de Instrucție și la Directorat, 
Acasă, Vâlcovici, într'o frumoasă Scrisoare, cere consilie- 
rilor de la Căile Ferate să restituie sumele luate fără drept. 


+ 


La 6, jurământul prefecților. Presintarea lor se face in 
cele mai convenabile condiţii. Baţaria, care a primit la 
Timișoara, e foarte mișcat. 

* 

Seara, Gh. Brătianu, Vorbește ca și cum un cartel ar 

și exista între noi. Caut să evit un răspuns clar și definitiv. 


* 


Jeau măsura ca, la l-iu Maiu, demonstrațiile socialiștilor 
să fie fără steagul roșu, și incadrate. 


26 April. 


Duminecă liniștită. Inspecţie la Casa Şcolilor, în depo- 
site. Primirea miniștrilor străini: Kirchholtes stăruie la re- 
luarea negociaţiilor; ministrul bulgar Pomenov, căruia-i 
vorbesc de Simion Radev, dorește ca trecutul să fie uitat. 


27 April. 


La Regele pentru decretele prefecţilor. Îi vorbesc de 
demonstrațiile socialiste : e de părere ca manifestaţiile să 
fie oprite, socialiștii neputând domina situația. 

Presint convocarea Camerelor pentru ziua de Joi și 
decretul de disolvare. Regele primește fără nicio schim - 
bare Mesagiul, 

După amiazi Consiliul de miniștri, care aprobă. 

28 April. 


La Ministeriul de Instrucție. 

După amiazi dr. Lupu mă face să intervin la o bancă 
țărănistă controlată de Stat pentru ca o moșie fălciană să 
fie dată obștii lui, nu aceleia a lui Rale. 


Seara, la Legația Francesă. Informes pe Puaux despre 
adevărata origine a Guvernului mieu. El e neliniștit de 
taina cu care, în ultimul moment, am anunţat chemarea 
Parlamentului. Crede că o disolvare ar indispune în Apus. 
E un fel de solidaritate a Parlamentelor. Îi arăt ce mare 
deosebire e între lumea de acolo și cea de aici. Dacă 
aş cădea eu, s'ar reintoarce jaful, și sar lua măsuri contra 
oricării surprinderi. Recunoaște că Argetoianu nu e ce 
arată, dar păstrează aprehensiuni. Manoilescu urăște Par- 


lamentul. 
* 


La amiază a fost Titulescu. Se plânge de călătoria în 
Apus a lui Filipescu: n'am încredere în el, cum el are în 
mine. !'și va lua concediu la Londra, mai curând ca să 
nu fie supărat în saloane de întrebări cu privire la ca- 
lomniile relative la Rege. 

Şi Puaux credea că Argetoianu a fost în noaptea de 
Vineri la Palat, unde sar fi aranjat totul. 


29 April, 


Regele iscălește decretul de disolvare. Dorește să-i 
cetesc declaraţia-program. 


30 April. 


Deschiderea Parlamentului. Scurtimea Mesagiului miră. 
Duca mă întreabă dacă discuţia va fi după-amiază, ca 

să se pregătească, „Atârnă după împrejurări. Mai bine 
nu pregăti nimic.“ 

Cetesc Regelui declaraţia. Face schimbări şi adausuri, 
Cere explicaţii la privilegiile Coroanei, Scoate ascuţișul 
din pasagiul despre Parlament, Nu vrea luptă cu parti- 
dele., Adaugă importanţa învăţământului primar : prea s'a 
sprijinit totul pe liceu: „Buna școală primară jos, câţiva 
intelectuali sus: asta ni trebuie“. Vrea să se vorbească 
simpatic de v chii aliați, dar să nu se uite și vecinii, 
într'o formă care să nu cuprindă Sovietele. Cere intro- 
ducerea unei clause pentru capitalul străin. Arată că n'a 
părăsit ideia adăugirii lui Titulescu, Obiectez : „În afară de 
egoismul oricărui Guvern de a rămânea, trebuie să spun 
că aceasta o va presinta d. Titulescu însuşi. — De ce? — 
Ultimele evenimente m'au convins că nu se poate lucra 
cu dânsul“. Dorește să nu se încurajeze Duca. Niare în- 
credere în vechii liberali. A primit pe Gh. Brătianu. l-a 
spus că a căzut la primul examen; să nu cadă și la al 
doilea. Preferă pe naţional-țărăniști, mai sinceri. 

+ 


După-amiazi presintarea programului. Multe puncte 
aplaudate — și cel privitor la malversații: trebuie o con- 
tenență! Tribunalele aplaudă și ele. Surprindere și strigăte 
la anunțarea disglvării. Trebuie să domin cu glasul tu~ 
multul. Mai multă liniște la Senat. 

Seara, Maniu vorbeşte de „eresiile““ mele, care am pier- 
dut memoria. Mihalache atacă pe perfidul „republican“, 


Argetoianu și pe naivul ce sânt eu, 
* 


Argetoianu-mi cere Internele, pentru a dovedi că nu 


e „monstrul care se crede“, 
s 


Gh. Brătianu vine pentru a cere conlucrare, Íi arăt 


sistemul mieu, A pus de formă capetele de listă. 
Li 

Afişez apelul către ţară și punem capetele de listă și noi, 


l-iu Maiu, 


Zi liniștită. Socialiştii au primit cu nemuljămire oprirea 
manifestaţie: de stradă. Comuniştii nu se fac simțiți. 


Seara, plecare cu Regele la Timişoara pentru con~ 
cursurile hipice, 


2 Maiu. 


În gară, primire rece. Abia s'a aflat disolvarea. Ce 
jigniţi iși închid sentimentele. Alţii nu se văd. 

leau loc în trăsura Regelui. Pe margenea drumului 
mai multe școli. Foarte bine ținute, dar minoritare. Câ- 
teva coruri țărănești. Vădit, Regele place. 

Frumos serviciul la catedrala ortodoxă. Splendidă 
liturghia episcopului Comșa, altfel spirit mărgenit, de un 
îngust și brutal confesionalism. 

Visită la școala călugărițelor din „Iosefin“. O cetate 
culturală de ev mediu, cu o sută de invățătoare și în- 
grijitoare și peste o mie de eleve. Multă libertate pentru 
fete. Se știe bine romănește (procentul Româncelor e 
numai de 10%). 

Seara, la frumosul Teatru Naţional concert simfonic: 
Oficialii români ocupă toate locurile. Cele patru galerii 
sânt pline de studenţii Politehoicului, al cărui cămin și 
cantine sânt în adevăr, cum am spus, de un „lux sarda- 
napalic“ și o dovadă de „ciocoism cultural“. Şisești mă 
roagă să imblânzesc judecata aceasta într'o scrisoare către 
rector, şi o fac cu plăcere. 

Concursul hipic a atras multă lume. Ofițerii arată o 
frumoasă încredere în puterile lor. Generalul Moruzi, 
figură energică, de rasă, conduce. 

Regele merge la școlile militare. Eu cercetez pe cele- 
lalte (ieri am fost la un gimnaziu triglot). Bine la Evrei, 
unde profesorul de latinește, Cernăuțeanu, este un adânc 
cunoscător al materiei și elevii, cari traduc à livre ou- 
vert, ştiu pe de rost „Ars poetica“. Bine la Școala su- 
perioară de fete a noastră, mai slab Liceul de băieţi. Cu 
Regele la Școala normală germană catolică și Se- 
minariu. Splendide fresce istorice în capelă. Episcopul 
Pacha pare devotat ţării. Începe romăneşte, urmează în 
limba lui. Canonicii (și Blaskowicz) poartă medalioane 
cu stema Ungariei. 

Dejun la Primărie (primarul, adversar al lui Bocu, e 
un om de ispravă, ca și secretarul de la luxosul Direc- 
torat, Iosif Maiorescu). Regele vorbește scurt și clar, po- 
menind și de „legenda“ lui, de iubirea specială pentru 
noile provincii. Atmosferă mai caldă. 


4 Maiu. 


Cu Regele spre Drencova, unde întâlnire cu regele 
Alexandru, care soseşte pe frumosul vas „Dragor“, cu ofi- 
jerii şi cu maestrul Palatului. Regele Iugoslaviei e deosebit 
de amabil cu mine, dându-mi ordinul „Caragheorghe“. 
Se discută chestia podului peste Dunăre. Regele Ale- 
xandru arată că linia de-a lungul fluviului spre Apus, 
pe care o propunem noi, ar fi fără folos, odată ce este 
drumul pe apă. — Dunărea înghiaţă cinci luni pe an, 
spune Gurănescu. Zimbim. Ciolac Antici strecoară că 
prin linia sârbească de legătură s'ar aduce folos unui în- 
treg Ținut. Regele Carol imi șoptește că se va ajunge 
„la punctul Severin, linia fiind numai o sperietoare. Re- 

gele Alexandru termină, spunând că se va negocia pe 
noua basă. 

După întoarcerea la Orșova se visitează Ada-Cal,.. Ni 
se arată fabrica de tabac, școala de ţesături, cu cinci 
clase ; și o elevă a mea ca profesoară de istorie şi ro~ 
mână. 160 de alegători sânt împărțiți între averescani, 
liberali și ţărănişti. Cu „domnul mareșal“ sânt cei de la 
fabrică, pe care el a întemeiat-o, 

Seara, veselă conversaţie la masă. Se anunţă de Regele 
logodna princesei Ileana cu arhiducele Anton de Austria, 
fiul lui Ludovic Salvator. 

Regele mi-a vorbit de alegeri. Se teme de o majori» 
tate liberală. În partidul lui Duca n'are încredere. Nu 
pare mulțămit nici de un rol important atribuit lui Lupu. 
Și Mihalache l-a desilusionat, 


5 Maiu, 


La București. 
Văd pe Argetoianu. Ca și dânsul, cred că trebuie 
încheiat cu vechii liberali. Rămâne să consult pe Regele. 


* 


Dejun cu Beneș și Marincovici. Beneș e potolit: l-au 
mulțămit discuţiile. Marincovici e acelaşi om tăcut, sigur 
de jocul lui, Îi petrecem la gară: pe unul la 2, pe altul 
seara. Regelui i-am cerut stăruitor să permită pactul cu 
Duca: l-a primit. Îl va decora cu „Ferdinand I-iu“. 

Puaux, care n'a reușit cu anumite intervenţii pentru 
conaționalii lui, e foarte rece. 


6 Maiu. 


Des de dimineaţă, Argetoianu la mine. Cere „imediat“ 
să i se dea Internele. Pare mişcat, cu ochii în lacrimi. A 

nu i le da ar fi „o jignire“; e foarte amărât... „De ce 
n'am încredere în el? Nici eu, nici Regele“. El... de- 
misionează. 

Îi obiectez impresia rea ce s'ar produce în public. Dar, 
din moment ce înțelege a lucra cu Munteanu-Râmnic, 
pe care l-a ofensat, dar l-a sărutat pe urmă, n'am nimic 
împotrivă. Voiu vorbi Regelui și arăt in ce formă. 

La 12 și un sfert la Regele. Arăt ce vrea Argetoianu. 
Nu mă opun. Nici Regele. Dar cer să rămâie la Finanţe 
(se zvonise de Titulescu). Mă asigură că și el ţine. 

Lupu a fost la mine. Vrea mulţi deputați, are un partid 


mare. Ce ar fi dacă ar lua Internele? 
* 


Seara, cu Munteanu-Râmnic și Topa, cercetăm listele. 


7 Maiu, 
Averescu mă face „cinic“, călcător de Constituţie, 
conrupător. 
Păcat! 


La serbarea Politehnicei, unde asistă şi prințul Nicolae. 
Lungă cuvântare a directorului, Vasilescu-Carpen, care e 
amabil și pentru mine. Multă poesie în ce spune, pentru Aca- 
demie, Țiţeica. Vorbesc şi: profesorul Nicolau și Bușilă. 
Manoilescu, teatral și cu cuvinte de credință faţă de Regele. 


Cuvântarea, împrovisată, a Regelui a fost foarte bună. 
* 


„Conflict“ cu Germania. Ghica i-a spus lui Kirchholtes 
data când să vie Germanii pentru negocieri. Acesta a 
schimbat-o cu de la sine putere. Deci a trebuit să-i 
oprească la Cernăuţi. De aici supărare și plecare. Acum 
să cerem noi negocierile — și la Berlin ! 

Manoilescu e foarte afectat; Tașcă telegrafiază de la 
Berlin. Era vorba de un Consiliu. Recomand o simplă 
notă la miniștri și o comunicaţie la Berlin. 


* 


După-amiazi la Văleni, cu Ghica, d-na Ghica, fratele 
lui, Vladimir și un Kunffy. 


8 Maiu. 


Dr. Lupu revine foarte iritat. Nu acceptă cele treizeci de 
locuri. Mai târziu deputatul Leon și Buzdugan, pe urmă 
și fostul ministru I. Borcia. Mă roagă să insist pe lângă 
șeful lor. Invitat la telefon, acesta nu vine. Buzdugan 
imi spune că el, cu voia lui Lupu, se va pune la 
disposiția mea. 

Nici Gh. Brătianu nu e mulțămit. 

Imediat, ambii au... scrupule de program... 


eri, telegrama Rușilor de la noi, cu Kozak și Bohatireţ, 
contra Ucraintenilor, de la cari se oferă Zaloziecki. Isopescu- 
Grecu, care cere locul de senator al Universităţii din 
Cernăuţi, spune că Bohatireţ e adevăratul şef, un om 
de mare caracter, care în fața tribunalului austriac a 
cerut să nu fie grațiat de moarte. 

Ministrul Poloniei vrea un mandat pentru minoritatea 
sa. Propune pe Skupiewski, Zalplachta, un cleric armean 
şi protopopul Grabowski: prefer pe acesia, 

* 


Kirchholtes dă la „Bukarester Tageblatt“ un comunicat 
mincinos și jignitor, scoțând vinovat pe Ghica. Acesta-mi 
explică din nou, seara, cât de necuviincioasă a fost de la 
inceput atitudinea diplomatului german, care a fost informat 
de dânsul asupra conferinții Micii Înţelegeri. 

Argetoianu e de părere să cerem la Berlin numirea 
unui ministru. Așa crede și Ghica. 

* 

Comisia noastră și a liberalilor lucrează la listele elec- 
torale. Gh. Brătianu cere continuu audienţe la Palat: e 
supărător. 

Regele a și decorat pe Duca cu ordinul „Ferdinand“. 


Visita lui Langa Rășcanu de la Atena, cu vești bune. 
$ 


Emandi, de la Praga, îmi spune că au loc și negocieri 
cehoslovace cu Sovietele. Speră să ni capete lucrurile 
luate de la Academie, Muzeu și Archive. Ghica a primit 
vestea că sosește și Ciotori. Francesii vreau să trimeată 
la Moscova pe de Monzie. 


9 Maiu. 


Ne presintăm la Cotroceni prințului Nicolae. Spiritual, 
el. spune că, de câte ori pleacă el, se schimbă guvernul. 
Argetoianu : „Vom ruga pe A. V. să nu plece.“ „Așa mi-a 
spus și d. Mironescu“. Își amintește de ce mi-a spus în 
1928 despre îndărătnicia lui Maniu. Crede că ar trebui să 
găsim mijlocul de a „cheltui mai mult“. Am descurajat 
creditul străin. E bine măcar că am pus în valoare doar 
5%/3 din ce putem. Vorbeşte cu înțelegere de un tablou 
al lui Verona. 


10 Maiu. 


Tedeum puţin cercetat la Mitropolie. Regele distribuie 
steagurile. Unii comandanţi găsesc răspunsuri frumoase. 
Decorează și ale Universităţilor. 

Parada e splendidă. Noile uniforme plac publicului 
(un Frances, om de afaceri: „ce que j'ai rigole; de l'op&- 
rette viennoise“...). Interesante imitațiile celor vechi. Ţinuta 

e perfectă. Regele și prințul Nicolae, în uniforma jandar- 
milor călări, rețin priviri de admiraţie. 

În tribuna regală prinţul Mihai, abia ridicat de pe boală, 
palid, intre regina Elisabeta și soțul ei. 


+ 


Seara, masă, la Cercul Militar. Asistă Regele şi prințul 
Nicolae, Prezan, misiunile Micii Înţelegeri. Vorbesc mult 
timp cu prințul: are păreri și despre... Horaţiu, pe care-l 
definește printrun cuvânt spiritual. Cunoaște uimitor de 
bine pe fiecare. 

Vorbeşte ministrul de Războiu despre desvoltarea infan- 
teriei. Apoi, după dorința Regelui, despre cinquantenariul 
regalității. Regele ceteşte un foarte frumos discurs, asigu- 
rând că România poate fi apărată. 


* 


De acolo la Universitate, unde două sute de colegi imi 
oferă o masă. Regele a fost așa de amabil, încât s'a ridicat 


înainte de vreme ca să mă lase liber, 
* 


M’am înțeles cu Argetoianu pentru suspendarea, din 


lipsă de fonduri și fiindcă n'a fost total aplicată, a legii 
administrative. 


11 Maiu. 


Dr. Lupu vine pentru a-mi anunţa că merge singur. 
Se plânge că s'a dat prea mult altora, liberalii. — După ce 
ai refusat. 

Îmi spune ce atitudine va avea în Parlament: 

— Dacă nu mă ataci personal, voiu păstra legăturile 
personale. 

Am impresia că avea ceva de spus. 

* 


Regele semnează decretul pentru suspendarea legii ad- 
ministrative. 

Turneu la Ploeşti, Buzău, Râmnicul-Sărat și Focșani. 
Pretutindeni cea mai bună primire. O lume multă mă 
aşteaptă şi ascultă inteligent îndemnurile mele. 

Câteva arestări (și de cuzişti) se impun. 


14 Maiu. 


La Târgoviște: splendidă primire. Apoi la Pitești, unde 
prefectul, cerut de Rege, (Gatoschi, pare nedibaciu, la 
Argeș, la Râmnicul-Vâlcii, unde prefectul Mihali e un om 
de ispravă. Seara, la întors, prin Târgovişte și Ploeşti. 
Găsesc adunări politice de noapte, în care bănuiesc 
comuniști. 


15 Maiu. 


Nemulţămiri cu listele electorale. Vaida anunţă că, supt 
călcători de lege ca noi, nu candidează. 

Vin episcopii ortodocși cu cereri. Se plâcg contra 
Uniţilor, sprijiniți de guvernul trecut, care n'a ţinut samă 
de numărul lor mic și de averile ce au. Iarăşi Bălan 
vorbeşte de moştenirea lui Şaguna. Toţi mă asigură de 
întregul lor concurs. Apoi Hossu de la Gherla, care 
reclamă că armata-i iea credincioșii supt arme și-i duce 
la parohia ortodoxă, ca la Zece Maiu, 

ko 

La telegrama trimeasă, în numele Guvernului, Reginei 
Maria, care a avut un accident la Bellagio, capăt din 
Veneţia acest răspuns: „Merci de votre aimable sollicitude; 
accident n'âtait qu'une égratignure, négligeable pour un 
vieux soldat avec un coeur de reine. Me suis râjouie beau 
succes du 10 Mai. Marie“, 

16 Maiu, 


Un corespondent engles de la Berlin se miră că la noi 
se vorbeşte franțuzește : nu e nație pe lume care să se 
desprețuiască așa de mult. Apoi scriitorul italian Angioletti. 


* 


Consiliu de miniștri. Se discută chestia speculei. Manoi- 
lescu vorbește de calda primire în Banat, de marea 
întrunire de la Timișoara: ca ministru naţional-țărănist 
n'a avut pe departe aceleași aplause. E foarte optimist. 
Argetoianu.presintă oferte de carne refrigerată la Burdujeni 
și Constanţa pentru exportul în Egipt. La Paris transportul 
de probă al vitelor noastre a fost foarte apreciat, Tot el 
cere să fie autorisat a disolva „Arhanghelul Mihail“ şi 
„Garda de fier“. Se plânge că justiţia, cu prilejul cererii 
de arestare a antisemiţilor botoşăneni, cari promiteau 
exproprierea Evreilor şi iertarea datoriilor, nu ajută 
Guvernul. 

Necontenite plângeri contra listelor electorale. Nu vreau 


să înțeleagă caracterul guvernului nostru. 
* 


La I. Bianu, bolnav de rinichi și de reumatism. Se 
arată foarte bucuros de numirea mea. ÎI sperie greutăţile 
țării și-l doare de ale Academiei. 

17 Maiu. 


La Valea Călugărească, pentru inaugurarea Şcolii de 
viticultură. Vorbeşte și bătrânul Fernic, încă frumos, cu 
lunga barbă albă ca zăpada și tenul rumăn ca de copil. 
E! a îngrijit de construirea frumoasei clădiri. Şiseşti are 
cuvinte de bun gospodar, Și cutare vechiu învăţător, care 
se cere izbăvit ca Simion după ce a văzut țara mărită 
şi pe mine în fruntea trebilor, 

Apoi la Văleni. 
De aici la Giurgiu, unde vorbesc la căderea serii. 


18 Maiu. 


Întâinesc la Academie pe Lupaș și pe Goga. Acesta-mi 
vorbește de „demnitatea partidului“, care trece înainte 
de orice. — Demnitate? Dar nu vorbim doar în public! 

La Adunarea eparhială. Frumoasă cuvântare de intâm- 
pinare din partea Patriarhului. Arăt ce ar fi de făcut 
pentru ca Biserica să învie. Urmează interesante discuţii. 


* 


Seara, Puaux la mine. Îmi cere, în afacerea firelor de 
telefon pentru armată, să respect angajamentul scris al 
lui Mironescu. Îl îndrept la ministrul de Externe și la cel 
de specialitate. Ei ar fi fost aceia cari l-au trimes la mine, 
ceia ce nu pot crede. — Dar un președinte de Consiliu 
poate decide. Nu vine ministrul Romăniei la d. Briand 
sau Laval? — Acolo se poate. Eu însă nu sânt un șef de 
partid victorios, stăpân pe miniștrii miei. Am luat pe 
aceia pe cari mi-i impuneau împrejurările. ȘI, cum e 
vorba de Regele, Puaux obiectează că-l descopăr. — În 
împrejurări anormale și Regele trebuie să se descopere. 

Îmi cere a fi arbitru dacă s'ar presinta casul ca ministrul 
de Externe să voiască a fi amabil Franciei, iar cel de 
Războiu să judece tehnic. — Să se presinte casul.— Apoi 
vorbim amical. — Când am fost contra Franciei ? lar, dacă 
e vorba de un angajament formal! (vorbia de anume clause 
subsidiare ale imprumutului), nu eu voiu fi acela care să 
calc întăiu angajamentele Statului român. — Vorbim apoi 
amical, și el îmi spune că vrea numai experienţa alături 
cu ale Englesilor, — De ce n'aţi spus așa de la început? 
El adauge că la o altă furnitură Francesii s'au retras, 

după probe, în fața Cehoslovacilor. La despărțire, îi spun : 
— Decât să fi început bine și să se mântuie rău, e prefe- 
rabil să fi fost contrariul. 


19 Maiu, 


Spre Câmpulung. Caldă primire în judeţul administrat 
de generalul Grecescu. În oraș așteaptă școlile. Vorbesc 
în aier liber pentru a nu merge la o sală de întrunire, 
Cercetez biserica Sf. Gheorghe: frescele de curând des- 
coperite nu sânt vechi. 

Spre Bran, cu dese opriri în sate. 

Drumul la Brașov e pustiu. În oraș, unde am sosit cu 
trei oare de întârziere, lume puţină. Pare a fi prevenită 
contra mea. Connert, șeful Sașilor, are o atitudine supă- 
rată: a cerut dârz prefectului Zaharia Florian, ua loc mai 
bun în listă. Prefectul administrativ, Radu Oltean. nepo- 
tul generalului comandant, a protestat contra suspendării 
și a fost scos cu forța de poliţie. 

Spre Făgăraș. Călduroasă intâmpinare în oraș. Revăd 
pe bătrânul protopop Borzea, al cărui nepot a lăsat Pre- 
fectura la plecarea mea dela Interne. Şi câțiva Saşi, cărora 
li spun atitudinea conaţionalilor din Brașov. 

Imens public la Sibiiu, în sala „Thalia“. 

Petrec noaptea la Mitropolitul Bălan, intors de la Davos: 
se plânge de starea sănătăţii sale. 


20 Maiu. 


La Săliște. Văd numai școlarii în curte. Prefectul, care 
e protopopul de aici, Borcea, se scusă pe urmă. Trec pe 
la Sas-Sebeş, unde Români şi Sași mă întâmpină. Cer- 
cetez biserica veche a acestora din urmă. La Alba-lulia 
visitez biserica noastră și Museul; aflu pe protopopul 

Stroe prefăcut în episcop a! armatei. Icoana lui Atanasie 
de Vad se descopere a fi fost complect refăcută. 

La Cluj, lume multă în faţă (şi cu episcopul Ivan). 
Apoi vorbesc la Prefectură. 

Întoarcere prin Târgul Murăşului, Sighişoara : prefectul 
Moldovan îmi adunase vre-o zece oameni. Nu li vor- 
besc. Târziu la Brașov. 

Liniștită „zi a eroilor“, Totuși, la Ploeşti s'au scos copiii 
pentru a mărgeni străzile. 


22 Maiu. 


Desvelirea monumentului regimentului 9 de vânători. 
Lung discurs al colonelului, care se încurcă. Foarte bine 
delegatul regelui Alexandru: scurt și milităreşte. Impre- 
sionantă cetirea numelor ofiţerilor căzuți. 


* 


Regele-mi vorbeşte de audiența lui Hans Otto Roth. 
l-a spus Regelui că el nu represintă un partid în sensul 
obișnuit, ci unul național. Deci merge cu orice Guvern, 
pentru avantagii. Dacă Guvernul jignește interesele să- 
sești, merge contra lui, De fapt însă, presa săsească, mai 
ales cea de la Sibiiu, ne înţelege şi ne secundează ad- 
mirabil. 


Ştefan Tătărăscu, candidat în Bihor, telegrafiază că ba- 
ronul Josika ar conduce o propagandă electorală în care 
ar fi vorba de retrocedarea către Ungaria a județelor 
Careii Mari și Valea lui Mihai. Fac pe Argetoianu a cere 
telegrafic lui Josika să desmintă, căci altfel se vor lua 
măsuri. E posibil ca protestările din Pesta contra „Iria- 
nonului“ să fi influențat. Regele nu crede în aserţiunile 


lui Tătărăscu. 
* 

Argetoianu justifică, la Craiova, cifra de zece-unsprezece 
miliarde de deficit. Madgearu răspunde, tăgăduind-o. 
Vor fi necesare noi explicaţii. Găsesc in notele mele re~ 
cunoașterea deficitului din partea lui M. Popovici (5 No~ 
vembre 1930). 

„Patria“ e aşa de injurioasă faţă de mine, incât pro~ 
voacă și indignarea „Adevărului“. Unul de la „Vestul“ 
mă face „vizitiu“? 


24 Maiu. 


Spre lași. 
25 Maiu. 


La lași. Public de curioși vulgari la gară: vechiul 
spectacol. Apoi la Mitropolie, aproape goală (centrul „stu- 
denților creștini“). Mitropolitul Pimen, care-și deschide 
adunarea eparhială, e foarte prietenos. Prin străzi ingro= 
zitoare, mlaștini de noroiu, la Cetăţuia, unde se face o 
frumoasă slujbă. 

Primire la Prefectură. Palatul administrativ are o bună 
împărțire înăuntru, cu o frumoasă scară, dar ornamen- 
tația e peste măsură de bălțată. O parte e neterminată 
și se ruinează. 

Imens public la Sidoli, unde sala e transformată. Vor- 
besc după I, Petrovici. Lumea, foarte amestecată și deo- 
sebit de populară, înţelege. 

De aici la Botoșani, supt ploaie. Satele iese înainte, fru- 
moasele sate botoșănene, după târgurile din judeţul lași 
şi după Hârlău și Cotnari, cu populaţia lor specifică. Ve~ 
chea bună-cuviinţă se păstrează întreagă. 

Oraşul întreg iese înaintea mea. E o reală înduioșare, 
nu numai curiositatea, explicabilă. 

Printre aceleași sate primitoare spre Dorohoiu. În scurte 
cuvinte, prefectul Burbure spune lucruri înțelepte. La ie- 
șire o școală normală de la ţară vine înainte cu vrednicul 
învăţător. 

Oprire și la Herţa, unde ne întâmpină călăreți ca în 
Ardeal. De acolo e insoţitorul mieu, tânărul Șoneriu, un 
amic al lui Argetoianu. 

Noaptea, la Cernăuţi. La Prefectură așteaptă multă lume 
cuvântarea. Un Evreu îmi sărută mâna pe furiș. Luăm 
prânzul la Mitropolit, într'una din vastele săli goale și 
triste, 


26 Maiu. 


La București. Conferința lui Giotz, despre „poemele 
omerice înainte de Omer“. 


x 


La Academie, Regele. Vine cu un dar de 500.000 de 
lei. Cuvântarea lui e înălțătoare. 


27 Maiu. 


Un val de recriminări pentru violențe în alegeri. În 
schimb, Mâţă vorbește în Basarabia de soarta lui Nico- 
lae al II-lea: va fi arestat, 

y 


Vorbesc cu Hamangiu de necesitatea unor schimbări 
în legile noastre cu privire la Contencios, care ar deveni 
mai mult o instanță arbitrală, și la exproprierile din 
orașe, care s'ar face pe basa prețului de cumpărare. Şi 
Mironescu: l-au însărcinat să se plângă Regelui pentru 
abusurile administrative. 

* 

Glotz, cu soţia și fiica, la masă. Povestește despre 

adunarea comitetului istoric la Budapesta. Nu s'a făcut 

decât iredentism. Discursul de deschidere a fost rostit în 
franțuzeşte, italieneşte și nemțește. Mulţi Germani. Italia 
trimesese pe Volpi și pe Croce. La masa de ceremonie. 
Glotz și Coville au fost puși la locuri proaste. 

Nia fost recepţie la Horthy. 

Glotz îmi mărturiseşte că e Evreu, dar nu practicant. 
Crede că, la noi, Evreii trebuie „să iasă din ghetto“, 
(ce am zis eu la Iași), să lase „idișul“. Se oferă a recomanda 
rabini trimeși de la noi la Paris şi a [i se face o educaţie 
occidentală in sensul frances. 

La Academie primirea lui și a lui Guillet, directorul 
Şcolii Centrale din Paris. 


Mavrodi-mi arată că la Teatrul Naţional s'au făcut 
mari schimbări. Turneurile nu se vor mai face supt 
numele Teatrului. 

Seara, spre Cernavoda. 


28 Maiu. 


La Cernavoda așteptăm sosirea trenului regal. Impună- 
toare ceremonia decorării micilor vase ale escadrei de 
Dunăre. Amiralul Gabrielescu, cam obosit, amintește 
fapte de arme din ultimul războiu care pentru noi toţi 
sânt o revelaţie. 

Dejun cu Regele, foarte bine dispus. Cer voie să văd 
casa mea din Mangalia. 

La intors, ceremonia pe cele două vase noi de pe 
Marea Neagră, care, cu altele mai vechi, pleacă, supt 
comanda prințului Nicolae, la Malta e sfârşită. Regele 
a plecat, pentru a-și schimba uniforma și a reveni. Ofi~ 
jerii mă primesc cu o deosebită prietenie. 

Regele și prințul rămân. Piec spre Basarabia. 


* 

La Chişinău, Foarte bună primire, oficială și populară. 
După cercetarea școlilor, unele foarte bune, cu profesori 
formaţi înainte de războiu în Rusia, — dar directorul 
uneia, născut în Basarabia, are un accent literar perfect, — 
de o solidă cultură clasică și cu încercări interesante de 
morală practică, de tribunale școlărești. La Primărie, mult 
și foarte bun public. 

Apoi, cu tren special, la Tighinea. Între ruinele ruseşti, 
tetatea moldovenească apare limpede. Trec la Varnița, 
unde monumentul nostru pentru Carol al XII-lea e 
sărăcăcios, cu greșeli de latineşte („Svaeciae“); încun- 
jurimea a fost ruptă de țărani. La doi paşi, Nistrul. 

La întors, fiecare sat din județul Lăpușna mă primește, 
după buna datină, cu pâne și sare. 

În gara lași, Petrovici, care vorbește de mine, cu pri~ 
lejul represintării piesei „Sarmală, amicul poporului“. 


29 Maiu. 


La Slatina. O lume vulgară așteaptă pe peron pentru 
obișnuitele urale electorale. Cu dânsa tânărul procuror 
şi prefectul Comănescu, de o înfățișare care nu-l deose- 
beşte de mediul în care se află. 

La Craiova primirea din partea prefectului Georgescu- 
Beion e foarte frumoasă. Asistă și armata. După cuvân- 
tare visitez Museul de archeologie care se  înfiripează 
(frumoase icoane; o întreagă biserică de sat e mutată 
aici), două școli de fete, care se presintă bine. Directoarea 
uneia arată primejdia pentru sănătatea elevelor a întoar-= 
cerii în satele cu hrană proastă și locuință comună. 

Întâmpinare deasă prin sate; mai ales la Filiaș. 

Seara, la Severin. La Prefectură, lume de conferință. 

Oprire la Orşova. Noaptea la Băile Herculane, în tren. 

30 Maiu. 


Cu automobilul la Caransebeș. Episcopul Traian Bădescu, 
incă voinic, spune câteva cuvinte de veche prietenie. 
Trebuie să vorbesc in piață mulțimii. Doi ţărani arată 
neincredere față de ce li anunţ. Sânt, de sigur, puși. 

La Lugoj, primire după vechea datină maghiară, în 
trăsură de gală, cu pocnetul de harapnic al poștalionului. 
Întâmpinare de episcopul Radu. Trebuie să vorbesc din 
pavilionul grădinii Prefecturii. Mai puţină înțelegere decât 
căldură la întâmpinare. 

Oprire pentru -dejun la Buziaș, plăcută localitate de 
cură, foarte bine îngrijită. 

La Timișoara, mă întâmpină primarul Balta, partisan 
înfocat al regimului trecut. Îmi declară că toată populaţia 
mă iubește şi așteaptă ceva de la mine. li spun că toate 
vor fi cu atâta mai bine, cu cât nici el, nici eu nu vom 
face politică. 

Imens public la „Capitol“. Regele e călduros aplaudat 
la pronunţarea numelui Său. 

Spre Arad, unde, în margenea orașului așteaptă multă 
lume, cu ofiţerii în frunte. 

Vorbesc într'o mare sală de cinematograf. După cerere 
adresez câteva cuvinte și țăranilor germani. Ascultători, 
vioi și iuți. 

La Prefectură mă salută foarte frumos episcopul Comşa, 
al cărui glas e un farmec, apoi șeful religios al uniţilor, 
şeful religios al Germanilor, al calvinilor unguri, cei doi 
rabini (unul, cel modernisat, în ungurește) și un preot sârb. 

Ajungem numai noaptea la Oradea-Mare, din causa 
opririlor în cale. În margene, și aici autorităţile. Petrec 
noaptea în vagon, de și episcopul Ciorogariu mă invită 
cu o deosebită insistenţă. 

31 Maiu. 


Discurs la Prefectură. Apar din balcon, sătenilor. Se 
ordonă tragerea clopotelor de la biserica maghiară a Sf. 
Ladislau, până-mi astupă cu totul glasul. 

Văd pe episcopul Ciorogariu, cu totul îmbătrânit, cu 
figură impresionată de mucenic. Se plânge de durerile 
din spate, care-l opresc de a merge la slujbă: o ascultă 
la radio pe cea de la Belgrad. Vorbește despre patimile 
politice care ne distrug. 

Cercetez și Facultatea de drept, în vechiul ei local de 
datină austriacă, plin de culoare, de săli goale şi severe, 
cu scândurile albe scâlciate, cu biblioteca plină de cărți 
latine uitate. 

Prin Bihorul pustiu, pe la Moțli săracii, spre Cluj. 

În cutare sat, care iese de la biserică de Rusalii, țăranii, 
național-ţărăniști, îndârjiți de măsuri administrative aspre, 
mă ignorează total. Peste puţin însă aflu iarăși prietenie. 
Frumoase costume, mai ales bogatele cojoace. Nobile 
tipuri femeiești. Lumea se plânge de sărăcie. Omul unei 
fabrici de mobile se plânge de taxele de export. 

La Uiedin e nevoie să vorbesc de pe o tribună. Ating, 
provocat, chestia relaţiilor mele cu vechiul partid naţional 
din Ardeal. Sate ungurești, cu porți frumos sculptate. 
Cutare primar imi vorbeşte în limba lui. Foarte bună 
întâmpinare la Gilău și la părţile Clujului, unde e și 
Vlădica Ivan. 

La Prefectură mă așteaptă represintanții școlilor, care 
vorbesc, în frunte cu profesorul Racoviţă. 

De aici cu trenul spre Ploești. 


l-iu lunie. 


De la Ploești la Văleni. În cale, liniștite alegeri pentru 
Cameră. Multă agitaţie „georgistă“. 


MEMORII 113 


2 lunie. 


Am trecut de 40 ia sută, s'a crezut chiar de 50. Iese 
30 de ţărănişti, mulţi georgiști, ceva averescani, destui 
cuziști și câțiva represintanți ai micilor grupări, 


6 lunie. 


Seara, din Văleni, la București. Alegerile generale pentru 
Senat sânt un mare succes pentru Guvern. Ziarele evreiești 
imi pun înainte primejdia „ducistă“, 

Valul injuriilor curge însă înainte, tulbure, infect. 

Liberalii, agățându-se de un comunicat nedibaciu, care 
vorbia de „neutralitatea“ lor, strigă că, afară de cartelul 
electoral, n'au și nu vor să aibă nicio înțelegere. „Ordi- 
nea“ lui Tancred Constantinescu ne și înțeapă. 

Stere a glorificat atacul de banda lui țărănească a unei 
secții de votare din Basarabia. El, ca și I. Th. Florescu, 
a ieșit prin alianța cu Liga cametei. 

Seara, Argetoianu. Ar vrea alți președinți decât Pom- 
pei și Sadoveanu. Se gândește la proiectele de legi. 
Vorbește de necesitatea de a lega de unele Ministere ce a 
trecut la altele, în chip absurd și ridicul. Ar vrea și o 
lege a presei și discută caracterul de „Common Law“ din 
Anglia. 

+ 

Regele, prin secretarul său, imi presintă statutul pentru 

ordinul „Meritului“. 


6 Iunie. 
Mulţi, — și Sașii, Armenii pănă la S. Lazzaro și Cairo, — 
mă felicită la vechea dată pentru implinirea celor șaizeci 


de ani. 
8 

Calme alegeri la Consiliile comunale şi judeţene. În 
țară, cei cari vorbesc de morţi, „ochi scoși“ și răniţi 
trimet proteste vehemente pentru {urarea electorilor sau 
a biletelor lor măcar. 

Cădem la București (cu un fost prefect Solacolu contra 
unui fost profesor Deculescu). Georgiștii ieau Baia, din causa 
luptei Ghiţescu-Ștefan loan. Ţărăniştii smulg trei, patru 
locuri; ceva Ungurii, 


Am fost la Regele pentru a-l felicita, în particular, 
simplu şi iubitor, pentru aniversarea întoarcerii. E foarte 
tăiduros pentru noi; a sfătuit pe I. Th. Florescu să fie 
cu Guvernul. Vrea Consilii presidate de el în fiecare 
săptămână și stăruie asupra ideii, Îi place schiţa de mesa- 
giu: o va discuta și într'o astfel de reuniune. Îi indignează 
reproducerea de Bocu în „Vestul“ a atacurilor francese 
contra vieţii lui private. N’ar fi contra unei legi de 
presă: a lui Voicu Niţescu era stângace. Îi pare că bru- 
talităţile în alegeri le-au făcut agenţii liberali. Se bucură 


de succesul „georgiștilor*. 
* 


Cercetez casa Creţulescu, cedată de Argetoianu pentru 
un Museu și aflu întâmplător in vechi resturi de arhive 
uitate frumoasa proclamaţie a lui Cuza-Vodă către Mun- 
teni în 1859, scrisă de V. Alecsandri. Tonul e ca acel 
de azi al nostru : ciudată, misterioasă potrivire... 

* 

La exposiţia de la „Universul“ a pictorului Stoenescu. 
Multe portrete foarte frumoase (al prințului Nicolae, al 
lui Argetoianu, etc.) și o diafană visiune a Veneţiei. 

* 

Am vorbit cu Karadja de biserica grecească din Brașov. 
Nereguli și negligenţă. Epitropul consimte a depune Ar- 
chiva și Biblioteca la Academie. Pun pe Karadja să pro~- 

puie lui Kollas, ministrul Greciei, acceptarea, și pentru 
bani, a patronatului Statului româa asupra bisericii. 


7 Iunie. 


Deschiderea la Fundaţie a congresului Federaţiei Aero- 
nautice Universale. Bibescu, cu mâna arsă, cu picioarele 
sfâșiate, cetește, cu extraordinare incordări de voinţă, — 
doctorii cred necesară altoirea pielei —, un frumos discurs 
de deschidere, în care, lângă omagiul pentru Suveran, 
amabilitatea vorbitorului mi-a făcut o parte. Cuvântarea 
Regelui, perfect rostită, e de o mare înălțime și nobleţă. 


* 


După-amiază, la oarele 5, se desvelește piatra de la 
Băneasa pe locul unde, acum un an, s'a coborit Regele. 
Preotul care oficiază găsește că are dreptul de a vorbi. 
Manoilescu presintă un imn de glorificare, lipsit, din 
nenorocire, de orice măsură. Decorarea cu medalia spe~ 
cială a ofițerilor și subofițerilor meritoși în aviaţie du~ 
rează pănă la căderea serii. 


* 


Argetoianu, ia amiazi, mi-a cerut corectări și adause 
ia brulionu! mieu la Mesagiu. Legea administrativă ar 
presinta-o târziu, E pentru un împrumut de investiţie. 


= 


Negocieri, prin Karadja, cu ministrul Greciei, pentru 
a: căpăta măcar la Academia Română depositul cărţilor 
și manuscriselor Bisericii Grecești din Brașov. 

* 

Arăt Germanilor condoleanţele Guvernului pentru cata- 
strofa arderii întregii exposiţii de pictură, și cu tablourile, 
de pretutindeni, ale marilor maeștri romantici, la Glas- 
Palast din München. 

8 Iunie. 


Serviciu la Mitropolie. 

Desordine în impărțirea locurilor. Cu" Argetoianu ne 
gândim a face pentru asemenea serbări un represintant 
al protocolului. Regele-mi va spune că, atunci când este 
el, sarcina ar reveni Curții. La Palat guvernul presintă 
felicitări. Regele răspunde frumos. 

La 5 exerciţii de avioane, în presența Regelui, la 
Aerodrom. Teribila ploaie împiedecă „rallyul“. 


* 


Regele m'a întrebat de Haţieganu. Ziarele spun că e 
supărat. Îi arăt că mar avea niciun motiv, căci i-am 
primit toate cererile. De altfel avem, ca înlocuitor even- 
tual, pe Sextil Puşcariu. 

Îmi arată dorința de a-i afla lui Haţieganu un Ministeriu. 
li spun că s'ar putea desface din nou al Muncii. 

Regele e de părere că ar trebui un Ministeriu al Cul- 
turii, pe carei l-a refusat Maniu. — Trebuie un om de 
anvergură.— Cine ? — Poate în câteva luni îl găsim. — E 
greu să-l fabricăm. Regele propune numele lui Nae lonescu. 
Îi arăt că i-am putea face la Preidenţie un subsecreta- 
riat pentru presă și propagandă. lar teatrele, museele, 
etc, ar fi adause la îndatoririle preşedintelui de Consiliu. 

Argetoianu, căruia-i comunic convorbirea, mă asigură 
că Nae Ionescu vrea un adevărat Ministeriu : i S'ar putea 
da unul fără portofoliu, adaus la Presidenţie. N'am nimic 
împotrivă, de și hotărirea-mi pare grea. 


+ 


Seara, masă la Palat, 
Argetoianu-mi vorbește de darul ce ar fi de făcut, la 
nuntă, princesei ]leana. Soţia lui propune o subscripţie 

de un leu a tuturor femeilor României, care ar fi inain- 
tată într'o cutie având pe capac un leu, cu o piatră 
scumpă. Îi dăm și noi ceva de 100.000 de lei. Cred că 
sar putea alege lucruri bisericești. Argetoianu spune că, 
în asemenea împrejurări, regina Maria, care vine Miercuri, 
descoperia totdeauna juvaiere. 


La Universităţi iese Bălăcescu (contra lui I, Simionescu), 
Slătineanu, Marmeliuc și, prin întrigă contra lui Sextil 
Pușcariu, Bănescu. Lăpedatu işi părăsise candidatul. 
Camerele Agricole și Industriale dau doi liberali uniţi 
cu noi, șapte țărăniștt și pe Dinermann din lași. 

* 

Negocierile cu Germania au reinceput la Berlin. Am 
arătat, și prin Tașcă, condoleanţe pentru operele de artă 
arse la Gias-Palast din München. 


+ 


lulian Teodorescu mi se plânge că la Ciuc prefectul 
(al lui Filipescu) i-a vorbit întăiu de marile sacrificii, pănă 
la 700.000 de lei, pe care le fac, candidaţii și i-a explicat 
pe urmă, după căderea lui, a lui Teodorescu, că nu mai 
poate face presiunile de ja Cameră pentru că doreşte... 
pacea cu minorităţile.... 


9 Iunie. 


Argetoianu obține schimbări in proiectul de Mesagiu. 
L 


Intoarcerea Reginei Maria, cu sora și cu nepoata 
Kyra. La gară, Argetoianu și Manoilescu, desemnaţi de 
Rege. 

11 Iunie. 


La Regele. Vorbim de posibilitățile parlamentare. Îi spun 
de intenţiile lui Duca. „M. V. nu are aierul că vrea să 
i se constituie prisonier.“ Abia au trecut câteva săptămâni 
de la schimbarea de atitudine. Dacă naţional-țărăniștii 
lucrează la răsturnarea guvernului, s'ar putea, zic, ca 
Regele să-și uite de legăturile constituționale pentru a 
căuta alt drum. Regele păstrează tăcerea. Îi spun că, prin 
funcţionarul Caliani, am arătat acestea conducătorilor 
partidului. Regele aprobă. El crede că nu se va da acuma 
atacul, ci la toamnă. Până atunci guvernul poate aduce 
măsuri bune. 

* 

Ziarele fac aritmetică electorală, arătând că vom avea 
o situație grea în Cameră. Manoilescu mă asigură că ai 
lui vor sta lângă mine. 

* 

Averescu mă insultă printr'o scrisoare publică, pentru 
că am falsificat alegerile. Mă asigură de consideraţia care 
se cuvine demnităţii pe care o ocup. Nu-i răspund nimic. 


11 Iunie, 


Masa Presidenţiei la „Aeronautica“. Revăd pe represin— 
tantu! Belgiei, pe îndrăznețul general Piccio. Represintantul 
Austriei spune că el a fost printre aceia cari au ințeles 
că misiunea Imperiului medieval s'a terminat. Și Ungurii 
ar trebui să facă același lucru. 

Răspunzând discursului mieu, Bibescu e foarte măgulitor 
și duios. Sănătatea lui e neliniştitoare. Trebuie grefa pielei ; 
altfel e pericol de amputare. D-na Bibescu atribuie d-rei 
Văcărescu un rol în compania presei francese contra noastră. 


= 
= 

După-amiază la București. Consiliu de Miniștri la 8. 
Argetoianu presintă schimbările la legea administrativă. 
E pentru comună contra Statului. fi opun punctul mieu 
de vedere. Și el e pentru sat, dar aceasta ar atrage acum 
prea mari cheltuieli. Nu mai cere reduceri la Instrucție. 
Presintă un regulament de audiențe. Noii parlamentari 
au și început să-l atace. 

Manoilescu presintă obiecţii : pare nemulțămit de ceva. 
Obiectez și la proiectul lui Hamangiu pentru unificarea 
codurilor. Amza cere să se prevadă sporuri la Ministeriul lui. 

Brandsch și Haţieganu nu intervin în : discuţii. 

Se explică incidentul electoral! de la Ianca, în Brăila. 
Virgil Grosu a vrut să zădărnicească alegerea, chemând 
la Brăila pe magistrat și făcând să se anunţe că totul e 
sfârşit : alegătorii pot deci pleca. După cererea, candidatului 
nostru, jandarmii au oprit plecarea. Grosu, Orăşeanu, Mari- 
nescu au atacat pe jandarmi, cari au răspuns brutal. 


* 
Caliani-mi spune că M. Popovici vine mâni la nouă 
şi jumătate. 


12 llunie. 


Lungă discuţie cu M. Popovici. Nu află nimic de criticat 
în activitatea lor. Și imprumutul lui e excelent. Ai lui 
sânt toți onești și săraci. Îi promit să liberez pe Gh. Crișan 
(sora lui mă caută la Academie și mi-e milă...). La urmă, 
când îi spun că voiu comunica Regelui, se schimbă. E 
dispus a interveni pentru mai bune relații, și-mi va da știri. 


+ 


Din nou, printr'un comunicat, Maniu ne insultă : alegerile 
făcute de noi sânt un „scandal european“. 


+ 

Consiliu de miniștri presidat de Regele, care se dove- 
deşte perfect cunoscător al tuturor chestiunilor și de o 
perfectă măsură în soluţii. Aduce noi schimbări în Mesagiu : 
în ce privește reintroducerea patentei fixe, redactarea 
părţii privitoare la politica externă, amânarea unificării 
legislative. Observă că legile nu vin decât după mulţă- 
mirea populaţiei. 

Cere restituirea subvenţiei pentru Filarmonică, un ajutor 
teatrului „Regina Maria“. Și dr. Cantacuzino apără cu 
invierșunare tot ce privește musica: „pentru unii oameni 
e ca religia“. 

Dar avem așa de puţini bani.... 

In discuţii, miniștri au fost prea familiari cu Regele. 

* 


După amiazi la Academie presint apelul la Unire al 
lui Cuza-Vodă. Filologul Drăgan construiește pe etimo- 
logii o întreagă veche istorie a Românilor. 


13 Junie. 


Inculeţ mă asigură că liberalii mă vor susţinea, ințele- 
gând că ei nu pot veni la Guvern. Duca s'a pripit cu co- 
municatele. 

ŞI dr. Angelescu va veni să mă asigure că n'a vorbit 
de venirea lor la putere în „trei luni“. 


Haţieganu demisionează. Aduce argumente fără va- 
loare: n'a fost consultat, n'are portofoliu, e criticat și de 
o parte și de alta, alegerile nu-i fost libere. Va veni 
Luni, dar, dacă nu-i dăm drumul, va spune în Cameră 
că desaprobă felul cum s'au făcut alegerile. Recomandă 
subsecretari ardeleni (nu vrea un alt ministru), între ei pe 

cuscrul mieu, Bohaţiel. Totul în scris; apoi spune că a 
plecat la Constanţa. 

De și aveam audiență Luni, Regele mă chiamă cu el 
la oara í. Firește sânt numai eu. 

Regele ii va mai vorbi lui Haţieganu. 

S'a convins că Titulescu ne sabotează. ÎI acusă că n'a 
fost cavaler, arătând, faţă de o opinie străină dușmănoasă, 
a cării atitudine îl supără personal, cum au fost lucrurile. 
Recunoașie că n'am făcut nimic ca să înlătur pe Titulescu. 

Pe Ardeleni îi crede personal onești, dar apucători 
pentru partid. 


14 Iunie, 


La Regina Maria. Mult slăbită ; în ochii albaştri flacăra 
sa stins. Altfel, aceiași vioiciune, sau aproape. 

Se interesează de starea spiritelor în țară. I s'a spus că 
ar fi nelinişte. De la Londra i s'a presintat situația așa, 
incât, după Spania, ar fi fost să vie Romănia. O asigur. Dar 
ii spun că guvernarea adevărată a țării vine de acum. 
O repet și inaintea tinerei viitoare părechi, care vine. 

Arhiducele e un om rece, nu tare tânăr, care nu vor- 
beşte niciun cuvânt; princesa, intr'o foarte bună francesă, 
mă invită la jurământul cercetașilor. Regina vorbește, 
privindu-i, de ospitalitatea ce li-o oferă prinţul de Hohen- 
zollern. Îmi arăt dorința ca princesa să mai revie în ţară. 

Regina vorbește de presentimente, de inexplicabilele 
raporturi misterioase din care e făcută viața. Cu melan- 
colie, vorb-ște de cei cincizeci și cinci de ani ai ei. 


De acolo cercetez exposiţia şcolilor de meserii. 
+ 


Dimineața, am vorbit cu Gr. Filipescu despre avan- 
tagiile de a recunoaște ca președinte de vrâstă al Ca- 
merei pe Cuza). 

După amiazi, Alexandru Zamfirescu, de la Haga. Și 
el crede că atașatul lui de presă, singurul atașat de 
presă, Neniţescu, e o creatură a lui Titulescu. Olan- 
desii s'au oferit a ni face vre-o patruzeci de silosuri, 
primind și pe cele vechi ale noastre. S'au făcut, timp de 
patru luni, planurile. Apoi Guvernul trecut a pus condiţii 
de depunere a capitalului la Banca Naţională, pe care ei 
nu le-au putut primi, ÎI! insărcinez să vorbească și cu 
privire la pescării, din Greaca, de pe coasta Mării Negre. 

Apoi Lăpedatu. Îmi aduce știrea că la chestorul Ha- 
țieganu sânt, trimese de un om cu mustrare de cuget, 
rămas in Ungaria, fotografiile tuturor spionilor unguri, 
cari lucrează în voie. Mi le va da pentru a se lua măsuri 
Mă asigură că liberalii lui nu-mi vor pricinui desagre- 
mente, știind că nu se pot alegeri noi. Duca i se pare, 
lui ca și lui Angelescu, foarte slab; era bun în subor- 
dine, dar ca șef mare calități; păcat că nu se poate înlocui, 
așa de răpede, cu Dinu Brătianu. Am avut dreptate când 
i-am înștiințat. 

+ 

La jurământul cercetașilor. Asistă Regele și familia re- 
gală. Relațiile par cele care erau de aşteptat. Mă recu- 
noaște, de la lași, Marea Ducesă Chiril. Lungă cercetare 
a Institutului de educaţie fisică. 


Am văzut la amiază și pe Argetoianu. Alegerea lui 
Cuza ar putea indispune străinătatea (dar e vorba doar 
de câteva zile...), și el nu e sigur, dar, dacă promite, e 
un „gentleman“. Rămâne să ne facem a susținea pe ge- 
neralul Racoviţă și să ținem totuși samă de vrâsta mai 


înaintată a lui Cuza. 
» 


Or. Filipescu își aduce pe amicii săi, între cari găsesc 

mul bune cunoștinți; între dânșii și pe colonelul dr. 
Potârcă, tovarășul de odaie și de emoţii de la Orhanie. 


715 Iunie. 


Strălucită deschidere a Parlamentului. Regele cetește 
frumos Mesagiul. Pe stradă lipsește, adevărata nație. 

După-amiază, Cuza e ales președinte de vrâstă. Con- 
duce foarte bine, cu .demnitate și imparțialitate. 


16 Iunie. 


Zi grea de validări. Pentru că nu s'a admis o con- 
testație la Hotin, Mihalache apare ca defensorul naţiei și, 
o oară după ce-l servisem la o alegere de senator din 
Muscel, mă strivește supt fulgerele sale. Când arăt că 
n'am răspunderea pentru că ţara este „păcătoasă“, Lupu 
urlă, și unul dintre ai lui mă face „hoţ de urne“. Dictez 
ultimele frase stenografilor. Spun lui Lupu că și a patra 
oară va veni să-mi ceară iertare. 


Regele ma chemat cu Haţieganu. l-a vorbit foarte 
frumos, cerându-i să rămâie. Haţteganu isprăveşte prin a 
consimţi, dar să i se facă subsecretari, la Interne și la 
Domenii, Ștefan Meteş și Victor Staaciu. 


17 Iunie. 


La Cameră, jălanie, în mare parte indreptăţită, a abu- 
surilor electorale. 

Stere vorbeşte pentru Soroca. Obişnuita flaşnetă spartă. 
Părăsesc sala, împreună cu majoritatea. Rămân țărăniștii 
şi elementele extremiste. Lupu roagă pe Stere să vorbească 

mai tare, ca să audă „nenorociţii de afară“. Afară, cineva 
surprinde schimbul de cuvinte dintre Stere şi Maniu, 
care spune că o întreagă administrație basarabeană, supt 
ţărănişti, pe care cel d'intâiu o critică, a fost de fapt a lui. 


18. Iunie. 


Serbătorirea mea pentru implinirea a șaizeci de aní. 
Înduioșător, dar foarte jenant. Am fost prins fără voie și 
la Senat şi la Cameră. Regele mi-a trimes o scrisoare 
foarte amabilă. 


19 funie. 


Terminăm validările. Cuza a fost de o excepțională 
energie. li capăt de la Regele, prin Argetoianu, cordonul 
„Coroanei“. l-l dau după ședință, sărutându-l. Pare foarte 
mișcat. 

Comuniștii, dovediţi că au presintat liste fără valoare 
legală, sânt invalidați. Se încearcă o manifestaţie afară. 
Publicul iea partea poliției lovite. 

Ambii șefi ai lor in Cameră, Aladár Imre (mama, Ro- 
mâncă) și fiul lui Pătrășcanu, sânt oameni de talent și 
de mare energie. Mi-au răcnit apropiatul triumf al ideilor 
lor. Luat în braţe de cuzistul Robu, ca să fie scos afară, 
Pătrăşcanu revine imediat și-și ține discursul. Răspunde 
dârz lui Argetoianu. Au profiluri neliniștitoare de păsări 
de pradă. i 

La Senat a fost ales preşedinte M. Sadoveanu. Petro- 
vicí, care doria presidenţia Camerei, mi-a dăruit-0, „cu 
durere“, de ziua lui. 

Zăbavă la votarea biroului. 

Totuşi Pompei e ales cu o mare majoritate (peste 30 
de voturi lui Cuza ; nicîun vot altuia). Mulțămeşște scurt, 
modest; alusie la politică, pomenind de un trecut consa- 
crat numai adevărului. 


22 lunie. 


La Regele, care-mi cere să fac ministru de Stat pe 
Rășcanu, și răpede. Pănă la amiazi el a depus jurământul. 
Miop și fără ochelari, a trebuit să-i fie spus textul fa 
ureche. l-am urat, amintindu-i vechile legături, să rămâie, 
la o vrăstă când nu mai sântem tineri, de acum la același 
loc. „Pănă la sfârșitul vieţii“, spune el. 


$ 


Apoi, la Arad pentru serbările regimentului 2 de 
cavalerie. 


22 Iunie. 


Regele vine cu prinţul Nicolae și cu prințul Mihai. 
Lumea de la gară, — mulți preoți, — rece față de mine, 
foarte rece. Oarecare desordine în măsurile poliției. Multă 
lume pe stradă, dar foarte puţini țărani. Serviciul bine 
făcut de episcop, a cărui latinească șchioapătă : spune 
că sentimentele pentru dinastie sânt mai calde decât 
razele soarelui, care, a doua zi de echinocțiu, sânt teribile. 
Discursuri la regiment: al colonelului și al lui Averescu, 
proprietarul unităţii. Pare obosit și plictisit. Amintește că 
se împlinesc cinzeci de ani de când a fost făcut ofiţer. 
Exerciţiile de alergări şi carusel, şi cu costume istorice, — 
frumoase tunici de roșiori, — au fost strălucite. La dejunul 

oferit de Primărie în marele palat cultural moștenit de 
la Unguri, Regele, improvisând, atinge luptele pentru 
libertate ale ambelor naţii. Mare ingrămădire pentru a 
căpăta iscăliturile celor trei prinți. 

Îndată plecarea. Pănă in noapte la Deva, la Simeria,— 
mai ales aici, — mulțimea așteaptă. Mă împărtășesc și eu 
de un sfârșit de demonstraţie. 


23 Iunie. 


Întors, aflu demisia lui Maniu (și din Cameră). Motivare 
vagă. Doria so facă încă de când a revenit din străină- 
tate. Recomandă pe Mihalache și face elogiul lui Madgearu. 


* 


Convenția Comercială cu Germania, cu privire la care 
ne înjeleseserăm Luni, înlăturând, și in Consiliu, pretenția 
Germanilor de a o lega de o viitoare alianță economică 
cu Austria și de a semna la Geneva, e iarăși în primejdie. 
Ei cer neapărat această semnare în acest loc și la această 
dată, plus un angajament de comenzi industriale la dânșii. 

Ghica mi-o spune. Revine apoi cu Manoilescu. Anunţ 
un Consiliu de miniștri la Cameră pentru oara două şi 
jumătate. 


24 lume. 


Legea bacalaureatului, seara. Gh. Brătianu ţine un 
discurs nedrept și insultător, în care îmi atrage atenţia 
asupra pripei cu care am alcătuit-o, asupra lipsei de 
patriotism, etc. După el vorbeşte convenabil liberalul 
Ghiaţă, profesorul Oteteleșanu și alţii. Frumos vot: 141 
contra 4 (probabil Ungurii, cari sperau şi mai mari concesii). 

25 Iunie. 


Discuția la Mesagiu. Goga aduce invinuiri nedovedite 
și sarcasm. Sânt silit să-l întrerup des. Unit cu „geor- 
giştii“, atacă pe liberali. Declaraţia precedentă a lui Duca 
a fost chibzuită, fără a promite nimic. 


26 Iunie. 


Frumoasă ședință la Senat. Vorbesc Sândor Gyarfâs 
(ca nemulțămit, dar cu perfectă bună cuviinţă), dr. C. An- 
gelescu (foarte competent, cald și amical), Sauciuc Să- 
veanu. Vot unanim. 

Aduc după amiazi legea Uhniversităţilor. 


* 


La Cameră, Grigorovici vine cu o lungă morală socialistă, 
nu fără izbucniri de emoție naţională. 


La Academie, Bianu, sculat de pe boa ă, vorbește foarte 
mișcător de puţinul pe care l-am făcut. Apoi Nistor despre 
opera mea ca istoric. Aduc o contribuție la Istoria lui 
Mihai Viteazul. 


+ 


La Cameră o intrebare a lui Lupu, în obișnuitul stil 
sarcastic, i atrage un bun răspuns al lui Argetoianu. 

Acestuia, Regele i-ar fi exprimat mulțămirea sa: se 
temuse ca el, Argetoianu, să nu fie prea autoritar și eu... 
prea moale. 


27 lunie. 
La Regele pentru legile școlare. Îmi spune că ţine să 


ştie tot ce iscăleşte. Observațiile pe care le face și schim- 
bările pe care le cere sânt pline de bun simţ. 

li vorbesc de chemarea la Palat a lui Mironescu și 
lunian, de influența pretinsă asupra declaraţiilor lor. 
Recunoaște că a: vrut să-i vadă: prin ei a asigurat pe 
Maniu că n'are nimic contra lui, că în orice partid vede 
şeful, și nu omul. l-a spus lui lunian că și după demisia 
lui relațiile de la om la om puteau urma. A cerut o 
indulcire a declaraţiilor de la Cameră. 

Vrea să facă un Album al armatei în colori. Se gândește 
a lărgi grădina Palatului atâta cât să cuprindă și grădina 
Creţulescu. li arăt ce enorm ar costa. 

Refus lui Pangal al optulea supt-secretariat. Dar consimt 
să aibă funcţia și rangul. 


La Cameră deputatul țărănist lacobescu mă face aproape 
responsabil pentru neplata învăţătorilor. 

Cuza ţine un foarte frumos și îndrăzneț discurs, eviden- 
jind necesitatea guvernului mieu și imposibilitatea pentru 


partide de a mă răsturna. 
* 


La Senat trec, în comisiunea de instrucţie, la care s'a 
adaus, invitată, și comisiunea de la Cameră, legea autono- 
miei universitare. Dr. Angelescu, după schimbările intro- 
duse, imi mulțămește. 

* 


Dimineaţa, la congresul inginerilor de mine, unde mi 
se face foarte bună primire. La intoarcere, trebuie să 
explic pe stradă unei lumi desperate că n'au pierdut totul 
în moratoriul Băncii Generale. 


* 
Ghica ar vrea să rupă cu Germanii, ceia ce nu pot 
ingădui. Recomand din nou „conversaţia protocolată“ a 
lui Tașcă. 

28 Iunie, 


La Mangalia, pe strașnica ploaie care salvează o parte 
din recolta Dobrogii. 

La Constanţa cercetez bisericile (cu picturi de Mirea, 
de Marinescu; se pregătește a lui Toniţă) şi găsesc cea 
mai groaznică școală normală de fete din țară. 

x 


Manoilescu mi-a spus că s'a încheiat convenţia pe care 
și Francesii, la Geneva, au găsit-o excelentă. 


29 Iunie. 


Împărţirea premiilor la Universitate. Mulţi studenţi, cu 
o perfectă ținută. 


Premiul de literatură al Ministeriului se dă cu unani- 
mitate lui Cesar Petrescu. 


30 Iunie, 


Regele mă chiamă pentru a mă întreba dacă admit 
căsătoria religioasă catolică a princesei Ileana. El mar voi 
să pară a-i strica norocul. Și mama logodnicului, arhi- 
ducesa Blanche de Bourbon, e ireconciliabilă. Se fac și 
rugăciuni... Papa, îmi spune Ghica, oferise biserica Sf. 
Anton din Roma și pregătise un întreg program de 


solemnităţi, din care mar fi lipsit nici corurile românești. 
Li 


La Senat se votează legea autonomiei universitare. Nu 
se cere cuvântul în discuţia generală. După raportor, pro~ 
fesorul Dănăilă, ieau cuvântul eu. La articole, Bănescu, 
și Marmeliuc apără căminurile de Stat. I. Botez e pentru 
învățământul artelor fără bacalaureat. Se trece legea 


cu unanimitate. 
£ 9 

Chemat la Cameră, prind o parte din discursul lui 
Duca (inainte, Lupu ne-a insultat ca de obiceiu, dar și 
mai mult pe liberali, al căror ministru a fost). Vorbeşte 
pe un ton ridicat. Declară că alianța mea cu dânșii arată 
ca nu sânt contra partidelor, că declaraţia lui Argetoianu 
cum că e necesar, acum, un Guvern fără partid, ca să revie 
partidele pe urmă, il asigură, de și nu e de aceiași părere, 
Apoi se luptă cu Goga. Acesta revine la tribună și in- 
ccpe destăinuiri: Duca i-ar fi spus după „restaurare“ că 
„niciodată nu va da mâna acestui om“. În ripostă, Duca 
arată că scopul conversaţiei era acela de a-și asigura 
rotativa supt Regele nou. Gh. Brătianu se amestecă: ba- 
nalități, strigăte. Duca, răspunzând, spune cu dreptate că 
gândul lui I. Brătianu a fost mai mult cu el (Goga-l taxase de 
„om de casă“) și cu ai lui decât cu depărtatul fiu. Apare și 
fiul lui Al. Constantinescu, care trimete besele în bat- 
jocură „duciştilor“ și revelează, peniru a arăta sentimen- 
tele lui I. Brătianu pentru fiul său, scrisori private, foto= 
grafii. Majoritatea rămâne de un calm perfect în faţa 
enormului scandal de peste o oară, 

+ 

Trec apoi la Mironescu, unde, cu Sadoveanu, ne ocu= 
păm de dania pe care nepotul după fiul loan al lui M. 
Kogălniceanu o face din moștenirea marelui bunic. 

+ 

De acolo la Facultatea de Medicină, unde, într'o înăl- 
țătoare atmosferă, fiul mieu Ștefan își iea doctoratul. Re- 
cunoașterea din partea profesorilor, Rainer, Obreja, Ma- 
rinescu, Popescu mă înduioșează adânc. 


l-iu lulie, 


Discuţie la Mesagiu in Cameră. Seara, Petrovici, cu 
câteva accente poetice, fără multă energie. 

2 lutie. 


După raportorul Ottulescu, cuvântarea mea la Adresă. 
E ascultată în liniște. 


3 Iulie. 


La Văleni și Sinaia cu d. și d-na Santos Bastos. Şo- 
ferul îmi spune cu ce perfectă ordine administraţia ger- 
mană intrebuința pentru producția agricolă orice forță 
pregătită, răsplătind și pedepsind cu o precisie absolută. 


+ 


Seara, Consiliu de miniștri. Multă nervositate. Lui Val. 
covici, care presintă proiectul legii drumurilor, i se atacă 
principiul centralisării. Dacă se iea și aceasta prefectului, 
spune Argetoianu, ce-i mai rămâne? Se amintesc marii 
prefecți de odinioară, cari rivalisau între ei. E vorba şt 
de orariu. 

Ghica aduce chestia convenției cu Grecii, pe care Ra~ 
dian, într'o conversaţie cu Collas, pare a o fi răspins. Grecii 
vreau despăgubiri pentru proprietăţile lor din Basarabia. 
dar și restituiri de păduri, bălți și conace în Vechiul 
Regat (e vorba, mai ales, de fostul ministru grec Arghi- 
ropulos și de un Manos). Șișești, ca și Radian, arată pe- 
ricolul de a crea un precedent și imposibilitatea, în unele 
casuri, a restituirii. Se obiectează, de Ghica și Manoilescu, 
că prin convenție ni vindem lemnul, intr'o ţară care ea 
insăși nu ni vinde nouă aproape nimic. Resumând, arăt 
că și eu socot că mai mare e câștigul nostru decât riscul. 
Afară de represintanţii Ministeriului de Agricultură, toți 
sânt de aceiași părere. Protocolul secret va fi redactat 
cu cea mai mare prudență de avocaţii de la Externe. 

4 Iulie. 


Delegaţiile Camerei și Senatului la Rege. Pare influen-— 
tat. Dacă el vorbește de datină, îndeamnă pe toţi res- 
ponsabilii la unire și arată Statul ca „unitar“. 


La Cluj, adunare a sanhedrinului ardelean. Vaida atacă 
pe Rege. Maniu e rugat să revie. El va refusa. 


5 Julie. 


Visita lui Szembek. Îmi vorbeşte de intrigile agitato- 
rului Szimonowicz, de dorința sa ca la o organisare a 
represintației minorităților pe lângă Ministeriu să se facă 
loc și unui Polon. 

ÎI interesează direcţia politică pe care am dat-o. I se 
pare că e mult mai bună starea ţării. 


* 


Cu un discurs ai lui Petrovici, — după lungile reserve 
ale lui Oteteleşianu,—trec la Camera autonomia universitară. 


6 /ulie. 


La Cameră, discuţia budgetului rectificat. Declaraţie a lui 
Jozsika. Ap6i Trancu-lași, așa ca totdeauna: face praf 
pe Argetoianu și pe raportor, Corteanu. Urmează foarte 
călduroasa apărare, de M. Popovici, a concepțiilor lui 
budgetare și a împrumutului. Un tânăr liberal, Negură, 
imi cere să cruț pe contribuabili, dar să nu suprim nici-o 
școală, 


* 


Argetoianu-mi spune că Regele e foarte mulțămit. 
Acţiunea lui Maniu, care vrea să-i dea o lecție, nu-l sperie. 

7 Iulie. 


Legea învățământului secundar la Senat. Duel între 
Sândor, care, ca de obiceiu, strecoară atacuri în lectura 
lui monotonă (vorbește de „praful şi cenușa“ în care 
s'au prefăcut școlile lor) și dr. Angelescu. Cuvântarea 
acestuia e foarte bine informată și deosebit de caldă. 
Urmează raportorul, Dănăilă, și eu. Numai un vot contra: 
al lui Sândor. La discuţie s'a amestecat, vorbind de 
prigoanele ungurești de pe vremuri, și Patriarhul. 

După amiazi, la comisia Senatului legea pentru orga- 
nisarea Ministeriului de Instrucție. i 

La Cameră a vorbit, dimineaţa, trei ceasuri, la budget, 
un tânăr Ghelmegeanu, de la Severin. După amiazi, tm- 
păciuitor, prevestind serii de deficite, Victor Antonescu. 
Urmează, prăpăstios, loaniţescu. Discursul lui Cuza e per- 
fect ca gândire, spirit și violciune: vorbeşte contra ca~ 
pitalurilor străine. Îi dau noua ediție din Eminescu, lu~- 
crată la noi, ca „prietenului lui Eminescu și prietenului 
mieu“. E foarte mișcat. Îmi cere date. Spune cât a bu~- 
curat pe d-na Cuza împăcarea noastră. Răducanu recu- 
noaște păcatele fiscale ale trecutului și cere ușurarea con- 
tribuabililor și prin înlăturări de funcţionari. 

Argetoianu spune că, împlinindu-se contractul cu ex- 
pertul contabil frances Poisson, care primia 300.000 lei 
pe lună, Auboin a protestat, spunând că menţinerea lui 
e în condiţiile imprumutului. La care Argetoianu a răs- 
puns: „Am fost supt Turci, am suferit ocupaţia germană; 
acuma sântem supuși bancherilor apuseni: o primim, dar 
cu cât ne-ați cumpărat ?“. 

8 Iulie. 

Se votează legea lui Argetoianu. 


Mihalache presintă un proiect de lege pentru verifi- 
carea averii funcționarilor și apărarea onoarei. 

Trec legea organisării Ministeriului de Instrucție la Senat. 
Şt. C. loan îmi prepară trei bile negre. 

Conservatorii sânt încântați de discursul mieu. Se gån- 
desc la Nicolae Filipescu. 

* 

La amiazi, la Regele. li vorbesc de pasagiile din dis- 
cursurile sale în care se laudă Ardeaiul și se afirmă ca- 
racterul unitar al Statului. Recunoaște că a vrut să în- 
lăture unele critice. Părerile mele despre „naţii“ și „na~ 
ționalități“ exprimate la Berna nu se potrivesc cu înțe- 
legerea Românilor de azi. Pe Averescu, care anunţă ve~ 
nirea sa la Guvern pe 6 August, când va reveni din 
străinătate, l-a chemat pentru o lămurire, și l-a împăcat 
total. Ar dori să fie cruțați naționalțărăniștii, cari se 
plâng că sânt cei mai atacați. Laudă pe Potârcă. Goga, 
decorat cu cordonul „Ferdinand“, i-a spus în audiență 
că în domeniul legilor pentru instrucție sânt şi eu de 
folos. Spunând de Fortunescu că-i displace, și eu adău- 
gând că e „un visător“, Regele spune că „nu trebuie să 
fie la Ministeriu doi visători, el și eu“... 

E contra cererii luteranilor unguri (de fapt Șvabi ma- 
ghiarisaţi, cari au fost ieri la mine). Ajunge Teutsch. Are 
știri cele despre sănătatea acestuia. 

Mă întreabă dacă-mi place programul pentru nunta 
princesei. Nu vede de ce nu s'ar arăta că trece la ca~ 
tolicism. 

* 

După amiazi, Argetoianu-mi spune, la Cameră, că Re- 
gele e mulțămit și vorbeşte de o acțiune mai depărtată 
a noastră. 

+ 

La Paris, Românul arestat pentru furt de acte de la 

Externe, L., ar fi dat Legaţiei noastre recolta lui. Între 

altele un raport al ambasadorului engles la Paris, din 
care se vede că, pentru Titulescu, Regele face greșeli, dar 
totul va fi gata în doi ani. Regele ar fi pentru înlâtu- 
rarea lui Titulescu sau măcar mutarea lui. 


9 Julie. 


Visite: a lui Kirițescu, care pleacă de la Ministeriu 
fiindcă Ghiţescu i-a luat învățământul normal, a episco- 
pului catolic de Orar'ea, Fiedler, care vrea readucerea 
sine strepitu (la Senat mă interpelase Șt. Tătărăscu) a 
Șvabilor magbhiarisaţi la germanism. 

Li 

La 11, Consiliu presidat de Rege, pentru apărarea 
naţională (Amza, Rudeanu, Samsonovici, Argetoianu, eu). 
Se cer sume enorme pentru oaste; e necesar să dăm 
două miliarde pe an pentru angajamentele luate. Dar 
Tesaurul e secat. (Argetoianu dă vina pe scăderea pre- 
țurilor la grâne.) Și, la Geneva, pănă în Septembre trebuie 
să declarăm ce păstrăm ca forță armată. Se observă că 
toți ceilalți vor camufla. „Deci ar fi să declarăm una, 
făcând alta“. Ca izvor, Amza propune o taxă pe vinul 
debitat. Argetoianu ar primi. Un timbru pe sentințe 
nu place Regelui (eu l-am fost propus). E vorba de 
imprumut, Declar Regelui că, la începerea negocierilor, 
mă duc la mine acasă: „Am câteva reserve, dar pentru 
acelea sânt inexorabil“. Argetoianu spune că eu sânt 
„contra“ din principiu, el numai fiindcă nu se poate 
acum. Va face ce va putea, fără a se angaja. Crede că 
totul se va decide, într'un viitor războiu, prin avioane și 
gaze, care ne-ar face a capitula. Generalii opun că 
numal ocupația decide. 

Vorbim, Argetoianu și cu mine, cu Regele în chestia 

lui Burillianu, restabilit de Justiţie, cu amendă mare pentru 
Stat. Argetoianu nu-l vrea: e încântat de cum l-a ajutat 
în crisă C. Anghelescu. Mă ofer a vorbi lui Burillianu. 
Nu-l aflu acasă. Vine el la 2. Nu-și aduce aminte că 
a promis retragerea dacă ar câștiga. Îi arăt că am putea“ 
să nu continuăm acțiunea, pe care el ar putea-o pierde. 
Dar aceasta ar fi o scădere de prestigiu. Și pentru noi 
dacă pierdem. Ar vrea el o schimbare de regim, pe care 
i-o presint amănunţit? Dacă nu, să meargă la Rege 
și să-i presinte demisia pentru un cas de conflict cu Ar- 
getoianu. Fiind gentleman, nu e nevoie în scris. 


* 


La Cameră, interpelarea metodicului, recelui Mareș și 
a lui Costin Sturza, contra lui Madgearu pentru comanda 
a 100 de locomotive. Sânt silit a interveni une ori. Se 
amestecă, la urmă, și Răducanu. Vâlcovici, în răspuns, 
impăciuitor, e extrem de fin. La urmă Mihalache strigă 
că nevinovăția amicului său s'a vădit. 

Trec în comisie legea Ministeriului mieu. 

Seara, legile d-rului Cantacuzino. 

* 

Ghica, plecând azi, îmi spune că Italienii, la inoirea 
tratatului, nu mai vreau clausa militară, oferind neutrali= 
tate reciprocă. Ne opunem, și ni se admit câteva luni 
de provisorat. Ghica nu ştie ce e tratatul secret cu 
Iugoslavia. Samsonovici: oferă a-mi vorbi de aceasta. 
În Albania ar fi temere de o invasie italiană după 
moartea regelui, greu bolnav; deci războiu cu Iugoslavii 
şi conflagrație generală. 

La Cameră, Argetoianu, nervos, se plânge că o anume 
interpelare ar strica relaţiile cu național-ţărăniștii, cari se 
poartă bine cu noi(]). Ar trebui să apăr pe Madgearu. 
Mi se pare curios și îngrijorător. 

Radian imi spune ce s'ar fi petrecut la audiența lui 
Averescu, care ar fi plecat foarte nemulțămit. A atacat 
pe Argetoianu. Ar fi acesta „un om ușuratec, care are 
nevoie de frâu“, El, Averescu, putea să-l infrâneze. Eu, nu. 


s 


La Cameră trec legile învățământului secundar și orga- 
nisației Ministeriului de Instrucție, La cea d'intăiu, Cuza 
vorbeşte foarte înțelept și adesea duios, amintind studiile, 
de la Dresda, în momentul când se întorceau învingă- 
torii războiului franco-german și afirmând că niciodată 
n'a uitat colaboraţia noastră. La a doua, un discurs sonor 
al lui Ţoni. 

Urmează, cam forfecate, legile d-rului Cantacuzino, 
priveghiate de secretarul lui, dr. Banu, tot așa de sus- 
pect ca figură ca și ca reputaţie. Ele se discută pănă 
tărziu. 

Fac inspecții la comisiile de bacalaureat. Aceleași feţe 
muncite, iar, ca forță sufletească, acelaș vid. E o durere 
să asiste cineva la aceste zbuciumări ale unor inteligenţe 
pe care nimeni nu le-a deschis. 

Și la Educaţia Naţională, instalată îintr'un palat, cu 
800.000 de lei chirie. 


* 


Seara, Argetoianu-mi spune că Burillianu a fost la 
Regele, pe care l-a indispus adânc prin dârzenia sa. 
Declară că n'are motiv de a demisiona. 

În discuţia ulterioară cu Argetoianu. Regele, care nu 
vrea pe Burillianu, caută mijloace de a-l înlătura. Se 
pronunță numele lui Goga, și se arunsă, de Argetoianu, 
ipotesa unei satisfacţii a ambiţiei acestui de la sine decretat 
„stâlp al Coroanei“. Regele nu l-ar vrea in Ministeriu, 

pentru că „și-ar face îndată organisaţii pentru dânsul“. 
Punându-se în vedere posibilităţile de a inlocui momen» 
tan pe Anghelescu, care, socotindu-se jignit, nu vrea 
să revie, Argetoianu propune pe Chiriacescu. Regele 
obiectează că e liberal. I se răspunde că adesiunea lui 
la liberali nu e fanatică. Argetoianu e hotărit să nu lucreze 
cu Burillianu. Deocamdată recursul care sar face nu 
poate fi judecat decât prin Decembre, iar de acolo inainte, 
dacă și Casaţia ar urma exemplul Curţii de apel, care e 
liberală, i-ar face miseriile necesare pentru a-l sili să 
plece de la sine. 


11 Iulie, 


Legile lui Cantacuzino la Cameră. Una din ale mele 
pentru budget e „amânată“ de comisia profesorilor, atinși 
în interesele lor. Li impun o revenire. 


* 


Burillianu la mine. Explică părăsirea promisiunii prin 
aceia că Argetoianu i-a vorbit lui Goga de restituirea 
lui Anghelescu. li arată că o conversație privată, raportată 
de un interesat, nu poate fi un argument. Îi atrag atenția 
asupra situaţiei fără autoritate în care sar găsi Banca 
Naţională supt un vice-guvernator provisoriu. Declar insă 
că nu insist. El promite să se gândească și să revie. 
Propunerea mea era să adreseze Regelui o scrisoare, 
făcându-l arbitru întrun eventual conflict cu ministrul de 
Finanţe: la rigoare ar putea-o și publica. 

Argetoianu mi-a spus că, la plecarea sa de lângă 
Averescu, Burillianu, care-și râdea public de general, l-a 
felicitat că „a părăsit pe proști“. Câteva zile mai târziu, 
cel care felicita era lângă Averescu, 


+ 

Argetoianu e contra proiectului de homestead (Goi- 
ceanu, lupist, propune cinci hectare; majoritarii unul 
singur ; Hamangiu a pregătit un proiect studiat). Spune 
că s'ar omorâ băncile populare. 


12 iulie. 


La Văleni și apoi la Sinaia. 

Oposiţia (lacobescu, Trancu) protestă contra legii mele 
de suprimare a gradaţiilor și sporurilor, din motive 
budgetare. Face un enorm scandal: să vin să li-o explic! 
Legea se amână. Brătescu și Argetoianu spun... că nu 
mai era necesară, Argetoianu adăugind că se credea cum 
că eu o doresc. 

La legea Camerelor Agricole, Șiseşti a avut un foarte 
mare succes de oratorie onestă. 


13 Iulie. 


leau cuvântul cu privire la proiectul atacat: las 
hotărârea lui Brătescu, care consimte să-l amâne pe la 
toamnă. 

Votul legilor urmează. Contra legii spirtului se desemnează 
o puternică oposiție, și la majoritate, mai ales la Basarabeni. 


Presint Regelui Mesagiul de inchidere. Îl primeşte 
bucuros, dar, la urmă, unde ziceam, „dreptului Mieu“, 
preferă forma, pe care eu o ștersesem, „Mie“. 


Mi s'a ridicat acusaţia că n'am raporturi cu Ardealul. 
Într'o formă acră o face Valer Moldoveanu, pe care-l 
credeam național-țărănist. Goga-l reclamă pentru el și a- 
daugă un discurs perfid. Urmează urletele lui St. C. Pop. 

14 Iulie, 


Ultima zi la Cameră. După frumosul discurs al lui Manoi- 
lescu ieri, explicaţii competente ale lui Șisești la legea lui. 

Se incearcă și ziua asalturi ale oposiţiei, lipsită de unitate 
chiar în fiecare partid deosebit. 

Seara, pentru legea „Paridului“, pe care el o pretinde 
adusă fără cetirea Mesagiului, Mihalache și ai lui provoacă 
un imens scandal. 

Un altul fusese inscenat, la sedința de după-amiază, 
de Șt. C. Pop, venit anume,.cu toate vechile resurse de 
teatru plângătoare și urlătoare, pentru a salva pe Aurel 
Dobrescu, a cărui ridicare de imunitate se cere. Acesta-şi 
povestește, la urmă, toate păcatele și miseriile. Camera 
votează totuși contra lui. 

La Senat, preotul Man trezește pe episcopii uniţi contra 
curbei clerului. Trebuie să intervin cu toată puterea pentru 
a intrerupe un discurs al episcopului Hossu, care isprăvește 
prin a recunoaște că o face pentru opinia preoților săi. 


Manoilescu a primit locul de guvernator al Băncii 
Naţionale, de și Burillianu nu vrea să demisioneze. Regele 
a acceptat ca ministru pe Vasilescu-Karpen. Haţieganu, 
bolnav de edemuri și ajuns la conștiința că nu poate 
lucra, a promis o demisie amabilă. Intrebat asupra succe- 
sorului, nu vrea pe Sextil Puşcariu, care mar avea pri- 
eteni, și cere un Ministeriu plin, ci pe Valer Pop. Și 
Regele-l vrea pe acesta. Pe Ardeleni i-am fost inștiințat, 
— şi pe Valer Pop, — că nu mă supun la agitaţiile de clici. 

Regele e indignat de faptul că Ionaș Grădișteanu i-a 
refusat o decorație. A primit chiar acum pe Vaida, și l-a 
decorat cu „Mihai Viteazul“. Îl rog, recunoscându-i 
dreptul de a păstra bune relaţii cu toate partidele, să 
arăte public increderea în guvern. Promite s'o facă. 


Închiderea Camerelor. 

15 Iulie, 


Deschiderea cursurilor. Puţini din vechii prieteni. Vin 
arhiereii Leu și Simedrea. Duios vorbește de influența 
mea asupra generaţiei sale preotul profesor Nic. Popescu. 

Seara, la banchetul lui Argetoianu. El răspunde la 
cuvintele mele spunând că-l „umileşte“ dovada de prietenie, 
— revin noaptea de la Văleni, unde am sosit la trei de 
noapte —, a prietenului și șefului său, „de care nu se 
va despărţi nici până la moarte“. 

x 

Puaux mi-a făcut ieri o lecţie de recunoștință finan- 

ciară fața de Franţa. 


16 Julie. 


De la Regele acest răspuns la telegrama de salutare 
din partea cursiștilor: „Din tot sufletul vă mulțămesc 
pentru frumoasele gânduri ce mi le adresaţi cu prilejul 
deschiderii cursurilor de vară de la Văleni, operă atât 
de frumoasă, de adâncă însemnătate naţională și patrio- 
tică, ce aţi întreprins acum aproape douăzeci de ani. 
Astăzi aveţi prilejul s'o desăvârșiți împreună cu întreg 
Guvernul, spre mai marele bine al patriei și spre com- 
plecta mea mulțămire“. 


18 Iulie. 


Parastasul regelui Ferdinand. Asistă și prințul de Ho~ 
henzoliern (soţia lui, fiica regelui Saxoniei, e vioaie și 
doritoare de a afla), prințul de Leiningen, care ţine pe o 
fată a Marelui Duce Chiril, fratele acesteia și Francisc- 
Iosif de Habsburg, Serviciul e impresionant. La plecare, 
Regele imi vorbeşte de telegrama sa, accentuând că a 
vorbit și despre Guvern. 

23 Iulie. 


La Sinaia, pentru presintarea scrisorilor de acreditare 
ale noului ministru spaniol. Pomenește și de legăturile 
de rasă. Răspunsul Regelui e măsurat și scurt. În con- 
versație ministrul vorbește de „Alteța Sa Regală Infantul“. 
Eu, care, de pe urma unei informaţii greșite, am venit 
în jachetă, îi spun că, dacă aș fi avut o decorație, aș 
fi venit cu a lui Alfons al XIII-lea, fiindcă sânt „rega- 
list spaniol“. 


24 Iulie. 
Presintarea felicitărilor. Regina Maria e foarte slabă. 
25 Iulie. 


Presintarea la Pelișor a darului miniștrilor. Spun prin- 
cesei: „De la o ţară săracă, atât; de la Dumnezeu mai 
mult“. Ea vorbeşte de „cât de bună i-a fost ţara“. — „Dum- 
nezeu“, adaug, „e și mai bun“. 

Arhiducele-socru, Leopold Salvator, e complect surd 
și trebuie să i se vorbească tare în aparatul care-l ajută. 
Mă întreabă dacă sânt din Sinaia şi apoi ce fac la Bu- 
curești... Soţia lui, Blanca de Bourbon, are încă ochi foarte 
vioi și gropiţe în obraz. Căinează pe soțul care nu poate 
participa la conversaţie. 

Seara, prânz de gală. A sosit şi al doilea Hohenzollern, 
care a luptat pe „Emden“ şi a scris o cunoscută carte 
despre campaniile lui, și regina Serbiei, slăbită Ia faţă și 
mult obosită. Vorbesc cu doamna Mavrodi, pe care Re- 
gele a decorat-o acum, despre regina Maria, care se 
plânge că se desparte de fiică, pe care regretă că n'am 
ajuns eu a o cunoaște in de ajuns. 

Regelui i-am cerut, la presintarea darului, să nu fie 
prea iîmbielșugat în amabilități faţă de Maniu şi de ai 
lui. Nu pentru mine, care sânt în „serviciu comandat“ și 
gata oricând să plec, ci „ca să nu se creadă că Regele 
a capitulat înaintea celui mai indrăzneţ“. Regele-mi răs- 
punde că va păstra măsura; el ţine numai ca partidele, 
trimese la refacere, să nu rămâie în rele raporturi cu 
Coroana, care va trebui cândva să aibă din nou nevoie 
de serviciile lor. I-am spus că schimbări de Guvern la 
trei luni ar face țara ridiculă. 

Pe când mesenii stau in culoar, Regele vorbește cu 
Maniu, — „douăzeci de minute“, se grăbeșțe a-mi spune 
cineva de la Curte, — apoi cu Duca, cu Vaida, cu Goga, 
scurt, şi cu Gh. Brătianu, căruia mai tărziu, din causa ati- 
tudinii infame a ziarului lui, îi dau mâna numai, fără să 
adaug un cuvânt. Maniu, care a declarat că și-a pus 
colanul Ordinului Ferdinand de sită, se primblă prin cu- 
loare cu doamna Suţu. Pe o canapea, Vaida își comu- 
nică, după obiceiu, impresiile. Goga e indignat de atenţia 
dată lui Maniu. Ardelenii, spune el, trebuie stăpâniţi cu 
forța. Cu acestălalt sistem, unde ajungem? Dacă Regele 
ține samă numai de aceia de ale căror sentimente nu e 
sigur, ce să facă el? Să-şi arunce în suflet îndoiala și să 
renunţe la falsele speranțe? Fiica mea Magdalina vorbeşte 
cu Maniu: „Cred că rancunele d-tale politice nu trec şi 
asupra noastră“. Maniu se face a compătimi greutatea 
sarcinii mele. — „După situaţia pe care a găsit-o...“ Ne- 
vasta mea i-a amintit lui Goga că a cochetat cu Maniu. 
„L-am găsit în tren şi, cum se îndeasă el, am vorbit.“ 

Regele-mi spune că Maniu s'a explicat. Dorește să fie 
primit în audiență pentru a da mai întinse lămuriri; de 
aceia va mai rămânea la Sinaia câteva zile după nuntă. 
—Va incepe, zic eu, de la primele principii. Regele: — E 

unul care începe și mai de departe, A. Face întăiu expunerea 
istorică a subiectului, scoate hârtii din toate buzunarele, 
și de la regele Carol I-iu, și apoi dă sfaturile. 

Am văzut pe ministrul de la Pesta, Grigorcea. Şi el 
e de părere că intrebarea de la Belgrad, cu privire la 
restaurarea Habsburgilor, era o cursă întinsă de la Praga. 
Bine am făcut arătând-o. În acest moment Ungurii nu se 
mai gândesc la lovitură, Ea ar stârni oposiția tuturor 
Calvinilor. Horthy i-a spus că restabilirea lui Otto ar 
insemna ca, de a doua zi, „Zitta“ să iasă pe stradă cu 
lumânarea procesiunii, 


Văd pe Puaux, care mi-a scris din nou pentru furni- 
tura telefoanelor. Amza i-a răspuns printrun memoriu 
destul de amănunțit. li pun în vedere avantagiile guver- 
nării noastre: liniște, încredere, autoritate. Tace. E absolut 
contra intervenției în Ungaria. 

Ciolac Antici mă întreabă în ce priveşte atitudinea 
noastră în casui restaurării ungurești. Îi spun că angaja- 
mentele de anul trecut nu se mai potrivesc cu actualele 
condiţii. Nu putem, când toată lumea umblă după pace, 
să apărem ca pricinuitorii unui războiu ale cărui margeni 
nu se pot prevedea. Războiul ar cere bani, și de unde? 
Cine ni i-ar da? În provinciile odinioară ungurești, 
Coroana Sf. Ștefan nu mai influențează atâta. Sânt legături 
de interese, e și o pregătire școlară ; Ja Sighet, minoritarii 
unguri, cărora li se propunea să dea explicaţii în limba 
lor, au refusat, ne mai având terminii ştiinţifici, — Dar 
să-i împiedecăm printr'o atitudine? — Ești sigur că s'ar 
speria? Și, dacă nu, rămânem ridiculi. Dar, dacă vrea 
ceva, să aștepte pe Ghica, mai in curent cu intenţiile 
francese, și apoi să dea un comunicat și în această privinţă, 
dar numai cu multă prudenţă. 

Însărcinatul de afaceri unguresc mă caută. Vrea să-mi 
explice adresa lui către școlile ungurești de la noi, cărora 
li-a trimes și un formular în limba maghiară. Îi spun că 
ştiu tot (nu cunoşteam nota Filality, de care vorbesc 
ziarele). N'avea dreptul să se adreseze altui cuiva decât 
ministrului de Externe. — M'am adresat. — Cui? Lui 
Ghica ? Mie ? — Nu, lui Vasiliu, lui Filality. — Lui Filality 2— 
Nu... Dar Legația are și atribuţii consulare, și era grabă. 
— Nu cunosc Legaţii cu atribuţii consulare, dar, în materie |, 
de drepturi ale Consulatelor, nu pot admite ca ele să 
corespundă direct cu autorităţile noastre. Am mai inter- 
venit întrun cas analog. Și, apoi, d-ta știi că există o 
fatalitate istorică, pe care eu n'o discut și că ea a creat O 
stare de spirit, care se oglindește în ziare pe care nu eu 
le voiu opri de a o manifesta. lar, cât despre punctul 
lui de vedere, îl cunosc, dar nu pot să-l și aprob. Îi 
părăsesc: el pare mirat. 

Şi lui Goga i se pare extraordinară procedarea agen- 
tului ungar. 

li spun Regelui că Seipel a intervenit pentru un anume 
Hruschka, osândit pentru spionagiu. Regele crede că nu 
poate fi vorba de o grațiere. 


26 Iulie. 


La 10, căsătoria civilă a princesei. La 11, cea religioasă — 
în marele hall, descoperit pentru ocasie, al Palatului Peleș, 
inaintea copiei Madonei lui Holbein. 

Arhiducele pare absent; arhiducesa poartă o biată 
pălărie veche și o mantelă de aceiași dată peste o rochie 
modernă. Foarte bună înfățișare a Regelui, cu copilul, în 
noua uniformă, lângă dânsul, 

O impresionantă „messe basse“ în presența lui Cisar 


10 

(care şi-a ras barba), a lui Vladimir Gbica, figură de 
prelat din secolul al XVIII-lea, care s'ar sforța, din con~ 
sideraţii mistice, să nu râdă în acel moment, și a unui 
prelat bucovinean. Ghica ţine un lung discurs frances, cu 
interpretări nobile bisericești şi amintiri istorice, din care 
nu lipsește. propriul său neam, legat de Austrieci in secolul 
al XVIi-lea. 

Binecuvântarea e dată în latinește și franțuzește (cu un 
foarte bun accent) de Cisar. Discursul, în românește, al 
arhiepiscopului e adânc mișcător. 

Pe când noua păreche merge la monumentele celor 
căzuţi și se întoarce cu un sărăcăcios alaiu de nuntă, 
complect nereușit, discuţii, cu doamnele de onoare, asupra 
fantomelor Peleșului și a zilei de „4 lanuar“. 

Dejun, cu puţini invitați. Sânt lângă Leiningen, care 
se mărturisește Loren, cu adevăratul nume : de Linanges. 

El spune că arhiducele-socru stătea în Spania pănă 
le revoluţie, in Barcelona. — Și de acum? — A, de acum... 

Despărțirea. Princesa de Hohenzollern căreia i-am dă- 
ruit cărți despre România, pe care arăta doritoare s'o 
vadă, se scusă: o soră o așteaptă la Pesta și cele două 
gemene ale ei trebuie să aibă confirmarea. În schimb, 
sora mirelui, arhiducesa Margareta, care e și o pictoreasă 
distinsă, ar vrea să vadă țara, din care nu cunoaște 
nimic şi în care trebuie să rămâie câteva săptămâni, 

e 

Argetoianu, care-mi vorbește de mai multe afaceri în 
curs (și de cererea Casei Volpi de a i se păstra contractul 
pentru electricitate și energie în Ardeal, fie și cu caiet 
de sarcini schimbat; Argetoianu ar trimete-o in Basarabia, 
pentru a interesa Italia acolo), imi anunță că bolşevicii 
încep a-și realisa intenţiile, anunţate pănă la ziua de asalt 
de la 1-iu August, printr'un atentat asupra trenurilor la 
Buda: s'a stricat linia la trecerea unui tren de marfă, 

fără pagube aproape, pe când era vizat acceleratul de 
Brașov, cu invitaţii pentru nuntă. 


* 


Puaux mi-a vorbit și de o ofertă Nobel: ar fi de 
primit pentru că supt ea se ascund capitaluri francese, 


27 lulie. 


La Văleni, din pădurea vecină se bombardează, noaptea, 
de trei săptămâni, un întreg cartier. Spun să aducă sol- 
daţi, și cu o mitralieră. 


4 


Valjean la mine. Îl întreb în ce chip a ajuns lângă Gh. Bră- 
tianu. Îmi povestește cum, la venirea Regelui, a găsit pe 
Vintilă Brătianu, la ceasul patru de dimineață, complect 
căzut în fotoliu. Întrebat ce vede, a răspuns: „Republica“. 
Atunci, ca „șef al capitalei“, a chemat pe ai săi şi s'a 
declarat pentru Regele. Chemat la Palat, și fiind vorba 
de șef, Regele i-a spus: „Șeful este Gh. Brătianu“, Cum 
Valjean observa că n'are calitățile trebuitoare, Regele, 
hotărît, a insistat: „Gh. Brătianu e pregătit“. 

De atunci a fost o continuă zbuciumare. „Șeful“ a fost 
condus de familia mai de aproape, de generalul Văitoianu 
şi de... C. C. Giurescu. Ei au determinat atitudinea de arzi 
a acestui timid convins că are un mare drept părintesc 
şi o mare misiune naţională. 


28 Iulie. 


Alte două atentate asupra căii ferate: la Ciurea și în 
Basarabia, 


+ 

29 Iulie. 


Munteanu-Râmnic vine de la Argetoianu. Regele i-a 
spus că acest Guvern și acest Parlament își vor face opera, 
potrivit și cu intenţiile lui însuși, ale Regelui, timp de 
patru ani. Maniu na făcut decât să se plângă că are 
împotrivă-i dubla oposiţie a ţărăniștilor și chemăriștilor, 
cari se pretind sprijiniți de Rege. 


30 Iulie, 


Visita unui tânăr istoric american, care se ocupă de 
Sud-Estul Europei, și apoi a trei delegaţi ai Fundaţiei 
Carnegie: Wanlass, Miller şi încă unul. 

* 

Munteanu-Râmnic mă întreabă din partea lui Argetoianu 
dacă e casul ca guvernul să dea un comunicat în „chestia 
Titulescu“, Răspund că guvernul nu e responsabil pentru 
ce se scrie întrun ziar care nu e oficiosul său. 

* 

„Mişcarea“ urlă contra „interwiewului“ mieu din 

„Manchester Guardian“. 


31 Iulie. 


Mareșalul Palatului mă întreabă dacă Regele mi-a 
vorbit de regimentul pe care vrea să-l deie prinţului 
de Hohenzollern. În situaţia de azi cu Franţa, atâta 
ni-ar lipsi... 


2 August. 


Excursie la Ogretin, Star-Chiojd, Cal ini, cu atât de 
frumoasa biserică, apoi la Nifon, unde ultimii călugări au 
fost izgoniți pentru a face loc unui sanatoriu de tuberculoși 

(din cari scapă doar 20; medicii nu rămân). Apoi la 
mănăstirea Ciolanu și la biserica din Izvoranu, unde, în 
locul mormântului lui Luca Mitropolitul, e al unui căpitan 
brâncovenesc. Țăranii, la cari de la Carol l-iu ma mai 
călcat nimeni, sânt înduioșător de ospitalieri : mi se dau 
pere văratece, și omul, care nu primește bani, sare prin 
păduri ca să ni iasă înainte. 

* 

Taşcă-mi spune că dr. Creangă, pretinzând că are au- 
torisație de la „cel mai chemat“, a cerut Nemților să 
ajute Banca Generală de la Diskonto. Tașcă-și inchipuie 
că e vorba de a muta Diskonto la București și observă 
că, în situația actuală, ar fi greu pentru finanța germană. 
li telegrafiez că zisul Creangă mare niciun rost să se 
amestece în astfel de lucruri. 


4 August. 


lacovachi, care ţine locul lui Filality, imi aduce hârtii 
de resolvat grabnic. Ungurii cer, exhibând aprobări ana- 
loage de la Beneș și Marincovici, consulate la București, 
Cluj și Timișoara, îngăduire de vânzare, timp de zece 
ani, pentru moşiile pe care ai lor le-ar moșteni în Ro~ 
mânia și o altă amânare. Mi se presintă și discuţiile cu 
Polonii pentru graniţa la Ceremuș și cele cu Grecii pentru 
sensul dat, la despăgubiri supușilor greci, cuvântului „loc“. 

Le amân pentru Consiliul de Miniştri. 

* 

Se publică încă un comunicat al Presidenţiei, de care 
n'am nicio știință. Spun lui lacovachi să comunice ziarelor 
că „poate fi de la Presidenţie, dar nu e al Presidenţiei“. 
Se pare că e o,arogare de drepturi a lui Pangal. 

* 

Ziarele au aceiași atitudine furioasă contra noastră și 

anunță apropiata cădere a Ministeriului. 

Ele spun că Regele va deschide Congresul Internaţional 
Studenţesc la Sinaia. Telefonez adiutantului, arătând că 
acest congres nu presintă nicio garanţie, că președintele 
român, Popescu-Botoșani, e un om neserios și că des-' 
chiderea de Suveran ar fi o „scădere a demnităţii regale“. 
Mi se spune că nu se știe nimic la Curte. Cer voie să 
desminţesc spusele ziarelor. Mi se arată să n'o fac și că 
„mi se trimete un curier cu răspunsul“. 


Un articol, „Un ermit“, în care era vorba de Maniu, 
a „dispărut“ la „Neamul Românesc“, care apare azi fără 
articolul prim al mieu. 
* 


Școlile suprimate sânt un pretext de agitaţie. E o ne- 
vrosă în aier. Fără niciun motiv serios, Andrieșescu de 
la Museu demisionează telegrafic și „irevocabil“. 


5 August. 


Consiliu de Miniștri la Văleni. 

Argetoianu a văzut pe Regele, care, mulțămit de noi, 
a căutat să-i arăte cu de-amănuntul ce a fost audiența 
lui Maniu, pe care acesta o ceruse prin Vaida, 

Maniu a expus indelung, — o oară și jumătate, și ser~ 
virea ceaiului n'a tăiat firul nesfârşitei expuneri —, că în 
lumea întreagă curentele de stânga întrec pe cele de 
dreapta. El, Maniu, de și din temperament om de dreapta, 
trebuie totuși să meargă și el spre stânga. 

S'ar ținea la disposiţia Regelui, dacă n'ar fi împiedecat 
de trei factori, și, în propriul său partid. Și anume : întâiu 
camarila (Cesianu care, după Argetoianu, e pentru o al~ 
ternare la guvern între Duca și Maniu), „trădătorii Ar- 

dealului“, cari sânt Tilea, cei doi Haţieganu și chiar 
Voicu Niţescu, și „Satana“, care e lunian. 

Regele i-a spus limpede, de două ori, că, dacă parti- 
dele il interesează, nu-i interesează și aceia cari ajung a 
le conduce. 

lunian, aflând de audiență, a relevat cât de nătâng 
e omul care, putând provoca pentru el manifestații în 
Ardeal și a se presinta Regelui în numele lui, e adus 
acum să se presinte Ardealului în numele Regelui, din 
a cărui causă zicea că se retrăsese, 

În chestia comunicatelor neștiute de mine, Argetoianu 
îmi arată că, pentru primul, scris de dânsul, m'a căutat 
de trei ori la telefon fără a mă putea găsi; al doilea e 
un simplu articol din „Neamul Românesc“ (despre care 
aflu pe urmă că a trecut, din greșeală, și în „Monitor*). 
În locul desmințirii pe care o cerusem prin lacovachi 
de la Externe, se va rectifica de ziarele înseși, dar de 
acum înainte Pangal va ști că nu poate fi trimes niciun 
comunicat pe care eu să nu-l fi cunoscut și aprobat, 


bd 


Foarte bună conferinjă a lui Argetoianu despre budget. 
* 

La Consiliu (lipsesc Ghica, Amza şi Brătescu, plecat 
în Basarabia; este și Meteș) se resolvă chestiile privitoare 
la convenția cu Grecia, la granița bucovineană, la con- 
sulatele ungurești, la terminul de vânzare al bunurilor 
ungurești, care se, reduce la șase ani. 

Rămâne ca delegația economică, creată printr'un jur- 
na! al Ministeriului precedent, să-mi presinte totdeauna 
programul discuţiilor și să dea pe urmă, nu o decisie, ci 
numai o propunere către Consiliul întreg. 

* 

Adiutantul regal Stoicescu-mi scrie că nu se poate des- 

minți știrea că Regele patronează Congresul internațional 

studențesc, dar Suveranul nu va fi present la deschi- 
derea lui. 
Consiraţise fiindcă stăruinţile veniau de la cineva care-mi 


este aproape. 
+*+ 


Şiseştí spune că fără legea lui scăderea preţului grâne~ 
lor ar fi catastrofală. Karpen mă linişteşte în ce privește 
urmările legii asupra petrolului a lui Manoilescu. 


* 


După Argetoianu, Regina ar fi greu bolnavă, cu tot 
tratamentul unui medic tânăr, Aronovici. Argetoianu a 
recomandat o cercetare în Apus, de un mare specialist. 
Regina e foarte afectată, și plânge toată ziua. A evitat, 
la căsătoria fiicei sale, guvernul, pe care „nu-l cunoaște“, 
fiindcă nu i s'a presintat. 


Argetoianu crede că ar fi bine să caut a vedea pe 
Rege. Voiu cere o audiență Sâmbătă. 


* 
Explosii în vagoanele străine care trec prin Serbia. Gu- 
vernul sârbesc declară că le va înlocui la graniţă cu va- 


goane sârbești. 
x 


Regele doreşte manevre. Argetoianu le-a disuadat. Cele 
de anul trecut au costat 400 de milioane. 

Vorbim de Titulescu. Argetoianu e de părere să nu 
întrebuințăm greșelile lui pentru a-l scoate. Acasă, ar fi 
mai plictisitor decât unde este. 

D-ra Văcărescu l-ar ajuta in opera lui de denigrare. 


6 August, 
La Verbila și Urlaţi, cu Şisești. 


Seara, fetele de la Misionare represintă cu foarte mult 
talent piesa mea „Fiul cel pierdut“. 

7 August. 


Un ziarist de la o foaie din Viena, li spun neted că 
teoria pierde Apusul, incapacitatea de a vedea, de a ho- 
tări răpede. Mica Înţelegere e „jandarmul de la graniţă“. 
Minorităţilor li recunoaștem toate drepturile. E de față 
şi Rösler. 


* 


Comnen, care merge pentru vacanțe in Bretania, la 
Hennessy, presintă situația Germaniei ca fără remedii. I 
Sia spus că e mai rău decât în 1923. Abia de mai au 
reserve pănă în iarnă. Apoi catastrofă și comunism. Di~ 
rectorul Băncii Angliei ar fi pentru revisuirea hotarelor 
ceia ce ar permite activitatea economică normală, 


8 August. 


Somaţii din Ardeal, de a numi revisori și Consilii. 

La Sinaia, văd pe Argetoianu. Și el primește asemenea 
misive-ordine de a trimete milionul în cutare localitate 
unde a fost grindină sau revărsare de ape. 


+ 


Văd pe Regele, și vorbim de somaţiile din Ardeal, de 
un interview al lui Duca, de regimentul ce s'ar da prin- 
țului de Hohenzolern, care a avut în Războiu o atitudine 
în sensul nostru. Manevrele ar dori să le facă, dar recu- 
` moaște că nu sânt bani: va hotări Consiliul de miniștri. 
Nu stau mai mult, ca să nu se zică și despre mine, ca 
despre Maniu, că am avut o audiență de patru ceasuri. 
Oricum, față de anumite curente ardelene, o reservă e 
recomandabilă. Regele vorbește de loaialitatea fui Vaida. 

Societatea de detectivi americani „Vigilent“ semnalează 
un complot ce sar pregăti, și cere 10.000 de dolari pentru 
a da informaţii. 

Arăt că pentru sănătatea Reginei nu trebuie să se facă 
aceiași greșeală ca, odinioară, cu a regelui Ferdinand, 
când am atras, fără folos, atenţia Guvernului de atunci. 
Primesc știri liniștitoare. Sânt fenomene reumatice: Regina 
iea masa cu fiul ei; numai azi, din causa vremii, n'a ieșit. 

Regele, cum mă asigură și Argetoianu, are cele mai 
bune sentimente față de Guvern. Mi-a vorbit însă ceva 
de școlile desfiinţate, și i-am dat explicări. 

Cu privire la visita lui Venizelos, el e de părere să păstrăm 
o oarecare măsură (la masă, îmi spunea Argetoianu, nu șefii 
de partide, cari ar putea să refuse ; doar trei miniștri: eu, 
Argetoianu, Ghica). E un om de merite (Argetoianu zicea 
înainte : „aproape un șef de Stat“), dar nu e chiar unul 
aşa de mare acela de a fi creat o Republică. Nu-l in- 
fluenţează pe Rege presența Suveranilor detronați ai 
Greciei: regele Gheorghe nici nu este in fară. 

* 


Seara, Pangal îmi spune că însărcinatul de Afaceri al 
Franciei s'a adresat primului ministru pentru că un func- 
ționar de la Direcţia Presei, Miciora, care de altfel desminte, 
a fi spus unui gazetar socialist belgian, în trecere, că 
Franța iubește mai mult pe Cehoslovaci și lugoslavi și 
că ne servește mai mult Italia. Răspund că, fără a aproba 
pe funcționar, nu cred că răspunderea vorbelor lui, într'o 
conversaţie particulară, se suie până la mine. 

Aceasta arată incă odată sentimentele Legaţiei faţă de noi. 


9 August. 


La Pelişor, pentru a lua în excursie, cu fata mea Mag- 
dalina, pe arhiducesa Margareta, 

Arhiducesa e simplă, inteligentă (vorbește și italienește, 
spanioleşte și stă într'un sătuc spaniol lângă Santander, 

unde face pictură și speră să se poată intoarce și acum) 
și bună. Pretudindeni pe linia de sate către Târgoviște 
admiră casele și oamenii, cari-i fac daruri de covoare 
și-i aduc flori. Vedem impreună atât de frumoasa biserică 
veche de la Pietroșița, apoi pe cele din oraș (Domneasca, 
Mitropolia, unde vandalismul lui Leconte du Noiiy o 
umple de indignare, Stelea, Sf. Constantin, unde i se dă o 
cărămidă pe care un logofăt din secolul al XVII-lea a schițat 
un plan de biserică). Apoi pe la Moreni, cu sonda aprinsă, 
a cării aruncare în aier se pregătește, pe la Filipeștii-de- 
pădure, cu splendidele picturi, mai ales grupul, plin de 
mișcare, ai ctitorilor, spre Văleni, unde primirea e stri- 
cată de o nouă întrerupere a luminii electrice. La şapte 
seara, întoarcere la Sinaia. 

Arhiducesa vorbeşte cu emoție de visitele la Viena, 
unde lumea, care-i recunoaște, e bună. Franţa de azi 
nu-i place, în ciuda sângelui Sf. Ludovic pe care, prin 
Maria de Burgundia şi prin Bourbonii spanioli, îl are. 
Nici de marea ei descendență nu-i prea pasă. Culege 
pretutindeni ce e frumos și bun şi se păstrează, in mijlocul 
nenorocirilor, voioasă şi plină de viață. Are înfățișarea 
Mariei-Luisa. La plecare, punem la cale o excursie la 
Argeș, după visita lui Venizelos. 

* 

Aflu în ziare demisia din „Asociaţie“ a lui Ţoni, în 
termini de acusare pentru ministrul care a legiferat pentru 
învățământul primar fără a-l întreba şi i-a impus con~ 
trolori din cel secundar. Cere apoi plata lefilor întârziate 
ale corpului pe care-l represintă. 

Cer lămuriri la administraţiile financiare, iar lui Țoni 
îi pretind să arăte dacă petiția, pe care a tipărit-o înainte 
de a mi-o trimete, e autentică; în acest cas, voiu anula 
delegarea sa de Costăchescu la „Asociaţie“ și volu pronunța 

avertismentul pentru tonul jignitor pe care și-a permis 
a-l întrebuința. 


11 August. 


Seara resumez, cu Collas, asistat de secretarul de Legaţie 
Arghiropulo, convenția de comerţ cu Grecia. 


13 August. 


Popovici-Tașcă vine din Bucovina. Crede că ar ajunge un 
chibrit ca să aprindă satele. Cheltuielile de judecată, salariile 
avocaţilor dublează suma procesului. E absolută necesitate 
să se ia măsuri, ca acela de zăbovire a execuțiilor (cea 
mai mare parte din datorii sânt la cămătari). Și legea 
„homesteadului“ (măcar pentru casă și un hectar) e 
necesară. Taxa pentru „zootehnie“ e o mare povară 
pentru vânzătorii de animale, Un strigăt general contra 
Camerelor de agricultură, chiar așa modificate, cum sânt 
prin ultima lege. A aflat concurs fidel la Robu, care i-a 
intrebat pe țărani dacă vre-odată li-a promis uitarea 
datoriilor. Nu la deputatul Cârlan, care s'a ţinut de-o parte. 
Popovici-Tașcă a avut grijă, înainte de a visita judeţele, să 
stea de vorbă cu băncile. E necesar să se puie prefecţi 


de ispravă. 
4 


Şi Sadoveanu, cu două din fetele lui. Îmi vorbește de 
cartea de cetire pregătită și de Primăria din lași, pentru 
care avea o listă opusă aceleia a lui Ifrim. Îmi arată că 
francmasonii lui, in oposiţie cu ai Marelui-Orient evreiesc, 
sânt pentru societatea burghesă și națională de azi, fiind 
aleși dintre oameni absolut onești și cari se susţin prin ei 
înșii. Lista i-ar primi-o Argetoianu. 


* 

Dimineaţa, Zamfir Brătescu Încasările sânt mai proaste 
ca anul trecut. Lunile „bune“ mau dat niciun spor. În 
Sudul Basarabiei recolta e rea. 

Îi dau mai multe sfaturi de bun simţ cu privire la 
plata corpului didactic și a preoţilor. Îmi arată că a 
luat, discret, măsuri pentru aceasta. E vorba a se da 
perceptorilor sarcina administratorului financiar. 

Am rugat pe Popovici-Tașcă să-i ceară lui Brătescu 
a nu-și pune candidatura, anunţată de ziare, la Neamţ. 
Am lupta cu liberalii, cu amicii ţepişti și am risca, pre~ 
fectul [săcescu fiind foarte slab, să nu ieşim. Cer lui 
Munteanu-Râmnic să oprească neapărat propaganda lui 
Corneliu Codreanu, care ar avea șanse mari. Mai bine 
să se sprijine candidatul lui Cuza. 


+ 


Banca Berkowitz a închis ghișeele. Argetoianu ar fi 
creat un sindicat al marilor bănci, lucrând cu un de=- 
posit la Banca Naţională. 

De la Ploești ni se cere ajutor pentru una din băn- 
cile principale, care a putut plăti 40 de milioane, dar e 
deschisă cu incă o dată pe atâta. 


+ 

C. R. Motru tipărește în „Adevărul“ injurii la adresa mea. 
4 

Se vorbeşte de casele pe care mi le-am făcut de când 


sânt ministru (!), la Sinaia şi la Mangalia (aceasta, de două 
milioane...). 


14 August. 


Ca totdeauna, mișcătoare despărțire de elevele mele 
de la Vălenii-de-Munte ; data aceasta, și cuvinte frumoase 


ale oaspeţilor italieni. 
+ 

Rog să fiu dispensat de a întovărăși pe Rege la Cons- 
tanța. Se face din aceasta o neînțelegere între mine și 
Suveran, in potopul de calomnii şi injurii care-mi plouă 
zilnic. 


15 August. 


Spre Sinaia. 


16 August. 


Cu arhiducesa Margareta la Braşov (frumos serviciu 
la Greci, inălțător la Sași, cu predica și binecuvântarea 
din amvon; biserica e arhiplină; museul săsesc s'a în- 
tregit cu picturi și din secolul al XV-lea), la Rucăr, 
unde ne primește călduros toată populaţia, la Câmpu- 
lung și la Argeş. Întoarcere prin Târgoviște. Ajungem 
la í de noapte. 


17 August. 


Lungi oare de lucru pentru Instrucție. La insultele 
presei se adaugă ale corespondenţei particulare. 


18 August. 


Kunzl Jezersky, ministrui cehoslovac, intervine pentru 
Slovacii de la Nădlac; episcopul de Arad pentru încă o 
școală fără folos, 


19 August. 


Argetoianu mă roagă să nu cred pe cei din jurul 
mieu, cari ar face intrigi. Ît spune că incă nu mă cu~- 
noaște în de ajuns ca să-și dea sama cât de puțin sânt 
supus suggestiilor. 

N. Miclescu mă întreabă ce atitudine avem, la Neamţ, 
față de candidatul țepiștilor, care, o recunoaște, n'are 
nicio șansă. Amândoi îi spunem că n'avem nimic contra 
lui. Argetoianu totuși, foarte bourru (ca și faţă de un 
trimes de la Cetatea-Albă, care cerea ajutor pentru foa- 
metea de acolo), adaugă: „neutralitate binevoitoare“. 

La oarele 5, Consiliul de miniștri, chemat pentru a 
asculta expunerea, foarte clară și frumoasă, a lui Arge- 
toianu. Arată cum s'a creat fondul de resistență pentru 
băncile care obțin 25 de miliarde de economii. Statul 
aduce o garanţie, pe care crede să n'o piardă. Şi, dacă 
ar fi așa, am ieși ușor cu pierderea de un miliard. 

Patru bănci participă la crearea fondului. Banca Ro- 
mânească nu era atinsă intru nimic de crisă, dar a fost 
gata să ajute. Și Regele a intervenit pentru ca Ștefănescu 
să se puie la disposiția Guvernului. 

Expunerea se ascultă cu atenţie, cu „admiraţie“, spune 
cu dreptate dr. Cantacuzino. 

Apoi e vorba de procesul pe care ni-l face Stewart. 
Superarbitrul va fi numit, după convenţie, de ministrul 
Elveţiei la București. Pentru arbitrul nostru se vorbeşte 
de Rosentha!, de Istrate Micescu. Argetoianu presintă pe 
socrul său, Boambă. 

Colegii il primesc. Se aduce inainte o cerere de des- 
păgubiri, și in Ardeal, in Bucovina, unde pănă acuma 
n’a fost niciun precedent. Ar putea fi periculos. Radian 
aduce, metodic și lung, tot felul de precisiuni. Se decide 
a se trata lucrul amical, la Externe. Vâlcovici vorbește 
despre casul Vogtberg, despre propuneri cu privire la 
petrol, etc. Aduc înainte cererea ministrului cehoslovac 
de a se admite invățători slovaci la cei 5.000 de Slovaci 
de la Nădlac, lângă Arad, și de a-i lega de episcopia 
germană. 

Presei refus să-i comunic orice, amintindu-i ce ser- 
vicii i-am adus pentru ca, azi, să presinte guvernul 
țării ca o colecţie de hoţi de cai. Unul îmi spune că nu 
sânt vinovaţi: scriu cum li se cere. Răspund: „Un om 
de onoare nu atacă onoarea nimănui de hatârul măga- 
rilor cari-l plătesc“. 

În adevăr, în zilele din urmă mai ales, atitudinea 
ziarelor, intrigantă și injurioasă, e, în adevăr, intolerabilă. 
Mă întrebau ziarele dacă presa „mă supără“; „nu, mă 
desgustă“, 


20 August. 


La Brașov pentru a primi pe Venizelos. Un public de 
toate naţiile e în stradă, curios, fără respect. 

La 2, apare președintele, vesel, viciu, roz ca un copil, 
după cura în străinătate. Mergem la biserica grecească, 
întovărășiți de „junii“ călări. Primire de toată comuni- 
tatea, extraordinar de entusiastă ; mulți Români; şi fe= 
meile din Șchei, în costumul lor atât de discret și de 
elegant. Slujba o face arhimandritul și cei doi preoţi. E 
exemplară, ca şi cântările corului. Se spun „mulţi ani“ 
lui Venizelos și mie. Aclamările reincep, de o căldură 
comunicativă, cum nu mi sa mai Întâmplat să întâmpin. 
Grămezi de flori, petale care ning de la ferești. 

Trecem la biserica Sașilor, unde sânt expuse: toate co~ 
voarele. 

Masă la Cercul Militar. În cursul ei, Venizelos samănă 
amintiri și judecăţi. E acum în fasa absolutului realism. 
Ce nu se poate, nu încearcă. O recomandă și altora, 
crezând că a întreținea ilusii e un lucru rău şi periculos. 
li pare bine că laud opera adăpostirii refugiaților. La rea~ 
ducerea lor în Asia Mică nu se gândește: un lucru de 
trecut. A spus-o și refugiaților alegători, îndemnându-i 

că, dacă gândesc altfel, mai bine ar face să nu-l voteze 
pe dânsul. — Dar dacă regimul lui Chemal mar dura ? — 
Nici atunci nu m’aş amesteca. În călătoria făcută pe 
acolo, m'am plecat inaintea evidenţei. — Dar dacă moare 
Chemal?, întreabă Ghica. Vor veni Rușii, bolșevicii. 
Şi admiteți? — Poate fi neplăcut, dar dacă nu se poate 
altfel... Și apoi mai sânt Italienii. 

Se vorbeşte și de planul Hoover, de Bulgarii cari nu 
vor să plătească ; deci nu vor plăti nici Grecii. Ghica-și 
aduce aminte de trăsături de caracter bulgărești. Cutare 
rănit îngrijit de el și trimes la spitalul apropiat, cu o 
sumă de pomană, spune că nu merge, dacă nui se dă 
dublul. Cutare ţăran impușca liniștit cânele lui care-i 
ieșise bucuros inainte. Venizelos se ţine foarte închis. 

Îi vorbesc de proiectul lui Papanastasiu. El crede că 
acesta prea se grăbeşte și crede. Generaţia viitoare va face 
mai bine. Trebuie insă pregătită pentru aceasta. Deocam- 
dată recunoaște și el că e foarte greu. 

li arăt că e necesar să se facă traduceri reciproce din 
literaturile greacă și românească. Îi suggerez ideia ca un 
Andreades să scrie istoria adevărată, populară, a naţiei 
grecești, fără posele romantice de la 1821, fără gloria 
bizantină, pe care el o recunoaşte romană, „Imperiu“, — 
dar cu capitole despre Companii și colonii, pănă la Phi- 
ladelphia. Și el găseşte ideia bună. 

Îi vorbesc și de serviciile aduse Cretei și apoi Greciei 
propriu-zise, de italianul Giuseppe Gerola, care ar merita 
decorat și legat de Academia elenică. 

Se aduce numărul din „Kronstâdter Zeitung“ cu ar- 
ticolul „Der grosse Kreter“. Venizelos cetește și nemţeşte. 

Creta a văzut-o acum doi ani. Musulmanii, de și 
Greci de rasă, au trebuit să plece. Tot aşa Românii de 
pe Vardar: se judeca după religie (e gata să dea dreptul 

de publicitate la două din școlile noastre macedonene). 
Dar pe Caramanlâi i-a luat în Grecia, așezându-i in 
Vestul macedonean. Acolo însă se află între cei 100.000 
de Slavi, cărora li se zice: Bulgari. Au ajuns de învaţă 
mai ușor dialectul slav. — Dar vor deveni Slavi, spun 
eu, și e rău. El dă din umeri: — Dacă nu se poate altfel. 

În toate el e pentru satisfacerea dorinţilor minorită- 
ților. E așa de bine şi costă așa de puţin... 

Se interesează de populaţia străină din Brașov și în- 
treabă care e proporția Ungurilor faţă de Sași. 

La urmă, sânt silit a rosti cuvântul de bună venire. 
Caut a-i da o întorsătură prietenească, mai intimă. Apăs 
asupra rolului jucat la Brașov de Compania grecească 
de odinioară. 

Ei amintește cele trei drumuri ale lui in țară și dorește 
să se strângă relaţiile economice și culturale. 

La gară îndată. 

Argetoianu imi spune că doi Macedoneni au fost 
arestați când puneau mâna in buzunar pentru a trage 
contra lui Venizelos. 

Un comisar grec se aşează în trăsură cu noi. Veni- 
zelos amintește gloanţele care au fost trase asupra sa la 
Paris, pe vremea tratatului de la Sèvres. L-au atins două, 
unul la umăr, altul în coastă. Și era păzit de vre-o 
treizeci de agenți... 

Are doi fii. Unul a întrat de curând în politică, dar 
mai mult ca să-și ajute tatăl. Celalt, ofițer, a demisionat 
de curând. 

Îi arăt care e situaţia noastră de guvern, atât de deo- 
sebită de a lui. El o recunoaște pe aceasta că e tare: 
dar și el socoate că meseria de guvern e una „de câne“. 
Pe dânsul îl sprijină milionul său de refugiați. 

l-am vorbit de convenţia de curând încheiată. Mi-am 

dat sama de ansamblu, care ni era economicește favo- 
rabilă, am trecut mai ușor asupra detaliilor. Venizelos 
surâde. ÍI s'a spus, de un om de Stat frances, că prima 
calitate a guvernelor care vreau să guverneze e ,„incom- 
petenţa“. 

Cu privire la condiţiile create de convenţie, — nego- 
ciată „intre Fanarioţi“, numai Collas fiind „un plebeu 
din Pelopones“, — ii arăt dorința să se facă oarecare 
avantagii lemnului nostru față de acela al Sovietelor, 
care a fost cumpărat în mare c ntitate la refacerea 
Corintului. El răspunde că, din nenorocire, are o con- 
venţie de comerţ și cu Sovietele. 

A fost vorba și de condiţiile noastre economice, pe 
care i le explică Argetoianu. Îi arăt că, înainte, țăranul 
vindea, dar n'avea ce să mănânce, Acuma, avem un 
țăran mai gras cu un budget slab; inainte era budgetul 
gras cu țăranul slab. E mai bine așa. 

Pe tot parcursul, lumea aclamă pe Venizelos, care, la 
fereastă, mulțămește cu mâna, surâzând. La întrarea în 
gara din Sinaia, decorată și cu steaguri grecești, multe, 
o domnişoară Drakulis, din colonia grecească de la Brăila, 
ii presintă un buchet cu colorile naţiei sale. De pretu- 
tindeni au alergat Grecii. Un deputat din Grecia a venit 
chiar astăzi cu aeroplanul din Salonic. 

Ce frumos sentiment naţional | 

La Brașov Venizelos era rău impresionat de casele in 
stil românesc, care strică arhaicul caracter al ansamblului. 

Seara, masă dată de Argetoianu la Palace-Hotel. Vorbesc 
îndelung cu Venizelos, mai ales despre politica lui Ion 
Brătianu în timpul războiului. 

Venizelos spune că nu e sigurcă va guverna pănă la 
termin. Alegerile-i pot reserva surprise. Are și oposiţie. 
Regaliştii, cu, Tsaldaris şi Metaxa. Arăt impresia mea că ei, 

foarte onorabili pentru sentimentele lor, nu represintă o 
putere. Venizelos o explică prin lipsa de temperament a 
fostului Rege. Mai e un partid, popular. Venizelos ar fi 
însă desperat dacă ar ști că e osândit s'o ducă până la 
capăt. 

lar vorbeşte de Take Ionescu. Pomenindu-i eu de frica. 
acestuia, el observă că în chestia Banatului a fost la Paris 
de o mare energie, refusând să represinte România la 
tratative, dacă i se impune o altă politică. 

Ating iarăși proiectul lui Papanastasiu. Venizelos crede 
că nu face rău pregătind lucruri de viitor. E un om cu 
aceleaşi idei ca și dânsul, dar mai departe spre stânga. 

Venizelos e de părere că la 1916 nu trebuia să întrăm 
în Ardeal, ci să distrugem armata bulgară. — Da, însă 
ar fi întrat la noi Austro-Ungurii. — l-aţi fi scos afară 
pe urmă, 

E evident că n'a venit cu intenţii precise, ci numai 
urmând invitaţiei făcute de Langa-Rășcanu. 


21 August. 


Venizelos la mine. Vorbim de presă. A lor era mai 
bună. Acum s'a stricat: oameni politici sânt acusaţi că fură. 
Și lui i s'a spus în Cameră, pentru a se scusa apoi că 
era numai pentru colaboratorii lui. E1 e pentru libertatea 
presei și pentru regalitate. Dar a făcut să se voteze o 
lege a presei, care osebește calomnia de atacul politic, — 
însă cu unele reserve —, și introduce o procedură răpede. 
Și lui i se pare că e o mare primejdie presa destrăbălată. 

Încolo povestim despre tot felul de lucruri. 


De la mine merge să vadă pe văduva lui Take Ionescu. 
+$ 

Arhiducesa Margareta imi spune că ar fi posibil să 
plece la Viena, unde tatăl său e bolnav greu. 


Venizelos, vorbind de regele Constantin, spune că era 
un „om de partid“ și „adversarul“ său. Nici el nu crede 
că influența reginei Sofia ar fi fost prea mare. 

* 

Dejun la Palat. Regele se informează la mine despre 
scopul visitei. Îi spun că nu e niciunul, ci numai invi- 
tația lui Langa-Răşcanu. 

Regele reţine mai mult timp pe oaspetele său. Nu-i 
dă colanul, ci numai un portret. Venizelos admiră pânzele 
lui Greco. Regele discută manevrele cu Argetoianu și 


generalul Samsonovici. 
Ld 


Venizelos crede că niciodată ţarismul nu va mai putea 


să revie în Rusia. 
+ 


Seara, banchetul oferit de presidenție. Discursul lui 
Venizelos insistă asupra acelorași principii directive: a 
uitat de dușmăniile de odinioară: se recunoaște invins, 
va executa tratatele. Îmi urează aceleași succese la guvern 
ca și în opera de istoric. 

Până târziu; petrecere. Brandsch a danțat cu fetiţele și 


s'a certat cu Radian. 
LJ 


Duca se scusă pentru nu știu ce articol din „Viitorul“, 
pe care declar că nici nu l-am cetit. Revine cu insistență. 
Caută conversație cu Argetoianu. 


22 August, 


Plecare la Bucureşti, cu Venizelos, Argetoianu, Ghica. 
Venizelos se plânge că in „Dimineaţa“ i-au falsificat „stupid“ 

unele declarații. Niciodată n'a spus că o Putere mare i-a 
oferit o alianță și că el a refusat-o. Afirmă și oral că el 
n’a fost pentru republică: era absent. 

La București primirea Grecilor e așa de fanatic entu- 
siastă, încât poliția nu poate ținea ordinea. Cu greu poţi 
să străbați mulțimea. Schimb comisarul gării. 

La 1, masă la Collas. După aceia, nesfârșit șir de audienţe 
grecești. 

Spun lui Venizelos că, de vreme ce a declarat politic 
că înţelegerea din 1920 e „anacronică“ în unele puncte, 
e necesar de a o face „cronică“, Va vorbi intâiu cu 
Ghica la Geneva. 

La 4 Venizelos visitează Museul bisericesc, admirabil 
aranjat de Virgil Drăghiceanu. 


* 


Am văzut și lucrările de la Cameră: o invasie de 
lumină în vechiul mucegaiu al trecutului. Voiu muta 
„Cultul Eroilor“ și voiu pune în loc Museul Parlamentului. 
Statuia lui Barbu Catargiu va fi adusă cu onoruri în 
piață. Orașul întreg, — și în fața Palatului, — e în prefacere 
Dar colţurile de murdărie și negligenţă au rămas. Sântem 
supt acest raport cei din urmă față de marile Capitale 
balcanice ! 

L ] 


Spre Constanţa, Venizelos se odihnește. La Constanţa, 
aceiași îmbulzire a elementului grecesc, care ni dă un 
nou exemplu de solidaritate națională. Masă oferită de co- 
munitatea grecească. Președintele, negustorul Papazoglu, 
vorbește intăiu grecește pentru Venizelos, apoi călduros 
romăneşte, pentru mine. Atunci pornesc marile aplause. 
Răspunsul lui Venizelos, care e foarte amabil pentru 
mine, e spus incet, cu un mic zimbet; accentul cretan 

miră și deconcertează puţin. La urmă toţi se aruncă să-i 
sărute mâna. 

În drumul spre vaporul „Carol l-iu“, Venizelos imi 
repetă că o inţelegere cu liberalii, pe basa programului 
mieu, pentru a avea o majoritate mai sigură, ar fi foarte 
recomandabilă. Adaugă „amical“ recomandaţia să nu fac 
concesii: mai bine căderea decât concesii de program. 
Când ii spun că am găsit trei miliarde de lefi neplătite 
şi un gol de zece altele, rămâne uimit. Când adaug că 
aşa au guvernat partidele, el, care vorbise de imposibi- 
litatea unei asemenea situaţii într'o ţară așa de bogată, — 
afirmase, dimineața, că el n'a rostit presei cuvântul 
de „mică“ —, observă că nu îndrăznia să o spuie. 

Îl duc pănă in vapor. Mă invită din nou la Atena, 
Când plec, mă conduce pănă la scară. 


23 August. 


La Mangalia. Splendidă zi de soare pe Marea albastră. 
Delegaţie de Turci, cari se plâng că de la Culte, fără 
ştirea mea, li s'ar fi impus literele latine, ceia ce jigneşte 
sentimentele lor religioase. Li dau voie să întrebuinţeze, 
orice alfabet, 

Delegaţie de agricultori. Se plâng de legea lui Șiseşti; 
vreau prima pe hectar, Cer ajutor ca să nu fie împliniţi 
pentru datorii, ori să se stabilească un minimum de va- 
loare a averii urmărite. Li răspund că, pentru datorii, se 
vor înoi ordinele de păsuire, aprobate și de Argetoianu. 
Pentru legea lui Șisești, să mai continue experiența. li 
indemn să se constituie în sindicat.—Avem unul! — Dar, cu 
alte scopuri, ŞI, din partea noastră, am sili băncile, aju- 
tate de Stat, să stea de vorbă cu dânșii. Dar îi întreb 
de ce, atunci când se prăda țara, mau zis nimic. — Fiindcă 
am fost buni și proști. Au lacrimile în ochil. 

Se inscenează o intrigă cu declaraţiile mele, care apar 
in „Dobrogea Nouă“, fiind reproduse imediat de presa 
de seară de la București, cu obișnuita dușmănie și rea 
credință. Prefectul de Constanţa vine să-mi arăte in- 
dignarea lui; are un răspuns, ca unul care a fost present. 

În același timp Ţoni stăruie, calificând măsura mea tm- 
potriva lui de „nedreaptă și ilegală“, să permit Congresul 
învăţătorilor. Îi anunţ darea in judecată, și nu admit con- 
grese politice. Voiu cerceta și basele și gestiunea „aso- 
ciației“ lui. Bine înțeles, foile au publicat telegrama lui 
Ţoni înainte de de a o fi primit eu. 


27 August. 


Pangal îmi comunică o declaraţie, redactată de Ar- 
getoianu, prin care se afirmă unitatea noastră de vederi 
în chestia ajutării instituțiilor bancare, Primesc cu plăcere 
să se dea în numele întregului Consiliu de miniștri. 

„Lupta“ își bate joc de răbdarea cu care primesc în- 
călcările, pretinse, ale lui Argetoianu. Intriga idioată 
continuă. 


* 


Sosirea vaselor escadrei noastre. 


28 August. 


Ignobila campanie personală prin ziare continuă. De 
două zile participă și „Epoca“, atacându-mă pentru lau- 
dele făcute lui Madgearu și pentru articolul mieu despre 
libertatea satului. D. Theodorescu mă apără in „Cuvântul“, 
cu o glumă care mă jignește. 

Văd pe Manoilescu. Îmi suggerează gi el care e ori- 
ginea, nu gazetărească și nu de oposiţie, a campaniei, 
menită să mă desguste. Pentru casul retragerii mele, ar 
fi o înţelegere între Duca și Argetoianu: primul w'ar 
întra în cabinetul celui de-al doilea, dar l-ar sprijini. 

Întrebat de ce a părăsit Ministeriul, arată că pentru a 
nu ni fi o piedecă, de oare ce e ţinta de atac a foștilor 
săi prieteni, și pentru a nu încurca pe Rege, ca „om al 
lui“. Locul nou e sigur. Procesul nu se poate judeca 
pănă în Februar, când expiră mandatul lui Burillianu, 
care e dispus a ceda pentru compensaţii materiale și 
numirea la vre-o bancă importantă. 

Îi spun cât am regretat plecarea lui. Neexzperient in 
chestiile economice, eram bucuros că aud două păreri. 
El se plânge că nu i s'au dat Finanţele, cum era vorba, 
că n'a putut reuni pentru acţiune comună pe Șisești și 
Vaicovici, întorși contra lui de Argetoianu. 

Aprobă măsurile luate de acesta, dar nu pe toate: pre~ 
luarea acţiunilor „Stelei“. Alte „preluări“ sânt îngăduite, 
Împrumutul a pus la disposiţia „Băncii Naţionale“ patru 
miliarde pentru a o despovăra de împrumuturile oneroase, 
datorite mai mult liberalilor. Blank însă nu trebuia sus- 
ținut atâtae Berkowitz va fi lăsat să cadă, de și Duca face 
imposibilul pentru a-l salva. Leul e, în orice cas, bine 
asigurat. 

In Iunie s'au tras încă patru miliarde de bilete, dar, 
restrângându-se creditul, alte bilete revin. 

Îi arăt ce m'a impiedecat întru îndeplinirea misiunii 
mele. Întăiu șovăiri de sus în ce privește manifestarea 
politicii nouă ; și el crede că, măcar un an, vechile par- 
tide nu trebuiau încurajate. Apoi luarea de Argetoianu 

a Internelor, și peste perioada alegerilor: Manoilescu a- 
pasă că acolo se puteau face marile realisări imediate. 
În sfârșit, reservarea Ardealului pentru oamenii aleși 
de Suveran. 

În ce privește creditul lui la Rege, Manoilescu crede 
că în adevăr se lucrează contra lui și vorbește de secre- 
tarul regal Dumitrescu. 

I se mai cer milioane peste cele patruzeci pentru școala 
din Roma. Îi cer să fie zgârcit cu cei pretenţioşi și risi- 
pitori. 


30 August. 


Excursie la Istria. Bună primire prin sate. Aflu, seara, 
că la Neamţ a reușit, cu vreo unsprezece mii de voturi, 
Codreanu. Studenţii ambelor grupări antisemite și-au dat 
mâna. N'au lucrat prin intruniri, ci în parte, cu fiecare 
țăran, cosind și cântând cu dânșii. Liberalii lui Duca 
întrec pe țărăniști și aceștia pe ai lui Gh. Brătianu. Abia 
câteva voturi pentru țăranul dâmboviţean pus de Filipescu, 

Îmi iese dreptatea. Prefectul e leneș, incapabil și in~ 
popular. Învinșii nu se vor putea presinta Regelui pentru 
a cere puterea. 


31 August. 


La Adam-Clisi și prin Silistra la Bucureşti. Caldă pri~ 
mire la Silistra. Și Macedoneni călări pe frumoși cai. 


l-iu Septembre. 


Dau explicație directorilor de școli bucureștene asupra 
adevăratului sens al schimbărilor ce am introdus în in~ 
vățământ. Primire bună. 

Consiliul de Miniștri la 3!/,. Excelentă expunere a lui 
Rășcanu, frumoasă și ca limbă. A văzut țara, a constatat 
mândria, dar și omenia ţăranului răzeș, spiritul rău al 
unor elemente de la oraşe, influența misticismului bol- 
șevic asupra străinilor, mai ales Evreilor. A început, în 
ciuda pedanteriei inginerilor, şosele cu soldaţi, înaintea 
cărora lumea își face cruce. Semnalează funcționari cari 
nici acum nu știu românește, și pe cari-i va înlocui. Îi 
îndemnăm să intrebuințeze și prestigiul uniformei. 

Se discută chestia fostului prim-ministru ungar Huszâr 
și a unui Bangha, cari vin la un Congres catolic în 
Secuime, cu prilejul căruia s'au pregătit și festivități po- 
pulare. Ca și Meteș, arhiepiscopul Cisar, neînștiințat, ne~ 
poftit, face reserve. Argetoianu le răspinge : sânt, i-a spus 
Gyarfâs, oameni siguri, și Huszâr a fost rugat numai să 
nu atace prea mult pe bolșevici, acum când Franţa ne~ 
gociază și în numele nostru cu dânșii. 

Argetoianu pare nemulțămit. 

Plecare la Văleni. 


3 Septembre., 


Regele Alexandru al Serbiei își schimbă Ministeriul 
și dă o Constituţie, restabilind parlamentarismul. 
+ 
Un Macedonean din poliție ucide in Dobrogea Nouă 
pe şeful bulgar Stefanov. Aceasta în momentul când, la 
Liga Națiunilor, Bulgarii prepară un atac. 
* 
Foile din Sărindar, care mă acopăr de injurii, dau un 
interview al lui Argetoianu, cu un frumos portret, 


4 Septembre. 
Spre Sinaia. 

5 Septembre. 


La Sinaia. Nu văd pe Argetoianu. Regele mă pri- 
meşte la 3, cu prilejul examenului prințului Mihai, 
care, intrerupt și adesea terorisat de perceptorul său Saxu, 
figură de vechiu sub-ofițer reangajat, răspunde foarte 
precis şi clar, cu o bună ţinută. În comisiune și institu- 
torul Ionescu, primar al Sinaii, și colonelul Grigorescu. 
Regele se amestecă des, puind întrebări care une ori 
sânt prea grele pentru copii. Făcând distincţia între 
„ungher“ şi „colț“, arată o fină cunoștință a nuanţelor 
limbii românești. La urmă, sărută de două ori cu efu- 
siune pe fiul său. 

În audienţă, după iscălirea decretelor, mai mult pentru 
decoraţii, care se discută îndelung, unele răspingându-se, 
sânt întrebat despre așa-zisele declaraţii de la Mangalia. 
Arăt că în cea mai mare parte au fost inventate sau 
falsificate. Şi alţi miniștri au făcut declaraţii cu caracter 
personal: Karpen, Argetoianu însuși. Eu sânt ministrul 
care n'am dat interviewuri, afară de două pentru străi- 
nătate, fără legătură cu situaţia din ţară. Regele crede 
că ar trebui să fiu mai precaut, ca să evit asemenea in~ 
terpretări. Cum imi amintește distincţia ce am făcut intre 
„miniștrii Regelui“ și „miniștrii miei“, observ că, de fapt, 
mi s'a presintat o listă, pe care fără discuţie am primit-o, 
afară de doi pe cari i-am adaus. — Și pe cari și eu 
i-am primit. Îmi spune că nu acceptă reforma codu- 
rilor, pe care, în Consiliul ce a presidat, a interzis-o, 
Recunosc că așa este, şi voiu vorbi foarte serios lui 
Hamangiu. Îmi pomenește de idei ale lui Argetoianu cu 
privire la funcţionarea Consiliului de miniștri și la altele. 
Întreb dacă trebuie deschise Camerele la 15 Octombre 
sau la 15 Novembre. — Vom vedea pe urmă, în ajun. 
Arăt că, trebuind să merg la Paris pentru doctoratul 

mieu de onoare, ar trebui să știu exact. — 1-iu Novembre 
poate, pentrucă Argetoianu are nevoie de Camere pentru 
budget. Nu capăt data de 5 măcar, decât ca probabilă. 

La ieşire aflu pe Manoilescu, venit și el pentru o au- 
dienţă, inainte de a pleca pe trei săptămâni în străinătate. 
Îi spun sincer „că-mi simt puterea de lucru zdrobită“; 
se lucrează contra mea, cum mi-o spune, de altfel, toată 
lumea. Dacă mi s'ar vorbi limpede, aș trage consecințile 
fără supărare. „Venit aici ca prim-ministru, sânt gata să 
plec ca profesorul lorga. Și nu mă voiu simţi scăzut cu 
nimic“, 

După o jumătate de ceas, Manoilescu mă caută acasă, 
trimes de Rege, care n'a înțeles a mă jigni. „Pe cine ar 
putea pune în loc?“ Și secretarul regal vine cu aceiași 
misiune. Spun că, faţă de atmosfera ce mi se creiază, 
e necesar, pentru însuși prestigiul Guvernului, ca Regeie 
să arăte că o desaprobă. Astfel, în legătură cu examenul 
prinţului, Regele ar putea să-mi adreseze o scrisoare în 
care, pe lângă bucuria de părinte pentru binu! resultat 
al examenului, să se arăte prețuire: pentru o operă de 
reforme școlare care cu atâta rea credință e criticată. 
Am vorbit și Regelui de această campanie, arătând că 
e plătită, și nu numai cu banii oposiţiei, ci și... — Cu 
bani din străinătate? — Nu, ci cu bani din cercurile gu~ 
vernamentale. 

Sânt invitat, la telefon, a doua zi, la dejun la Palat, 
cu soţia mea, care primește Ordinul cultural, pentru tot 
ajutorul ei în opera mea de cultură. 

* 

Munteanu-Râmnic îmi spune că Şoneriu plătește cam- 
pania cu bani de la Interne. Meteș, zilnic terfelit, se 
ingloadă în datorii ca să capete dovada scrisă. El, 
Munteanu-Râmnic, îmi spune că, odată dobândită, ar 
trebui s'o tipărească. Li-o interzice formal. 

El însă va cere lui Argetoianu să dea explicaţii. Întâiu 
prin N. Georgescu, care va vorbi telefonic cu Argetoianu, 
care e la Breasta. Ziariști așteptau bucuroși „catastrofa“. 
Li-am opus în treacăt că degeaba s'au adunat în faţa casei 
mele: n'am nimic să le declar. 


6 Septembre. 


Văd pe Hamangiu dimineața. El ar dori să-și treacă 
legile. li opun o hotărâre formală, la care nu mă pot o~ 
pune. lea cunoștință de dânsa, cu părere de rău. Între- 
bându-l ce ar face în casul unei rupturi cu Argetoianu, 
el declară că mă va urma. 

La Foişor, unde duc o monedă veche, bulgaro-bizantină, 
prințului Mihai, foarte vioiu și vesel, în tovărășia amí- 
cilor lui. 

Dejunul se petrece fără ca Regele să deschidă o con- 
versaţie. Subiectele le caut eu, și une ori mă simt jenat. 

După dejun, vorbesc deschis. N'am putut face ce 
doriam, cum a arătat-o şi Manoilescu, după suggestiile 
mele de la Mangalia, pentru că n'a mai fost vorba, ca 
la sfârşitul lui April, de lupta contra politicii trecutului. 
Regele socoate, în ce privește sancțiunile, că s'a început 
rău cu Crişan, om de treabă, pe care l-a și primit în 
audienţă. Recunoaște că eu l-am scăpat. Și cu ce moti- 
vare, măgulitoare pentru dânsul! Dar, din acel moment, 
al părăsirii primei base, nu m'am mai amestecat în ac~ 
tivitatea colegilor miei. O voiu face de acum, dar şi 
Regele să mă ajute | 

Ar trebui ca Regele să-i vorbească lui Argetoianu, 
care, în intrigile care se țese acum, avea un cuvânt de 
spus, și nu l-a spus. — Voiu vorbi. — Și în chestia 
băncilor era bine să fiu înștiințat. — Era o chestie grab- 

pică. Îi arăt că am cele mai bune sentimente pentru 
Argetoianu, pentru că-l înțeleg: Faţă de mine, Moldo- 
veanul aşezat, el e boierul oltean din secolul al XV-lea, 
gata să taie cu sabia în cele patru colțuri ale lumii. 

E vorba apoi de secretariatul de la Instrucție, unde eu 


aș fi tot „visătorul“. 
* 


La Bran. Splendidă orânduire a castelului cu lucruri 
foarte rare, puțin amestecate. Și câteva icoane de-ale 
noastre, vechi și bune, lângă lucruri săsești, germane, 
tirolese, hohenzollerniane. Într'un turn, odăița princesei 
Ileana, cu patul așa de scurt, încât s'ar părea că o parte 
din trup trebuie să întreacă fereastra. Extrem de modeste 
cele două chiliuțe ale princesei Elena. 

După îndelungata cercetare a încăperilor, supt condu- 
cerea lui Zwiedineck, intâlnim in odaia de ceaiu, jos, pe 
Regina, cu prințul de Hohenlohe, o domnă de onoare 
germană a mamei ei și d-na Simona Lahovary, în 
atitudine de observaţie. Nimic din ce aşteptam. Regina e 
refăcută, bine la față; umblă cu pază, și pentru primblă- 
rile în grădină se suie în automobil. Are în ochi o ingri- 
jorare. Conversaţia, în mai mulți, Regina adresându-se 
mai mult soţiei mele, n'are interes: despre examenul 
prinţului, etc. Lucruri care nu se rețin. 

Plouă rece, cu vânt, şi noaptea se lasă. Prinţul, venit 
pentru afaceri de bănci, la care e interesat, imi amintește 
de visita la mine, cu regele Ferdinand; aceasta e țara 
care-l rechiamă mai mult : spune chiar cuvântul de „dor“. 


7 Septembre. 


Prin judeţul Dâmboviţa la Cremenarii din Argeş. 

La Pietroșița imi iese înainte școlile. Învăţătorii sânt 
foarte mulțămiţi și ascultători. Fotografiem la biserica 
atât de interesantă. 

La Târgoviște visitez săpăturile de la Paiatul Domnesc 
și plănuiesc o stradă in faţa lui și a bisericii. Vorbesc de 
opera de creaţiune îndrăzneață a Moldovenilor, și până 
la Cuza cel de acum, care merge drept după ideile lui, 
în faţă cu tradiţiile de dibaciu oportunism ale Muntenilor. 
„Cât despre provincia care strică, nu e nevoie s’o numesc.“ 

Prefectul Ciornei imi spune că la Spericţeni a fost o 
adevărată răscoală. După izgonirea cu pietre, furci și 
topoare de acești săteni pădurari, invrâstaţi cu Țigani, a 
prefectului, au fost atacați patruzeci de jandarmi, cari, ca 
să nu fie siliţi a trage, au plecat. Acuma, arată a se căi, 
denunțând pe instigatori. Spineanu, pe care justiţia, 
părtenitoare, l-a liberat de două ori (Regele-l cunoștea 
favorabil ca profesor ia Dealu), e in adevăr vinovat. 

Tocmai în fundul splendidei văi pustii a Topologului, 
Cremenarii, cu interesanta biserică. Sătenii se declară 
mulțămiți. Nu-i mai trage in toate părţile politica. Păcat 
că nu-i cercetează, de la alegeri, deputaţii lor! — Nu 
sânt nici așa de buni, cum se cred dinșii, dar nici așa 
de răi, cum ii credeţi voi. Oamenii se plâng de proiectul 
de lege al alcoolului; nu vreau tovărășii, cooperative. 
— Ştii d-ta cum e Românul in de-al de astea.... Li pro- 
mit să intervin. — Asta e hrana noastră. 

Întors acasă la 1, pe o altă cale, tot așa de frumoasă. 


9 Septembre. 


La București, pentru visitarea de Regele a exposiţiei 
de Radio. 

În gara Cotroceni, Argetoianu. Nu vine către mine. 
Continuă conversaţia cu Ottescu. Îmi aflu și eu altă con- 
versaţie alături. 

Când la stânga mea se face tăcere, îi vorbesc. l-am 
iscălit comenzi de tipar pentru câte un milion la Făgețel 

și la „Triumph“ (Şeicaru). Îmi spune că Făgeţel se în- 
curcă in noi datorii și că i-a pus un comisar al Gu- 
vernului, de la Tătărăscu, rivalul. În ce priveşte proiectul 
alcoolului, e numai un ante-proiect, modificabil. Cum 
am iscălit alte 900 de milioane de „preluat“ pentru Blank, 
el îmi spune că și acestea cad in fondul reservat de la 
Banca Naţională. — A mai rămas ceva? — Da. 

Îl iau cu mine in trăsură la Exposiţie. Ziariștii se aş- 
teptau să vie numai unul din doi. Văzându-ne, au „con- 
Statat“ că nu vorbim (de față cu Regele...). 

Munteanu-Râmnic ni-a arătat fotografia biletului, din 
cabinetul ministrului de Interne, în care „S.“ cere lui 
Popescu de la „Ordinea“ să atace pe Meteș în legătură 
cu mine și să vie pe din dos la plata ce se va face de 
„B.“ „Adevărul“ de azi, în primul articol, tratează de 
ridiculă „harababura“ mea de la Instrucție și dă, cu 
portret pe pagina a 4-a, proiectele financiare ale lui Ar- 
getoianu. 

Cercetarea Exposiţiei ţine peste trei ceasuri, Regele 
interesându-se și explicând lui Mihai toate mașinile. Mă 
întreabă dacă „am zburat“, — „Sânt unii cari ar vrea 
să zbor, dar mă găsesc bine unde sânt“. 

Argetoianu, care a mai atacat cândva pe Rege, pu- 
blică un articol contra „celorlalţi“ „factori“, cari ne mențin. 

Acasă aflu o scrisoare amicală de la Rădulescu-Motru, 
care imi batjocorise în „Adevărul“ legile școlare... 

Scrisoare de la Tibal, care imi spune că față de Gu- 
vernul mieu păstrează „expectativa“, dar ni dă dreptul 
de a fi numai Români. El a fost acusat, ca profesor de 
nemţește, de germanoiilie. 

Li 


Titulescu a fost reales președinte la Liga Naţiunilor, 
contra lui Appony (douăzeci și șapte și douăzeci și unul 


12 

de voturi). Îmi transmite discursurile şi comentariile presei 
parisiene, care lovește din nou în Guvern. 


10 Septembre. 


Visita arhiepiscopului armenesc pentru a mulțămi și a 
cere să se restituie comunității „ograda“ din Chișinău. 
* 


Frumos discurs a lui Ghica la Geneva. 


12 Septembre. 


Consiliu de Miniștri la Sinaia, in atmosfera de intrigă 
care se desface și se reface necontenit. Jarăși gazetari, 
politiciani cari așteaptă lovitura, conflictul, demisia, „demi- 
terea“ mea din Ministeriul Argetoianu. 

Consiliul se desfășură liniștit și amical, de și Argetoianu 
și amicii săi par jenaţi. Foarte bine, îndelung, vorbește 
Valer Pop. Arată că popularitatea Regelui e intactă în 
Ardeal, ceia ce dă o basă neclintită situației. La ţară, 
sătenii doresc doară, nu o iertare, ci o amânare a datoriilor. 
În Maramurăș s'ar dori plata datoriilor de porumb în na- 
tură, ca în Basarabia; el crede că s'ar putea întrebuința 
șomerii pentru linii de legătură, care ni trebuie și supt 
raportul sirategic. Șisești arăta că metoda lui ma dat 
greş. Iugoslavia, care a întrodus monopolul de Stat cu 
preţ fix, stă cu grânele care nu se pot vinde. În Bulgaria 
nu se primesc de țărani bonurile agricole. Diagrama noas- 
tră arată o subită mare ridicare a preţurilor, apoi, în le~ 
gătură cu situaţia mondială, o scădere, dar nu fără noi 
ridicări modeste, dintre care una e in curs. Peste 20.000 
de vagoane de grâu ni s'au cumpărat, şi din Norvegia, 
din Ungaria chiar. Urmează chestii mărunte. Lui Popi 
se dă sarcina de a supraveghia ziarele ungurești, extra- 

ordinar de obraznice, pentru care i se repartisează un 
număr de funcționari de la presidenție. 

La sfârșit, chem pe Șisești de o parte. Îi explic că nicio- 
dată mam declarat că sistemul lui a dat greș. Îl întreb 
dacă, în casul unei scisiuni, ar urma direcția mea, 

Îmi răspunde că neapărat o va face. 

* 

Audienţa mea la Regele trebuie să fie la oarele trei. 
Cer să înainteze. Dar la dânsul e arhiducele Anton și 
soţia sa. Se strămută la 1 şi, după noi străduinţi ale mele, 
la 12 și jumătate. 

Înainte de audienţă, Radian vine la mine, într'o chestie 
„gravă“ şi „urgentă“: îmi vorbește de scrisori ale lui Şo- 
neriu. Cum ce mi s'a dat nu e iscălit, îl asigur că n'am 
scrisori ale lui Șoneriu. Dar, natural, am căpătat un mic 
dosar, în care mi se arată originile campaniei furioase 
care se duce contra mea. Dar nu e vorba, în asemenea 
„chitanțe“ de „gazetarii imprudenţi“, de „persoane din Ca- 
binet“. Îi mulțţămesc pentru visită. 

La Regele. li spun că a venit numai „vechiul prieten“. 
Îi aduc cărți pentru El şi pentru copil și fotografii de la 
exposiție. Expun ce sa vorbit în Consiliu. Mă întreabă 
cum stau cu Argetoianu.— Foarte bine. El i-a vorbit, dar 
și în jurul mieu sânt persoane care aţiță. Munteanu- 
Râmnic, spune Argetoianu, lucrează contra instrucțiilor 
pe care i le dă ministrul. Nu sar putea trece la Instruc- 
fjet? Spun, clar, că nu. Arăt insușirile de muncă şi mo~ 
ralitate, pe care le cunoaște și Regele, ale lui Munteanu- 
Râmnic. Mă întreabă de ce am deschis școlile la {~iu 
Septembre. — Nu de frica învăţătorilor, ci pentru a le 
închide pe căldur le de la 1-iu Iunie. 

Trecem la atitudinea lui Titulescu. Regele l-ar vot numai 
apărătorul permanent, în străinătate, al proceselor Ro- 
măniei. În loc, la Londra am pune pe Tilea. — E așa de 

tânăr. — Să vie la rând și tinerii! li arăt dorința lui Or. 
Filipescu de a avea Geneva și Berna. Nu pare să-i 
placă. — Măcar Berna... — Dar Boerescu? — I s'ar găsi 
alt loc. 

Îi vorbesc de excursia la Cremenari, de locul frumos 
ce ar fi pentru un castel de vânătoare. Se interesează. 

Îmi urează călătorie bună pe drumul lung, pentru con- 
gresul Ligii Culturale, la Focșani prin Secuime. 

La ieșire, Hohenlohe cu fetiţele de la Palat. 

x 

Drum greu prin Secuime. De la defilare maşina hârg~ 
câie pe piatra desgolită. Ajung la Focșani pe la 9. 

Frumoasă impodobire a oraşului. Soseşte trenul de 
seară, plin de lume. 


13 Septembre. 


Foarte frumoasă întâmpinare la gară, cu călăreți vrân- 
ceni. Imens public. Bună slujbă la biserică (cu episcopii 
Lucian și Gherasim). Sfinţirea monumentulul de pe vechiul 
hotar. Cuvântări hrănite și calde: a primarului și a pro- 
fesorului Rădulescu-Râmnic. 

Li răspund. 

Deschiderea congresului. Cuvintele profesorului Arbore 
sânt de o rară frumuseţă. Lungulescu, de la „Universul“, 
se vădește un puternic orator. Presidează episcopul Lucian. 

Şi ședința de după amiază e de o perfectă disciplină. 

Munteanu-Râmnic are o întâlnire cu amicii noștri po- 
litici. Nu era locul și momentul. 

Masa la dr. Macridescu, extraordinar de lucid la 
optzeci de ani. Festival al corului local și cea mai bună 
producţie a Săliștenilor. 

Regele-mi răspunde foarte călduros la telegrama de 
omagiu, vorbind de munca pe care avem a o depune 
pentru ţară. 


MEMORII 181 


14 Septembre. 


Inaugurarea școlii de fete. Mișcătoare cuvântarea direc- 
toarei, Varvara Miciora. Apoi a „leagănului“, fundaţie a 
drului Câmpeanu. De aici la exposiţia Camerei Agricole. 
Se recunoaște că țăranii nu pun în agricultură capital, că 
timpul lor ware valoare aiurea și că ei „nu pot pierde“. 

*% 


Spre București, cu automobilul. La Râmnicul-Sărat aflu 
cearta pentru pământ dintre două sate. Cei izgoniți prin 
hotărârea justiției sânt pregătiți de împotrivire. 


Vreme grozavă. 
* 


La București aflu că Forțu, Nisipeanu, V. V. Haneș au 
făcut o coaliție țărănisto-liberală contra administrației 
mele școlare, aruncându-mi înjurii: „l-am mințit“, etc. 

Voiu fi silit a pedepsi. 


La șase, întâia conferință la Radio despre reforma 
școlară. Aflu pe Glixelli de la Wilno. Vorbește perfect 
românește. Polonii din Bucovina mi se plâng contra 
școlilor intemeiate de Szymonowicz. Arăt că nu pot 
interveni. 

15 Septembre. 


Se iscodeşte că Ministeriul se remaniază: Munteanu- 
Râmnic la Instrucție, Topa la Sănătate, eu... la Interne. 

Desmint și inștiințez și pe Argetoianu. Desminte și 
Munteanu-Râmnic. Totuși banda va continua. 


17 Septembre. 


După atacurile comuniste din Filipopol (două mii de 
demonstranți), marinarii flotei englese, cărora li s'au îngustat 
salariile, refusă să ridice ancora, Aceasta după vagoanele 
aruncate in prăpastie lângă Budapesta. 

* 

O a treia telegramă-mi cere, — „fordern“ —, să dau 
drumul imediat „luptătorului dobrogean“ Dimitrie Doncev. 
Iscălesc pentru „Balcanul liber“, din Berlin, Karin Mic- 
khelis și Albert Einstein însuși. Se vorbește de „chinuirea“ 
lui Doncev. 

leau informaţii. Cădere-mi spune că e același cu 
Dimitrie Dascalov, „cel mai periculos comunist“, care, 
„predat jandarmilor“, a fost împușcat, când „voia să 
fugă“. 


$ 


La Sinaia, pentru dejunul delegației albanese. 


18 Septembre. 


Dejun la Palat pentru Albanesi. Șeful delegației, Lu- 
bochovo, crescut la Bruxelles, în școala militară, păstrează 
atitudinea ofițerului; tovarășul său, Martin, care vorbește 
bine românește, are faţa întunecată și părul creţ al unui 
mulatru. Amândoi, foarte amabili. Colanul e dat Regelui 
cu o scurtă cuvântare, la care se răspunde cu amintirea 
asilului dat de România tuturor națiunilor care își căutau 
libertatea. La masă, Regele e foarte prietenos cu Ar- 
getoianu, către care se îndreaptă. Din partea mea, îi arăt 
acestuia cele mai bune sentimente. La plecare, il asigur 
că nu m'am gândit să amestec „ignoranța“ mea în judecata 
programului lui financiar. Cum el imi arată că ar fi 
dorit să nu fiu cu neincredere față de dânsul, îi dau 
cuvenita asigurare. 

Colonelului Condeescu, cu care Regele discuta valoarea 
romanului, de curând ieșit, al lui Eugen Goga, îi spun 
că sânt trei feluri de oameni: aceia pe care n'ai nevoie 
să-i descoperi, aceia pe cari-i descoperi odată pentru 
totdeauna și aceia, ca mine, cari se cer descoperiţi la 


fiecare ocasie, 
e 

Seara, cu trenul spre Grozăvești-Oituz. 


19 Septembre. 


În gară, revăd pe prefectul de Bacău, Jurgea- Negrilești. 

Face o bună impresie. Îşi conduce județul cu energie 
şi tact. 

La coborâre, observ că sa adus un vagon pentru Ave- 
rescu. Asupra ofițerilor, Amza, Olteanu, etc., el păstrează 
încă o misterioasă putere de stăpânire. Firește, după tot 
ce a scris contra mea, nu-i pot vorbi cel d'intăiu. 

Regele pare foarte bine dispus. Regina Maria, de şi 
imbrăcată în vechiul ei palton de o înfățișare urâtă, arată 
cu totul întremată : sare de pe treptele vagonului. Cată a 
părea foarte veselă, de și, la început, a rămas la o parte. 
La ieșire, Regele se dă cu un pas în urmă. 

Străbatem Onești, impodobiţi cu steaguri. Nu se văd 
mai de loc Evreii săraci. Aspect mulțămitor. 

La Grozeşti. Monumentul e lipsit de distincţie: un cap 
de cal botos, un soldat în obișnuita atitudine a asaltului 
la baionetă, 

Vorbește întăiu generalul Scărișoreanu, — o dare de 
samă a construirii monumentului—, apoi generalul Schina, 
în civil, simpatică fiqură de militar demn și sigur, cu larga 
frunte supt părul alb dat spre spate. Lung, nesfârșit de 
lung, cu toate gesturile de nerăbdare ale tuturora, discursul, 
o expunere militară tehnică, al generalului Bălăcescu. Se 
„amestecă și un învățător ligist, cu versurile lui. Regele 
improvisează răspunsul. Averescu stă trei ceasuri neclintit. 
Arată a fi iatr'o excelentă stare de sănătate. E intors 
abia de la Kissingen. 

La dejun, Regina oprește, un șfert de ceas, la o parte, 
pe Averescu, foarte încântat. La masă stau cu văduva ge- 
neraiului Grigorescu și cu ofițeri. Averescu, care glumise 

arătând cum, bombardat in tren noaptea, era să rămâie 
„mutilat de războiu în cămașa de noapte“, ridică un 
toast, căruia Regele ii răspunde cu putere. La o măsuţă 
deosebită, în dreapta, Gh. Brătianu, cu fiul lui AI, 
Constantinescu, care a defilat, înaintea „arcașilor“ buco- 
vineni ai lui Robu, în grupul de ofițeri de reservă. 
Regele, foarte amical cu mine, i-a spus numai, către 


plecare, câteva cuvinte. 
Pe prințul Mihat I-a trimes la Borzeștii lui Ștefan-cel- 


Mare. 


Plec, pe la Trotuș, cu ciudata bisericuţă, „ruralisată“, dar 
păstrând frescele din secolul al XVII-lea și o piatră de 
mormânt de la 1682. A fost aici Al. Lăpedatu, care a 
stat, mi se spune, o săptămână la schitul Măgura, şi, 


mai inainte, Balș. 
* 


Drum bunișor pe la Ghimeș. Răpede schimbare a ca~ 
selor, a portului, a rasei de la un versant la altul al 
Carpaţilor. Portul nostru a rămas doar la ciobani și la femei. 

După miezul nopţii trebuie să ne oprim la Gheorgheni. 


20 Septembre., 


A doua zi ni se arată școala primară de Stat, cu fru~ 
moase straturi de flori; învăţători din Moldova-de-Sus 
și din Tecuciu. Laboratoriu cu animale împăiate de copii, 
Biserica romănească nu e terminată: stă supt un acoperiş 
provisoriu de carton gudronat, și e atât de necesar să ne 
afirmăm aici... 

Pe la Topliţa spre Reghin. Larg bielşug al recoltei. 
Marile sate secuiești sânt pline de extraordinara recoltă. 
Biserica Patriarhului e o contrafacere de bizantinism cu 
cupole joase. În toată Secuimea bisericile nouă sânt con~ 
fuse în stilul lor şi fără nicio legătură cu trecutul. Una 
e cu cerdăcel țărănesc, dar cu un turn formidabil. 

La Reghin ne oprește avocatul Nicoară, care a ridicat 
un spital de trei milioane. Un moment plăcut între ai lui. 
Apoi la satele romăneşti frumoase: Hodac și Ibănești. 

Primire călduroasă a ţăranilor, curat Români, cu călă- 
lăreți și discursuri de preoți la ușa celor două biserici 
inoite, Tot vechiul Ardeal s'a păstrat în aceste colțuri 
ferite. Și tineretul pare neinfectat de curentele actuale. 

Cu o mare întârziere, la Târgul Murășului. În sala 
Palatultui Cultural, prefectul Răileanu a strâns pe primari: 
puțini preoţi au venit să asiste la cinstirea păritelui Câm- 
peanu. Mulţi minoritari; cunosc pe scriitoarea secviancă 
Maria Berde, care, cu o figură brună ca la ale noastre, 
vorbeşte perfect limba noastră; ca ministru, îi satisfac 
toate cererile. Arată să fie emoționată. 

Vorbesc, infățișând viaţa celui decorat cu Ordinul 
„Ferdinand“. Sala, aproape rece, fără unitate și fără 
suflet comun. Am oprit alte cuvântări, dar primarul 
trebuie să vorbească: scurt și slab. Apoi Valer Pop, in 
cuvinte precise: desfăcându-se cu simţ de răspundere, 
arată că generația lui nu va îngădui atitudini de un 
separatism interesat și idiot. 

Când s'a făcut fotografia cu magnesiul, a fost un 
moment de panică la țărani, la femei; abia-i pot reţinea, 

Prin Sighișoara, uade e prefect simpaticul Dan Hiotu, 
spre Brașov. 

O pană ne reţine până după douăsprezece in pădure 
inainte de Bușteni. Apoi, cu Topa, Lungulescu și Romul 
Dianu, în casa mea de la Sinaia. 


2] Septembre. 


Spre București. În drum, aflu moartea lui Pangrati + 
bietul orb a căzut peste ascensor și de acolo jos, rupân- 
du-și șira spinării, Moartea i-a fost instantanee. 

Mi se cer de familie și Universitate „funerarii naţionale“. 
Refus: le-ar putea avea dar Prezan și Averescu... Dar 
sânt silit a promite bani, de și familia e bogată. 


22 Septembre. 


Înmormântarea lui Pangrati. Duios P. Antonescu. Em. 
Antonescu povestesc scene baroce, impie. 

Consiliu de miniștri la cinci. Argetoianu vorbeşte des~ 
pre catastrofa valutei englese. Ea a atins esențial Grecia , 
pe noi numai întru cât o parte din suma de asigurare a 
leului e în livre englese. Sau luat măsuri pentru cotarea, 
după o știre oficială din Anglia, a livrei la not. Păstrăm 
aşezarea noastră financiară, prin care vom izbuti. 

Aduc înainte și chestia datoriilor agricole, despre care 
vorbise Regele, arătând că i-a spus lui Argetoianu cum 
că ţine fa această problemă pănă la a o face o „chestie de 
incredere“. Argetoianu are, ca prim act, acea cercetare 
de la cas la cas a datoriilor, fără care, — o afirm, — o 
măsură generală ar fi și tulburătoare și nedreaptă. 

Argetoianu cere a se suspenda, în puterea legii alar- 
mismului, „Lupta“, arestând și pe redactori. După expli- 
caţiile fui Hamangiu, se renunță numai la arestarea ime- 
diată. Acusat amical că nu e destul de energic, el arată 
că l-am oprit de a închide pe Bocu, pe Boilă, care l-a 
insultat prin scrisoare directă, și pe alţii. 

Un ziar unguresc, Bukaresti Lapok, presintă „anecdote“ 
desonorante pentru mine. Abia la venirea mea la putere 
nevasta mea ar fi văzut o rochie cu care să poată ieși 
în lume. Casul mieu trece, firește, neasămănat mai ușor. 
Este şi o infectă revistă, scoasă de doi Evrei, „incotro“, 

Noaptea, la Văleni, după a doua conferință la radio, 
despre reforma școlară. 

Panica pentru valorile englese continuă. „Lupta“ nu 
pare a fi fost suprimată. 

Argetoianu mi-a spus că lui Titulescu nu i-a trimes un 
emisar politic; totuși la telefon cel de-al doilea sa înfă- 
țişat ca ajutător în cele economice al celui d'intăiu. 


bd 

leri a fost la mine, după dorința sa, Madgearu. 

A fost la Paris și a vorbit cu Loucheur. Campania 
contra Guvernului nu o duce Titulescu, ci Quai d'Orsay, 
și anume din causa simpatiilor lui Argetoianu pentru 
Germania. Finanţele marilor State au legături secrete: 
se știu legăturile lui Argetoianu cu Gutmann. În atitu- 
dinea Regelui nu e incredere. Franța nu va admite un 
guvern Argetoianu : el va proceda fățiș contra ei. În zădar 
cheltuieşte Pangal pentru a face visita șefului său accep- 
tabilă. Îi ating ce ar fi fost dacă, în loc să lucreze cu 
Maniu, ar fi făcut-o cu mine, El trece răpede: „Arde- 
lenii,.%. Îi rectific părerile cu privire la venirea mea la 
putere. Izbutesc a-l face să recunoască lipsa de loaialitate 
a lui Maniu, în ciuda onorabilităţii lui politice. La Paris 
se aștepta Titulescu, și totul de la Titulescu. Nereușita a 
impresionat rău. Cei de acolo nu-și dau sama ca Ministe- 
riul Naţional, cum îlau Englesii, cum se crede că-l vor 
avea, în câteva luni, Francesii, nu se poate aici, Îi arăt ce 
ușor lucrau ei cu Regența : acuma sfatul Regelui primează. 
Madgearu o recunoaște, dar putea lucra cu Regele, care 
nu odată, după explicaţiile pe care el i le-a presintat, 
a amânat hotărârea, pentru a spune apoi că s'a convins, 
Madgearu-mi spune că-și face, de mult, note zilnice, dar 
nu se gândește să le publice, Și el crede că primejdia 
pentru noi e de la liberali, ale căror două grupări vor 


isprăvi confundându-se. 
Ld 

Profesorul Andrieșescu imi aduce un plan cuminte cu 
privire la reorganisarea Museelor. Îi cer un proiect de 
lege in acest sens. 


+ 


Ziarele continuă cu zilnica inventare a unei acusaţii 
contra mea : acuma creez un Ministeriu al Bucovinei şi 
impiedec cântarea Imnului Regal în Ardeal! 


25 Septembre. 


La București, pentru comunicaţia la Academie, despre 
sătenii din Cremenari. 


27 Septembre. 


Regele vine pentru serbarea de la regimentul de gardă. 
Mi se plânge că din nou Hamangiu vorbeşte de proiectul 
de unificare legislativă și că „Neamul Românesc“ se 
ocupă de această chestie. 

Îi anunţ că Fortunescu trece ca inspector al bibliote- 
cilor, archivelor și museelor. 

Serbarea e splendidă. Exerciţiile gimnastice alternează 
cu pregătirile de războiu Asistă şi prințul Nicolae și prinții 
de Hohenzollern, ca în totdeauna foarte prietenoși. A plouat 
cu măzăriche din nori de o înfățișare neobișnuită, și 
vremea e rece ca iarna. Un public enorm asistă, foarte 


interesat. 
+ 


Aseară, am primit nota lui Pomenov, ministrul Bul- 
gariei, care, amestecând o falsă politeță cu o neingă- 
duită intrusiune în rosturile noastre, ni arată părerea de 
rău a Guvernului său că o bandă de „Cuţovlahi“ per- 
secută populația bulgărească din Dobrogea. 

l-o arăt și lui Argetoianu, care e și el indignat. Îmi 

observă ca tratatul minorităţilor prevede anumite inter- 
venţii, dar obiectez că ele nu se pot produce decât pe 
terenul bisericesc și școlar și nici intr'un cas intr'o ase- 
menea formă. 

Răspunsul mieu precisează că n'am căutat să evit o 
întâlnire cu Pomenov, cum pretindea acesta, că față de 
cetățenii bulgari din România vom avea atitudinea cu- 
venită față de aceia cari se ţin, național, „de un Stat amic, cu 
care dorim să întreținem cele mai bune relaţii“, că pentru 
administraţia noastră răspundem „inaintea Parlamentului, 
a opiniei publice şi a solidarității morale a naţiunilor 
civilisate“, că „rixele sângeroase“ nu au fost „nici pro- 
vocate, nici aprobate“ de noi, cari nu căutăm a fixă pe 
adevărații provocatori, că n'avem alt rol decât acela de a 
recomanda buna înțelegere între „fiii aceleiaș patrii, oricare 
li-ar fi rasa“, iar, în ce privește pe „Cuţovlabhi“, „n'avem 
niciunul în România și această denominaţie mi-e total 
necunoscută“. 

Regele aprobă tonul acestui răspuns. 


28 Septembre. 


Merg, cu Argetoianu, să intâmpinăm pe Regina Maria, 
care însă a apucat a se cobori. Ne scusăm pentru gre- 
șeala datorită unei rele informaţii oficiale. 


* 


Argetoianu-mi spune ce reduceri intenţionează la Ins- 
trucție. O parte din budgetul școlilor primare să treacă 
la prefecturi, care au fonduri, și la comune ; s'ar suprima 
plata învăţătorilor directori de bănci; se va face uni- 
ficarea salariilor de la o categorie la alta. 

* 

Visita ministrului Belgiei pentru a-mi presinta un nou 

secretar. 

Ziarele mă atacă pentru că noile decoraţii sunt create 
de Regele fără o măsură legală prealabilă și chiar pentru 
că, prin intemeiarea de biblioteci, musee și archive, cresc 
cheltuielile Statului. „Dreptatea“ mă face și fraudator, 
impreună cu Gbhiţescu, al unui fond secret de la Minis- 
teriui de Instrucție. Un oarecare Stoian mă presintă in 
„Le Marseillais“ ca un fel de „Priam“ foarte vetust, in 
faţa căruia se ridică spiritul de realităţi a lui Argetoianu. 
„New-York Times“ e informat că măsurile mele contra 
fardului, etc., compromit țara. 

Lupu, care a cercetat pe Averescu, semnalează „ca~ 
tastrofa“ spre care duc ţara. Madgearu mă presintă ca 
șeful unei combinaţii „abracadabrante“, iar Mihalache 
vorbeşte de „baraca“ noastră, pe care o tolerează doar 
el, care, dintr'o lovitură de picior, ar putea=o da ios. 
Averescu a asigurat că la Grozești mi-a refusat mâna și, 
când am vrut, la masă, să ciocnesc cu dânsul, „a pus 
păharul jos“, 

Dulce unanimitate a „salvatorilor“..., și încă mau venit 
toți din odihna, indigenă sau străină... 

„Curentul“ îşi râde de visita la Berlin a miniștrilor 
francesi. 


30 Septembre. 


La Bertea, unde aflu o interesantă bisericuță de lema. 
Spre București trec pe la Buda, pentru a vedea, în 
mijlocul codrilor, mormântul Doamnei Neaga și ale ru- 
delor ei. 
I-iu Uctombre. 


Deschiderea Congresului Interparlamentar. Vorbeşte bă- 
trânul preşedinte belgian La Fontaine, foarte variat și cu 

multă eleganţă. Scurt discurs corect al lui Pompei. Apoi 
mi se da mie cuvântul. Lange, Norvegian, stabilit în El- 
veţia, cetește raportul. Şedinţa se ridică. 


Văd pe M. Popovici. Când mă întâmpină, intreb cum 
conciliază bunele sentimente față de mine și insultele 
foii partidului său. Cineva-mi spune ca pentru „Patria“ am 
ajuns „un prost“. — Cine te face pe d-ta prost, e prost 
el însuși. Dar adauge: „Și, cum Maniu a fost făcut, de 
un ziar al Guvernului, brigand, acela e brigand el însuși.— 
Da, răspund eu, dar cine-l face pe Maniu inteligent, nu 
e inteligent. 

La amiazi, mă cercetează la Presidenţie parlamentarii 
francesi, intre cari Merlin și Renaudet, plus vice-președintele 
Senatului, care a presidat alegerea presidenţială a lui 
Doumer. Foarte plăcută întâlnire. 


2 Octombre. 


Dau „Universului“, care ridică din nou acusaţia că în 
cercurile guvernamentale ar fi o pornire contra Franciei, 
o scrisoare prin care arăt adevăratele noastre sentimente. 
Se comunică la Paris. „Le Temps* o va reproduce. 

+ 

Comunicaţie la Academie despre mormintele și rămă- 

şițele de la Buda. 


3 Octombre. 


Dintre Italieni, vin să mă vadă la amiazi contele de 
Sanmartino-Valperga şi alți câţiva. Conversaţia atinge 
subiectele cele mai deosebite. E vorba și de obiceiuri 
popular” siciliene, asemenea cu ale noastre. 


Seara, recepţie ia Externe, deosebit de vioaie și veselă. 


1% N. JORGA 
4 Octombre. 


Cu aviatorii italieni, cari au făcut raidul Roma-Bucu- 
rești, la Sinaia. 

Regele primeşte la oarele patru. E in uniforma veche 
a artileriei, care nu-l prinde așa de bine. Vorbește cu 
Francesii, cu Valperga, cu Berzeviczy, care a avut pru- 
dența să publice o scrisoare favorabilă îmbunătăţirii ra~ 
porturilor româno-ungare, dar cu oarecare reserve în ce 
privește preţul prieteniei oferite, cu alt membru al de- 
legaţiei ungare, Grătz, președinte al noii Camere de Co- 
merţ ungaro-române. 

Cu mine și cu Argetoianu, Rege! vorbește și de demisiile 
din armată ale generalilor cari se cred nedreptăţiți: Dragu 
și Panaitescu. Pe lângă Condeescu a intervenit ca să ră- 
mâie. Regele mustră pe Ciuceanu, pentru că, în „Infor- 
matorul Oficial“, s'au strecurat știri false, ca aceia a în- 
toarcerii lui la București și a numirii prințului Nicolae ca 
șef al „regimentului de gardă“. 

Italienii nau putut fi primiți, pentru că se duseseră la 
Brașov. Dar vor avea audienţă odată cu ministrul Balbo, 
care stă să sosească pentru întâlnirea, pusă la cale de 
Bibescu, cu miniștrii aviaţiei din Franța, Anglia și Germania. 

În vagonul mieu poftesc pe Valperga și pe soția lui, o 
Francesă, odată vestită ca frumuseță. 


5 Octombre. 


Dejun oferit de Francesi lui Pompei, lui Mitilineu, d-nei 
Cantacuzino și mie. 

Discurs înflorit, plin de recunoașteri, al lui Merlin. 
Răspunde, mai închegat ca de obiceiu, d-na Cantacu- 
zino. Apoi, Pompei, care atunci şi-a redactat cuvântarea. 

După Miutilineu, vorbesc eu, arătând că sentimentele mele 
vechi, ca scriitor, profesor și academician, față de Franţa 
sânt aceleaşi pe care azi le are președintele Consiliului și 
că doresc numai ca sentimentele în totalitatea lor să ajungă 
a fi sigurul mijloc pentru ca asemenea relaţii seculare, 
întărite prin lupte și suferinți, să fie în adevăr solide și 
fecunde. 

Apoi, luând la o parte pe Puaux, mișcat, îi dau expli- 
caţiile ce urmează: 

„Ați văzut că lucrurile s'au lămurit și s'a tăiat încă odată 
firul unor anumite intrigi. 

„D-ta ştii în ce împrejurări s'a format acest Guvern. 
Nu contra lui Titulescu, ci în momentul când Titulescu 
a declarat că nu primeşte situația și înţelege a o lăsa 
aceluia care, prin voința Regelui, era vice-președintele 
Guvernului viitor. 

„Am primit, după ce s'a văzut imposibilitatea Guver- 
nul de coaliție cu șefii, sau a Guvernului de coaliție fără 
şefi. E un Ministeriu de specialiști, în care n'am dreptul să 
mă amestec decât doar cu acea discreție moldovenească 
prin care astfel de intervenţii se scusează, ferindu-mă însă 
de a 'insista. 

„De sigur, am astfel o acţiune asupra politicii noastre. 
Respectând în interior ordinea-burghesă, în politica ex- 
ternă mă țin de alianțele pe care nu numai că le-am 
moștenit, dar am contribuit să le fixez. 

„Întâlnești astăzi prieteni ai Franciei la orice colț de 
stradă înțre oamenii cari cred că la Paris se fac guver- 
nele Românlei. 

„Dar, pe vremea când a întra în Casa Franciei de la 
Iaşi era a-și compromite cineva tot viitorul politic, nu 
erau mulţi cari să-și dispute plăcerea de a fi acolo de 

dimineață până seara. Întreabă numai pe d. de Saint- 
Aulaire | 

„Nu voiu zice că e uşor a guverna astăzi, cu colegi 
specialiști și cu un Rege care vrea, firește, să guverneze și 
el însuși. 

Atacat de toate partidele, vezi că sânt tot în picioare, 
și volu rămânea, nu pentru că Guvernul mieu e bun, 
dar pentru că nu se poate face altul. 

„Cui vrei să dea Regele Guvernul? Liberalilor, de cari 
pare încă a se teme? Tânărului Brătianu ? Mareșalului ? 
Celor de ieri, cari vor să creeze șapte Românii locale ? 
Nu e om care să ceară mai puţin decât mine să rămâie și 
care, prin forța împrejurărilor, să fie, azi, mai indispensabil. 

„l-am spus-o şi Regelui cândva: am venit ca președinte 
de Consiliu, sânt gata să plec ca profesorul Iorga, fără 
să mă cred scăzut, pentru aceasta, cu o palmă, 

„Vă plângeţi de convenţia cu Germania ? Cine a pre~ 
sintat-o? Eu? Sau eu sânt acela care am mers, cu 
Dimitrie Ghica, până la grosolănie față de nenorocitul 
ministru al Germaniei, care trebuie să aibă o epidermă 
specială ca să rămâie aici? 

„Cine a impiedecat iscălirea convenției cu Germania 
la Berlin ? Cine a trimes convenţia în judecata Societăţii 
Naţiunilor, unde, vei recunoaște și d-ta, învingătorii sânt 
cei dominanți, hrănind pe alţii cu acadele spre a-i face să 
creadă că este altfel? 

„ȘI, dacă nu v'am spus lucrurile astea pănă acum, este, 
— şi d-ta mă cunoşti foarte bine—, din acel sentiment de 
discreție care mă impiedecă totdeauna de la propria 
apărare. 

„Ai avea și d-ta acest sentiment dacă te-ar invinui 
cineva că ai furat cartea pe care nu ai văzut-o niciodată“. 

Dimineaţa, judecătorul de instrucție Horia Bogdan imi 
aduce la cunoștință că trei brute de la „comitetul anti- 
iudeo-masonic“ au pândit pe domnul și doamna La Fon~ 
taine, când mergeau la restaurant aseară, — înainte de 
aceasta se trimeseseră scrisori de ameninţare „masonilor“ 
pacifişti —, şi au scuipat pe haina venerabilei doamne. 

Merg la Argetoianu ca să-l invit să mă întovărășească 
la Otel Boulevard pentru a presinta scuse. Trebuie să dau 
vina pe niște bolșevici basarabeni, ruși., o întreagă fa- 
bulă menită a salva obrazul ţării. 

Bunul La Fontaine o acceptă. 

Se arestează cinci de la „Buletinul anti-iudeo-masonic“ 
și se iau mari măsuri de pază la Cameră. Totuși scri- 
sorile descreieraţilor se vor repeta. 


6 Octombre. 


Prânz la ministrul Belgiei. Portretul străbunului Gră- 
dișteanu, foarte frumos, e pus la un loc de evidenţă. 

Sânt invitaţi Puaux, Mitilineu şi o domnişoară Catargiu, 
fiică a lui Henry Catargiu, fost ministru la Bruxelles, pe 
lângă d. şi d-na La Fontaine. 

Pănă la miezul nopții urmează conversațiile. Ziua, d-na 
Sabina Cantacuzino, care m'a mai văzut pentru subven- 
ționarea Universităţii Popuiare, :revine ca să-mi ceară 
să dau, într'o serie „despre portrete“, o conferinţă în care 
să presinte pe acela de la noi in secolul al XVIII-lea. 

Se anunţă fostul Mitropolit Primat Atanasie. Conversaţia 
frumosului bătrân, -alb ca zăpada, — nu l-am văzut de 
treizeci de ani! —, dar mâadru și blând tot odată, foarte 
viciu în mișcări, atinge toate domeniile Bisericii. Intre- 

bându-l de ce n'a luat administraţia mănăstirii unde se 
poate face mult bine, — și el imi laudă școala de călu- 
gări de acolo, — imi răspunde cu un ușor zimbet: „n'aș 
putea fi intendentul părintelui Patriarh“. E contra interven- 
țiilor episcopului Puiu și a recentei lui circulări către 
credincioșii altor eparhii decât a sa. E pentru vechii preoți 
bisericoși. Crede, ca și mine, că Patriarhia nu poate co- 
habita cu Camera ; arăt ce sar fi putut face la Sf. Spi- 
ridon-Nou sau la Radu-Vodă. Vorbim de vechea lui că- 
lătorie la Athos, și-și aduce aminte că am criticat-o. Nu-i 
e urât unde trăiește de atâta timp : sânt cărți.— ȘI ţințari.— 
E leac şi pentru dânșii. Mă felicită în picioare pentru 
numirea mea. Neavând „Revista Istorică“, ofer a-l face 
intovărăşit pănă la Institutul mieu ca so iea. Întrebat 
dacă vrea să vadă și pe d-na Cantacuzino, spune bucuros 
că da. 

Observasem că i se strâmbase, la un moment, gura. 
Acuma, corpul se lasă. D-nei Cantacuzino, care-i amin- 
tește de surgunul ei la Cernica, îi răspunde cu sunete 
neinţelese. În antret târăşte greu piclorul, apoi înaintează 
desordonat. Crezând că a mai fost o crisă, mă fac a nu 
observa. Când mântuim conversaţia cu d-na Cantacuzino, 
il aflu pe mânile celor cari, ridicându-l de pe scară, l-au 
suit în automobil. Nu mai are conștiință. 

În automobil, viind, el a spus şoferului: — Ce e viaţa 
omului! Cazi, și, apoi, nu mai e nimic!.... 


7 Octombre. 


Iscălesc convenţia de comerț cu Suedia. 


1 A murit la Sanatoriu, fără a-și fi recăpătat conștiința, peste câ- 
teva zile. 

La amiazi, ministrul Germaniei, von der Schulenburg, 
condus de Kirchholtes, la Presidenţie. Sexagenar roșu și 
gras. Vine din Persia. Mărturisește aplecări către archeo- 
logie și istorie. Cunoaște cărţile lui Gobineau. 

Îi arăt cum relațiile, bune, pot deveni foarte strânse, 
de şi avem alianțele și legăturile noastre de rasă aiurea. 
Sant în România vre-o 400.000 de Germani, — și-i enorm. 
Ei sânt perfect organisaţi. Episcopul luteran din Ardeal 
e un prinţ. 300%, din intelectuali au învățat in Germania, 
Dar Legația trebuie să aibă porţile deschise pentru toate 
categoriile. Altfel... — E fără folos. — De sigur. Și trebuie 
evitată legătura cu foaia germană din București, care a 
făcut imposibilă rămânerea lui Mutius, pe care, și pe 
soţia lui, îl stimam foarte mult. 


Seara, marele banchet oferit de mine interparlamenta- 
rilor la Cercul Militar. Cinci sute de tacâmuri. — Cu asta, 
spune Argetoianu lui Vâlcovici, îți făceai șosea dublă 
până la Chitila. 

După discursul mieu, Löbe, președintele Reichstagului, 
care-mi ceruse să i-l traduc, vorbeşte puternic, cu mulță- 
miri României și afirmarea necesității democraţiei. Ea are 
o crisă, dar unde nu e? Dictatura însăși a suferit-o. Apoi, 
foarte lung, un Frances, o doamnă bulgară pentru „femeile 
care și-au intovărășit bărbaţii“, o Polonă și, tot așa de 
pe larg, Valperga. Mă ridic: atunci începe Papanastasiu 
un discurs, care durează un șfert de ceas, despre Con- 
federația balcanică, ori „cum i s'ar mai zice“. 


8 Octombre. 


La Buzău, în așteptarea Regelui, care vine să inaugureze 
biserica eroilor, 

Văd casa lui Marghiloman, ocupată de un băcan, 
creditor cu peste un milion. Masca de mort, actul de 
căsătorie și de divorț cu prima soție, condoleanțele de 
moarte, hârtii de Stat, o corespondență copilărească de 
familie sânt răspândite cu o absolută lipsă de pietate. 
Doamna a fugit inaintea creditorilor. Totul se va vinde. 

La Buzău, ceremonia se desfășoară impresionant. Se 
vorbeşte convenabil. Foarte energic, în sinceritatea lui, 
generalul Olteanu. Biserica are o interesantă catapeteasmă, 
făcută de o doamnă. 

Dejunul cu Regele. Atmosferă de veselie. O splendidă 
zi cu soare. Şi Regele e pentru cumpărarea de Stat a 
casei și parcului Marghiloman. 


La Brăila, același entusiasm, pentru Rege, dar și pentru 
Guvern. Se desvelește un monument al celor căzuţi (de 
Dimitriu-Bârlad), Nici aici Regele nu vorbeşte. Frumoase 
exerciţii gimnastice ale trupei. 

Întoarcere, cu generalul Amza, la București. 


9 Octombre. 


La Văleni. 

Horia Bogdan imi spune că arestaţi, studenţii, sânt foarte 
dârji. Nu se lasă „ofensaţi“. Au conștiința că ei apără 
naţia. În corespondenţă, scrisori ale lui Corneliu Codreanu, 
că nu trebuie pace, ci războiu... Studenţii cer, ameninţători, 
liberarea colegilor reținuți ilegal. 

De aceia, fiindcă e ilegală menţinerea, dau ordin să [i 
dea drumul, cum însuși La Fontaine părea s'o ceară, 
declarând în „Universul" că nu atribuie importanţă inci- 
dentului. Dar nu ca o supunere la somaţie. 

Azi Mitropolitul Atanasie a trecut la cele veșnice. 

Un Austriac așezat Ja noi revine din Viena. Încercarea 
fascistă a perit inaintea primilor jandarmi. Miseria intelec- 
tualilor e grozavă: cerşesc pe străzi. „Până în primăvară, 
Austria se duce! „La noi — e Raiul!“. 


* 


Moartea Matildei Poni. 


10 Octombre. 


La București, pentru audiențe, la Ministrul de Instrucție ; 
cea mai mare parte vin pentru numiri și transferări, care 
privesc birourile. 

Mi se presintă cererea formală, aproape imperativă, 
a lui Argetoianu de a suprima clase puţin frecventate, 
şcoli de comerţ de {a sate și de a lăsa în sama comunelor 
jumătate din budgetul şcolilor primare, restul având a fi 
vărsat de Stat tot comunelor. 

$ 
Întoarcere la Văleni. 


11 Octombre. 


Măsura privitoare la școlile primare n'o pot primi. 
Trimet Regelui, prin Puiu Dumitrescu, un memoriu 
decisiv, în cuprinsul care urmează la vale: 


„Maiestate, 

„Ministeriu! Maiestății Voastre e preocupat să găsească 
mijloacele trebuincioase pentru a acomoda sarcinile Statului 
cu ceia ce-i poate pune la disposiție o societate greu 
lovită economic prin crisa mondială și de mult incapabilă 
de a susținea în adevăr din sărăcia ei o clădire politică 
atât de grea. 

„Pentru aceasta colegul mieu ministrul de Finanţe ni-a 
presintat un program de reduceri care ar trebui adus la 
îndeplinire imediat. 

„Cred că el resultă din consfătuirile sale cu Maiestatea 
Voastră și de aceia imi permit a expune și Maiestăţii Voastre 
punctul mieu de vedere, verificat asupra realităților înseși 
ale ţării, 

„Suprimarea pentru a treia oară a unor școli socotite 
superflue va fi o grea lovitură atâtor familii pe care 
măsura le-ar arunca în miserie și desperare, nerămânându-li 
alta decât perspectiva sinuciderii sau a morţii de foame. 
Cu inima impovărată, și la această extremă măsură încă 
aş consimţi, îngăduindu-mi-se anume menajamente. 

„Dar este una care, așa cum mi se presintă, e impracti- 
cabilă și a cării răspundere n'aș putea-o lua. 

„Colegul mieu imi vorbise de trecerea unei părți din 
budgetul învățământului primar la comune și la judeţe. 
Am întrebat dacă acestea, mai ales comunele, pot suporta 
această sarcină, și am fost asigurat că judeţele o pot. 
Acuma insă mi se cere ca jumătate din budgetul acestor 
şcoli să treacă la comune singure, partea Statului trebuind 
să fie vărsată tot lor. 

„Dar cele mai multe comune rurale au budgete ridicul 
de mici, și plata e la disposiția primarului incult și aservit 
politicei. 

„În loc de aceasta s'ar putea ca anumite venituri ale 
comunelor şi judeţelor să treacă la Stat pentru ca acesta 
să-și poată plăti învățătorii. 

„Altfel ar fi să se distrugă învăţământul de basă, pe care 
Maiestatea Voastră a declarat că-l socoate principalul, 
şi nu eu aș fi ministrul care să presidez la această operă 
de distrugere. 

„Dar orice sacrificiu de şcoli trebuie acceptat numai 
când celelalte Ministere ar face reduceri corespunzătoare, 

„Legaţiile impovărate cu funcţionari inutili, birourile cu 
superfluităţi birocratice, creaţiunile făcute: cu atâta imbiel- 
șugare la Ministeriul Muncii supt regimul trecut, subse- 
cretariatele inutile trebuie să sufere ceia ce se cere de- 
partamentului mieu. 

„O discuţie in adevăr folositoare nu se poate face decât 
întrun Consiliu de miniștri presidat de Maiestatea Voastră, 
care și-a ârătat la orice prilej dorința ca, față de un 
Ministeriu care n'a fost impus de luptele de partid, să 
aibă cuvântul hotărâtor. 

Îmi permit deci a solicita de la Maiestatea Voastră 
presidarea unui Consiliu de miniștri in cea mai mare 
grabă, dacă se poate chiar Marţi, pentru ca decisiunile 
luate să-mi arăte dacă mai pot purta cu conștiința 
liniştită sarcina cu care Maiestatea Voastră a bine- 
voit a mă onora, iar eu am primit-o, la anii miei des- 
tul de înaintați, ca un sacrificiu greu, pe care-l datoresc 
Majestății Voastre personal, pentru care am avut, în zile 
rele și în zile bune, atâta iubire, şi ării, faţă de care ca 
și față de Maiestatea Voastră răspund. 

Al Maiestăţii Voastre prea-supus și plecat servitor, 

Ministrul ÎInstrucţiei și Cultelor, 
președinte al Consiliului, 

Vălenii-de-Munte, 11 Octombre 1931, 


„Dimineața“ anunță un Ministeriu de concentrare 


înainte de 10 Novembre, nu cu Titulescu, dar și cu 
Argetoianu. Nu mai poate continua această nesiguranţă, 


13 Octombre. 


Dejunul dat Mareșalului Pilsudski, sosit ieri, de Regele. 
Regele află câteva cuvinte de bună salutare. Mareșalul, 

nepregătit, se muljämeşte cu două afirmări de mulţămire, 
E mai gras, mai voinic, mai muljămit. Se aşează pe 
scaun după dejun inainte de a fi luat loc Regele. 


* 


Întoarcere la Bucureşti pentru masa dată miniștrilor 
Aierului de generalul Amza, la Cercul Militar. Presidează 
prințul Nicolae. Acesta își arată teama de tulburări bol- 
șevice, care vor trebui reprimate. Spiritul ţăranului s'a 
schimbat: e îndărătnic și gata de harţă. 

Apoi la Clubul aeronautic, unde se decorează para- 
șutista Smaranda Prăescu, fetiță fără aparenţă, cu ochi 
mari speriaţi într'o faţă fără frumuseță. Dumesnil ii sărută 
mâna, Foarte frumos discurs al acestuia, răspunzând lui 
Bibescu. 

Dumesnil m'a cercetat. l-am dat aceleaşi exp!icaţii ca 
lui Puaux. Pare convins. Urmează Balbo, care-mi aduce 
cărţile sale. Vorbește de studiile sale, de cele două lauree 
pe care le are. Spune că Italia nu vrea decât desarmarea, 
dar păstrează ce-i trebuie ca să se apere. Să înceapă 
Franţa! Nu crede în posibilitatea unui războiu, dar bă- 
nuieşte pe lugoslavi, cari ar plăti atentatele din Slovenia. 
Crede că Serbia va rămânea desfăcută de celelalte re- 
giuni. Recunoaşte că Ungaria nu poate ataca și că de 
nicăiri mar fi ajutată ofensiva ei. 

Ambilor lt-am dat costume românești pentru familia 
lor femenină. 


14 Octombre, 


Dejunul la Presidenţie pentru Pilsudski. Răspunde, 
jenat, câteva cuvinte la discursul mieu. 

După masă îmi spune amintiri din Franța, chestii de 
decoraţii, glume de miniștri francesi. ÎI întreb de situaţia 

de la ei: au redus o treime din budget şi vor mai tăia. 
Amintesc vechea mea întâlnire cu Rataj, Thugut, Kor- 
fanty. La toţi el raspunde: „nu mai există“. Vrea să dis- 
cute, pentru siguranța sa, personal cu organele de la noi. 
Presa a fost foarte rece pentru dânsul. 
* 

Seara, profesorul La Pradelle, care-mi aduce de la Syl- 
vain Lévy, acuma președinte al Alianţei Israelite Univer- 
sale, o intervenție în procesul unui oarecare Liebermann. 
El mulțămește pentru atitudinea de nepărtenire pe care 
o observ faţă de ai săi. 

* 

De fapt, Seton Watson, un amic, în revista lui Tibal, 
alt amic, „l'Esprit international“, criticând aspru și pe I. 
Brătianu, Averescu și Goga, califică alegerile noastre 
de „prostituție a metodelor electorale“ și vede România 
„in puterea unei coterii cinice și iresponsabile“. Cum și 
în lugoslavia e așa, Apusul are dreptul de a se întoarce 
către Ungaria... 

Scriu amândurora, arătând din cine se compune „co= 
teria“. ŞI, întrebând pe Seton Watson cine l-a informat 
asupra „prostituţiei“, adaug, în scrisoarea către acesta, 
că eram obișnuit, la cugetarea englesă, cu altă seriositate 
a informaţiei și cu o formă care, și în criticile cele mai 
severe, știe să evite injuriile, care nu ating decât pe 
cine le merită. Cer să fiu șters din Comitetul de patro- 
nagiu pentru „Slavonic Review“. 

* 

Taşcă, venit din Berlin, spune că acolo moneda ar 

putea să cadă în două săptămâni, 


15 Octombre. 


Masa la Sinaia a miniștrilor Aierului. După masă, Regele 
se consacră exclusiv lui Argetoianu și se plânge doar 

mie că Hamangiu vrea să aresteze pe Crișan. Rog pe 
Puiu Dumitrescu să spuie că un președinte de Con- 
siliu trece în atenţiile Suveranului înaintea oricărui din 
colaboratorii săi. Vorbind cu Regele, el mă reasigură. 
Generalul Amza promite sprijinul lor, al tuturora. 
Asistă la dejun și Regina Maria, foarte bine dispusă. 
Vorbim de articolul ei despre Enescu. 


16 Octombre. 


Ziua Regelui: treizeci și opt de ani. 

Serviciu la mănăstirea din Sinaia ; foarte dulce glasul 
arhiereului, și perfectă ţinută, de modă veche. Asistă 
prințul Nicolae și verii de Hohenzollern, unul purtând 
uniforma românească de colonel, proprietar al unui 
regiment, 

Felicit pe Regele în numele Guvernului. Cuvântarea 
lui cea adevărată e prinsă de colonelul Stoicescu. Îmi 
e arătată de Șoneriu, care trebuie s'o deie, în casa lui 
Argetoianu, ziarelor şi are acest cuprins: 

„Domnule Președinte, am fost foarte viu și adânc miş- 
cat de cuvintele calde, rostite din tot sufletul și cu toată 
convingerea. Pentru Mine, e o mare mângâiere, în aceste 
zile de grea cumpănă pentru întreaga omenire, ca și pentru 
țara noastră, de a vă fi găsit pe d-voastră, cari ați pri- 
ceput că a guverna nu înseamnă a vă face reclamă. 

»Ar trebui să fie și țara fericită de a fi găsit astfel de 
oameni, cari înțeleg sacrificiul ce au de făcut în împre- 
jurări atât de grele. 

„Încrederea pusă în voi, unii n'o pot pricepe: istoria 
nepărtenitoare însă o va judeca, și sânt fericit că în fruntea 
Guvernului stă istoricul erudit, care a scris istoria lumii, 
acela menit să scrie o pagină de scăpare a acestei țări“, 

Se va telefona apoi oprirea publicării pentru a se 
trimete aceastălaltă formă, inferioară primei: 

„Am fost adânc mișcat de cuvintele calde, rostite din 
tot sufletul Domniei Voastre și din toată convingerea 
d-voastră. Peniru mine este o mare mângâiere, in aceste 
zile de grea cumpănă pentru întreaga omenire și deci și . 
pentru țara noastră, de a vă fi găsit pe Domniile Voastre, 
cari aţi priceput așa de bine că a guverna nu înseamnă 
a se lăuda, ci că este operă de sacrificiu pe care noi 
toți o am întreprins pentru binele ţării, 

„Increderea ce am pus-o în voi nu este împărtășită de 
toți, dar puteţi avea mângâierea că, dacă astăzi unii nu 
pricep munca ce o depune Guvernul, staţi în faţa istoriei, 
care va ști să judece eforturile și faptele Domniilor 
Voastre, 

„Dumneata care ești capul acestui Guvern ești unul al 
cărui menire a fost! şi este de a scrie și tălmăci istoria ; 
astăzi aveţi cinstea de a fi unul dintre acei cari făuriţi 
istoria în zile deosebit de grele“. 

Regele-mi dă medalia de douăzeci și cinci de ani de 
serviciu și primul exemplar sosit din Meritul Cultural. E. 
de cea mai mare amabilitate cu mine, înainte și după 
masă. Îmi vorbește iarăși de invitarea ce va face lui 
Goga de a întra în Ministeriu, dar desfăcându-se de 
Averescu. Motivarea e acefași: a mai avea un orator pe 
banca ministerială. 

Nu obiectez nimic contra unei falsificări, a cării origine: 
e evidentă. 

Regina-mi amintește cum contrafăceam pe d. Sturdza 
și adaugă că, la sfârșit, și regele Carol avea peste cap 
de temperamentul primului său sfetnic ; în Memoriile ei 
a ajuns la caracterisarea acestuia. Lui Hamangiu, așezat 


1 Adaus de mine, 

la stânga mea, îi spune că fa căsătoria princesei Ileana a 
avut mână bună. 

Regelui i-am spus că, dacă n'aș fi silit să merg la 
Paris, pe foarte puţin timp, aș dori cuvântul lui că nimic 
nu s'ar schimba în lipsa mea. El mă asigură că, orice 
schimbare s'ar face, ea nu poate fi decât cu voia mea. 
Îi spun că nu pun la îndoială cuvântul lui Argetoianu, 
dar temperamentul lui trece şi peste cuvânt. 

* 

Seara, la București. 


17 Octombre. 


Audiență la Ministeriu. Descopăr o încercare de fraudă 
a lui Culea, căruia-i retrag delegația de consilier. 


* 


Visita lui Comnen. Îmi vorbește de averea din Cluj a 
unui Ordin catolic, pentru care, cu Ghibu, a tratat la 
Roma, ca să împiedece un nou proces al optanţilor ieșit 
din vre-o măsură violentă și pripită a noastră. Crede că 
neapărat ar trebui să plec la Paris (deseară pleacă Duca 
spre... noul Stambul). 

Pella mă întreabă: am declarat eu că, dacă Bulgarii 
vin cu plângeri la Conferința interbalcanică din Constan- 
tinopol, al noștri au instrucţii dea pleca? li spun că totul 
e o incercare de caracter privat, în care n'am să mă 
amestec. În fruntea delegației e Cicio Pop. 


Lupu a fost la Sofia, a declarat că regele Boris e un 
mare om și a fost serbătorit, în mijlocul crisei bulgărești, 
cu un banchet oficial. Face politică țărănistă curopeană. 
Anunţă că merge și la Belgrad, la Praga și la Varșovia... 

20 Octombre. 


Argetoianu mă anunță că, pentru budget, Regele a 
fixat un Consiliu de miniştri pe Sâmbătă. 


+ 


La Bertea, pentru cercetarea bisericii. 


21 Octomyre, 


Grigore Manoilescu vine pentru a-mi spune, în numele 
fratelui său, că Banca Blank cade. Argetoianu a vrut s'o 
salveze, făcând din ea a doua Bancă de Stat; a stăruit 
„cu desperare“. Ideia ar fi fost părăsită. Acuma, caută 
alte mijloace. Dar Banca Naţională nu poate să ajute. 
Manoilescu demisionează chiar astăzi. Argetoianu, vă- 
zând aceasta, a declarat că nu consimte să se spuie că 
„banca Blank a fost părtenită de dânsul“. 

Manoilescu e de părere că nu se mai pot face sacrificii 
pentru Blank. Îmi trimite socoteala miliardelor (două) 
angajate până acum. Banca Naţională n'ar putea să deie 
decât trate. Bani in această cantitate nu se pot găsi nicăiri. 

Îl intreb pe Grigore Manoilescu cine are capitaluri la 
„Blank“, Îmi răspunde că întreprinderile bancherului n'au 
de luat de ia dânsul, ci ele sânt datoare. Rămân unii 
deponenți. — Trăiesc din aceasta? — În cea mai mare 
parie, nu. 

Opinia publică e contra lui Blank. Crede că pentru 
a-l susținea pe dânsul nu s'a putut crea Banca Agricolă. 
Și pentru toţi ar fi bine ca prin căderea lui Blank să 
dispară o legătură care e criticată, 

De fapt trata fără acoperire a lui Blank către Londra, 
de care mi s'a vorbit ca de un cap principal de acusare 
contra guvernatorului, care ar fi trebuit de aceia să 

demisioneze pentru a fi inlocuit cu Angelescu, a existat 
și pe urmă Blank a trimes alte asemenea trate. 

În planul lui Argetoianu era ca Banca sprijinită de 
Stat să nu mai fie condusă de trinitatea Blank-Tabaco- 
vici-SzUpkes, 

„Golurile“ sânt insă așa de mari, incât nimic nu poate 
impiedeca prăbușirea. O rea conducere, tantieme prea 
mari au contribuit la acest resultat. leri, pentru a sus- 
ținea pe Blank, de la Banca Naţională s'au mai sacrificat 
100 de milioane. Garanţiile sânt pierdute. 

Îi spun să anunţe fratelui său' că „nu bag în foc ţara 
pentru a salva pe Blank“. Având să aleg intre deponenţi 
și funcționari, aleg pe acești din urmă, 

Vine apoi profesorul Vulpe, Panica n'a fost prea mare. 
Căderea se aștepta; micii deponenți și-au retras pe încetul 
capitalurile. 

— Banca Românească va veni pe urmă. — De aceia 
a plecat Duca in Apus? — Da, și s'a văzut mai ales când 
a luat cu sine pe șefii finanței liberale. 

Ce drepte erau prevederile mele din vară, pentru care 
presa, asociata băncilor, a montat o odioasă campanie... 

Grigore Manoilescu pretinde că ar fi vorba de un decret- 
lege care ar face din Argetoianu un dictator financiar 
in toată forma. 


22 Octombre. 


Nesiguranţa continuă, Corteanu, în „Argus“, arată că 
nu se poate merge mai departe cu sacrificarea budgetu- 
lui pentru „asanarea“ băncilor. 

Cei trei conducători de la Blank au demisionat. Se 
caută cine i-ar putea înlocui. 

Manoilescu dorește să știe cum l-aș putea vedea mâni. 


* 

Ieri, Hasan-belu, președintele Conferinței interbalcanice, 
mi-a telegrafiat alegerea mea ca președinte de onoare. 


Kovács, unul din ziariștii străini din București, a trimes 
la New-York Times un articol despre „extravaganțele“ 
mele. Îndată un American, trimțându-mi „clippingul“, La 
arată dorința de a mă cunoaște. 

O foale evreiască din America, intrebuințând o glumă 
a mea, mă acusă că umblu să creștinez pe Evreii din 
România... 


23 Octombre. 


La Bucureşti. 

Mă caută Manoilescu. Nu se va merge pănă la mă- 
surile de care mă temeam. Manoilescu a mers la Regele 
şi a vorbit cu hotărire asupra pericolului legăturii prea 
strânse cu Blank. Banca a împărţit bani la toată lumea 
politică, nereclamându-i. Sânt milioane cheltuite pentru ac- 
țiuni politice. Se va merge la concordat. 

Regele ar fi spus lut Argetoianu că-l dorește oricând 
ca ministru de Finanţe, dar ca președinte de Consiliu. nu. 


* 


După amiazi, comunicația la Academie despre moșnenii 
de pe Vărbilău şi de pe valea Buzăului. „Dreptatea“ mă 
ține de rău că-mi plerd vremea cu asemenea preocupaţii, 
când „țara arde“. 

$ 

La amiazi am văzut la președinție pe delegaţii Sfân- 
tului Sinod. Se declară mulțămiţi cu propunerea ministrului 
de Finanţe de a li da o parte din dreptul lor în rentă 
de Stat. 


14 

Grigore Filipescu imi vorbeşte de dorința sa de a avea 
Legația de la Berna. 

* 

Davilla, intors prin Elveţia, unde a văzut pe Titulescu 
plin de sentimente pentru mine, vorbește de înfăptuiriie 
din America. Împotriva lui Borah, Hoover ar pregăti 
pentru ceva mai târziu măsuri îndrăznețe, care ar merge 
și pănă la iertarea datoriilor, I se pare că avem atmos- 
feră bună în Statele Unite. El și-a dat de mult demisia, 
nefiind socotit de Regele ca prietenul de odinioară dar 
numai în Februar se va stabili în ţară. ` 


* 


Încă de dimineață am văzut pe Ghica. El a fost la 
Regele. 

Relaţiile cu Titulescu nu se poate împiedeca să le aibă. 
E gata să lase locul său lui Mitilineu, bine primit în Franţa, 
care i-a dat cordonul „Legiunii“. 

Îi spun că eu nu pot primi, orice ar fi fost după 
aceia, pe fostul ministru al lui Marghiloman. 

ik 

Karpen vrea să trimeată la Paris, pentru negocierea 
convenției de comerț, pe Antipa, in calitate de preşedinte 
al delegației, de prim delegat. li spun că abia dacă-i 
accept ca simplu delegat. 

În zădar stăruie Karpen. 


e 
Seara, preotul Man pentru o numire de director. Ar 
voi să se introducă în plata salariilor preoțimii congrua. 
24 Octombre. 


Azi de dimineaţă, Mitropolitul Bălan vrea ca învăță- 
mântul teologic să treacă la episcopi. Îi zugrăvesc pe 

cei din Vechiul Regat. Cere să fie puși la administrarea 
veniturilor, pe care aș prefera să le dau global» die- 
ceselor, supt garanția Sinodului şi cu participarea unei 
comisiuni de preoți. 

El protestă că arhiereii ardeleni numiţi în Vechiul Regat 
mau fost recomandaţi de Ardeal. 

Ar vrea ca profesorii Seminariilor să nu fie numiţi de 
ministru. Eu ii oferiam ca episcopii să aibă un drept de 
veto, pentru motive religioase sau de moralitate, 

Spune frumos că „s'a dat tot Bisericii“. Îl asigur că 
păstrez atitudinea din 1909, când m'am opus la legea 
sinodală a lui Haret. „E o Biblie pentru mine acest discurs“, 
spune Mitropolitul. 

e 

Argetoianu vine cu cele mai amicale disposiţii, dar 
nu pentru Manoilescu. 

S'a ajuns la o soluție care nu angajează de loc Statul. 
S'a văzut că Blank nu poate fi salvat. Regretă că băncile 
nu s'au putut solidarisa, cum voise el. 

Vorbește de audiența lui Goga. Îl acceptă. Acesta pare 
dispus a primi. — Dar fără portofoliu! — De sigur. 

Averescu a fost la Rege. Regele l-a găsit calm și res~ 
pectuos. Îşi va da demisia la congresul de mâne. Vrea să 
rămâie singur, dar va continuă să facă politică, rămânând 
senator pentru a combate Guvernul când va face rău, 
și, când va face bine, a-l şi lăuda. Vrea să rămâie la 
disposiția Regelui, când va avea nevoie de dânsul ca 
om, „A devenit personalitate“, spune Argetoianu. — „Dar“, 
spunea Regele, „dacă nu i se primește demisia?“ „În 
acest cas, ar cere să fie recunoscut ca un şef despotic, 
făcând totul după capul său“. 

Regele a fost foarte afectat de atitudinea unor ziare. 
A cerut lut Argetoianu să revenim la mâna tare. Să 

suspendăm... S'a inceput cu „Ordinea“. Azi e rândul 
„Luptei“, Şi dacă „Universul“ protestă? — Și „Universul“. 
— Şi „Viitorul“? — Şi „Viitorul“. 

El mă întreabă dacă n'ar fi bine ca nota despre con~ 
fiscare, pregătită ca în numele ministrului de Interne, 
să fie a Guvernului. Îi spun că e bine să consultăm și 
pe ceilalți miniștri, Luni. 

x 


Ghica mă anunță, confidențial că Antipa are sarcina 
de a semna, cu Cesianu, convenția, și că i s'au atribuit 
cheltuieli mai mari decât ale celorlalţi. Spun lui Karpen 
la telefon că n'o admit, ci mai bine demisionez. Am 
aflat că Francesii pe dânsul singur nu vor să-l decoreze. 
Karpen cedează: va face cum zic eu. 


+ 


Audienţă la Ministeriu, cu primirea profesorilor cari 
vor să întemeieze un Institut pentru studiul dreptului 
românesc, pe care il cred mai potrivit afară de Universi- 
tate. Discuţii asupra budgetului Ministeriului. 

După amiazi, Nae lonescu. Crede situația grea. Din 
parte-mi, ii spun că, vechiu „cârpaciu“, urmăresc eve- 
nimentele și caut să dreg ce se poate. 

Şi acuma, Nae Ionescu, înștiințat mai de mult că 
Anglia va devalorisa, crede că se va ajunge acolo încet 
să nu plătim cuponul, 

Regele ni-a recomandat să nu serbătorim ziua de 
naștere — cÍ cea de nume — a lui Mihai și să mergem 
la Balcic pentru a felicita pe Regină. 


+ 
„Universul“, „Mișcarea“ și „Viitorul“: protestă contra 


împiedicării celor două ziare condamnate. 
Kovács nu poate fi expulsat: e cetățean român. A fost 

prins cu o telegramă care mă califica de antisemit. Tele- 
grama a fost oprită. Kovács va fi probabil arestat pentru 
„alarmism“ consecvent. 
* 
Davilla îi vorbise lui Ochs de la New-York Times 
despre telegramele corespondentului. Ochs răspunde că 
ministrul unei țări poate să acopere ceva; corespondentul 


n'are niciun interes. 
* 


Fundația Carnegie mi-a explicat, în locul lui Tibal, scos 
din causă, că nu s'au putut împiedeca acolo critici ale 
lui Seton-Watson, acesta având ca principiu absoluta 
libertate de judecată, observată și când i-am dat eu un 
articol, dar că „Seton-Watson n'a înțeles să pună în causă 
inalta dv. personalitate, căreia nimeni în Franța, nici 
aiurea, nu-i poate suspecta perfecta sinceritate, indiscuta- 
bila onorabilitate și înalta valoare morală“; ca „mare 
istoric“, li pot înţelege „necesitatea“. 

* 

Seara, masă la Athénée Palace, dată de ministrul 
Elveţiei, de Salis, lui Piccard. leau parte profesori ai 
Facultăţii de știnți și ai Politechnicei. 

Piccard, mai înalt decât mine, blond, miop, cu o frunte 
înaltă de-asapra unor ochi când naivi, când inţepăcioși, 
vorbește greu, cu timiditate. 

Râdem de grăbile arheologilor și preistoricilor. E ginerele 
lui Ernest Denis; cunoaște puţin pe soţii Pittard. A cetit 
un roman al d-nei Pittard și-i admiră și el extraordinara 
imaginaţie. Lucrează la o metodă radiografică pentru 
verificarea bronzului preistoric. 


25 Octombre. 


„Universul“ publică un furios articol al lui C. Bacalbașa 
despre „aventura“ din April, care cuprinde, in chestia 

„batistelor patriotice“ și a generalilor demisionați, atacuri 
contra Regelui. 

Chem la telefon pe Argetoianu. ÎL intreb ce face. Ar 
fi natural să confisce. El s'ar mulțămi deocamdată cu 
un avertisment, 

Chem pe Zaharoff, inlocuitorul lui Stelian Popescu. Îi pun 
in vedere, că, dacă miniștrii sânt atacabili cum e creșterea 
fiecăruia dinire adversarii lor, Coroana nu poate fi lovită. 

Oricum să fie, noi sântem hotărâți să mergem fără 
şovăire, pe linia noastră. „Tot o să mor la Văcărești.“ 
Vom confisca, și eventual vom suspenda. 

Zaharoff, care stăruie a-mi da explicaţii, observă că s'a 
incercat a-l aduce la ce a refusat, — dar nu insistă, — 
și, ca răsbunare, i-au răvășit ieri, cu pierderi mari, expe~ 
diţia ziarului în Gara de Nord. Arăt că probabil se 
bănuia de polițiști că vrea să treacă în pachete „Ordinea“, 
confiscată. Zaharoif arată că ţine gardă în tipografie ca 
să nu lucreze acel ziar, cu care el însă are un contract, 

Totuși ajungem a ne invoi, ca să nu vie avertismentul. 
Zaharoff promite că Bacalbaşa va fi oprit să mai atace 
Coroana. 

Întreabă până când va fi oprită „Ordinea“. — Pro- 
babil pentru totdeauna. 

Comunic lui Argetoianu să nu mai trimeată aver- 
tismentul. El se felicită că „începe a “se simţi mâna“. 

Li 

La Universitate, pentru Piccard. După câteva cuvinte 
ale mele, el schițează, cam lung, teorii de fisică. Apoi 
invăţatul belgian se intinde asupra razelor astrale, care 
nu pot veni decât de la „un astru măcar de patru ori 
mai mare decât Neptun“ ; urmând cu cela ce numește 
„Romanul științei“, el pune în perspectivă înlocuirea 
cărbunelui și petrolului prin energia formidabilă produsă 
de disocierea atomilor. Laudă mărinimia regelui Belgiei, 

care a creat fondul pentru cercetările științifice. Încheie 
recomandând tinerilor cercetarea sigură, dar prudentă, și 
unirea teoriei cu practica, ambele înseparabile. Se coboară 
strigând: „Vive la Théorie !“. 


* 


La Parcul Carol pentru serbarea acordării de cupe 
de către horticultorii olandesi școlilor noastre și Primăriei 
din București. 

Faraudot vorbește, apoi represintantul Primăriei și 
agronomul Grinţescu. După mine, ministrul, care arată 
cele mai bune sentimente față de ţară și, foarte mișcat, 
găsește cuvinte deosebit de amabile. Arătasem cum gră- 
dinarul bizantin, venind în Olanda prin Spania, la noi 
prin Turcia, işi recapătă unitatea prin întâlnirea la noi, 
în acest moment, a celor două curente. 

+ 

La Regina Elisabeta. Îmi cere să intemeiez o școală de 
Meserii-atelier care să se susție prin ea însuși. O intreb 
dacă nu-i e urit, 

Vorbește de cărţi, de lucrări de artă. 


La învățători, dimineața, în discursul lui Țoni au fost 
note revoluționare. Pare că prin sală s'a strigat contra 
gazetei mele. 

Pär. N. Popescu sa mulțămit să spună că voiu veni 
după-amiază, să dau explicaţii. 

Într'o scrisoare li-am spus că nu pot veni până nu-și 
termină întăiu discuțiile. 

Sànt primit cu lungi aplause. Țoni cetește câteva cu~ 
vinte de laudă pentru mine, terminând cu asigurarea că 
învățătorimea își va apăra „cu orice jertfă dreptul“. 
Cuvântarea mea e întreruptă de două ori cu murmure, 
când vorbesc de câștigul pe alături, care sar putea 

procura învăţătorilor: pământ, vânzarea articolelor de 
monopol. La urmă, revin aplausele. 

La Casa Şcolilor, Alexianu îmi spune că el a înţeles 
aşa: că Statul da numai o subvenție prefecţilor, cari el 
plătesc pe învățători. Așa însă nu merge! 


Averescu și-a ţinut congresul. A rostit sau cetit o 
lungă declaraţie, in care se presintă ca mânat în politică, 
întăiu la Târgul-Frumos, în timpul războiului, contra lui 
Brătianu, apoi încă odată, la 1920, de regele Ferdinand, 
care l-ar fi înșelat apoi. Vorbește de Caligula. Nu-şi pune 
candidatura la presidenţia partidului său. Dar, când il 
roagă Trancu, Anibal Teodorescu și Oteteleșeanu, nu 
insă și Goga, care e absent, revine, presintâad un de~ 
plorabil program de lucruri naive și imposibile. 

* 


A fost și un congres al funcționarilor, cercetat de 
1.500 de oameni. Președintele, Stancu Brădișteanu, il stre- 
coară răpede, cu încredere in Argetoianu. 


k 


Seara, ministrul Poloniei. Pilsudzki, care nu e tuber- 
culos, dar sufere de gât la schimbarea de climă, a avut 
o gripă serioasă: câteva zile, peste 39 de grade, și acum 
peste 37, “el, care are o temperatură joasă. Va pleca 
înapoi, dar incognito. L-aș putea vedea la gară, care ar 
fi Mogoșoaia. E vorba, nu de Miercuri, când voiu fi iar 
aici, ci de Sâmbătă poate. 


Apoi Șisești şi Karpen. Vorbim de necesitatea de a 
cruța pe învăţători. Ei mă asigură de tot concursul față 
de Argetoianu și chiar faţă de orice imprejurări. Karpen 

se plânge că Argetoianu l-a impiedecat de a aduce 
scăderea prețului zahărului, de la care fabricanții câștigă 
sute de milioane. Aceasta după ce el negociase cu dânșii. 


+ 


La invăţători după-amiazi s'a urmat întăiu cu o atmos- 
feră rea. Țoni declară că ei nu sânt mulțămiţi. 


26 Octombre,. 


Urmează congresul invăţătorilor. Atmosferă mai po- 
tolită. Dar apariţia lui Mihalache provoacă huiduieli. ȘI 
el trimete o scrisoare în care declară că n'a venit să-i 
influențeze, dar li promite, ca „fost învăţător“, toate 
cele bune. Ţoni vorbește, la sfârşit, absolut revoluţionar: 
Se va cutremura ţara. Nu-i pasă nici de Jilava, etc, 


+ 


La Sinaia, Consiliu de miniștri presidat de Rege. Ar. 
getoianu-și expune budgetul, în care se ţine de cuvânt cu 
privire la învățători. Dorește a nu se uita restul neplătit 
funcționarilor. 

Nu admite ce propun eu, ca într'o familie să fie o 
singură leafă. Vrea statut deosebit pentru militari și ma- 
gistraţi, cari nu pot să aibă alt câștig. Reservă unele 
obiecţii ale ministrului Armatei, care a consimţit la am- 
putări de 50%. Arată perfect informat, 

El a început spuind că presintă, cu durere, un bud- 
get de „paralisie generală“, S'a încasat un miliard și 
ceva la începutul anului, două şi ceva pe urmă; tre- 
buiau peste trei. Avem un deficit de șase miliarde, care 
se va putea reduce la trei. Arată ce e budgetul extra- 
ordinar pentru rămășițe și cheltuieli neprevăzute. Se va 
lua 12%/,, în afară de câștigul de la „armonisarea“ lefilor, 

se va adăugi ca imposit „curba“ funcționarilor particu- 
lari, etc. 

E mulţămit cu situaţia generală. Vom suferi puţin din 
catastrofele concordatului. Moneda e garantată cu mult 
peste ce prevede convenţia. Lui Blank i se va acorda, 
crede, concordat; va plăti sută în sută. Alte bănci se ţin. 

„La întors, şoferul, agentul îmi spun că bucuros dau 
tot ce trebuie pentru ţară. 


27 Octombre. 


Munteanu-Râmnic imi arată că o delegaţie de învăţători 
vrea să vie la mine. Îi spun hotărît că tot ce aveam de 


spus, li-am spus. 


28 Octombre, 


Prin Bărăgan și Piua Petrei la Mangalia. 

Prefectul de Ialomița mă asigură că sătenii sânt mul- 
ţămiţi. Au bielșug din toate. 

Din sate pleacă însă prea mulţi la orașe pentru studii 
care nu li asigură hrana, așa că unii cad sarcină pă- 
rinților, formând in mediul pe care l-au părăsit câtva 
timp un element de netrebnicie și pretenție. Dar câte 
unii primesc situaţii mai modeste: dintre licenţiați s'a 
făcut un excelent notar. 


29 Octombre. 


Pe „drumuri negre“ abia umezite de ploaie, la Balcic 
pentru aniversara Reginei Maria, 

Serviciu de idolatrie în biserica de formă şi impodobire 
bulgărească: portretul Reginei între lumânări ; doi preoți 
ingenunche pentru rugăciune, și credincioșii, între cari 
o școală, tot așa. 

În frumoasele grădini un public de copii și câtă lume 
vine pentru felicitări. Le presintin numele Guvernului pe 
ale mele. Regina se arată interesată de micul dar, o cu~ 
tiuță de argint cu chipuri de sfinți și o crueiliță în 
mijloc, pe care i le ofer. Îmi arată ceva din colecţiile 
destul de rare. Vom vedea pe urmă căsuţa și capela, 
zugrăvite cu mult simţ de pictorul Demian. 

Masa se iea impreună, Regele, ocupat mai mult cu 
Argetoianu, ca şi înainte și ca și pe urmă, ridică păharul 
pentru mama Sa. 

Sosește prințul Nicolae, care a aterisat la câţiva chi- 
lometri cu aeroplanul. E și regina Elisabeta. „Voevodul“ 
imi cere să-i explic ce înseamnă cuvântul „lingăi“, de 
care m'am servit. „Aşteaptă câţiva ani și-i va vedea 
destui și Măria Ta.“ 

l-am spus lui Argetoianu, la început, pe terasă că „eu 
cu dânsul și el cu mine, biruim“. El obiectează că nu 
i-am acordat toată increderea. Va veni Duminecă să-mi 
vorbească unele lucruri. 

l-am presintat Regelui decretul pentru concediul mieu 
de la 2 la 13 Novembre. L-am rugat să nu spuie că 
am de gând să plec, ca să nu se ţese intrigi; să se 
întârzie și publicarea în „Monitor“ ; bine înțeles, în lipsa 
mea nicio schimbare. 

Argetoianu asigură că neliniștea în jurul băncilor a 
încetat cu totul. 

Revin prin Silistra și Cătărași. Liceul de băieţi din 
această din urmă localitate, unde sânt invitat stăruitor, 
face cea mai bună impresie. 


30 Octombre. 


„Universul“, în care C. Bacalbaşa își publică și mai 
departe articolele, mă presintă ca înșelătorul la plată al 
barcagiului care m'a trecut la Silistra. 

Toată presa de oposiție reproduce ticăloşia. „Lupta“, 
„Ordinea“ au reapărut, cu condiţii de care imediat iși 
bat joc. 


+ 


Campania lui Țoni continuă. Argetoianu îmi spune că 
li-a spus neted delegaților invăţătorimii că altfel de cum 
s'a hotărit nu se poate și că el va opri, dacă mai cer, 
congresul lor. 

Un proiect de circulară câtre ţară, pe care i-o propuse- 


sem, nu apare. 
e 


Ziua o petrec la Văleni. 
+ 


- Seara, Taşcă imi aduce Marele Cordon al Ordinului 
„Vitaud“ din Lituania. Vorbim de posibilitatea de a face, 
cu ajutorul unor case germane, calea ferată Carmen- 
Sylva-Mangalia. 


31 Octombre. 


Prelaţii uniţi la mine pentru nevoile Bisericii lor. Li 
recomand să aibă, Luni, o întâlnire cu colegii lor de 
celelalte confesiuni și, unde nu se vor înţelege, să accepte 
arbitragiul mieu, care e al istoricului ambelor Biserici. 
Aş avea să dau subvenţiile episcopilor, pe cari i-ar ajuta 
adunările eparhiale, cu dreptul de a se conduce singur. 


* 


După amiazi, Camera. În chestia „status“ului catolic, 
arhiepiscopul Cisar a fost contra „citadelei maghiare“. A 
declarat-o și la Externe, unde l-a condus Comnen. 
Episcopii uniţi independenţi îi cer să se informeze întăiu. 
Comnen crede că se poate ajunge la un resultat cu 

Sfântul Scaun, fără a se deschide o nouă chestie a 
optanţilor. 

La Paris a oprit în „Le Quotidien“, o întreagă com- 
panie contra guvernului, menită a intimida pe Regele. 
A explicat adevărata stare a lucrurilor. — „Deci e așa? 
Dar ce puteam face, dacă ai d-voastră au fost nişte 
porci? l“ 

Comnen a văzut pe Duca înainte de plecarea acestuia 
in străinătate: a auzit din gura lui că guvernul trebuie 
să rămâie. Ziarele arată ca Duca, dus de Cesianu, visitează 
oameni politici francesi și ziarişti influenţi. 


l-iu Novembre. 


Argetoianu vine să-mi spuie din nou că, având in- 
credere în el, putem ieși din greutăţi. Îi asigur că această 
încredere o are. Altfel nu i-aș fi vorbit în acest sens 
la Balcic. 

El găsește situaţia, nu periculoasă, dar tulbure. Se fac 
agitaţii de desperaţi și în armată. Generalii Dragu și 
Panaitescu lucrează pentru aceasta. Auzindu-i cum vor- 
besc de republică, Averescu a spus: „Eu plec, să nu 
mă molipsesc“, 

EI, Duca, Maniu, care a pus chestia între el și Rege, 
pe care speră a-l face să plece, orice ar fi după aceasta, 
urmăresc pe linii deosebite același scop contra actualei 
ordinii de lucruri. 

Stelian Popescu, care declară în „Universul“ că vrea 
să elibereze pe Regele de răii lui sfetnici, face parte din 
aceiaşi tabără. 

* 

După-amiază, Preziosi, cu doi deputaţi italieni și minis- 

trul de Stat Rossoni, fost și la Geneva. Acesta spune că 

in nicio țară nu s'a găsit, prin limbă și prin obiceiuri, 
mai acasă decât aici. A recunoscut îndată că în România 
e o restabilice de autoritate. li pare rău că trebuie să 
plece chiar mâne la Budapesta. În Bucureşti vorbește 
numai Italienilor. 

Mă invită la inaugurarea localului Școlii din Roma. O 
găsesc prea luxoasă. „Mai bine lucruri mari în casă 
mică.“ Fixăm 20 Decembre. 


2 Novembre. 


La Şcoala de Agricultură, unde se inaugurează noul 
cămin al studenţilor. Bune discursuri ale rectorului 
Busuioceanu și ministrului Șisești. Cuvântarea Regelui, 
improvisată, e plină de măsură și de o excelentă formă, 
cu îngrijire cântărită. Niciodată n'a vorbit așa de bine. 
A insistat asupra necesității ca absolvenţii să nu facă 
numai teorie, de şi e atât de necesară, căci studiile 
aduc adevăruri nouă, ci și practică, așa incât să iasă 
agricultori, nu agronomi. A menţionat experienţa sa de 
agricultor, care nu se lasă desgustat de greutăți. A promis 
o resolvare a datoriilor agricole, dar a arătat nevoia 
grupării, reușită pe moșia lui, a beneficiarilor țărani ai 
exproprlerii. Tinerii aplaudă la menţionarea ca agricultor 
a prinţului Nicolae, şi, de două ori, când sânt pomenit eu. 

Urmează profesorul Musceleanu, cu o lecţie despre 
materie. Prinţul Nicolae spune: „Credeam că e o Acade- 


mie de Agricultură, dar e o Facultate de fisică“, 
* 


Apoi la Exposiţia de horticultură. 
Conduc pe Focillon și pe Geneviève Charlety, fiica 


rectorului din Paris la Museul de artă bisericească. 
t 

La 5, Regele și Prinţul visitează Salonul Oficial. O 
parte e cuminte ; alături obișnuita nebunie. În acest gen 
expune și fostul membru al Școlii noastre, Băjenaru, Mă 
jur că nu voiu mai primi decât pe cei cari vor jura 
că nu inebunesc timp de zece ani. Steriade aprobă genul. 


* 


Seara, in tren spre Paris, pe veștiute. 


3 Novembre. 


În tren, și Comnen. 

Spune lucruri interesante. A fost însărcinat de Regele 
cu o misiune la Budapesta, in vremea ocupaţiei, pe alături 
de representantul oficial, Diamandi. Șefii conservatori ai 
Ungurilor, Andrássy și ceilanţi, doriau o ințelegere cu 
noi. Cereau să negocieze cu Maniu. Acesta s'a sustras. 
Comnen ajunsese, la Berlin, să silească, impreună cu 
Stresemann și Schubert, restituirea obiectelor de la Mos- 
cova. l se promisese intervenţia. De la București s'a 
răspuns că nu e momentul. 


5 Novembre. 


La Paris, primire oficială. 

Dejun la Cesianu, cu personalul Legaţiei. Duca, Dinu 
Brătianu, dr. Angelescu sânt aici. Angelescu ar fi declarat 
că nu tot ce se face în partid ti place, dar trebuie să 
păstreze solidaritatea. Duca e condus pretutindeni de 
Cesianu, cum i s'a dat ordinul, Duca s'a supus. Lozinca 
este că el evită tot ce ar putea face să slăbească incre= 
derea în țară și chiar în guvernul ei. 


> 

După-amiază, la 5, la Briand. Frumos birou, cu tapiţerii 
după Rubens, Ministrul frances are o gârbovire de in~ 
cordare spre atac, o plecare a capului ca pentru pândă. 
Ochiul drept, lărgit, rotund, observă. 

Urmele vrâstei nu se simt prea mult, cu toate că el 
se apropie de șaptezeci de ani. 

Vorbim de multe, care cad in conversaţie. Când se 
atinge producţia la concurență a Canadei, — eu i-am 
povestit despre anul extraordinar pentru recoltă —, el 
observă că se cultivă acolo și terenurile cele mai putin 
roditoare. — „Isterie economică“, spun eu, care arăt 
cum am fost martor al unei prosperităţi care trebuia să 
se mântuie răpede cu o catastrofă. El e gata a da României 
tot ajutorul pentru convenţia comercială, la a cării dis- 
cutare, adaug eu, făcând alusie la casul Antipa, trimetem 
oameni cari au fost ireproșabili în conduita față de Franţa... 
Explic,în ce condiţii am negociat, fără a fi luat noi ini- 
tiativa, cu Germania. Convenţia nu și-a produs însă 
roadele, și din causa oposiției Cehoslovaciei, oposiție 
care va dispărea, constatându-se că alt orz vindem noi 
și alt orz ei; cu acest prilej fac lauda admirabilei or~ 
ganisaţii diplomatice și economice a acestei ţări. 

Cu privire la învățământ, el imi spune că în Franţa 
școala primară o plătește Statul, dar comuna dă inles- 
niri, lar învăţătorilor, o grădiniță. leau de aici o suggestie. 
Şi la ei, ce rămâne la Prefectură merge, în ultimul 
moment, la cheltuieli zădarnice. 

Îi amintesc că Ungurii au hotărit să nu plătească da~ 
toriile. Pentru noi va fi mai ușor, mai greu pentru credi- 
torii cei mari. 

Şi aceasta pentru armată și propagandă, în vederea 
învierii Statului milenar. Dar evul mediu odată mort nu 
poate fi readus în epoca modernă. Organismele, odată 

liberate, lucrează pe căile lor. — Da, spune el, e viața 
care izbucnește. 

Îmi amintește că și el e doctor de la Oxford, pe care 
il preferă Cambridgelui; — Sântem colegi. — Sânt în bună 
companie. — Și eu din partea mea. ŞI lui, un prieten i-a 
oferit o copie a rochiei roșii de doctor. 


6 Wovembre. 


Dimineaţa, la președintele Consiliului, Laval. Faţă mică, 
rotundă, brună, cu mustăţi tinereşti ; aspectul unui om ca 
de la noi. Gias încet, cu mlădieri dulci. Ochii negrii, vii, 
cercetează. 

E vorba de călătoria lui în America, de întâlnirea cu 
Borah, căruia i-a spus limpede că n'a venit pentru dis- 
cuţii asupra hotarelor. Secretarul, om cu influență, foarte 
bun vorbitor, nu e încă bătrân. Laval a ieșit mulțămit 
după întrevedere. 

Îi spun că pentru un om politic american exhibiţia 
din timp în timp e necesară, oricare ar fi. Altfel lumea 
l-ar crede mort. De sigur că nu ştia unde sânt hotarele 
de care vorbia. Doar de l-ar importa în Europa, ca să 
le vadă! 

Laval pare a crede în valoarea partidelor politice acolo, 
“în America. Îi spun că au un rost numai la alegeri. La 
înmormântarea lui Taft, totuşi un fost președinte, un 
„chief justice“, un om popular, „partidul“ era represintat 
prin câţiva oameni de fiecare Stat. 

Ne invită la masă Duminecă. 

* 

După-amiazi la Președintele Repubiicei. Foarte dis- 
tinsă figură de nobil bătrân, cu totul alb. Vorbeşte plin 
de vervă despre subiectele cele mai deosebite, și-i place 

15 

a vorbi. Despre timpul când presida Senatul, așa de util 
Republicii, prin reinoirea pe incetul în timp de cinci 
ani, printr'un oarecare „guvernamentalism* al lui. Apoi 
despre învățământ. Poate pentru fete cel sprijinit pe 
grecește și latinește nu e cel mai bun, dar ele, care au 
totuși altă misiune, sânt gata să concureze cu băieţii. Aşa 
e şi cu nepoatele lui de fiu. E vorba și de circulaţie; Parisul 
vine după New-York, pe aceiași linie cu Londra. Și 
aici arăt recolta noastră, restrângerile noastre budgetare. 
La urmă, ieșind, il asigur că România are aceiaşi politică 
faţă de Franţa, că o asigură unul din acei care au lucrat 
la intemelarea ei și că se va face doar cu mai multă 
căldură. 

Aflu că Duca a făcut declaraţii „ca Român“, răspin- 
gând calomniile care privesc politica României. Dar 
aflu și aceia că alţii, nesupraveghiaţi, lucrează altfel. 


+ 


Prima lecţie despre Veneţia (sec. XI): foarte multă 
lume. 
+ 


Seara la Nogent, în familia lui Hubert Pernot. 


7 Novembre. 


Telegrafiez d-nei Heisenberg, văduva bizantinologului, 
că achisiționăm biblioteca soțului el. 


+ 


Ceremonia doctoratelor de onoare la Universitate. Imens 
public. Întăiu economistul Ancioux din Bruxelles, apoi 
Americanii Cannon, biologist, și, după directorul Museului 
din New-York, Osborn (absent), eu. Discursul, foarte 
aplaudat al decanului Delacroix, e într'o notă justă. Se 

cântă bucăţi româneşti, armonisate de Stan Golestan, care 


plac foarte mult. 
Preşedintele Republicei a ţinut să fie de faţă. 


8 Novembre. 


Visita Exposiţiei Coloniale. 

Dejun la Laval, cu Lyautey, foarte bătrân și auzind 
greu, cu deputatul raportor ia budget, cu ministrul Instruc- 
iei, cu prefectul Seinei. 

După masă expun lui Laval felul cum s'a format Mi- 
nisteriul mieu. El îl găsește firesc, luându-mi une ori 
vorba din gură. A văzut odată pe Titulescu: i s'a părut 
un om care nu vrea riscul; înțelege că acei cari au muncit 
şi au suferit nu-l puteau accepta. Nu crede în putinţa 
Ministeriului de şefi ai partidelor. 

Deputatul întreabă care este raportul lui Duca față de 
guvern. Îi explic că ai lui l-au ales cu firma Uniunii 
naționale, că au cunoscut programul de care astfel s'au 
legat. Acum? // est en train de glisser. 

Laval întrebase de Maniu, pe care l-a văzut odată. 
li spun că e „idolul Ardealului“, dar că sânt termini pe 
care el, Laval, și eu ii ințelegem tot așa, dar Maniu înţelege 
altceva: ce e în vechiul drept unguresc și in Verbâczy. 

Îi explic că, in ce priveşte raporturile cu Franţa, eu, 
istoricul cu amintiri, eu, cel presupus romantic și senti- 
mental, nu puteam să le schimb. Și apoi unde e idiotul 
care să se lege de cei cari atacă hotarele, intorcându-se 
contra celor cari, — ca dânsul, şi o recunoaște apăsat, — 
apără pe ale noastre ca și pe ale lor? 

ÎI poftesc să vie când vom fi ambii liberi, — el se de= 
clară obosit de zece luni de guvern, iar, cu ale lui 
Tardieu, de doi ani —, la Casa noastră din Veneţia, unde 
ii voiu fi un bun ghid. 

Apoi la Brunot, Collinet, Hauser. 


Seara, invitat la Comedie Française. Stupidă comedie 
(Le mattre de son coeur) cu exhibiţie de frase, costume 
şi gesturi. Nicio psihologie, nicio mișcare, niciun bun simţ. 
Casa lui Molière... 


9 Novembre. 


Dimineaţa, la Tardieu. Figură de profesor, faţă largă, 
palidă, și ochelari cari ascund ochi strălucitori. 

Vorbim mai mult de agricultură, unde, ca ministru, ar 
fi dat tratelor agricultorilor dreptul la schimb. Arată cu ce 
greutăţi se luptă și în Franţa un Ministeriu. Întreată de 
unde vine că sovieticii nu mai exportă grâu, ci cumpără. 
Poate pentru un războiu? li spune de ce naș crede in 
posibilitatea lui. El asigură că vrea să cumpere ceva din 
producția noastră. 

x 

După-amiazi, a doua lecție la Sorbona. Acelaşi public 
peste măsură de numeros. „Ajutorul Roșu“, represintat 
prin câțiva băieţoi, aruncă „tracturi“ în care „Yorga“ e 
presintat, ca în articolul de ieri din „L'Humanité“, ca 
ucigașul Bulgarului Doncev și al multor mii de țărani, 
ale căror case le-am ars. Se cere libertatea Basarabiei. 
Între asistență e o oarecare emoție. Poliția, care nu are 
dreptul de a intra la Sorbona, intervine. Aud bătaia. 
Geamuri se sparg. Cei bătuţi vreau să năvălească prin 
biroul de la spate, unde se porneşte altă luptă. Am 
continuat lecţia ca și cum nimic nu s'ar fi întâmplat. 


4 


Masă la Legajie, cu Charles Diehl, Carcopino, Lot, 
cu St~Aulaire, cu ministrul Flandin și d-na, cu al Polo- 

niei, Chlapowski, tot cu d-na, cu Paul, Valéry, Berthelot. 
Acesta, mic, brun, foarte brăzdat, cu înfățișarea unui 
Meridional de la noi, amestecat cu Grec, discută cu Lot, 
ironic și tăios, asupra opiniilor sale recente, citate de 


Charléty la Sorbona, despre inutilitatea „historismului“. 
X 


Ziaristul Buré îmi spusese că ar trebui să cerem mai 
mult Franciei. O conferință a Aliaților la Paris ar fi ne- 
cesară. 


10 Novembre. 


Întâlniri cu ziariştii, dimineață și după amiazi. Li dau 
o declaraţie scrisă, care se publică imediat de Débats, 
Temps și Liberté, une ori cu cuvinte foarte amabile. 


+ 


Lecţia a treia, supraveghiată de agenţii Sorbonei, nu 
e turburată, de și s'au încercat șoapte și încăierări la 
ușă. Lângă mine au luat loc decanul și Baldensperger, 


* 


Seara, plecare. Consulul Dreyfus îmi spune că nu s'ar 
fi plătit prima la grâu pentru vre-o 50 milioane de franci 
şi că el a impiedecat o campanie în presa francesă ; grâul 
vândut e plin de impurități. Ar fi bine săestea un ins- 
pector integru la imbarcare. 


+ 
Argetoianu m’a felicitat în numele colaboratorilor de 
acasă. Titulescu a telegrafiat și el; îi mulțămesc pentru... 


„sentimentele statornice“, 
Duca a lăsat o carte de visită; nu l-am putut vedea. 


11 Novembre. 


Drum prin Italia. „Ziua armistiţiului“ aduce multe flori 
pe morminte, dar puţine steaguri la case. 

13 Novembre, 


La București. În cale aflu că Regele e greu bolnav 
de amigdalită, 

Şi alte greutăţi, în ce priveşte căsătoria prințului Ni- 
colae, care, privindu-se ca simplu „colateral“, fără func- 
țiuni oficiale, are dreptul de a face ce vrea. Nu văd, 
cu toată misiunea ce mi se încredințează, după a lui 
Argetoianu, ce aș avea să-i spun. Totuși va trebui să 


primesc. 
* 


După-amiazi, la Sinaia, Regele a fost rău bolnav. 
Horcăie noaptea. 

Îl găsesc în pat, sus, în odăița plină de icoane. A avut 
dimineața 372; acuma are de sigur mai mult. N'a putut 
dormi decât scurt, cu intermitențe, timp de trei nopți: 
A răcit însă de mult; ieșind în tunică la serbarea cava- 
lerilor lui „Mihai Viteazul“ s'a îmbolnăvit. Argetoianu 
spune că are și un punct de congestie la plămân, fără 
s'o știe. Nu va deschide, deci, Camerele, de și se crede 
capabil de a se ridica peste câteva zile. 

Vorbesc despre călătoria mea în Franța. Regele cunoaște 
perfect pe oameni: Doumer, Laval, etc. Se bucură că 
amicul său Cesianu e bine primit pretutindeni. 

Râde de grosolăniile din „Ordinea“ ale bietului M. 
Dragomirescu, care nu miră și nu indignează pe nimeni. 


» 


De la Bruxelles senatorul Delacroix își arată bucuria 
că a asistat la un concert dirijat de Georgescu. 


14 Novembre, 


Curs la Universitate. Studenţii, neînștiințaţi, au venit 


in număr foarte mic. 
» 

Seara, Ghibu, cu păr. Popescu și Crăciunescu și cu con~ 
silierul de drept de la Instrucție, in chestia „status“-ului 
catolic. Ghibu crede că se poate proceda la hotăririle 
definitive. li arăt că nu e așa, orice i-ar fi zis Titulescu, 
Ghica etc., pe cari îi invoacă. Nu ni trebuie un conflict 
cu Sf. Scaun, un nou proces al „optanţilor“. Pot opri 
congresul „status“-ului pe basa unui statut pe care nu 
l-am aprobat, declarând lui Majláth, lui singur, că 
hotăririle vor fi considerate ca nule și neavenite, și lăsân- 
du-i toată răspunderea. Ghibu se oferă a se intoarce ia 
Roma, dacă-i inoiesc plenipotenţa. Bucuros, dar. să aducă 
în scris nerecunoașterea „status“-ului de către Papa, despre 
care nerecunoaştere mă asigură cu insistență, arătând că 
şi Budapesta e de acetași părere. Vorbindu-mi de resistența 
Curţii de Casaţie a noastră, spun că ea mare valoare 
în raporturi internaţionale și orice atinge catolicismul e 
chiar, prin aceasta chiar, internaţional. 


15 Novembre. 


Deschiderea Parlamentului. 

Serviciu puţin cercetat la Mitropolie. Oficiază episcopul 
Iustinian. Zgomot în fund. 

Regele îmi trimete, pentru a se ceti la siârșit, o scri- 
soare în care regretă că n'a putut rosti singur mesagiul, 
cu atât mai mult, cu cât el anunţă uşurarea dărilor agricole. 

O cetesc la inceput. Se aplaudă pasagiul cu țăranii. 
În lungul Mesagiu, unde eu am începutul și sfârșitul, pe 
lângă câteva rânduri despre școli, se aplaudă ce privește 
pe aceiași țărani, armata, măsurile în ce privește zahărul, 
unele promisiuni economice și firește politica externă, în 
care se afirmă statornicia prieteniilor noastre pe basa 
celor dobândite. 

Liberalii nu aplaudă. Şefii țărăniștitor lipsesc, ca şi Lupu, 

Gh. Brătianu și ai lui Averescu. 
hd 

Sånt înștiințat telegrafic că Roma mi-a acordat doc- 
toratul de onoare. 

După-amiază, adunarea majorităților. Miclescu schițează 
o oposiţie la proiectul, călduros primit, al convertirii 
datoritlor agrare. 


16 Novembre. 


Se aleg birourile Camerilor. Nu se manifestă la Senat 
oposiţie contra lui Sadoveanu. Duca, pe care ii întâlnesc, 
păstrează atitudinea unui deținător de importante secrete. 
Miclescu e reales vice-președinte, de și cu mai puține 
voturi. 

Fiul mieu Mircea, controlor sever al Adunării, rămâne 
in balotaj, şi nu în prima linie. 

La Senat, Traian Alexandrescu se plânge că a fost în- 
locuit fără a i se fi spus. 


17 Novembre. 


Acasă, scrisoarea lui Ghica prin care îmi cere să revin 
asupra adunării „status“-ului catolic. Merg la Externe 
şi-i explic că ar fi o scădere de prestigiu. Adunarea nu 
va îi oprită; numai hotărârile ei wau valoare. 

El se împacă, atunci, cu ideia. 

+ 


Visita prelaților catolici pentru chestia de subsidii și 
imposite. Cisar presintă o adresă, care incheie cu asigu- 
rări de patriotism. Promit o cercetare atentă, dar li arăt 
starea finanțelor. Lui Balâsz, care represintă pe Majláth, 
ii spun că am aflat găzduirea acestuia la Collegium 

germanico-hkungaricum din Roma. Deci, in loc de a sta la 
Legația noastră pe lângă Vatican, legături cu un Stat 
care urmăreşte © politică dușmană nouă. Mi se obiectează 
că acest Colegiu e pur școlar. Dar cu subvenția Statului 
ungar. Tăcere. 

leri, Cisar mi-a adus răspunsul la o adresă a mea, 
cerând îngăduirea adunării şi făcând toate reservele de 
principiu. În schimb, printr'o scrisoare călduroasă, Patri- 
arhul aprobă măsurile mele. 


La Cameră se revine asupra votului privind pe fiul 
mieu. Se votează în liniște. 

Gh. Brătianu cultivă pe Mihalache, și dr. Lupu pero- 
rează între ziarişti pe culuar. 

În chestia „status“-ului Ghibu își urmează stăruinţile 
nedibace din culuare. El mersese pănă a presinta pe Ghica 
drept dușmanul lui, pentru care ar influenţa și asupra 
represintanţilor României la Roma. 


Seara, Grigore Filipescu, căruia Miclescu i-a arătat că 
doresc să-i văd. Foarte mișcat, explică interesele acţiunii 
sale contra proiectului datoriilor, căruia i se opune altul, 
cuminte, al lui Otulescu. N’a pornit de la dreapta, ca și 
mine, ca să ajungă la aceia ce, după „Adevărul“, e mai 
departe decât stânga însăși. Se atinge creditul țării: 
Fcancesii au declarat-o ; Argetoianu a trebuit să desmintă 
partea din expunerea sa de Duminecă, în care se vorbia 
de „principii abstracte“ care se pot călca. 

La început n'a fost vorba de așa ceva. Filipescu 
disuadase, mai de mult, pe Rege și apoi veniseră și stä- 
ruințele lui Rist. Acuma și Regele încearcă o refacere de 
popularitate prin această măsură. Băncile vor cădea, şi în- 

crederea în România va dispărea. Cu darul unui miliard, 
odată pentru totdeauna, pentru a sprijini acțiuni rurale, 
ar fi fost altceva. 

El crede că, în lanuar, după budget, vom avea o 
puternică oposiție a tuturor partidelor și n'am putea 
resista. Nu e de părere că s'ar putea disolva Camerele, 
dar aș putea reface Cabinetul cu alte elemente. Nici 
lui întoarcerea regimului vechilor partide nu-i surâde. 

E nemulțămit și pentru că, la plecarea lui Manoilescu, 
s'a preferat Karpen lui Miclescu și Perieţeanu, cari fuseseră 
propuși. Laudă calităţile celui din urmă, care se îndoise, 
un moment, de onestitatea personală a lui Argetoianu, 
recunoscând apoi, sincer, că s'a înşelat. ŞI că i s'a refusat 
locul din Geneva, l-a jignit: Titulescu ar fi „înghiţit-o“. 
Așa, Lupu va cere suprimarea acestui post. 

li recomand să caute a vedea din nou pe Rege. l-ar 
putea atrage atenția asupra „norocului“ de a mă fi găsit, 
la o astiel de strâmtoare, pe mine. 

* . 

Apoi Gusti-mi arată sforțările care se fac la Universi- 
tate pentru a scăpa de apucăturile unui M. Dragomi- 
rescu. La Facultate, a incercat să înlăture politicianismul 
georgist. 


18 Novembre. 


Deschiderea anului la Academia de Comerț. Asistă 
rectorul Răducanu. Președintele studenților mă primește 
cu bune cuvinte, 


Ghibu insultă pe Ghica, presintându-l ca sabotând 
planurile lui patriotice cu privire la „status“-ul“ catolic 
și declară că, știindu-i „manoperele“, se va plânge cui 
de drept. Arăt lui Ghica intenţia mea de a retrage de~ 
legația lui Ghibu. 

La Văleni cu Genevieva Charity, venită pentru studii 
de artă populară.” 
* 
Franja a oferit să ni cumpere ceva grâu și mult po- 
rumb, Şiseşti pleacă la Paris pentru aceasta. 


* 


La Cameră s'au presintat budgetul și proiectele finan~ 
ciare. Xeni, Trancu-lași, Oteteleșanu hărțuiesc pe Ar- 
getoianu, care li răspunde scurt și tăios. 

Argetoianu se arată cu totul liniștit asupra situaţiei. 
Mâne, merge la Sinaia. 


20 Novembre. 


S'a publicat apelul mieu către ţară. 


> 


Ministrul Italiei imi aduce vestea alegerii ca doctor 
de onoare la Roma. Fixăm pe ziua de 20 Januar visita 
mea acolo. 

* 

La Cameră, Țoni interpelează pentru lefile neplătite ale 
învăţătorilor, un preot ardelean din majoritate pentru 
curba aplicată tagmei lui, Florea cu privire la situația 
profesorilor. Apoi Xeni aduce inainte apelul, ca dovadă, 
întărit și cu pasagii din „Figaro“, că prin oprirea întruni- 
rilor şi suprimarea ziarelor instaurăm dictatura. Banca 
liberalilor e plină și figurile au o înfățișare de ură. Apoi 
incongruențele lui Trancu-lași. 

* 

O deputaţie de profesori ai Universităţii din lași pentru 

salarii intarziate. Între ei şi Gh. Brătianu, imposant și 

sumbru, Nu-mi dă voie să spun că... eu voiu râde cel 
din urmă. 
Ifrim a rostit răspunsul la Mesagiu. 


* 


Maoifestaţie zgomotoasă, cu geamuri de automobil 
sparte, a funcţionarilor comerciali, contra noului imposit. 

Un grup de vre-o sută venise şi la mine, fără a fi 
primiți. 

Brătescu, chemat, îmi spune că lefile se plătesc greu 
pentru că înlocuitorii francesi ai lui Auboin opresc, pentru 
sumele cheltuite in lanuar-Mart, două miliarde, Ar fi 
necesară degajarea lor, ca și a sumelor pentru Căile Ferate, 
care zac poprite, fără dobândă. Propun o adunare săp- 
tămânală a secretarilor de Ministeriu. Vorbim și de alte 
mijloace pentru a ajuta clasa funcţionarilor. 


* 


Am anulat delegaţia lui Ghibu. 


21 Novembre. 


Discuţie la Sinaia în jurul căsătoriei Prințului. Asistă 
şi Presan. Adiutantul Prințului, colonelul Manolescu, in- 
formează. Chemarea și a lui Presan, fără a fi fost eu in- 
trebat, m'a făcut să aduc o demisie, pe care Regele a 
răspins-o, 


22 Novembre. 


O deschidere de școală primară pe Calea Rahovei. 
Multă bunătate și dorință de a ajuta. 

Apoi inaugurarea bogatului Museu Comunal. Vorbesc 
foarte bine D, Dobrescu și d. Severeanu. 

Sosirea Regelui. Argetoianu e intr'o lungă conversaţie 
particulară cu Prezan. Îi spun: „Faci bine că pregăteșii 
pe Prezan pentru presidenţia Consiliului“. Nu-i bine să 
vie nepreparat.., El se supără: „Abusezi de prietenia mea. 
Mă. doare.“ i 

Regele e foarte bine, și bine dispus. 


Înainte de aceasta la Sf. Sinod, unde sânt foarte bine 
primit și unde presint concepția mea despre raporturile 
Statului cu Biserica și situația ei în România unită, Atmos- 
feră cuviincioasă, și care ar părea frăţească. 


+*+ 


Mi se anunţă că episcopul de Huși, Antonovici, fiind 
lovit de apoplexie, rudele au spart uşile și casa de fier, 
au luat bani și documente depuse de ţărani. Telegraftez 
polițaiului și cer și intervenţia Sinodului. 


+ 


La Cameră, Tătărăscu se aruncă intr'o violentă șarjă 
retorică impotriva mea. Guvern incapabil, producător de 
anarhie, autor de legi fără rost; eu însumi sânt vinovat. 
Se declară pentru conversiune, anunţată de Duca, și, 
inainte, de Simtonescu-Bârlad, încă din 1930. Mă presintă 
ca „descoperitor al Coroanei“. 

Îi răspund arătând cum am ajuns la guvern, cum liberalii 
m'au aprobat două luni. „Am făcut alegerile cu voi, 
maji zis nimic în toată vacanța şi acum descoperiţi 
păcatele mele“. Schiţez raporturile mele cu Coroana. 

Xeni imi aruncă expresia : „sângele va stropi pietrele 
Palatului“, cuvinte ce le-aş fi rostit la 1920 într'o adunare 
la „Dacia“, Arăt care e realitatea. Cum vorbesc de for- 


238 N. IORGA 


marea, împreună cu mine, a Ministeriului lui Take Ionescu, 
mă desminte, în ce priveşte designarea lui de către mine, 
şi mă face să rectific că numai pe el nu l-am recomandat 
eu. Pare foarte satisfăcut. Apoi după ce, în pausă, 
recunoaște ce parte mare am avut în sprijinirea acelui 
trecător Ministeriu, reia cuvântul pentru a-mi servi, după 
„Monitoriul“ din 1923, comunicat lui de Victor Iamandi; 
că am calificat disolvarea de atunci ca o „crimă politică“, 
Arăt că era vorba de miniștri, nu de Rege. Cum el trata 
pe Lupu, care adusese chestia atunci, de „un deputati, 
își atrage, el și liberalii, fulgerele acestuia. 


21 Novembre. 


Valer Pop îmi spune că anume cercuri vorbesc despre 
©.. paralisie a Regelui, pe care noi am fi ascuns-o. 

Se plânge de situația clerului unit. Îmi arată leafa 
Mitropolitului inferioară aceleia a șefilor Bisericilor minori- 
tare. Orânduiesc să se indrepte această greșală. 

Episcopul Majláth se anunţă. Reţin pe Pop pentru 
audiența lui. 

Îi spun lui Majláth că a stat în Roma, nu la Legația 
noastră pe lângă Vatican, ci la Colegiul germanico- 
ungar. Se apără jenat și slab: era un vechiu obiceiu 
la dânsul... 

Urmează chestia „status“-ului catolic, pentru carea venit, 
aducându-mi o carte ungurească și o broșură a lui Bitay, 
pe care, funcționar nechemat de mine, refus a-l primi. 
Îi arăt lui Majláth că nu pot discuta cu dânsul, și din 
multe motive. Unul și decisiv: că m'am adresat Romei. 
Roma loquatur ! Apoi pentru că nu recunoaștem ceia ce 
el însuși numește: o simplă „toleranță“, o „moștenire“ a 
lui. În sfârșit, pentru că nu putem admite ca o insti- 

tuție catolică să aibă datini luterane, primind pe laici la 
conducerea ei. În sfârșit, pentru că, de și el declară că 
e numai catolic și primește „ce a hotărit Dumnezeu“, 
aceasta nu-mi oferă garanţie. Majláth resistă până la 
sfârșit, cu lacrămi în glas și culungi priviri de implorare. 
+ 

La Cameră, discurs moderat al luí Otetelișanu, care 
caută a evidenția opera făcută de partidul său și a dovedi 
că nu numărul, ci valoarea impune la guvern. Altfel, 
firește, opera noastră e un monument de incapacitate, 
În mijloc brutalităţi, neexplicabile, ale lui Trancu-lași. 

Urmează „ţepistul“ Spulber, foarte pretenţios, teoretic 
pentru „partidul conservator“ şi casant. E întrerupt der. 
Deocamdată, până la votarea legii conversiunii, votează 
cu noi: Perteţeanu, ieșind, il desaprobă faţă de mine. 


Li 


Seara, Regele îmi trimete 700.000 de lei pentru cum- 
părarea Bibliotecii Heisenberg în locul celor oferiţi de 
Banca Naţională. 


* 


Seara, Regele la Ateneu, unde dă cordonul „Coroanei“ 
lui Enescu, 


25 Novembre. 


Jurământul, la 12 și jumătate, al episcopului armean. 


La Cameră atacurile lui Victor lamandi. 


26 Novembre. 


Seara, văd pe Argetoianu, care e ușor răcit. Îi spun 
la ce capăt am ajuns cu Manoilescu. Argetoianu vrea 

revocarea, dar nu găsește motivul. Îi observ că demisia 
lui Angelescu, pentru „lipsă de autoritate“, era în iegă- 
tură cu o sentință judiciară, iar acum e altceva. Argetoianu 
vrea să se spuie totuși, la motivare, că nu poate lucra 
cu Manoilescu. li arăt părerea mea de rău că ei nu pot 
lucra împreună. 

De la sine, el adaugă că n'a „invitat“ pe Lupu să 
colaboreze, că a aruncat numai o vorbă în treacăt. li 
răspund că n'am nimic contra acestei colaborări, dar ce 
Ministeriu să i se dea și unde să i se plaseze partisanii! 
Argetoianu tace. În ce priveşte pe Valjan și Micescu, îi 
spun că zvonul nu-mi poate părea intemeiat. 

Puiu Dumitrescu îmi arată că, plecând de la mine, 
Manoilescu i-a spus lui Duca despre intenţiile mele de 
„a distruge băncile liberale“. li arăt, şi după note luate 
în odaia de alături, ce s'a spus în adevăr. 

Manoilescu vine. Întreb ce s'a hotărit În ce privește 
audiența la Regele. li ascund refusul. 

E! îmi declară că nu demisionează, ci așteaptă revocarea. 
Va lupta pe tema legăturilor pe care adversarii săi le au 
cu Blank, pe care voiesc să-l salveze. Cu liberalii n'are 
relaţii. N'a fost în conflict cu ministeriul de Finanţe. Țara 
va fi făcută arbitră. 

Îi observ că la plecarea din Ministeriu nu mi-a cerut 
părerea, nici nu mi-a anunțat-o chiar, şi deci era de 
părere că eu presidez numai de formă Ministeriul. Nu 
m'a întrebat dacă să primească la Bancă. I-aș fi spus 
că situaţia nu e sigură și că poate interveni o schimbare 
de atitudine a justiției, care anulează de fapt demisia 
lui Angelescu. — Dar asta nu ţine în picioare. — Nu 
numai că ține în picioare, dar și umbiă... 

Vine Brătescu, căruia, ca și lui Argetoianu, i-am scris 
în chestia pensionarilor și profesorilor, cari încep a 
deveni agresivi, ca unii cari mor de foame. 

Argetoianu a ajuns a fi de părere că e mai bine a 
se da aconturi la toți. Brătescu lucrează cu comisia pe 
care a format-o și-mi promite a întrebuința de acum 
inainte „mandate mici“, 


27 Novembre. 


Lungi insistențe ale lui Valer Pop pentru a se acorda 
o situaţie bănească mai bună clerului unit și în genere 
preoțimii ardelene, care, cu parohii mici, e mai rău plă- 
tită decât cea din Regat, pe basa numărului credincio= 
șilor. li arăt că am făcut o excepție pentru episcopii 
uniţi, ca să-și poată ținea rangul. El vrea însă ca, și faţă 
de clerul minoritar, ai noștri să „nu fie în minoritate“. 

Sânt silit a-i spune că, neavând alt principiu decât al 
numărului credincioșilor, nu pot face nimic: mai bine 
demisionez, irimețând pe toată lumea acasă. El vrea 
statistica averilor și apoi o „congruă“. Dar cât timp ar 
lua? — Până atunci status quo, 

Și Vâlcovici, care e de față, e de părere că așa ceva 
nu se poate. Pop insistă însă. Îi promit un Consiliu de 


miniștri mâne seară. 
* 


Comunicare la Academie despre noile lucrări străine 
cu privire la Unirea Principatelor. Bianu găsește câteva 
cuvinte foarte amabile la început. Întâlnesc pe Goga, 


care se face a nu fi dus niciodată o luptă contra mea. 
* 


La Cameră vorbesc Trancu-lași și Grigorovici, I se face 
zgomot lui Amza pentru că a spus că aprovisionarea 


armatei la Cooperative e mai oneroasă. 
16 

La Senat, foarte bune discursurile de ingineri ale lui 
Barbacioru și Mircea lorga. 
* 
Revocarea, pe motivele mele, a lui Manoilescu, care 
incepe lupta. 
28 Novembre. 


La Cameră primele interpelări in chestia Manoilescu : 
Cuza, Otetelișanu, 


* 


În Comisia de Instrucție și Culte, lungă luptă pentru 
budgete. Demagogie unită și invățătorească (Ţoni, 
lacobescu). 

29 Novembre. 

A nins toată noaptea și va ninge ziua întreagă. Întreg 
orașul e înveșmântat in alb. 

La amiază inaugurarea noului Cămin constanțean. Fru- 
mos discurs cuminte al preotului septuagenar. Fotograful, 
care ne comandă nemţește, extraordinar de obraznic, e un 
tânăr Evreu din Budapesta. Nu e exclus să se ocupe și 


cu spionajul. 
* 


Argetoianu vine să mă intrebe dacă să se mute dis~ 
cuţia la Mesagiu, în cas când nu se poate scurta seara, 
pentru ca ziua să fie legile lui. De sigur! Adaugă că 
deputatul Stănoiu s'a presintat la e! ca să-l asigure, și ta 
numele celorlalți amici ai lui Manoilescu, că, după înseși 
indicaţiile acestuia, vor vota cu guvernul, 

Argetoianu i-a trimes lui Manoilescu sfatul să facă 
așa ca să poată reveni la suprafață. El explică graba 
înlăturării lui Manoilescu prin aceia că acesta pregătia o 
lovitură: refusul la propunerile aduse de Auboin, care 
vorbia de mijloace pentru ca Banca Naţională să poată 
emite hârtie pentru mai mult de un miliard, cu anga- 

jamente de plată în doi ani, pe lângă punerea la disposiție 
a 200 de milioane de la Monopoluri și vinderea rede- 
vențelor de la petrol. Coasilierii se impotriviau; când li 


s'a cerut s'o pule în scris, au părăsit resistența. 
* 


Mannheimer, marele financiar, venit de curând, a spus 
că România formează, cu Franţa, Olanda și Elveția, „cele 
patru oaze de siguranţă financiară“. Dacă ne ţinem până 
in Maiu, ni oferă un împrumut cu 5%. Alergase îndată 
după sosire la Argetoianu, care l-a primit spuindu-i 
să nu vorbească de ajutor, fiindcă n'avem nevoie. 

Lui Duca, ieșit „umil“ de la Rege, i s'ar fi spus de 
la început că se menţine guvernul. Duca va vorbi „la 
Mesagiu. 

Întrebării lui Cuza i se va răspunde Joi. Se conexează 
cu interpelarea lui Oteteleșanu. 

+ 


Filipescu îmi cere anume demisii pentru un sector 
municipial bucureștean. Apoi îmi povesteşte o audiență 
la Regele. S'a vorbit despre conversiune: proiectul a 
fost cerut de Rege, care a mai revenit. 

Filipescu, care e pentru un apel la partide, și ele-l aș 
teaptă cu nerăbdare, vrea locul de la Berna, chiar dacă 
pentru Ghica, preocupat de casta diplomatică, Boerescu 
ar trebui păstrat pentru motive personale. EI, Filipescu, 
cunoaște țara și oamenii. Vorbise cu Lupu, ca să ceară în 
comisia budgetară suprimarea locului de la Geneva al lui 
Antoniade, despre care și Titulescu ar fi spus că e „o 
desilusie“. Acum i se spune că kegele ține la Antoniade. 
"Vrea răspuns. Dacă Ghica se opune și mai departe, el va 
porni o campanie pe tema păstrării vacanței de la Roma. 
Regele, de la sine, i-a spus că a găsit o modalitate. 

* 


Topa cedează locul său la Primărie şi consimte să 
rămâie Socec, la care Filipescu se gândește pentru Pri~ 

măria de sector, dacă generalul Lupescu nu se poate 
menținea. 
+ 
D-na Marta Bibescu imi trimete admirabila carte a 
fostului consilier de Legaţie italian Lequio, care iscălește 
F. Gerenzani, Paesaggi rumeni. Dorește să intervin contra 
calomnierii ei în „Ordinea“. 


* 


Hamangiu mă întreabă dacă admit ca Academia Ro- 
mână să mă propuie pentru premiul Nobel. Adresa lui e 
deosebit de frumoasă. 


30 Novembre. 
Discursurile la Mesagiu ale d-rului Irimescu și lui Ispir. 
I Decembre. 


Comemorare; și cu un lung discurs al lui Cicio Pop, 
a unirii Ardealului. După obișnuitele atacuri perfide ale 
lui Xeni, foarte bun și cumpănit discurs al lui Traian D. 
Şoimu. Am prilejul să amintesc puţinilor liberali de față 
momente jenante din trecut. 


* 


Averescu m'a interpelat la Senat. Se aștepta ca după 
anunțarea prin ziare a interpelării să alerg acolo. Am 
amânat răspunsul pe cele trei zile reglementare. 


2 Decembre. 


Arhiepiscopul armean vine să-mi mulțămească pentru 
întemeiarea organisaţiei sale religioase. 


* 

La Regele. Imi vorbește de Memoriile mele. Corectează 
că el n'a voit niciodată un Guvern de generali, ci numai 
întrebuințarea câte unui general unde trebuie. 

Imi vorbește de plângerea episcopilor uniţi. Poate li 
sar putea face ceva. — Doar o sumă globală din 


budgetul extraordinar. 
* 


La Sinod, pentru închiderea sesiunii. Patriarhul imi 
mulțămeşte pentru rânduiala lefilor după numărul sufle- 
telor și-mi denunță casul de la Sărăsău, unde, pentru a 
da loc învățătoarei, — o fostă misionară! —, care cerea 
patru odăi, s'au aruncat, de prefectul Jurca, unit, originar 
Chiar din acea comună, toate ale capelei ortodoxe, până 
și impărtășania. 

> 

La Senat, discurs al d-rului Angelescu, care atacă luarea 
la comune și judeţe a unei părți din plata învăţătorilor și 
suprimarea de școli. Mă silește să-i spun și lucruri neplăcute. 

La Cameră, după lungă expunere tehnică a lui Bușilă, 
vorbește, cu perfidii, Țoni, apoi Gh. Bogdan-Duică, în- 
demnând pe învăţători și profesori să mă ajute şi con- 
damnând pe un Forțu. Apoi dibacea polemică a lui 
Toma contra „duciștilor“ ; în a doua parte cetește o lungă 
expunere filosofică, economică, vădit alcătuită de Gh. 
Brătianu, care e de faţă: termină arătându-ne impopulari 
în ţară, compromiţători în străinătate. Sânt silit a-i răs- 
pinge „injuria“. La ieșire, omul mă salută surâzând. Am 
avut prilejul să luminez multe puncte și să apăs asupra 
caracterului permanent anti-liberal al politicii mele. 
Majoritatea, foarte vioaie. Întreruperile lui Gh. Brătianu 
pretenţioase și goale. 

Amicii lui Manoilescu s'au constituit, fără a rupe cu 
majoritatea, în grup autonom în jurul „îndrumătorului“. 
Cu ei și Al. Marcu, ca văr al lui Manoilescu. 

3 Decembre. 


La Cameră, tânărul profesor ardelean Țeposu aduce 
un omagiu Vechiului Regat și înfruntă fără cruțare re- 
gionalismul. După dânsul, discurs înflăcărat al d-rului 
Lupu: nu se vede limpede incotro vâslește. Cuza e plin 
de vioiciune când lovește in liberali; partea cealaltă e 
mai obosită. Argetoianu, grăbit cu budgetele lui, caută 
a-mi fi desagreabil, în forma cea mai dură. Deciară că 
în optsprezece zile de discuţii inutile la Mesagiu sau 
pierdut optsprezece milioane. 

Cu solemnitate, după o discretă rătăcire prin culoare, 
timp de două ceasuri lungi, apare Duca, pentru decla- 
rația de războiu pe care o cunosc dinainte. Slăbit, foarte 
inălbit, cu părul sur dat dârz la spate, cu obișnuitele 
mișcări și gesturi, obișnuita sforțare magnifică a glasului. 
Modă veche. Dovedește că n'are nimic cu noi și se 
scutură de orice răspundere pentru dovezile noastre de 
incapacitate. 

S'a adunat tot ce posedă în Senat și pe alăturea marele 
partid ; doamnele lor sânt în tribune. Oposiţia il ascultă 
fără un murmur; și ai lui Gh. Brătianu. Dintre cuziști, 
dr. Trifu riscă întreruperea: „șobolanii“. Duca schițează 
un mare gest de revoltă. E ofensat — el! — și nu poate 
vorbi. Merge la locul lui. Intervenţii ca să fericească 
naţia, reluând cuvântul. Sfătuit, Trifu declară „cu părere 
de rău“ că n'a crezut în calitatea ofensatoare a unui cu~ 
vânt rostit mai mult decât odată. Duca, în sfârșit, con- 
simte. 

Se așteaptă răspunsul mieu. Refus „rolul ce mi se re- 
servă într'o piesă care nu-mi place“. Voiu răspunde tu- 
turora la sfârșit. Surprindere la manageri. Camera se 
ușurează de năvala curioșilor și interesaţilor. 

Urmează deci alţii: declaraţii, ca a meseriașului Mari- 
nescu, încercări de elocvenţă, ca a unui tânăr avocat 
evreu, care-mi aduce înainte că n'am îndeplinit promi- 
siuni pe care nu le-am dat, invocaţiile profetice ale lui 
Zelea fiul, la al cărui discurs găsesc mijlocul de a nu 
asista, grăbit debut, comprimat de timp, al lui Bosnief, 
patetică apărare a Răspunsului de Ifrim, care-și are și 
momente frumoase, impresionante. 

Vorbesc la zece trecute, cu scurte explicaţii și cu același 
refus de a întra in tragedia liberală. 

Mesagiul se votează cu cinci voturi contra. Cea mai 
mare parte din oposiție plecase. Alţii n'au votat. Cele 
cinci trebuie să fie ale „georgiștilor“. 


4 Decembre. 


Şiseşti intors din Paris. Ni se va cumpăra grâu și 
porumb în limitele convenției pe care o negociem. 


+ 


Aflu de „portofolii“ acceptate : al lui Maltezianu, de 
200 de milioane, etc. Cere și colegul Basilescu. 


La Cameră explicaţii, cerute de unul din amicii lui Gh. Bră- 
tianu, cu privire la visita lui Inculeț, apoi calmă expunere 
obiectivă, la budget, a lui Slăvescu. Piec inainte de începerea 
lungului discurs vulgar, ca de obiceiu, al lui Trancu, 


La Academie, ședință regală pentru serbătorirea nona- 
genarilor Iacob Negruzzi şi M. Suţu. Vorbește cu multă 
măsură, în liniștite frase clare, Lăpedatu, despre acesta 
din urmă; cu frasă largă și cuvinte căutate, urmărind 

expresia nouă și comparația inedită, Goga. Cuvåntarea 
Regelui e plină de tact și de o frumoasă formă. 


Li 

La Senat, Averescu sa formalisat că n'am primit să 
discut cu dânsul trecutul lui Argetoianu ca ministru de 
Finanţe supt... Averescu însuși. Dă explicaţii constituţio- 
nale şi reglementare. Răspunsul, incisiv, sobru, al lui 
Vâlcovici, care relevează ascuţişul personal al interpelării, 
îl supără și mai mult, Modificând puţin forma, mă inter- 
pelează din nou, 


* 


Seara, a suta representație a „Nopţii Furtunoase“, în 


presența Regelui. 
s 


Ziarele ridică în naltul cerului marele discurs al lui Duca. 


5 Decembre: 


La Liceul Sf. Sava, pentru serbarea patronului. Bună 
primire de profesori, Cercetăm atelierele, unde se lucrează 
obiecte de toată frumuseţa. Copiii imi oferă câteva probe. 


= 

La Cameră, Lupu se plânge că a fost jignit de inginerul 
Gâlcă în afacerea înlăturării comandorului lonescu fohn- 
son. Îl asigur că funcţionarul va fi pedepsit și arăt pre- 
tuire pentru comandorul destituit, 

După calma expunere a liberalului Slăvescu, urmează 
Trancu, care se leagă de „cele treizeci de unilorme noi“ 
și insinuiază că ministrul de Războiu s'a inaintat și de- 
corat pe sine pentru merite închipuite. Fac ca Amza să 
se explice. Liberalii ne aplaudă ia povestirea realelor 
probe de vitejie, și o semnalez: generalii aceștia ni-au 
dat putinţa de a fi aici! Victor Antonescu caută s'o 

explice colegilor săi. Îl aplaudă întăiu, apoi se prind și 
alții; nu Dinu Brătianu, care rămâne gânditor până la 
sfârşit. 

Aceiași cuvântare aduce în discuţie budgetul de 55 de 
milioane al lui Pangal şi, cum vorbesc de Direcţia Presei, 
cu parasiţii ei, M. Popovici intervine deosebit de arogant. 
Revin asupra nulităţii acestui serviciu și promit lipsa și 
a celor înlăturați și a celor cari au rămas, „coconiţe și 
băeţași“. 

. 

La 7, plecare a Regelui la vânătoare, cu Poklewski, 
însărcinatul de afaceri suedes, Buzdugan fiul și doi ofițeri 
+ 

Aflu acasă o felicitare a Regelui și una a prințului 
Nicolae. 

* 

La Berlin, Babinger a vorbit despre mine la radio. 

La Turin sunt ales corespondent al Societăţii de studii 


istorice. 
% 


leșind de la Cameră, unde au vorbit Gh. Cuza şi 
Corteanu, i-am spus lui Mirto că liberalii lui Duca nu 
pot succeda și nici copilăria lui Gh. Brătianu, că Ave- 
rescu e imposibil. De ce nu se împacă ei, țărăniștii, cu 
un stagiu de doi ani în oposiție, ca să revie apoi pentru 
patru? Ideia șefiei lui Titulescu e imposibilă. — De aceia 
am trimes acolo pe cine am trimes (Lugoșianu). Se arată 
doritor a mai vorbi. Intervenţia lui Popovici o desaprobă. 
De aceia nu s'au amestecat ai lui, 


6 Decembre. 


„Universul“ tipăreşte un articol al lui C. Bacalbașa 
„Elevul“ Iorga. Şi „Dreptatea“ mă acopere de injurii. 


$ 

La Universitate C. Marinescu îmi dă un volum de 
omagiu. Vorbesc Bianu, Ortiz, foarte fin și foarte cald, 
Nicorescu de la lași, C. Marinescu. Ofer cupa America- 
nilor elevului mieu Al. Elian. Gusti încheie prin foarte 
frumoase cuvinte. Promit a da, afară de două milioane 
pentru eventualul mieu succesor, fondul secret al Presiden- 
ției instituţiilor de cultură: patru milioane Universităţii din 
București. 

La Academia de Comeri, Sf. Sinod imi dă o icoană 
a Sf. Nicolae, un pergament omagial, frumos miniaturat 
de pictorul Bunescu, și un volum bibliografic redactat de 
Barbu Teodorescu. Urmează mai multe cuvântări. Foarte 
elegantă a lui Ralli și, foarte simțită, a d-nei Sadoveanu. 
Eu indemn contra defaitismului, care ni paralisează toate 
puterile. 


7 Decembre. 


Camera discută legile lui Argetoianu. Bun discurs, 
plin de idei, al lui Costin Sturza. 
* 
Se aduce din Timişoara ştirea că fostul ministru preșe- 
dinte al Ungariei, Bethlen, a fost acolo și că Mocioni 
l-a dus la Regele. 


8 Decembre. 


Ziarele vorbesc şi mai departe de visita lui Bethlen, 
pe care o interpretează in deosebite feluri. 


+ 


La 10,30 Regele soseşte de la vânătoare. li spun că 
a vânat și vânaturi despre care noi nu știm nimic și ar 
trebui să știm. Îmi spune că-mi va vorbi la Palat, fără 
zăbavă. 

Acolo imi arată că de fapt a văzut pe Bethlen. Și 
doria să-l cunoască. E unul din puţinii oameni de Stat 
pe cari, astăzi, îi mai are lumea. A fost de o perfectă 
ținută. I-a vorbit de nevoia unor raporturi mai bune, și 
Regele i-a răspuns că și el o dorește. Țările agricole, 
spunea Bethlen, trebuie să lupte alături pentru tarife 
preferenţiale. E apoi şi nevoia de a se apăra, Români şi 
Unguri, contra slavismului înconjurător. Recunoaște că 
politica noastră față de minorități a fost bună, afară de 
câteva certuri. Cum Regele ii spune că ar trebui că unii 
şefi ai Maghiarilor din România „să-și păzească gura“, 
Bethlen promite a se informa și a interveni cu câtă 
autoritate poate să aibă. De la început a fixat că relaţiile 
dinire popoare atârnă de momentele istorice, că ele au 
adus conflictul, dar că, la ocuparea Budapestei, să fi fost 
un adevărat șef politic al Ungariei și să nu fi luat trupele 
noastre tot ce au iuat, Sar fi putut sta de vorbă, mer- 
gându-se până la uniunea personală. 

Bethlen şi-a arătat dorința de a vorbi cu cineva, „un 
om de Stat care să nu fie diplomat“. l-am spus Regelui 
că nu știu dacă sânt „om de Stat“, dar sânt gata de o 
întâlnire, Regele n'a răspuns. 


* 


La Cameră, legile lui Argetoianu, cu lungi discursuri 
ca al lui loaniţescu, care-mi spune, puţin cuviincios, că 
stau supt superioritatea lui Argetoianu, Subliniez caracterul 
de „periferie“ al unui astfel de atac. Apoi vorbesc: 
Schina, Mardaloescu, Evreul Fischer. Pentru partidul lui 
Brătianu s'a cetit o declaraţie, care se termină cu pro- 
misiunea de a vota budgetul, de vreme ce altul nu se 
poate. Evreii votează contra. 

Primirea la Rege a adresei Camerei. Răspunsul regal 
cuprinde două părți importante: aceia în care se cere a 
lucra pentru binele ţării, peste certurile de persoane sau 
de partide, și aceia in care se arată necesitatea conversiunii. 


La Cameră, Țoni s'a răpezit la proiectul salarisării corpu- 
lui didactic. 

* 

După-amiazi inlătur calomniile „Ordinii“ contra mea 
şi a familiei mele. Urmează discursul lui Cuza, care cere 
să nu plătim cuponul, fiind datorit finanţei evreiești, 
și să împrumutăm, prin inflaţie, de la Banca Naţională 
ce trebuie ca să satisfacem integral pe funcţionari şi pen- 
sionari. Apoi o chestie personală cu Schina. La urmă, 
după o intervenţie a preotului Man, un atac à fond de 
train contra Bisericii unite. Sânt și lucruri adevărate, dar 
nu era jocul și momentul să se spuie. 

Pe urmă, până târziu, divagațiile învățătorului Spâniș- 
teanu, acum averescan, care se luptă cu „tehnicienii“. 


Am fost la Mitropolitul Vasile Suciu. L-au adus la 
Bucureşti într'o stare foarte rea. În Iunie, infirmul prelat 
a avut la Sângiordz şi un atac de paralisie. Acuma a 
redeprins a scrie. Contra bolii de zahăr îl susține numai 
insulina. 

Stăruinţile lui tind să nu se presinte nicăiri clerul lui 
ca inferior celui ortodox. De aceia n'ar accepta un fond 
cultural, de recunoștință, ci numai sporul de leafă în 
budget. Îi arăt că nu e cu putință, dar că am consimți 
și la schimbarea titlului cu care s'ar da suma com- 
plementară. 

Şi el e de părere, ca și Spânișteanu, că impositele nu 
se vor putea plăti. 


10 Decembre. 


Jurământul recruţilor bacalaureaţi și al elevilor şcolilor 
militare în Dealul Spirei, cu asistența Regelui. Lung 
discurs naiv al episcopului militar Stroe, câteva cuvinte 
ale ministrului Armatei. Cuvântarea Regelui, foarte bine 
rostită, e scurtă și impresionată. 

De aici la Cameră, unde, pentru proiectul de lege al 
plății învăţătorilor, e emoție. Argetoianu a pus chestia 
de incredere. Lupu a vorbit impăciuitor; și Mihalache 
ar fi pus chestia numai pe laturea tehnică. Agitaţia lui 
Ţoni pare a fi prins. 

La sosirea mea aflu o destindere. Argetoianu a promis 
că in orice cas lefile se vor plăti, indicând și fondul. 
Dar ia amendamente se aruncă, și pentru puţin sabotagiu, 
unii după alţii. Nu se poate isprăvi până la douăsprezece 
și jumătate, când Regele primeşte delegația Senatului. 
Sașii nu înțeleg a da de la comunele lor și școlilor Sta- 
tului. Argetoianu li primește amendamentul; Românii 
din majoritate se opun. 

LJ 

Discursul Regelui apasă asupra acelorași două puncte 
ca și acel de ieri, și e tot așa de clar și de bine redactat. 
Făcând cerc, se oprește mult la Săveanu și dr. Angelescu. 


* 


După-amiazi, Lupu întreabă asupra unui plan de 
cumpărare de vase prin redevența de petrol; Argetoianu 
răspunde că n'a fost vorba de așa ceva. 

Apoi discurs emfatic, dar amabil, al lui Goga, care 
caută, și el, a învedera ideia de partid. În numele 

național-țàrănístilor vorbeşte l. Răducanu, cu considerații 

de profesor, și liberalul cu multă stăpânire de sine și 

eleganţă, Oromolu. Argetoianu cere închiderea discuţiei. 
* 


Seara, la Wilson, ministrul Americei. La masă miniştrii 
Belgiei, Elveţiei şi Cehoslovaciei, Hautecloque, însărcinatul 
de afaceri al Franciei, Henri Catargi, cu doamnele. Se doresc 
lămuriri asupra visitei lui Bethlen. Ministrul Americei 
imi cere, „mai mult profesorului decât ministrului“, 
câteva rânduri despre Washington, al cărui dublu cente- 
nariu de naştere se serbează în 1932. 

Catargi imi spune că Regele a cerut celor doi liberali 
să-i ajute Guvernul in opere de reforme, mai ales in ce 
privește conversiunea. Săveanu a spus că partidul lui îşi 
va da „asentimentul“... — Nu asentimentul, ci concursul 
real și activ. 


1] Decembre. 


Brandsch îmi arată că Duminecă se strânge un congres 
al Maghiarilor cari sânt împotriva partidului maghiar. 
El îmi vorbește de sensul cuvântului „Sas“, care, prin 
absurd, s'ar putea aplica oricărui Ardelean de drept să- 
sesc și de acela al cuvântului „Secuiu“, pentru care ar 
trebui cercetări istorice și antropologice. Atinge și chestia 
„status“-ului: Majlăth a fost la dânsul: 


* 


N. Dumitrescu, de la „Tinerimea Română“, imi vor- 
beşte de greutățile societății, împovărată de dobânzi. 
Propune o vânzare oficială de cărți postale cu chipul și 
iscălitura Regelui. Mă gândesc la un monopol al cărţilor 


postale ilustrate. 
% 

Gbhica-mi scrie că, dacă i se taie Legația de la Geneva, 
el pleacă din guvern. 


+ 


La Senat, vorbeşte Averescu, atacând violent pe Ar- 
getoianu pentru bonurile de tesaur ale Băncii Generale 
și pentru discursul lui din acest an la Craiova. Am arătat 
că nu pot fi de față, fiind reţinut ia Cameră. Ottescu 
răspunzându-i, Averescu declară că un sub-secretar de 
Stat nu poate s'o facă decât, cu voia ministrului său, in 
locul acestuia. : 

La Cameră, Dinu Brătianu arată că partidul său admite 
conversiunea. 

Se trece apoila legea salarisării corpului didactic pri~ 
mar. Se reiau vechile argumente. Oposiţia, chemată 
anume pentru lovitura contra guvernului, e de faţă a~ 
proape întreagă. Pe când vorbia Toma de la lași, ca să 
spuie că și ai lui votează contra, intervin, arătând care 
e fondul acestei acțiuni zgomotoase și violente: răstur- 
narea Ministeriului. Cred ei că-l pot înlocui? Majorităţii 
îi spun, punând în perspectivă retragerea noastră, tot ce 
am făcut ca să ajut, in această privință, pe invăţători. 
Se produce mișcare in sală. Pe rând, cu dr. Lupu în 
frunte, mi se spune că intenția n'a fost aceasta. ȘI 
Mihalache, foarte cuviincios, mi-o arată. 

Cum părăsesc un moment Adunarea, aflu că Argetoianu 
a admis ca o comisiune a tuturor partidelor să caute 
de unde s'ar putea găsi suma care să servească a plăti 
miliardele netrecute în budgetul lefilor. Se iau și 500.000.000 
de la d-rui Cantacuzino, care se trec la budgetul ex'ra~ 
ordinar. Revenind, cum mi se cere, cu stăruință, de toţi, 
arăt ce folos are pentru țară această unanimitate a tuturor 
grupărilor politice. Toate partidele se intorc în același sens. 

Se votează apoi budgetul Internelor și al Înstrucţiei și 
Cultelor. La aceasta se presintă uniţilor (Suciu a mers, 
așa bolnav și zdrobit, la Regele) o sumă de 30 de mili- 
oane și ortodocșilor. Li se pun în vedere, de mine, 
anume întesniri, cât şi cum ne ajută vremea. 

ln ciuda câtorva ciocniri intre vorbitori mai mărunți; 
ziua se mântuie în aceiași bună atitudine de concordie. 


12 Decembre. 


Cum era de așteptat, ziarele de partid vorbesc de în- 
frângerea guvernului, de miniștri cari „tremurau'“... 

Rog pe Tr. D. Şoimu să releveze de la tribuna Ca- 
merei această dovadă de absolută nelealitate. Dr. Lupu 
se plânge că s'a trecut peste rolul său. 

Serbătorire a lui Goga la Cameră. Discursul tânărului 
Ţeposu e plin de emoție ardelenească. Adaug cuvinte 
de precisare. Ceilalţi n'au nota justă. Goga pare jenat. 
Lupu, coborându-se de la tribună, l-a sărutat. 

La Senat, răspund lui Averescu în câteva frase de poli- 
ticoasă răspingere. El reia cuvântul ca să se plângă de 
intervenţia lui Otescu și să apese din nou asupra vechii 
greşeli financiare a lui Argetoianu, care declară că el a 
îscălit numai ce i-a cerut altul. E obosti și urmărește 
greu gândul de tardivă răsbunare. Luând din nou cu~ 
vântul, apăs asupra neeleganţei gestului. 

La Cameră dr. Demetrescu Brăila ne atacă pentru că 
nu intreținem o propagandă contra revisuirii tratatelor. 
E acru față de Italia. Răspund arătând că, pe lângă 
sentimentele, firești, față de Franţa, nu putem privi Italia, 
pentru anume declarații de oportunism, ca o dușmană. 
Duca ia cuvântul: în cea mai mare parte e de acord 
cu mine, mai ales dacă sânt sigur că, la nevoie, Italia 
va fi cu noi. 

La Văleni. 

Seara, la Asilul Elena Doamna, unde se serbătorește 
foasta, directoare, d-na Proca. D-na Perticari vorbeşte 
cu mult talent, și foarte mișcător, de marile începuturi 
ale splendidei Fundaţii. 


14 Decembre. 


La Cameră, budgete. La Presidenţie, Șerdici, ales ca 
georgist în Ardeal, — tânăr simpatic și inteligent —, cere 
suprimarea sub-secretariatului minorităţilor, citând păreri 
ca a lui Mello Franco, care le presintă ca menite să fie 
absorbite de majoritate și deci trebuind tratate individual, 
și nu ca grup. Răspund, apărând pe Brandsch, care a 
fost atacat personal pentru pretinsele lui declaraţii de la 
Aradul Nou și arătând că n'am avut și n'avem intenția 
de a distruge elementele naţionale pe care soarta le-a 
adus supt noi. Se discută apoi budgetul Sănătăţii, atacat 
de socialiști, primit cu observaţii de dr. Irimescu. 

Argetoianu-mi spune că, Regele consimţind, proiectul 
conversiunii va veni după serbători, țiindu-se samă de 
toate observaţiile; până atunci se vor zăbovi cu două 
luni execuțiile. 


Un grup de agricultori, delegaţi ai Congresului de 
ieri, cer să se ajute în aceiași măsură cu ţăranii repre- 
sintanţii unei proprietăți mai întinse, ajunsă așa de rău 
tocmai pentru că a cultivat grâul și a recurs la mijloace 
moderne. 

Apoi o delegaţie a „blocului maghiar economic“. 
Vorbitorul se declară contra partidului maghiar și pentru 

17 

înţelegerea cu Românii; Secuimea ar fi cu ei. Li răs- 
pund că, fără a nega interese politice și naţionale, și eu 
cred că grijile economice trebuie să aibă astăzi primul 
loc; între Maghiari și noi era pănă acum poarta de 
fier a politicei naționale. Îmi pare bine că ei practică 
o deschizătură intr'insa, Pentru moment trebuie să ne 
gândim, în aceiași ţară, mai ales la aceasta: pâne la 
gură și ban în pungă. Arată oameni de ispravă. Vorbesc 
de „democraţie“ ; unul poartă inalte cizme românești, 
Mi l-a adus Brandsch, care îmi vorbise și de folosul unor 
legături, plătite cu concesii școlare, cu grupul rutean Za- 
loziecki. 


* 


La urmă, delegaţie a funcționarilor comerciali, con- 
dusă de un frate al generalului Balif. Li arăt ce păcat 
comit in demonstraţii ca aceia de ieri la Ploești, unde 
au vorbit de vărsări de sânge, au purtat pe străzi pla- 
carde contra fiscului și au speriat la Prefectură pe bunul 
general Tăutu. Li pun în vedere că totuşi de undeva 
trebuie să iasă banii. Ei cer retragerea proiectului de 
imposit, și mă asigură că nu vor plăti. Li spun că, atunci, 
va trebui să ținem doar, cu un imprumut extern, armata 
și poliţia, denegând orice serviciu de Stat cui nu vrea 
să plătească. lar pentru tulburătorii ordinii politice vom 
scoate trupa. 

Afară, în culoar, Argetoianu strigă la un grup de 
Evrei veniţi cu aceleași pretenții. 


* 


La Sibiiu studenţii, bine primiți de lumea oficiată, 
găzduiţi pe la școli și presidaţi de Mitropolitul Bălan, au 
făcut de ale lor. Au adus pe un delegat al lui Hitler, 
Lotz, care a vorbit de apropiata venire la putere a șe- 

fului său și a... lui Cuza. Un magistrat a fost pălmuit 
pentru că nu li-a cumpărat foaia antisemită, s'a încercat 
intrarea cu sila la cinematografe, un furt de licheruri, etc. 


+ 


Fiica mea Magdalina imi scrie de la Paris că, într'o 
adunare, la Trocadéro, a pacifiștilor, inaintea invitaţilor 
străini, partisanii „forței“ au atacat, sau dat lupte sân- 
geroase, sau fluturat batiste însângerate și s'a forțat 
tribuna organisatorilor 


* 


„Lupta“ scoate un număr comemorativ ia care cola- 
borează o sumă de lume, de la Duca la... Funk-Brentano 
și la Beneș. 


15 Decembre. 


Ministrul de Agricultură al Poloniei, adus de Szembek, 
vine de la Sofia. Arăt puțina mea încredere ta resultatele 
înțelegerii de acolo, El crede în folosul grupării Statelor 
agricole, chiar dacă avantagiile sar vedea mai tărziu. 
Îi răspund că, în momentul vânzării, fiecare Stat agricol 
va căuta să întreacă pe celait, 


După emiazi, la Cameră, în lipsa mea, care visitez 
frumoasele ateliere de la „Șincai“, lungă discuţie asupra 
suprimării Legaţiei de la Geneva. Cuza, atacând Liga 
Naţiunilor, întră în violent conflict cu Lupu. O scenă 
ca din vechiul Parlament. Argetoianu-mi spune că, dacă 
votul e contra păstrării Legaţiei, s'a invoit cu Ghica a 
da fondurile din altă parte. Ghica mi-a scris, și i-a 
pus și lui, că demisionează dacă se votează suprimarea. 


* 

Argetoianu îmi mai anunță că, în înțelegere și cu 
Regele, ar vrea să amâne peniru Februar votarea legii 
conversiunil, amendată după propunerile ce i sau făcut 
din diferite părţi. Pănă atunci un proiect din iniţiativă 
parlamentară va suspenda pănă la 15 Februar execuțiile. 

Dau asentimentul mieu. 


+ 


Consiliu de miniștri la oara 7 pentru chestia zahărului. 
Argetoianu dorește ca hotărîrea, pentru a nu-l angaja, 
să fie luată în Consiliu. Personal, nu e liber față de 
opinia publică, de oare ce a făcut parte, pănă la intrarea 
în Ministeriu, din Consiliul fabricei de la Ghidigeni. 
Crede însă că fabricanţii, cari, în mijlocul crisei generale, 
și-au tot scăzut ofertele de a contribui la budget, n'ar 
putea resista, dacă li se cere mai mult. Karpen obiectează 
că prețul cerut de el poate acoperi cheltuielile de fa- 
bricare, dar amortisarea revine in măsură ce sânt noi 
cumpărători ai fabricilor. Cere să fie autorisat a se folosi 
de dumpingul zahărului în anumite ţări, cum e Ceho- 
slovacia, importând un număr de vagoane pentru scă- 
derea preţului. E sigur că amenințarea cu inchiderea 
fabricilor nu se va preface în realitate. Primul care 
acceptă, „flindcă așa vrea Consiliul“, e Argetoianu. 


* 


Seara, prânz la legația Olandei, cu Preziosi, Guillaume, 
Al. Duiliu Zamfirescu, Vasiliu de la Externe și doamnele. 

Preziosi e impresionat de interpretarea pe care o dă 
un ziar că eu aș fi lăsat să se înțeleagă duplicitatea 
politicei italiene. Îi arăt că astfel de interpretări vin 
numai din spirit de oposiţie. Îi pare ciudată şi declaraţia 
lui Duca: pare că ar fi nevoie de garanţii pe care le-aș 
fi primit eu din cercurile oficiale italiene. 

Galavresi de la Milano mă cercetează: a întrat in Con- 

siliul de Administrație al Băncii italo-române. 
* 

Vine și noul Mitropolit al Australiei, Timotei, care a 
fost aproape douăzeci de ani paroh al Bisericii grecești 
din București. Colonia lui n'are mai mult de 3.000 de 
suflete. În loc vine arhimandritul de la Sidney. 

$ 

La Regele. Pare obosit și cam trist; îl intreb de două 
ori in această privinţă, și se apără. N'are zimbetul 
obişnuit. Caută a scurta audiența. Ceva pare a-l neliniști. 

Îi presint mesagii de îiscălit: cere puține lămuriri. 

Chestia prințului Nicolae s'a pus din nou. 

+ 

La Cameră, după cererea lui Ghica, se păstrează Le~- 
gația de la Geneva. 

* 

Gr. Filipescu vine la mine, indignat că a fost înșelat 
de Ghica prin propunerea unei formule de care apoi 
nu sa ținut. Îmi povestește conversaţia sa cu prințul 
Nicolae, pe care l-a găsit inteligent, loaial și onest. 
Dintre cei trei factori la cari se gândește: Regele, Țara 
și el însuși, de Ţară-i pasă, de ţara în care s'a născut și 
pe care o iubeşte mai mult decât atâţia din acela cari au 
într'însa mai multe generaţii. Filipescu i-a vorbit cru~ 
țător, fără a-l jigni sentimentele. 


17 Decembre. 


Se discută la Cameră legea pentru impunerea func- 
ționarilor particulari. Dinu Brătianu e contra. Argetoianu 

crede că nu va fi și un resultat la vot. Ei au înțelegerile 
lor. După-amiazi Lupu constată fraude la vot; Trancu- 
lași răstoarnă urna... 


Visită la Şcoala Centrală de fete cu un duios „Moș- 
Ajun“. 
* 
Solomon Reinach intervine ca să mărturisesc că acu= 
saţiile de pactare cu Germanii a doamnei Marta Bibescu 
sânt neîntemeiate. 


18 Decembre. 


Visita lui Lukas, ministrul Austriei, care cere să nu 
meargă la masa falimentului cu sumele depuse de Legaţie 
și de Statul austriac la Blank. 

* 

Nunţiul îmi comunică bunele cuvinte pe care le-a 

avut Papa față de opera mea de istoric. 


* 


La Cameră, lungă discuţie a legii suprimării unor școli. 
Intervenţii de caracter local. Blând, intervine și Şt. C. 
Pop, care-mi procură ocasia de a-i presinta injuriile 
presei lor cu „dracu' ştie unde s'a născut d. Iorga“. 

La legea cărţilor postale ilustrate, Corteanu se supără 
n comisie, bate cu pumnul în masă și pleacă. În plen 
trebuie să subliniez puţinul temelu al unei oposiţii de 
regulament. Minoritatea îmi recunoaște dreptatea și mă 
ajută la votarea legii. 


La miezul nopţii Regele pleacă la vânătoare la Șe- 
garcea. Mă pofteşte în vagonul său. Îi arăt ce se petrece 
la Cameră. Lui Armand Călinescu i-am spus că-i do- 

resc pe ai lui ca succesori, dar trebuie să aibă atitudinea 
cuvenită. S'ar putea evita chiar o crisă de succesiune, 
naționalțerăniștii fiind strecuraţi în Mivisteriu pe rând, 
pentru ca, la urmă, să rămâie în guvern de partid. 
Regelui pare că-i surâde ideia. În orice cas, spune el, 
Parlamentul trebuie păstrat, 


19 Decembre. 


Trec la Senat cele două legi ale mele. Dr. Angelescu 
mi-a cerut să declar că școlile suprimate vor putea să 
funcționeze cu ajutorul localnicilor, ceia ce și fac cu 
plăcere. După dânsele se votează cu aplause călduroase 
legea care suprimă pensia Patriarhului și micșorează pe 
aceia a fostului regent Sărăţeanu. Argetoianu ar fi făgă- 
duit s'o împiedece. S'a votat însă pensia unei doamne 
care stă la Paris cu copiii... 

La Cameră, Trancu zvârle în faţa lui Vâlcovici proiectele 
de legi și le primește în cap de la un deputat. 

După-amiazi, interpelarea lui Florin Zaharia despre 
căderea băncii Blank. 


21 Decembre. 


După-amiazi relevez afirmația lui Florin Zaharia că 
aş fi spus la 21 unui „intim“ al lui M. Manoilescu că 
acesta nu trebuie să semneze convenţia pentru Blank. 
Zaharia-mi ceteşte notele lor despre intrevedere, și se 
constată quasi-identitatea lor. Da, am spus că prefer 
revoluția deponențţilor lui Blank revoluţiei învăţătorilor. 
El pretinde că, la 23, am spus lui M. Manoilescu să lupte 
el contra lui Argetolanu cu Consiliul Băncii, cum lupt 
eu cu Consiliul de miniștri. 

Urmează legile lui Argetoianu. A patentelor trezește 
lungi discuţii, la care iea parte cu dibăcie și pricepere 
Dinu Brătianu. Urmează o a doua asupra modificării 
legii petrolului, atacată ca una care nu are decât un 
scop fiscal. Nouă intervenţie a lui Dinu Brătianu. Bră- 
tescu apără un articol atacat vehement de oposiţie în 
numele intereselor agriculturii. Argetoianu, după ce a 
apărat la Senat legea funcţionarilor particulari, care era în 
primejdie revine și cade la învoială. 


23 Decembre. 


Sosirea Regelui de la Timişoara. 

Dimineaţa, visita frumosului bazar de la școala „Car- 
men Sylva“ a obiectelor lucrate de școlile secundare și 
profesionale. Într'o singură zi sau vândut de vre-o 
30.000 de lei. 

Apoi la Cameră. Legea care modifică organisarea 
Ministeriului e așteptată cu un apetit feroce de Toni şi 
de alte elemente de agitație. Cedez intervenirilor, venite 
şi de la liberali, cari cer să se modifice unele articole 
și să fie cruțat Gbhiţescu, așa cum mă rugase Duca, dar 
menţin că nu poate fi cineva consilier in mai multe 
feluri și anunţ că Ghiţescu va fi dat în judecată pentru 
că a lucrat în Cameră contra legii ministrului său. Cu 
tot discursul violent al lui Gh, Bogdan-Duică și preten- 
țioasa declaraţie a liberalilor lui Gh. Brătianu, legea 
trece cu un singur vot contra. 

După-amiazi legea trece și prin Senat. 

La Cameră, Argetoianu răspunde lui Florin Zaharia, 
presintând pe Manoilescu ca propunător, și în scris, at 
soluţiilor favorabile și lui Blank, pe care le-a aprobat el. 
Liberalii lui Duca se ţin foarte reservaţi. Răspunde Florin 

Zaharia, foarte îndrăzneţ, repetând că toate silințile s'au 
cheltuit numai ca să fie scăpat Blank cel cu banca „pu~ 
tredă“. Liberalii vechi râd, și, la întrebarea lui Argetoianu, 
foarte plictisit, ce sens are această manifestaţie, Duca se 
ridică dârz, cu ambele mâni în buzunar, ca să spuie că 
Dinu Brătianu va interpela, și cu o perfectă cunoștință 
de causă. Aceasta nu-l va împiedeca să vie, la urmă, 
surâzând la Argetoianu. Peste un moment ambii sânt 
foarte amicali in culoar. 

Deputatul Ghiaţă pretinde, vorbind cu fiul mieu Mircea, 
că a auzit, dar nu astăzi, pe Argetoianu spuind lui Duca 
intenția de a se despărți de mine la 15 Februar sau, cel 
mult, ia 15 Mart, pentru a guverna apoi singur șia 
ceda, la toamnă, puterea liberalilor. E o intrigă, o prostie 
sau un plan absolut nebun? 

El, Argetoianu, pleacă Joi la Neapole. De acolo va 
merge la Roma și la Paris, unde are „mult de lucru cu 
bancherii“, aşa că nu se va întoarce pănă la 25 lanuar. 
Deci vacanța se iea pănă la î-iu Februar. 


24 Decembre. 


Argetoianu vine desdedimineață la mine. Îi vorbesc 
de planurile pe care, în același timp, i le atribuie ziarele: 
Ministeriu cu Titulescu („Epoca“), Ministeriu cu Duca 
(reproduc spusele lui Ghiaţă, fără a-l numi), Ministeriu 
cu Goga, Petrovici și Lupu. El surâde. 

Îmi arată pe larg rostul călătoriei in Apus. Are în 
vedere o asigurare financiară, de pe urma căreia drumul 
să se deschidă liber înainte. Un ajutor dat de Banca 
Franciei Băncii Naţionale, o liberare a Casei Monopo- 
lurilor pentru o jumătate de miliard, un deposit de aur 
la ei pentru anume eventualităţi, poaie, — la capăt —, 

cum Francesii au îngrămădit atâta aur, servirea de 
Banca Franciei a cuponului în schimbul unei rate anuale, 
Aceasta ar libera două miliarde pe an. 


Regina cu fiicele ei pleacă după amiazi la Poeni. E 
complect refăcută și veselă. 


Un nepotrivit interview al prințului Nicolae îintr'un 


ziar engles. 
* 


Argetolanu-mi spune că liberalii susțin ca și inainte 
„Ordinea“. După ce asiguraseră pe Rege că n'are nimic 
cu „Ordinea“, Duca iscălia alături de Tancred Cons~ 
tantinescu cecul pentru acest pamflet. 


* 


Mavrodi-mi spune că Stelian Popescu e furios că el, 
„consilierul“ lui Caro! I-iu și Ferdinand l-iu, „nu e 
măcar primit de Carol al II-lea“. E in prada unei ambiţii 
extraordinare, 


25 Decembre. 
Plecare la Sinaia. 
' 29 Decembre. 


Vålcovici la mine. ȘI el doreşte menținerea Ministe- 
riului, așa cum este, și o participare mai activă a fiecăruia 
la Consiliile de miniștri, prea mult lăsate în uitare. 


30 Decembre. 


Scrisoare de la Albert Thomas. Îmi trimete o lucrare, 
bătută la mașină, a lui Delaisi, lucrând din îndemnul și 

supt ocrotirea sa, în care se indică și capitalului și șo- 
merilor Vestului european marele vacuum al bandei 
estice, de la Helsingfors la capul Matapan. Îmi cere pă- 
rerea, întrebându-mă dacă vin la conferinţa desarmării 
și recomandând o întâlnire pentru a examina asemenea 
planuri. Îi arăt greutăţile ce vin din fronturile menținute 
indărătnic, din spiritul de ură al timpului; țăranul estic 
pe care îl vede Delaisi nu există în realitate, al nostru 
fiind mult mai mult client industrial de cum cere autorul. 


31 Decembre. 


Spre București. 
Aflu de moartea episcopului, de Huși, lacov Antonovici, 
De mult era trăsnit de apoplexie. 


1932. 


J-iu lanuar. 


Regele vine la 10. Interesantă parada trăsurii à la Dau- 
mont ca pe vremurile lui Carol I-iu. Patriarhul, căruia 
i s'a retras pensia de Cameră, e foarte slăbit. La slujbă 
iea parte, cetind bine Evanghelia, preotul grec de fa 
București, ajuns acum Mitropolit în Australia. 

Cuvântarea Patriarhului e palidă, obosită. „Post și 
rugăciuni.“ Eu afirm situaţia noastră de servitori ai 
Coroanei fără interes şi fără pretenţii, cari înţelegem a 
colabora, dar nu ne impunem ca O „povară politică“; 
neg starea de ruină a ţării de care vorbesc ziarele, și 
critic înconștienţa in lux a claselor de sus. 

Regele arată incredere în puterile poporului său: dacă 
nu putem schimba cele din afară, pe cele d'inăuntru 
sântem stăpâni. Are și siguranţă și stăpânire și avânt. 
Produce un mare efect. 

Pe când el primește pe miniștrii străini, conduşi de 
nunțiu, cărora li vorbește de pace, nunțiul mă felicită 
în numele aceluiași corp. 

Regele pleacă la Sinaia, la unu’ și jumătate. Întrebat 
asupra munițiilor pentru Turcia, — adecă Sovietele —, pri- 
mite la port, din îngăduința Direcţiei Vămilor, el e de 
părere că, dacă s'a ajuns aici, pentru acest cas pot să 
treacă. N'ar vrea să supere Sovietele când, la Ankara, 
am pregătit o întrevedere cu ai lor, la Riga sau aiurea. 

Regele-și arată antipatia contra oricărui monopol (îi 
vorbisem de al icoanelor). 

* 

Dr. Cantacuzino, venit cu ceilalți colegi ca să mă 
felicite, cere insistent un Consiliu de miniștri, ca să ştie 
fiecare unde sântem. Se fixează pe ziua de 5, la oarele 5. 

Noaptea, în căderea de zăpadă deasă, înapoi la Sinaia. 


2 Januar. 


Patriarhul trimete o scrisoare, prin care, spuind că n'a 
primit regența pentru avantagii materiale, renunță la 
pensia sa. 

O înaintez Regelui. 


3 lanuar. 


Regele-mi retrimete scrisoarea prin Puiu Dumitrescu. 
El readuce și scrisoarea lui Gr. Filipescu, prin care acesta 
își arată tristeța pentru felul cum a fost tratat în chestia 
Legaţiei, rugindu-mă să fac „indiscreţia“ de a comunica 
Suveranului, ca să știe ce se petrece în sufletul lui. 

Spun lui Puiu Dumitrescu că nu mă tem nici de 
Parlament, nici de Argetoianu, dacă ar fi să aibă o ati- 
tudine ca aceia pe care continuă să i-o atribuie ziarele, 
ci numai de o hotărâre tinerească, prea grăbită, de aiurea. 
Suveranul ar avea să intărească eventual prestigiul Gu- 
vernului. Dacă eu, care n'am niciun interes să rămân, 
aș fi silit să plec, situația mea ar fi a unul „dat afară“, 
care nu mai pot fi aşa de util în viitor. Dacă Guvernul 
ține patru ani, singur aș face loc unui Guvern de ale- 
geri, compus din magistrați. Atunci partidele,— el întreabă: 
„mai țin pănă atunci ?*, — ar fi în așa stare, încât s'ar 

impune regrupări, asupra cărora Regele ar avea o mare 
influență și deci nu i s'ar putea impune Guvernul de 
partid, 


4 Ianuar. 


Dejun la Regele, cu soția mea. E uimitor ce știe și 
ce spune cu o siguranță perfectă, în cea mai bună limbă 
romănească. Informaţia lui literară și chiar istorică e 
puțin obișnuită. Colonelul Condeescu arată și el lecturi 
foarte intinse și o mare ușurință de a povesti. 

Nu se atinge niciun subiect politic, dar conversaţia e 
așa de interesantă, încât ține o oară după masă. 

Plec la București în mijlocul unui viscol care va 
înceta la ieșirea din munți. 


5 Ianuar. 


Visită de plecare a prințului Nicolae. 
+ 


La 3, audienţă la Regele, împreună cu Ghica, pentru 
negocierile cu Sovietele, despre care i-am spus lui Ghica, 
in treacăt, că-mi sânt indiferente : Franța vrea, pentru 
motive care o privesc; ii facem plăcerea, de și știm că 
pentru Soviet: orice angajament cu un Stat burghes 
mare mai multă valoare decât ale oamenilor de la 1795 
față de Statele monarhice. 

Regele manifestă aprehensiuni. De ce am face plăcere 
cui e gata a părăsi pe Poloni în chestia culoarului, ba 
ar vinde și muniții Germanilor, la o întâmplare ? Ghica 
dă lectură celor șapte puncte de instrucţii către loan 
Sturdza, din Riga, însărcinat cu negociațiile, după ce 
Sovietele, care voiau Moscova, care S'ar putea numai 


13 

in viitor, au refusat Varșovia. Cum nu e posibil a se atinge 
'hestia Basarabiei, se definește teritoriul ca „porţiunea 
de teren care se află supt suveranitatea unui Stat“, „A 
doua tranșee“ ar retrage această „definiţie de Larousse“, 
evitând un fond care ar duce la o ruptură. Sovietele 
refusă presintarea, pur și simplu, a formei polone și cer 
una pentru fiecare Stat. 

Lungă conversație, cam obositoare pentru mine, în 
care iarăși Regele arată o largă informaţie și o mare 
pătrundere. Ghica spune, în cursul ei, că, odată, amba~ 
sadorul Germaniei ar fi aruncat la Paris formula alianței 
militare. — Sensul? — Lupta contra Sovietelor. Con- 
cursul dat de o armată celeilalte. 

* 


La 5, Consiliu de miniştri. Expunere clară a lui Ghica. 
A cetit și lungile instrucții către Sturdza, care a ma- 
nifestat cândva stimă pentru opera de creație a Sovie= 
telor. I se presintă negocierile ca nedorite de noi, și i 
se impun toate reservele. 

Hamangiu anunţă un proiect cu privire la Consiliul 
legislativ, care şi-a arogat drepturi de examen consti- 
tuțional: acestea ar trece la o nouă secţie a Casaţiei. 

Amza crede că Rușii întind o mână ipocrită pentru 
a avea posibilitatea unei acţiuni în Asia. 

E vorba și de obrăznicia crescândă a ziarelor. S'a pus 
în vedere celor de la „Brassoi Lapok“ să se stâmpere. 
Se va face o intervenţie și la „Nașa Rieci“. 


6 Ianuar, 


Ceremonia Bobotezei e splendidă. Regele în cea mai 
bună disposiție. Trupele se presintă admirabil. Publicul, 
disciplinat, salută respectuos pe Suveran. 

Plecare la Sinaia. Regele a rămas. Merge la vânătoare. 
Nu se știe când va pleca. 


7 Ianuar, 


Sânt trezit la 7 de vestea că Hamangiu a murit: un 
atac de inimă pe un fond de vechiu diabet. 

Vlahide-mi spune că ministrul de Justiţie a lucrat 
seara la refacerea testamentului lui. Moartea pare curioasă, 
Ar fi fost foarte impresionat de atacurile pe care í le 
aducea presa, mai ales „Viitorul“. 

Vâicovici iea interimatul. Fac un memoriu către Regele, 
arătând că, dintre acei cari ar putea să aibă locul, Val- 
jean și Micescu vin prea de curând dintr'un partid și 
mumirea lor ar trezi în partide nemulțămiri; apoi avo- 
caţilor, — pomenesc și numele lui Tașcă, — li-aș prefera 
magistrații. Andrei Rădulescu are toate insușirile, și-l 
recomand pe dânsul. Și Gusti, ca sociolog, ar putea fi 
avut în vedere. Dar pentru prestigiul Ministeriului nu 
trebuie zăbovit, 

* 
Şi lacob Negruzzi s'a stâns zilele acestea. 
* 


Regele vine noaptea la 11. Îi dau memoriul. Și cl 
crede că nu trebuie zăbovit. Vorbim și de vacanța epis- 
copală. El ar fi pentru Tit Simedrea, Preotul Bobul:scu 
îi pare Regelui nepotrivit, ca infirm. Se va mai gândi. 
Patriarhul i-a vorbit de Simedrea și s'a rugat ca la 
alegerile Marelui Consiliu bisericesc să nu se facă aşa 
cum au făcut liberalii, alegând în mare majoritate oameni 
de partid. 


* 


Regele a trimis lui Bianu cordonul „Coroanei“, 

8 Januar. 


Discuţia pentru numirea noului ministru. Cutare ziar 
spune că-mi va fi imposibil să fac o numire pănă la 
întoarcerea lui Argetoianu. 

Rog pe Vâlcovici să întrebe pe Regele asupra cării 
persoane s'a oprit. Se intoarce arătând din partea Suvera~ 
nului că ar vrea „să se întărească Ministeriul“. Eu apăr bine 
banca ministerială, dar dac'ar mai fi unul... Parcă. s'ar 
dori unul dintre cei doi georgiști trecuţi la noi. Nu se 
oprește asupra lui Tașcă sau Gusti. Ar fi bine să se 
treacă la Justiţie Valeriu Pop. 

Declar că și mie ideia-mi pare potrivită. Am însă o 
îndatorire de conștiință în ce priveşte pe Andrei Rădu- 
lescu. Îndată Topa mă chiamă la telefon pentru a-mi 
spune că acesta nu primește. Peste vre-o două oare îmi 
va explica motivul: nu poate părăsi Curtea de Casaţie. 

Rog pe Puiu Dumitrescu să vie. E necesar să se facă 
numirea îndată. Dacă vine decretul pănă seară, el să fie 
semnat azi. Dacă nu, eu plec la București, dar, îndată 
ce va fi posibil, să mi se trimeată prin agent. O uşoară 
suggestie pentru Petrovici o înlătur: ca și pentru cei 
doi georgişti, nu putem nemulțămi grupele de căpetenie 
ale majorităţii. Vâlcovici îmi propunea și pe Otulescu 
de la țepişti: cum aș putea să-l ieau, când gruparea lui 
duce războiu cu Argetoianu? Pentru Ardeal, recomand 
eu pe Țeposu. 

Regele cere termen de gândire. 


9 lanuar. 


La Bucureşti. Aflu telegramele prin care Diehl, Glotz 
şi Millet îmi anunță alegerea mea ca membru asociat al 
Academiei de Inscripţii. 

Caut pe d-na Hamangiu. Soţul ei, care-și pregătise 
de ma! multe zile un nou testament, a murit de o embolie: 

Înmormântarea oficială. La Doamna Balașa slujba e 
făcută total fără simţire de arhlereul Ciosu. Vorbesc eu, 
apoi un magistrat de la Casaţie, Pherekyde, foarte bine, 
primarul Bârladului, Țiţeica, din partea Academiei, pre- 
şedintele Asociaţiei avocaţilor, decanul lor, I. Th. Flo- 
rescu. Ca de obiceiu, trist spectacol de vanitate umană. 

Regele a iscălit. Anunţ lui Pop cu acest adaus: „Așa 
urăsc eu Ardealul“! 

Seara, la Văleni. 


11 lanuar, 


Sosește Valeriu Pop. Vorbim despre Ministeriul Ar- 
dealuiui. IÍ rog pe dânsul să decidă. Poate să-l păstreze, 
instalând o cancelarie la Cluj, il poate da lui Ţeposu. 
Din discuţie iese că mai potrivit ar fi un subsecretariat 
de Stat. El propune pe primarul din Cluj, Tătaru, sau 
pe Moroianu. Deciar că n'am nimic contra lui Tătaru, 
dar va fi greu de găsit înlocuitorul ca primar. Să meargă 
el la Regele, unde mă anunţasem eu, și să-i presinte 
cele două propuneri. 

După-amiazi Pop se întoarce. Regele vrea' ca ambii 
subsecretari ardeleni actuali să plece. El ii arată că nu 
se poate în ce privește mai ales pe Stanciu. Pentru 
amândoi ar fi o jignire a Ardealului scoaterea lor. Eu 
îi spun lui Pop că, dacă e vorba măcar de Meteș, asupra 
căruia se oprise Regele, aș merge pănă la demisie. 
Regele obiecta că Argetoianu nu vrea să lucreze cu 
Meteș. 

Ajung la ideia de a lua pe Meteș la mine, pentru 
Arhive, Biblioteci și Musee, cu același titlu. 

Regele iea pe Tătaru, pe care-l cunoaște. Ţeposu are 

legături cu Sextil Puşcariu. La Cluj să fie primar ge- 
neral Pop. 

Întreb la telefon, prin colonelul Condeescu, dacă Regele 
primește soluţia pentru Meteș. Răspunsul, fără zăbavă, 
e: da. Se pot face formele. 

Afară se adună zăpezi mari. 


11 lanuar. 


La Văleni și la București. 

Gr. Filipescu, pentru a-mi arăta situația sa. Revine 
asupra intrigilor făcute pentru ca, la succesiunea lui |. 
Brătianu, să vie Maniu și nu eu. Regele Ferdinand era 
asigurat că Argetoianu mă va face să renunţ. Neizbutind 
și el, a declarat că aceia ce se face contra mea eo 
„porcărie“. Filipescu-mi spune că a văzut scrisoarea 
prin care Argetoianu scria colonelului Pleniceanu, cum- 
natul lui Titulescu, așa: „je crois que Titulescu n'a pas 
dit son dernier mot“. El, Filipescu, e și mai departe 
contra conversiunii. Agricultorii înșii își vor vedea gre- 
șeala când, la prima cerere de imprumut, vor găsi ușile 
inchise. El, Filipescu, e indignat că Ghica nu sa ţinut 
de cuvântul ca, la o întrebare in Cameră, să declare că 
după negociaţiile de la Lausanne va suprima locul de la 
Geneva. În particular a spus-o totuși. — „Deci“, adaug 
eu, „chestia e numai amânată.“ 

El vrea să ţie în Ardeal o conferință despre conver- 
siune. Cum manifestările politice fără caracter de partid 
sânt oprite, a întrebat pe Ottescu. Acesta i-a spus că e 
astfel de manifestare „l-ar plictisi“. Mă întreabă ce cred 
eu. Răspund că opreliștile nu pot privi pe un om de 
importanța și de situaţia lui. Repetă întrebarea dacă nu 
mă jenează. „De loc.“ 

12 lanuegr. 


Visita unei Englese, rudă a lui Lloyd George, care 
a scris o carte despre România și-mi aduce un volum, 
ale cărui scene se petrec la noi. Dorește a călători prin 
țară. 

Apoi deputatul ture Rușdi. Om tânăr, inteligent, foarte 
informat în toate, fost profesor de literatură turcă la 
liceul din Galata-Sarai. Îi arăt ce credeam în 1912 des- 
pre posibilitatea unei Turcii naţionale, anatolice: o ade- 
vărată prefață. li arăt ce poate avea țara lui de la Rușii 
cari în politica lor externă continuă vechiul regim, dar 
cari, din fericire, nu mai au pentru fluiditatea slavă 
armura baltică a ţarismului, sau de la Bulgarii de un enorm, 
criminal egoism. El răspunde că ai lui vor pacea cu 
toți, și atât. Crede în succesul conferinților talcanice, şi 
e bucuros că admit ca pentru 1932 adunarea să aibă 
loc la București. E măcar prilejul de a se cunoaște. |; 
vorbesc de bisericile din Asia Mică, mai ales de cele 
din Capadocia; ei au făcut din ele şcoli şi căsărmi. 
— Dar credincioșii musulmani ce zic? — Sântem poporul 
cel mai tolerant. Au admis mosaicele de la Cahriè. 
Vorbim de Sfânta Sofia. — Să libereze mosaicele! S'ar 
putea face un Museu ori s'ar acoperi păreţii liberaţi cu 
pânze pentru serviciu. El obiectează că în cupola liberă 
nu sânt decât serafimii, că pe păreți e doar marmură 
Totuşi e o „chestie delicată“. „De ce? Din motivul că 
se teme o explosie de fanatism? Ori că Grecii se pot 
trezi la speranțe?“ „Nu, dar e q chestie delicată.“ „Dacă 
o faceţi, aș propune la Sofia ca noul congres de bizan- 
tinologie, fixat la Veneţia, să se ţie, ca datorie de recu- 
noștință la Constantinopol. El îmi spune că la Sf. Irina 
e tot Museu de arme; nu sânt picturi. Întrebat de ce 

nu se sapă pentru mormintele Împăraţilor bizantini, răs- 
punde că „deocamdată se gândesc la lucrurile lor“. 
Se fac exploraţii in Asia Centrală, se caută în Hitiţi 
caracterul de strămoși, s'a creat o societate de istorie, 
şi promite că se vor publica şi lucrări în limbi străine; 
îi arăt nevoia de a tipări vechile traduceri ale cronica- 
rilor și de a adăugi altele noi. Naționalismul lui liniștit 
e plin de hotărire. Cunoaște opera lui Babinger și a avut 
legături personale cu Pittard și soția lui. Îi arăt cartea 
lui Șucri-Pașa despre Istoria Imperiului Otoman, în care 
a întrebuințat și pe a mea. Şucri, spune el, era un om cult 
și bun; l-a ucis fiul, intrun acces de nebunie. 
Visitatorul e foarte simpatic și vorbeşte o excelentă 
francesă. Prietenia noastră l-a bucurat foarte mult, 


* 


Apoi alte visite, multe, în legătură cu nevoi locale și 
politice. 


* 

Agenţia „Sud-Est“ publică în ziarele francese o de~ 
claraţie „autorisată“ „din cercuri iniţiate“, în care se 
spune că Titulescu nu va căuta pe Argetoianu, care-l 
„va putea găsi“ la Londra, dacă el, Titulescu, nu va fi 
dus la Lausanne, unde-l chiamă declaraţiile lui Briining. 
Nu e dispus să-și „acorde“ presidenţia unui Ministeriu 
de concentrare, „sprijinit“ de Argetoianu. Nu e gata a 
reduce nimic din „condiţiile“ puse în April 1931. 

„Universul“ reproduce telegrama. 

Dau un comunicat în care arăt că „ministrul la Lon- 
dra“ n'a putut da această declarație. Nimeni nu i-a 
putut face oferta, Guvernul bucurându-se de încrederea 
Regelui și de sprijinul tuturor acelora din Parlament 
cari-şi dau sama de situaţie. lar eu, ca fost vice-=pre- 
şedinte al Guvernului Titulescu, pot spune că n'am cu- 

noscut „condiţiile“ Regelui, având să i se presinte numai 
„Opinii și dorinţi“. 

Cu aceasta, pentru fofi, chestia e pusă. Aştept răs- 
punsul. 

Ld 

Mi se presintă noul sub-secretar de Stat Tătaru. Face 
ofertă de devotament. 

Patriarhul volià să împiedece numirea unui unit. Cerea 
să vie la mine. Mă arătasem gata să merg eu la dânsul. 
Îmi scrie in acest sens. Aflând că s'a făcut numirea, o 
regretă : trebuia un ortodox. La Maniu erau numai uniţi. 
Așa, tot „obraznicul a mâncat praznicul“. 

= 


Generalul Rășcanu-mi vorbeşte de „Blocul basarabean“. 
„Şefii basarabeni“, împinși de Inculeţ, cer situații de unde 
să poată câștiga. N'au valori. Ar fi fost numai Gore... 
Totuși stăruie să se numească un sub-secretar de Stat 
de-al lor. Ciobanu e la georgiști și apoi e tulburat de o 
veșnică invidie. Ar propune pe Cristi, care e mediocru 
şi apoi a fost ales vice-președinte la Senat. Preferă pe 
Pântea, cu toate scăderile lui. E om ager și șiret. 

Îi arăt greutatea budgetară. Rășcanu sar mulțămi cu 
pensia lui militară. Îi propun să ni-o declare în scris și 
apoi să ceară Regelui pe sub-secretar. Ne învoim așa. 


13 lanuar. 


Noul sub-secretar de Stat Tătaru prestează jurământul 
* 
Visita noului ministru bulgar. Om încă tânăr, foarte 


«distins, cu o înfățișare blândă. 
fi vorbesc limpede. Arăt greșelile de atitudine ale pre~ 


282 N. IORGA 


decesorului, pe care ministrul îl recunoaște ca nervos în 
ultimul timp. Între noi ne-am putea înțelege. Avem 
atâtea elemente comune în trecut... Ne despart doar 
fatalităţi istorice. Dobrogea veche n'am luat-o de la ei. 
Cea nouă s'a adaus în momentul când fiecart lua în 
Balcani ce putea. Și apoi aici a fost totdeauna altceva: 
țara lui Dobrotici, când adevăratul Stat bulgăresc era la 
Târnovo și Vidin, De fapt şi unii şi alţii am luat de la 
Turci. Vede el un Guvern românesc care ar putea pro~ 
pune Parlamentului retrocedarea? Să ne batem? Să 
zicem că ei ar birui. Am rămânea ambii la pământ 
Rusia sovietică urmează, prin apăsarea firească a greutăţii 
aceleiași mase, spre Constantinopol; Italia a luat în Bal- 
cani locul Austriei. Eu o iubesc, dar înainte de toate 
autonomia ţării mele. 

Avem malul Mării Negre. Îl tratăm și noi și ei ca 
nişte barbari. Nici pescuit de mal, nici creații orășenești, 
nici navigație pe coastă. Înţeleşi, am face minuni. 

Noi căutăm să li fim plăcuți. Doar nu ordon eu dia 
București omorurile din Cadrilater. Fie și ai miei, dacă 
fac un omor, merg și ei la temniţă. Incolo, Bulgarii pot 
face ce vor. Varna e plină de Români vara. În Giurgiul 
bombardat de ei îi primim ca niște buni vecini. În Școala 
noastră de medicină studenţii lor sânt trataţi ca și ai 
noștri. Într'un an de zile marea presă de la noi n'are 
un cuvânt contra Bulgariei. Preţuiesc progresele lor ui- 
mitoare în economie politică, literatură, știință, artă. Am 
ales membru corespondent al Academiei pe Protici. De 
ce o ură stearpă? Eu am stăruit să se admită pentru 
Congresul de bizantinologie viitor Sofia. 

El răspunde. Personal a fost primit admirabil când a 
venit, pentru câteva luni, de la Atena. Nicăiri Bulgarii 
nu sânt mai bine trataţi. Au biserici, școli, ziare. Casuri 

răzlețe de lupte cu Macedonenii sânt exagerate. Dorește 
a lucra pentru restabilirea vechilor relaţii. 

Eu îi amintesc că am reluat bune raporturi cu toți 
vechii dușmani: Turcii, Germanii, Austriecii, Ungurii, 
De ce nu şi cu dânşii ? 

Să facă traduceri în romăneşte din literatura lor, să 
organiseze o Exposiţie de artă în București. Nu numai 
că aș asista, dar aş deschide-o. Protici, Filov pot veni 


aici pentru conferințe. 
+ 


La Ghica, revenit puţin bolnav din Polonia. Asupra 
negociațiilor cu Sovietele are atât; că trimesul lor a de~- 
butat, întrebându-ne de ce ocupăm Basarabia. I. Sturdza 
mi-a telegrafiat că va face tot posibilul și imposibilul 
ca să se ajungă la ceva, 

Noi nu ţinem peste măsură la aceasta. 

x 

La Preziosi, căruia îi spun convenția cu ministrul 
Bulgariei. Se apără de intenții imperialiste ale Italiei în 
Balcani, — Dar sânt naturale : în situația lor, și eu aș 
face așa. Vorbeşte cu bucurie de declaraţia prin presă 
a Italiei că aprobă decisla Germaniei de a nu plăti 
reparațiile. 

Mă întreabă când vin la Roma. Îi spun că pe la 19 
Mart, şi arăt motivele. Îmi cere ca italiana să fie pusă 
alături de germana în școlile noastre, și nu in rând cu 
stenografia. 


i] 


Pertinax, cu informaţii de la Români, atacă violent pe 
Argetoianu. lar Averescu mă întreabă cu ce preţ am 
cumpărat „terenul şi casa“ de la Sinaia, de la Mangalia 
şi cu cât plătesc „personalul“ mieu care și-a cumpărat 
teren în această ultimă localitate. Arăt care e adevărul 


şi anunț un proces. 
* 


284 N. IORGA 


Consiliu de miniștri la 5. Strada «e plină de pensionari. 
Li declar că nu primesc delegaţia lor dacă rămân acolo. 

Consiliul se ocupă de chestiuni mai mici. Karpen cere 
ca legile să fie aduse înaintea Consiliului. Cantacuzino 
o cere mai ales pentru cta administrativă. 


* 


Cetesc scrisoarea lui Rășcanu, care cere două sub= 
secretariate basarabene. Se acordă unul. Toţi sânt pentru 
Pântea. Buzdugan întră în cutare comisie financiară. 


+ 


Cu pensionarii ne ințelegem. Își dau samă că trebuie 
să se aștepte venirea lui Argetoianu. Pănă atunci li se 
dă ce a hotărit jurnalul Consiliului ca un acont. Pentru 
rest se va vedea. Dar să nu iea prea răpede pe Arge- 
toianu. O comisie a lor va ajuta la redactarea noii legi 
a pensiilor, care trebuie votată în Februar. Se va re- 
munja la unele formalităţi. Adaug cuvinte amabile. Pleacă 
mulțămiţi. Ai lor sânt încă pe trotoar. 


* 


Salomon Reinach, Pottier adaugă felicitările lor pentru 
alegerea mea la Paris. În Decembre a fost paritate cu 
Menendez y Pidal. În Januar am ieșit cu o mare ma- 
joritate la primul scrutin, 


$ 


În fața golului lăsat de moartea lui Maginot și a slă- 
birii fisice a lui Briand, Laval presintă demisia Ministe- 
riului pentru a încerca unul de concentrare. 


14 anuar. 


Răşcanu și Pop la mine. Am vorbit și cu Buzdugan, 
care-mi arată că Pântea a fost contra întrării trupelor 

noastre la Chișinău, că a fost închis trei zile, că Brog- 
teanu era să-l împuște, că a fost salvat ca fost membru 
al Sfatului, că a fost atacat pentru malversaţii la Primărie 
şi că e liberal. Ne învoim pentru Buzdugan. Regele s'a 
exprimat bine despre el față cu Rășcanu; vrea sub= 
secretariatul. 


15 Ianuar. 


La Ministeriul de Războiu pentru a face să se atribuie 
lui Han monumentul infanteriei. Li spun că, dacă se 
opresc asupra altor proiecte, nu li pot da o piaţă. 


Mitropolitul Pimen, în numele Comitetului Permanent 
al Sinodului. Mă întreabă cine va alege în locul lui 
lacov de Huși: vechiul Consiliu ori cel ce se va forma 
acum. Îi răspund că, dacă în trei luni de la moartea lui 
lacov nu se formează noul Consiliu, va trebui să ieau 
hotăriri Recomand Mitropolitului să spuie candidaţilor 
că ţin ca viața lor să nu fie măcar bănuită: altfel ar 
trebui să înștiințez fără cruțare pe alegători. El mă asigură 
că în două luni noul corp electoral va fi format. Pro— 
pune pe Simedrea. Vorbeşte de posibilitatea alegerii unui 
laic: sânt cu totul contra, 


Roth, pentru biserica săsească din Mediaș, acum asi- 
gurată prin decret regal. Ar vrea să fie episcop militar. 
Mă întreabă dacă aș consimţi să fiu ales de Academia 
din München: de ce nu? 

* 

Landau, deputat evreu pentru casul din Soroca. Acusă 
formal, de crimă sadică, pe căpitanul Gaja, un locote- 
nent cu nume nemțesc și pe grăniceri, Rog pe Amza 

să facă ancheta fără crujare. Landau, căruia-i acord și 
suspendarea acusaţilor, imi spune că era sigur că voiu 
proceda așa. Nici el nu se gândește a face din aceasta 
o afacere politică. Şi generalul Marcovici, venit în 
anchetă, a recunoscut vinovăţiile. El bănuiește o intrigă 
contra Guvernului. 
$ 

Amza-mi arată că, la Bazargic, șomerii cu cocardă 
roşă au atacat Primăria: a fost o luptă cu poliția. Ar 
vrea starea de asediu după închiderea Camerei. 


+ 


Aseară Popovici-Tașcă imi spunea că, în Bucovina, de 
unde se intoarce, dacă Robu se poartă bine, colegul lui, 
Carlan, agită satele pe tema conversiunii. 

Și Bănuţ, prefectul de Someș, spune că se fac agitații 
acalo. 


* 


Se începe o campanie contra Guvernului pe tema 
Statutului Universităţilor. Dr. Angelescu ar fi desapro- 
bat-o. 

Mi se anunţă și din partea liberalilor și din partea 
țărăniștilor, — Maniu a fost pe aici, și „Patria“ acopere 
de despreţ pe Pop, pe care naţionalii îl felicitaseră la 
inceput, — o învierșunată campanie parlamentară. 

La telefon, un ziarist, de la „Curentul“ amenință, dacă 
numim pe Buzdugan, cu o campanie „in chestia Ulsinei 
de la Bălţi. 


* 


La Academie presint o comunicație despre Galați. La 
urmă Lăpedatu-mi spune că se vorbeşte de un Ministeriu 
având de pivot pe Argetoianu și în care ar tatra Goga, 
Lupu, lunian, Tilea, „chemărişti“ și partisani de-ai lui Ha~ 


țieganu. 

Amza-mi spune că sa oferit „Ordinea“ Ministeriului 
de Războiu: altfel, cum Zaharov nu mai vrea să plă- 
tească, ziarul va dispărea în două săptămâni. 


* 


Seara, Cristi la mine. Nu cere nimic. Ar primi locul 
la Riga. Pare că l-ar dori și soţia lui, o contesă Solohub. 
Îi vorbesc de necesitatea unui așezământ cultural basa- 
rabzan, înzestrat de Stat cu cesiuni de avere sau arendări, 
care ar însemna o permanență. Ar fi condus de arhie- 
piscop, de comandantul militar, de cel mai inalt magis- 
trat, de trei delegaţi numiţi de Liga Culturală, cu care, 
în forme autonome, ar fi legat așezământul, și trei aleși 
de secţiile care ar fi dovedit activitate timp de doi ani. 

Mă gândesc a-l propune ca ministru residând în Bucu 
rești și-l invit să mă întovărășească la Sinaia. 

Regele nu mă poate primi Duminecă. Îmi propune 
Sâmbătă sau Luni. Primesc intăia dată. 


koi 


Amza mi-a vorbit de un cas de încercare a se prinde 
şi ucide un Armean la Constanţa de către Sovietici. În 
legătură cu acesta, expulsat din Bulgaria, e și o afacere 
de avere a unei femei din străinătate. Îi spun să expul- 
seze pe acest om suspect. 


* 


Landau dă un fel de comunicat ziarelor și mă silegte 
a răspunde că nu l-am autorisat a da nimic publicităţii. 


E] 


Generalul Averescu ameninţă cu o revoluție prin care 
poporul „ar reintra violent în drepturile sale“, Ce influ- 
ență are asupra tuturora ispita puterii ! 

La Ministeriu, iar insistențele lui Ghibu în chestia 
„status“ului, Sânt silit a fi brusc pentru a le intrerupe. 


s 


La Sinaia cu Cristi. În drum întâlnesc pe Buzdugan. 

La Palat, rog pe colonelul Condeescu să pregătească 
pe Rege pentru numirea lui Cristi ca ministru şi a lui 
Buzdugan ca secretar general. Regele-mi spune că do- 
rește a fi convins în ce privește a doua numire. Îi 
expun situaţia. El consimte, cu condiția ca ea să fie 
făcută la Industrie. 

Se prestează, cu oarecare stângăcie din partea tuturora, 
jurământul. i 

E după mine Ghica, gata de plecare. Apoi Tilea. 
Acesta găsește că disolvarea „Parlamentului Restaurării“ 


a fost dură, 
Li 


l-am spus Regelui ce listă de miniștri umblă. N'a 


obiectat nimic, 
Ld 


În „Curentul“ Buzdugan e presintat ca având un 
amestec în acea afacere a Usinei din Bălţi. El imi spune 
că a dat în judecată alte două ziare pentru această 
calomnie și adauge și pe acesta. 

bd 

Aflu acasă felicitări pentru alegerea de la Paris din 
partea lui Mario Roustan, ministrul Instrucției Publice, și 
a lui Grégoire. 


Ministeriul frances s'a reconstituit fără Briand. 

Excursie la Tinosu, Șirna, Varnița, Cocorăști, Mănești, 
pănă la Băltiţa. 


18 lanuar, 


Consiliu de miniștri. 

Se aduce, de Amza și Valer Pop, raportul de la Soroca. 
E defavorabil impușcaţilor, toţi comuniști, despre cari 
se credea că duc în Rusia documente. Erau așteptați la 
trecere. Gloanţele s'au tras pe întunerec după somaţii. 
Unul din răniţi a recunoscut-o. 

Apoi discuţie intre Amza și Karpen in ce priveşte 
usinele care ar fi să treăcă la Ministeriul de Războiu, 
proiectul fiind și pregătit. Karpen crede că trebuie păs- 
trat la ÎIniedoara caracterul comercial. Și Brătescu dă 
lămuriri. Chestia se amână. 

Arăt că, după știri de la Riga, Sovietele nu primesc 
formula noastră. Zaleski declară că Polonia nu va îiscăli 
fără noi. La urmă se va face un nou efort, și Rușii, crede 
el, vor ceda. Filality-mi cere o decisie. O resum așa. 
Inițiativa viitoarei propuneri nu poate veni decât de la 
Soviete. Noi menţinem punctul nostru de vedere în 
chestia teritorială. Dacă nu se poate ajunge la nimic, să 
declarăm că ne ţinem la pactul din 1929. 

Ghica adăusese că Regele continuă a fi ingrijat de 
aceste negociaţii. 

O comunic Consiliului, care mare nimic de obiectat. 

Vălcovici ar dori să lămurim mai bine opinia publică. 
Propune întruniri. Li arăt inanitatea. 

* 

La Timișoara, în colegiul Consiliilor comunale a ieșit 

candidatul libzral, Nestor. Şvabii n'au vrut să voteze pe 
19 

un Sas. Prefectul Tărlungeanu, ginerele lui Petala, ar fi 
ajutat pe liberalt. 


19 Ianuar. 


Ziarele de insulte merg pănă acolo, încât presintă 
numirea lui Buzdugan ca făcută, pentru că el... consimte 
să iea pe una din fetele mele! 


* 


Buzdugan îmi spunea, că, atunci când deputajia basa- 
rabeană a venit la lași să ofere unirea, el a trecut pe 
la mănăstirea Suruceni, unde era stareț episcopul Dionisie. 
Acesta a îngenunchiat și s'a rugat pentru neamul său. 
Apoi li-a dat, pănă la Cahul, trăsura mănăstirii, cu po- 
runcă să nu se spuie la nimeni de unde pleacă și unde 


merge. 
* 


Cal de bătaie e acum pentru ziarele oposiției cu orice 
preţ nemulțămirea lui Argetoianu pentru numirile făcute 
fără ştirea lui. Ca și cum n'aș avea dreptul să propun 
Regelui numiri, pe care Regele singur le poate primi 
sau refusa! 

latrun articolaş care precede interviewul lui Arge- 
toianu pentru „L'Europe Nouvelle“ sânt presintat ca un 
animator nepolitic, un orator parlamentar și un om 
prins în multe părți, pe când Argetoianu e „elementul 
politic“ care face legături între tehnicieni. 


k 


Filality a fost la mine cu corespondența diplomatică. 
Şi Laval crede că orice angajament al Sovietelor e fără 
valoare. Pilsudzki e furios contra lor. La Riga negociația 


„lâncezeşte“, 
de 

Din Roma mi se cere punctul de vedere precis în 
chestia „status“ului. Răspund că noi voim administraţia 
fondului de Biserica insăși, fără mireni, pentru ambele 
rituri și supt supravegherea Statului român. 


America refusă propunerile lui Laval, care a făcut un 
nou Ministeriu, în chestia reparațiilor. 


* 


Ziarele evreieşti continuă campania in chestia Soroca. 
Ea răsună „de la Soroca la San-Francisco“. Landau a 
cerut audienţă la Regele. 


20 Ianuar. 


Violent articol al lui Șeicaru contra bietului Buzdugan. 


Dd 


„Dimineața“ mă presintă ca furios contra generalului 
Rășcanu pentru că mi-a refusat starea de asediu. 


Dd 


Naţional-ţărăniștii se declară satisfăcuți cu adunarea 
comitetului lor, în care, pe când „4.009“ de țărani ai 
lui loanițescu defilau pe stradă, Iifovul a fost „dat“ lui 
Madgearu, și Aurel Dobrescu a apucat de piept pe 
acesta. A urmat telegrama către Maniu cel așteptat și 
focul bengal al unui discurs al lui Mihalache, neacceptat 
ca șef de Ardeleni, cari au strălucit prin absenţă. 

Sai Și acești oameni cer puterea! 

Bună primire a lui Argetoianu la Londra și a lui Ghica 
la Praga. Pentru ei, presa care mă insultă zilnic, furios 
şi murdar, are numai cuvinte bune. 


+ 

Fac toate lecţiile într'o detestabilă stare de sănătate. 


La Londra, Titulescu s'ar fi simţit rău la masa aranjată 
pentru Argetoianu și „va sta în pat două zile“. 


21 lanuar. 


Se desminte știrea indisposiţiei lui Titulescu. El a făcut 
o mare primire lui Argetoianu. 


* 


Amza la mine. El crede că aș putea lăsa, mai ales 
după Mart, Instrucţia lui Pompei sau Dănăilă, ca să 
ieau Internele. Argetoianu nu le-ar ținea decât pănă la 
trecerea unor legi. 

$ 

Ministrul Germaniei, pentru a ne invita la serbările 
Goethe de la Weimar. Deleg pe Bratu de la lași. Arăt 
ministrului dorința de a relua bunele legături, intrerupte 
de o stare de spirit care a causat războiul, de unde a 
ieșit multă suferință și un drept naţional care nu putea 
fi valorificat altfel (el aprobă): e de sperat că o astfel 
de catastrofă nu se va repeta. Îi arăt că pentru o Școală 
română am cumpăra o căsuţă, ca pentru trei studenţi, la 
Weimar ; ar trebui să fie cam din vremea lui Goethe, 
ca un omagiu către acesta, El crede că s'ar putea căpăta 


ieften. 
* 


Episcopul Majláth vrea să mă vadă. Răspund că sânt 
bolnav. El spune nevestei mele că s'a înțeles cu Valeriu 
Pop, că la Pesta nu se duce cu scopuri politice, etc. 
Evident vine ca să scotocească. Aflu pe urmă de la Pop 
că i-a dat pur și simplu un memoriu. 

e 

La Ministeriul de Instrucție, Consiliul foștilor miniștri. 
Dr. Angelescu iea drept al mieu proiectul de Seminariu 
al Mitropolitului Bălan, pe care-l află „monstruos“ prin 
ignorarea Statului plătitor. E de faţă și Lăpedatu. Con- 
silierul pentru Universităţi, Kirițescu, participă incurajat 
de presența fostului șef, căruia se pare că i-a denunțat 
proiectul. Li spun neted că am ințeles piesa. 

Din discuţie (e și Borcea) iese nevoia de a înlocui 
hibridele Academii teologice din Ardeal cu o Facultate 
ortodoxă alipită Universităţii din Cluj și alta unită la 
Blaj (unii o vor la București, Blajul nefiind încăpător). 


22 lanuar. 


Recepţia celor decoraţi cu „Ordinul Ferdinand“, la 
24, e de sigur un prilej ca Regele să intâlnească pe 
Ardeleni, aproape singurii cari au decorația. Ziarele și 
vorbesc de un nou „îndemn de unire“, de un nou „Mi- 
nisteriu național“. Mă voiu găsi în acea seară atât de 
isolat între dușmanii miei... 

Se pare că Tilea a aranjat recepţia. Topa imi spune 
că acesta e măcar odată pe săptămână la Palat, că e 
mereu, și foarte prieten, cu Pangal. A surprins o con- 
versaţie la telefon, în care primul mulțămia celui de-al 
doilea pzntru informaţii și-i anunţa că merge la Bădăcin. 


* 


Venizelos imi mulțămește pentru cartea despre Grecia. 


23 Ianuar, 
Tot în casă, bolnav. 
24 lanuar. 


Cuvântare la radio pentru Unire. 


* 

La Palat, adunarea Ordinului Ferdinand. Covârșitoare 
majoritate ardeleană. Câţiva Basarabeni, Foarte puţini 
din Vechiul Regat. 

Vorbesc cu episcopii despre „status“, Oanea anunță o 
interpelare.—Să facem ca Ungurii! — Dar Carol al Il-lea 
nu e Francisc-losif, rege apostolic, şi pe atunci nu era 
nicio instanță arbitrală intereuropeană... 

Regele imparte decoraţii. Între cei ce se presintă... 
Sever Bocu și Zaharia Boilă, care face gesturi de mai- 
muţoiu zădărit, de câte ori trec pe lângă el. 

Rămân cu acești noi membri ai Ordinului în Bibliotecă. 
În odaia vecină Regele vorbește cu șefii oposiţiei. Una 
moment apare dincoace Maniu, ca să-și apere de in- 
fluența mea clienţii. 

Aceştia sânt destul de amabili cu mine. Li spun numai 
că și scrisul ar trebui să li se potrivească, așa cum fac 
eu cu scrisul mieu. Al lor mă atinge numai ca om, care 
sufere de nerecunoștință. Cine mă va băga in pământ 
va avea mustrări. Mulțămesc lui Agârbiceanu pentru 
atitudinea față de mine. 

Vorbesc lui Pelivan de nevoia de a se face comisia 
culturală permanentă in Basarabia. El vorbește de secţia 
„Astrei“! — Nu a ei, nu a „Ligei“, ci special basara- 
beană, El crede că Statul n'ar mai avea ce venituri să deie. 

Îi arăt lui Mironescu greșeala de la fusiune. Altfel 
aș sta la Guvern, cu ei, unsprezece ani, şi ce Sar mai 
alege din liberali! Au preferat pe Maniu, om fără sen- 
timente, de o inteligență mărgenită, iar, ca voinţă, ne- 
hotărît când trebuie decisiune şi, când nu trebuie, in~ 
dărătnic pănă la absurd. El spune că aleg și ei ce pot.. 
E convins că nu li-ar reuși, în alegeri. 

Duca-mi iese înainte și provoacă o conversaţie fa~ 
miliară. Când Nistor îmi cere a păstra pe vechii deputați 

bisericești pentru a nu consacra resultatul demagogiei 
lui Robu, observ lui Duca numai atât: că antisemiţii 
imi dau un sprijin, pe care la el nu-l am. — Cum? — 
Îl am, dar cu termin, ceilalți însă pănă la sfârșit. 

Regele, foarte amabil, care mă chiamă de jos pentru 
a ciocni primul păharul de șampanie, condamnă lipsa 
semnalată de mine, a lui Averescu. E dintre oamenii 
cari-și fac rău singuri: ce nu i-a dat! Se râde de pere- 
grinagiile pariziene ale lui Gh. Brătianu, care, nevrând 
să se lase întrecut de Duca, se face ridicul, 

Discursul Regelui, care amintește condiţiile creării Or- 
dinului și îndeamnă toate „frecțiunile politice“ să se 
strângă în jurul Tronului, e ascultat cu un sentiment de 
desilusie de oposanţi. Pe când Regele mă asigură că 
„nu e nimic politic“ in această adunare, Goga, care a 
refusat să se fotografieze cu ceilalți Ardeleni, prea mulţi 
faţă de Regăţeni, ma intreabă ce s2ns are această întâlnire, 
cuvântarea regală fiind numai frase de ocasie, — Nu 
acela al schimbării de regim. 

Regelui i-am spus că nu înțeleg această lume care 
nu-și dă sama că a fi în oposiție nu e o rușine și că, 
şi în acea situaţie, se poate influenţa, cum am făcut-o 
și eu atâta vreme, asupra politicei ţării. Și Regele spunc 
că între oameni și partide, oricare ar fi situaţia lor mo- 
mentană, este, și trebuie să fie, o continuă colaborare. 


Am chemat pe Ottescu, ca să-i semnalez zvonul în 
presă că amicii lui Argetoianu colportează o nemulță- 
mire a lui față de numirile făcute. El o neagă, da: 
spune „sincer“ că ar fi fost bine să nu se facă și un 
ministru al Basarabiei pe lângă primul. Îi spun că Răș- 
canu însuși mi-a cerut doi ajutători și că sânt numai 
„miniștri de Stat“, sau sub-miniștri. 


» 

Amza-mi spune că la sfârșitul unei adunări a „geor- 
giştilor“ poliția a provocat un conflict. Sânt răniți și un 
dispărut. 

*» 

Îmi vin din Gretia aprecierile poeţilor Paraschos și 

Skipis asupra cărticelei mele. 


+ 


Ştiri oficiale din Praga presintă primirea lui Ghica 
acolo ca extraordinară. 


25 Ianuar. 


După „Dimineaţa“, Regele abia mi-ar fi vorbit şi eu 
aş fi spus că Suveranul, voindu-mi moartea, îmi cere 
fotografia... 

Rectific și, cum colonelul Condeescu vine la mine 
intr'o afacere particulară, il întreb dacă mareșalatul mar 
trebui să desmintă darea de samă, in care Regele e pus 
să spuie lui Man: „introduc puţin creștinism în această 
babilonie“, 


26 lanuar. 


Chemale imi aduce vestea că umblă o listă a unut 
Ministeriu cu Duca preşedinte fără portofoliu, Argetoianu 
la Externe, Tătărăscu undeva și Moruzi la Războiu. 

Obosit, şi de boală, mă hotărăsc a cere Regelui să-mi 
reinoiască încrederea sau să-mi primească demisia. Rog 
pe Puiu Dumitrescu să treacă pe la mine pentru a 
primi o scrisoare, care e, de fapt, pentru Regele, o ex- 
plicaţie a cererii mele. 

26 lanuar 1932. 


Scumpe domnule Dumitrescu, 


În legăturile cu d-ta am putut aprecia, pe lângă ne- 
sfârșitul devotament față de Suveran, o pătrundere a 
împrejurărilor și, față de mine, o tânără prietenie, care 
mă îndeamnă să întovărășesc scrisoarea mea către Ma- 
iestalea Sa cu aceste rânduri. 

Când Maiestatea Sa se pregătia de Domnie, a întâm- 
pinat din partea tuturor  politicianilor o atitudine care a 
dus în chip firesc la actul din 4 lanuar, pe care toji 

fară de mine l-au aprobat. 

Mai tărziu orice pas făcut față de Principele exilat a 
avut numai scopuri personale și de partid. 

lar „restaurarea“ a fost incercarea unei părți din 
naţional-țărăniști de a se înstărâni pe ţară cu ajutorul 
unui Suveran pe care credeau că-l pot domina. 

Întors, restabilit, Maiestatea Sa a vrut un guvern de 
coaliție care i-a fost refusat. Silit a primi un guvern fără 
onestitate și autoritate, a voit să rupă cu o tradiţie care 
a dus România la ruină. A crezuta doua oară că unirea 
ciuburilor se poate face şi a recurs la un om care și-a 
creat cu dibăcie o mare faimă în străinătate. D, Titulescu, 
cn negocierile sale de zece zile, compromisese însăși 
' oroana, față de care a avut apoi cea mai nepotrivită 
atitudine, eu fiind martur. Atunci mi s'a oferit o con- 
ducere pe care am primit-o rumai crezând că e totala 
r pere de trecut și sfârșitul hegemoniei cluburilor. 

Am aflat pe urmă că nu acesta era scopul guvernării 
mele, că nu era vorba de o nouă Românie, ci de un 
intermezzo care să permită partidelor a se reface. Puțin 
după aceia am crezut că văd chiar dorința ca această 
perioadă de transiţie să fie ea însăși amestecată cu un 
politicianism pe care conștiința mea l-a condamnat patru- 
zeci de ani. 

Am răbdat din iubire față de Rege și din milă faţă 
de Tară. Încetul pe încetul am văzut politicianismul 
ridicând din nou capul. El anunță astăzi public restau- 
area lul cu voia Maiestăţii Sale. 

Aşa fiind, eu nu mai pot. Dar, cu o prevedere de 
istoric şi de bătrân încercat, trebuie să îngtiințez pe Caro! 
al ]l-lea, Regele mieu, că e pe cale de a se constitui 
prisonier al celor mai răi dușmani ai săi, 

Primeşte, te rog, salutările mele. N. Iorga. 


E] 


Vin Amza, Vâlcovici, Karpen, Cristi, Munteanu-Râmnic, 
Toţi mă asigură că Regele are cele mai bune sentimente. 
Lui Moruzi i s'a refusat pentru moment o decorație. S'a 
discutat asupra viitoarelor proiecte de legi. Se recunoaște 
că Argetoianu are une ori atitudini care ni fac rău (și 
lui însuşi), dar nu e un periculum in mora. 

Rămâne ca hotărârea mea să nu aibă urmare azi. 

Munteanu-mi spune că a auzit de la institulorul Io- 
nescu, preceptorul Voevcdului, această părere a Regelui: 
„cu lorga am numai de câștigat, cu Argetoianu e risc; 
el nu mi-a comunicat totdeauna adevârul“, 


27 Ianuar. 


La Regele. 

Vorbim de neajunsurile Capitalei. El regretă că Bră- 
tianu n'a mutat-o la Făgăraș, rămâind la București tot, 
afară de Curte și Ministere. — Ca la Haga, față de 
Amsterdam. — Și Rotterdam. Amintesc de articolul în: 
care Averescu face pe Regele Nabuchodonosor şi-i 
anunță pe „Mane, Techel, Phares“ și de visita zgomo- 
toasă a lui Gh, Brătianu în Occident. — Doi au arătat 
că sânt așa cum i-am zugrăvit Malestăţii Voastre din 
lunga mea experienţă; ceilalți vor veni și ei la rând. 
Adaug poftele liberalilor: Ei vor să se înstăpânească pe 
Coroană; naţional-țărăniștii pot fi întrebuințați, la ceasul 
lor, fără un astfel de pericol. Regele o recunoaște. 

A primit pe Maniu, care i~a vorbit de legăturile cu 
regii Carol l-iu și Ferdinand și a terminat spunând ca 
e gata a servi pe Rege. I s'a răspuns că ar putea-o 
face revenind la șefia partidului. Arăt Regelui ce i-am 
spus lui Mironescu: Maniu, când vorbește de trecut, 
poate fi interesant; îndată ce e vorba de interesul lui, 
înșeală. 

Maniu, spune Regele, a declarat că, dacă Argetoianv 
aduce ceva bun, se bucură și el. 

Vorbesc de interviewul lui Argetoianu din „Liberté“. 
Na făcut bine, vorbind cu privire la Regele, de „iinereţu 
lui Frederic al Il-lea“. 


28 lanuar. 


„Universul“ pune în sama lui Cristi un ordin ridicu! 
de primire către Pântea. Cristi aduce scrisoarea Ívi 
Pântea, care... nici nu era la Chișinău 


% 


Ministrul Poloniei imi dă din nou asigurarea că nu 
se va semna pactul cu Sovietele, pe care-l] crede totuși 
un pas înainte și util, mai ales pentru opinia publică din 
Occident, în chestiunile economice și financiare. Ar vrea 
un răspuns. Foile anexate (lipsesc) arată ce i-am comu- 
nicat ca opinie privată. 

Comunic prin Puiu Dumitrescu aceste declaraţii even- 
tuale. Regele cere răgaz de douăzeci și patru de ore. 

* 
Şi după-amiază revine ministrul Poloniei, vorbindu-mi 


în același sens. 
* 


La 4,40 întoarcerea lui Argetoianu, complect refăcut 
fisic și in cea mai bună disposiţie. 

De dimineață, Argetoianu la mine. Credea că a reușit 
în cele trei proiecte: convenţii între Banca Franciei și 
a României, înţelegerea cu Casa Monopolurilor, redeven- 
tele de petrol. Se așteaptă semnarea. Se vor avea aproape 
două miliarde pentru plata restanţelor de Ia lefuri și pensii. 

În Apus totul e de pe o zi pe alta. La Paris se în- 
treabă lumea dacă nu va fi războiu. Chamberlain a spus 
la Londra că „el știe de Sâmbătă ce va fi Duminecă, 
poate Luni“, și atât. 

EI, foarte bine primit de toţi, a spus lui Tardieu, care 
l-a impresionat, că e nevoie de un pact multilateral, 
stabilit într'o adunare la Paris, a specialiștilor din guverne. 
Tardieu a adaus că și el se gândește la așa ceva. 

Îi expun situaţia, și el pare a nu primi cu multă 
simpatie noile numiri din Basarabia, dar recunoaște că 
nu se putea alteie. Ar vrea să deie un alt rost și lui 
Stanciu. 

În formula cu Sovietele n'ar voi partea a doua. Îl 
rog să capete decisiunea Regelui. 


30 lanuar. 


La Fundaţia Ferdinand. Arăt abusul care se face cu 
tipărirea colecţiei Veress. Văd angajamentul, pregătit de 
Bianu, care e monstruos. Sântem trataţi cu o obrăznicie 
și o lăcomie fără exemplu. Se vor căuta posibilităţile 
de anulare a contractului i 

La Consiliul Legislativ, instalat în casa, plină cu nimicuri 
în stilul secolului al XVIII-lea, a lui Take Ionescu. 


1 Nu s'a făcut nimic, 

Vorbeşte indelung Gane, foarte sigur de opera îndepli- 
nită și cu un puternic și cald accent de autonomie.. 
Răspunde foarte limpede, cu un adevărat avânt oratoric 
şi cu mult tact, Valeriu Pop. E o revelație. 

* 


La Ministeriu vin dr. Bălăcescu și preotul Popescu 
pentru a-mi cere să retrag lui Basilescu situaţia de pro- 
rector, pentru că prelungirea după șaptezeci de ani nu 
e în lege, care oprește și alegerea de trei ori ca decan. 
Propun să se intrebe Colegiul universitar, ca să am o 
basă pentru a sfărâma un decret regal. Intervine Cocu - 
lescu, vociferând. Îl rog să nu fie nervos și, cum con- 
tinuă, îi arăt că sânt silita mă retrage în cabinetul mieu.. 
Apoi, cum nimic nu-l poate opri, cer funcţionarilor să-l 
poltească afară. Înainte de a-i intenta proces de ultragiu, 
mă hotărăsc a întreba Senatul. 

* 


Consiliu de miniștri. Timp de mai bine de o oară 
Argetoianu face expunerea sa. Repetă că Mussolini nu 
ştie ce să facă măcar a doua zi, că tot Apusul e în 
debandadă, „că Tardieu a sărit în sus, bătând din palme“, 
când el a propus un „pact Kellogh economic“, că a 
găsit ecoul cuvintelor sale în cercurile francese. Adaugă 
că ministrul Argentiniei a primit de la el suggestia unui 
trust al porumbului și că imediat a și plecat la Buenos- 
Aires pentru acesta... 

Se mai fixează ordinea presintării proiectelor de legi 
şi se discută chestii mărunte. Argetoianu nu pare dispus 
a ceda pensionarilor. Se plânge că Amza și Căile Ferate 
fac comenzi de materiale în străinătate, 

Despre Titulescu, Argetoianu spune că are in Anglia 
o situație „enormă“, incomparabilă cu a oricărui altuia, 

dar noi sântem complect necunoscuţi acolo. Anglia ar 
fi decis ca, timp de un an, să nu mai intervie în afaceri 
continentale, 


* 


Ìn drum, studenții și „patrioțíi“ lui Marin Ştefănescu 
fac o manifestaţie la „Universul“, oprind circulația. În 
cale ar fi cerut „Guvernul A. C. Cuza“. Ei scot un ziar, 
„Păreri“, în care cer masacrarea Evreilor și acusă pe 
Argetoianu că se primblă pe socoteala miseriei naţionale. 

Reîncepe vechea turbăciune ? 


* 


La Teatrul Național, repetiţia „Ultimei raze“. 


1 Februar. 


Deschidere a Camerelor. La Camera Deputaţilor, Ote- 
teleșanu se plânge violent că sa prelungit vacanța și 
denunţă, ca un vajnic tribun, „dictatura“. Se pomenește 
Hamangiu. Lecca mă întreabă care e sensul parafării de 
Polonia a pactului cu Sovietele. [ÎI liniştesc, arătând după 
ştiri de astă dimineaţă atitudinea Franciei și Poloniei. 
Multe întrebări cu privire ia pensionari. Răspund cu lui 
Călinescu, care m'a pus în causă, apoi Argetoianu, care 
arată că nu se încasează decât foarte puţin la contribu- 
țiile indirecte. Mie imi spune că va discuta chestia cu 
delegaţia de la Casa Pensiilor. 

Regele mi-a comunicat Sâmbătă, prin Puiu Dumi- 
trescu, că preferă să se continue negociațiile cu Sovietele 
la Geneva, între Ghica și Litvinov. Adaug că se poate 
lua ca basă propunerea făcută de mine personal prin 
Szembeck. Încă odată arăt lui Dumitrescu sentimentele 
adevărate ale liberalilor, in casa cărora se vorbeşte de 

detronare. Lui Mirto i-am arătat pe ce cale de înțele- 
gere cu noi, asigurându-ni majoritatea față de liberali, 
ai lor incetul pe încetul ar put>a ajunge la putere. Du- 
mitrescu crede că aș putea lucra și cu liberalii, intro- 
ducându-i unul câte unul în Ministeriu. 


* 


Seara, caldă primire a piesei mele. Admirabil joc al 
lui Manolescu. 
* 
Gusti mă asigură că Senatul universitar imi va da sa~ 
tisfacţie și că el lucrează la dânsa. 


2 Februar. 


Ciprian imi trimete albe flori de liliac pentru plăcerea 
ce i-a făcut-o piesa, 


* 


La Cameră, socialistul Mirescu ridică afacerea de la 
Soroca. Atacă pe grăniceri ca grup. Puternice protestări 
ale majorității, care amintește pe grănicerii căzuţi, Inter- 
vine și generalul Cantacuzino, cald și mișcător. Mirescu 
se învierșunează, și ședința trebuie ridicată. Mult mai cu 
tact vorbește deputatul evreu Landau. De la ţărănişti, 
Ghelmegeanu cere dosare pentru a se informa; mai tărziu, 
sfătuit, va interveni pentru a scoate din causă armata 
ca atare. După cuvintele mele de împăciuire, Ottescu 
se aruncă într'o elocventă șarjă, declarând chestia închisă,— 
și „azi“. Ghelmegeanu relevează o contrazicere cu mine 
şi atinge dualitatea atitudinii Guvernului. 

Apoi legea vrumurilor a lui Vâlcovici, atacată cu o 
știință de vechiu prefect de georgistul Ghiţescu, de la 
Suceava. 

Seara, aflu că Senatul imi cere să-mi arăt regrete 
pentru atitudinea față de Coculescu, care, înlăturând pe 
Basilescu, s'a proclamat pro-rector. (Gusti... a propus 
formula, Ce oameni de treabă cu toţii! M'am gindit la 
demisia din rectorat, la alte soluţii. Vreau să usez însă 
intriga prin răbdare. 

leri, în comisia de la Senat pentru legea Universităţilor, 
n'au venit liberalii. Ei au de gând să iea atitudine pentru 
Universitatea „ofensată“. 


3 Februar. 


La Cameră discuţie asupra preţului zahărului. Karpen 
are dificultăți de exprimare care-i creiază o rea situație 
în ţară. 


4 Februar. 


Leancă, al luí Stere, încearcă a aduce la Cameră 
„asasinatul“ „copiilor“ de la Soroca, datorit „scoaterii 
din lege“ a Basarabiei. Tumultul, care se putea aştepta, 
se produce. Nu se valua notă la stenografi de ce spune, 
dar „Dimineaţa“ va publica, firește, intreaga interpelare. 


Li 


Vorbindu-se la legea chiriilor, D. R. loaniţescu ne 
acusă, ca de obiceiu, că sântem un Guvern de prove- 
niență inferioară. Îi răspund că nu primesc învinuirea. 
Mihalache răsare pentru a evidenția, crede el, cum s'au 
făcut alegerile. [i arăt că le-a făcut funcționărimea ţării, 
cum este, şi starea ei morală, cum este, . 

La legea lui, Valeriu Pop ţine un foarte bun discurs, 
primit calduros. Votarea se face printr'o înțelegere una~ 
nimă, 

Liberalii de stânga, — Negură, contra căruia e, în 
particular, Manolescu-Strunga, — ar vrea ca putinţa de 
a sfărâma la 23 April contractele să se aplice și tere- 
nurilor arendate. Li arăt că, păstrând principiul impre- 
visiunii, odată fixat, nu putem proceda la altă măsură 
decât la formele cuvenite, întrebând și pe ministrul res- 
pectiv. E curios că ni se cere o soluționare pripită de 
aceia chiar cari ne acusă necontenit că venim cu proiecte 
de lege nestudiate. 

* 

Regina a fost aseară la piesa mea. Foarte slăbită, cu 
un aier absent. Nu găsește cuvintele la sfârșit: „e bine 
presintată“. | 

Asistă și Sadoveanu, care, de două ori, e mișcat pănă 
la lacrimi. Şi el spune că lumea nu mai înţelege ca 
odinioară. 

* 

„Conflictul“ cu profesorii universitari continuă. 

Senatul, fără iscălitură de pro-rector sau president, 
imi trimete, la Ministeriu, o adresă, care, începând cu 
asigurarea că n'au voit să mă supere, termină cu in- 
vitația să li dau satisfacţie pentru că am jignit pe „de~ 
legaţii“ lor. | 

Li răspund printr'o scrisoare privată, arătând că păs- 
trez colegilor sentimentele dovedite prin patru ani de 
muncă la Universitate şi prin serviciile pe care am ¿^ 
prilejul să le aduc fiecăruia dintre dânșii. Delegații cari 
s'au presintat, numai doi, din şapte decani, au fost pri- 
miţi cât se poate de bine, cum, de altfel, sânt prevenitor 
și amabil pănă și față de ultimul dintre petiţionari. Nu 
văd cum aş fi putut proceda mai amabil. Cum ei vorbesc, 
cu emfasă, de „demnitatea Senatului autonom“ pe care 
au a o păstra, opun demnitatea situaţiei mele de ministru 

29 

de Instrucție şi președinte al Consiliului, pe care, în ca- 
binetul mieu, și eu trebuie s'o păzesc. În sfârșit, sânt 
gata a li spune și oficial aceleași lucruri dacă-mi scriu 
oficial, adecă supt iscăiitura cui are dreptul a mă înlocui 
in situația al cării titlu l-am păstrat, crezând că e o 
onoare pentru Universitate să-l leg de acela al celui mai 
înalt funcţionar al țării. 

Gusti a incercat explicații particulare. Mă face să ştiu 
că, dacă-i îndemn, candidează pentru rectorat. D-rii 
Bălăcescu şi Gheorghiu și-au și anunţat candidaturi. 

Ziarele anunţă, — ce discreție!, — că Senatul, nu e 
mulțămit nici așa. Mi s'a obiectat că Basilescu, care, ca 
liberal, s'a dat la fund, nu poate fi demis decât de la 
Drept. Şi sânt asigurat că Facultatea se grupează în 
jurul lui, 

Dr. Angelescu conduce acțiunea, refusând și parti~ 
ciparea la discuţia din comisiunea Senatului cu privire 
la statutul universitar. 


5 Februar. 


Alaltăieri la audiență Regele m'a întrebat cum imi 
explic trecerea lui Carol I-iu de la antipatia față de I. 
C. Brătianu la marea incredere într'insul. — Sfaturi din 
Germania, poate. — Nu, pentru că de acolo i s'a reco-= 
mandat contrariul. 

Îi arăt cum în 1888, când cu demonstrațiile de la Iași 
contra Regelui, acesta a plecat trist, încunjurat numai de 
droaia de derbedei puși de Poliţie să strige „ura“. 

+ 


La Cameră azi, „ţepiștii“ incep a marcă atitudini de 
oposiție. Un domn Hagi Moscu mă întreabă cum de am 
ales colaboratori ca Basarabenii și mă amenință cu revelații 

sprijinite pe fotografii. Tot așa dr. Cazacu. Florin Zaharia 
vrea să știe cum a încheiat Argetoianu „împrumutul“ la 
Paris, cu „garanţia a două bănci din țară“, 

Apoi dr. Trifu cetește lunga-i expunere despre franc- 
saasonerie, cu biografia, nu fără haz, a lui Pangal. Ottescu 
a cercat să reducă intinderea interpelării şi a isprăvit 
cetind statutele publice ale fracmasonilor și presintând 
lista celor cari, onorând țara, au făcut parte dintr'insa... 
Mulţi din majoritate au o atitudine prudent reservată. 


6 Februar. 


Conferința mea la „Academia Dramatică“, despre sensul 
teatrului. 


Li 


La Cameră, Argetoianu-mi vorbește, cu un aier în- 
grijoat, de presă. ÎI întreb dacă vrea confiscări, o lege 
grabnică... El se oprește la piedeca din Constituţie. Apoi 
ajunge a precisa. E vorba de raporturile noastre. Mă 
întreabă dacă am ceva contra lui. — Absolut nimic. 
Doar am fost doi ani împreună. 

El nu pare a fi bucuros de amintire. Ar dori să zic 
ceva, cândva, într'o anume formă. — De ce nu? (Face 
parte, cred, din măsurile de precauţie privitoare la con- 


versiune.) 
+ 


Apoi, discurs al lui Costinescu, familiar și plăcut, la 
legea drumurilor. Se invederează greșeala amiezitei : 
imensă risipă de bani. 

Oteteleșanu aduce înainte o fraudă la Războiu. Asigur 
că ministrul, plecat la Brașov, va răspunde Luni. 


308 N. IORGA 
7 Februar. 


La dejun la Regina Maria, cu regina Elisabeta, Kinzi- 
Jezersky şi doamna. Convorbiri fără însemnătate, străine 


de politică, A 


Spre seară, la Văleni. 


8 Februar. 


Întoarcerea, pe un ger cumplit, a Regelui de la Brașov, 
unde i s'a dat cetățuia. 

Argetoianu se plânge de intrigile contra lui, făcute de 
liberali. Se apără că nu-i sânt „amici“: i-a întrebuințat 
numai. Auboin laudă conversiunea; ei răspândesc zvo- 
nuri ca stampilarea hârtiilor sau devalorisarea rentelor. 
El ma fost pentru Angelescu la Banca Naţională. I-a fost 
impus prin luptă. 

Întrebări la Cameră (amestecul episcopului de Argeș 
în alegerile eparhiale, etc.) Amza discută o comandă 
cu Oteteleșanu. Ghelmegeanu vorbește la legea drumu- 
rilor. Explic motivele pentru care presint un proiect de 
lege pentru a avea la Văleni casa Maârzea, unde vreau 
să aşez Şcoala de zugravil!: din toate partidele îmi vin 
manifestații de simpatie. 

* 


Argetoianu pare a se lupta de fapt cu liberalii. 


9 Februar. 


Se discută la Cameră orariu! școlar. Toţi sânt de 
părere că e bine să fie împărțit în două. 





1 Neinţelegătorii au dărâmat frumoasa veche zidire... 

Xeni a protestat contra aducerii proiectului conver- 
siunii într'o formă pe care n'a cunoscut-o Consiliul, 
Legislativ. li răspunde Radian, apoi, cu bruscheța lui 
obișnuită, Argetoianu. 

Despreţul lui pentru Cameră se oglindește în acest 
sfat dat lui Karpen: să nu răspundă prea des, „ca să 
nu-i inveţe cu nărav“. Mai aflu lucruri care mă înștiin- 
țează : n'a dat voie să vie la mine lui Brătescu, care va 
fi silit a mă cerceta seara și a spus fratelui mieu că nu 
eu l-am adus pe dânsul, ci el pe mine, eu fiind acela 
cu care poate lucra, 

Am în această privință o conversație cu Amza și 
Munteanu-Râmnic. E vorba și de interimatul de la in- 
terne. Amza spune că generalului Dimitrescu Regele i-a 
spus că ține prea mult la mine ca să-mi arăte el când 
ar fi să se facă o schimbare de Guvern. 


10 Februar. 


În legătură cu audiențele pentru conversiune ziarele 
aruncă iar formula Guvernului nou, contra căruia ful- 
minează, agitând ideia unirii între partide, „Patria“. 

* 

La Regele, care a primit ieri pe Duca. Aprobă punctul 
mieu de vedere in ce privește „status“ul catolic. E contra 
unei „spoliaţii“. Cum conversiunea stă să vie la Cameră, 
îl întreb care e punctul său de vedere. Nu știe ce schim- 
bări s'au adus în ultimul moment. Dar conversiunea 
trebuie să se facă: va fi cel mai important act al Minis- 
teriului. Admite partea sa la iniţiativă și la stabilirea formei. 

Îl întreb ce ar fi dacă proiectul ar cădea. Ministrul de 
Finanţe rămâne ? — Atârnă de condiţiile căderii. — Dar 
dacă şi preşedintele Consiliului ar fi susţinut-o? — Tot 
aşa. Dar orice Guvern ar fi, trebuie votată conversiunea 

Îi vorbesc de zvonurile de crisă. — Eu înțeleg a lucra 
și cu oposiţia. Dar după fiecare audiență umblă astfet 
de zvonuri. Mi se răspunde că nu poate fi vorba de nimic 
pentru azi. Dar viitorul nu atârnă nici măcar de Suveran, 
ci de imprejurări, Poate să se despartă de oameni cari-i 
plac și să primească pe alţii, pentru cari mar avea nicio 
simpatie. Dar ce continuă să dorească, e un Ministeriu 
de coaliţie. 

— Cu cine ? (Tăcere.) Cu Presan? A dovedit că nu vrea. 
Cu Titulescu? E o genială secătură. A ofensat și Coroana. 
Cu mine? Domnii aceia nu mă vor. Unde s'ar putea 
găsi altul? — Pentru moment n'am pe nimeni în vedere, 

Îi amintesc în ce condiţii am luat Guvernul. Fără 
bucurie, pentru a-i face un serviciu. — Da, și îţi mul- 
țămesc. — Dar nici vrâsta, nici rostul mieu, nici nevoia 
de a mă mai avea cu prestigiu pentru alte împrejurări 
— Regele recunoaște că se poate— nu-mi permit a fi „in- 
lăturat“. Din timp trebuie să mi se dea indicaţii pentru 
ca eu insumi, cum se cuvine, să mă retrag. (O promite, 
dar nu e pentru acum.) 

Îl întreb dacă, odată conversiunea votată, „Maurul 
are să plece“, — Nu. Dar legea administrativă nu tre~ 
buie să provoace nemulțămiri. Ar fi mai potrivită pentru 
Ministeriul de concentrare. 

„E crezul mieu, d-le profesor“, spune Regele zimbind 
— Eu nu cred posibilă realisarea lui. După noi nu pot 
veni liberalii, cu un șef fără caracter, ci numai național- 
țărăniștii, 

ÎI rog că, dacă Argetoianu vrea să-i sprijin conver- 
siunea — și, orice aș crede, sânt gata a o face cu toată 
loialitatea, — să mi-o spuie, să mi-o ceară, 


* 

Ministrul Poloniei îmi cere să se discute în Consiliul 
de miniștri chestia Polonilor expropriați. 


E 


l-am oferit Regelui să cedez locul lui Argetoianu, 
ceia ce, pentru conversiune, i-ar putea da un mai mare 
prestigiu. A refusat. 

Lăuda pe Comnen. I s'ar cuveni restabilirea la Berlin, 
unde Tașcă e ca neexistent. 


%* 


La Cameră, Răducanu aduce zvonul că s'a oprit de 
Cehoslovaci importul porumbului nostru; dr. Lupu, abia 
intors, vrea să intrebuințăm represalii. Cel d'intăiu ne 
acusă că n'avem o politică a comerțului, Dimitriu (de 
la Târgovişte) că răspândim știri alarmante asupra finan- 
telor noastre. 


11 Februar. 


„Curentul“ aduce o dare de samă despre audiența 
mea la Regele, în care sânt chiar terminii intrebuințaţi 
de Suveran şi este și răspunsul mieu, în esenţă. 

În același timp, se anunţă cu surle visita la București 
a lui Titulescu. 

Mi se pare că păbarul răbdărilor mele s'a umplut și 
trimet prin Puiu Dumitrescu un neted act de demisie. 

ÎI comunic lui Amza și Vâlcovici, cari incearcă să mă 
facă a reveni. Sânt silit să-i refus, 

Vâlcovici aduce pe Argetoianu, căruia-i arăt nemul- 
țămirile mele, mai vechi și mai noi. El pare mișcat, cu 
ochii ia lacrimi. Mă roagă stăruitor, de mai multe ori, 
să amân pănă la audiența lui de mâne. Nu pot să i-o 
acord. l-am vorbit şi de lipsa de direcție unică de la 

Interne, unde e liber a alege pe cine vrea, Şi el e atins de 
caracterul audienţelor fa Regele și ar vrea ca Suveranul 
să ni dea un semn de încredere. 

Concediez și personalul oficial de la mine. 

Puiu Dumitrescu imi readuce însă demisia. Propun ca 
Regele să facă o declaraţie oficială, 

Dumitrescu revine. Regele nu crede că e bine a se 
vorbi de demisie. Așa sa întâmplat cu Mironescu și 
n'a ieșit bine: ne-ar scădea. Propun alte norme, ca 
„pretinse consultări în vederea unei crise ministeriale“ 
ori „nevoia de a avea, în momentul când se presintă 
proiectul conversiunii, intreaga autoritate necesară pentru 
o măsură de această întindere“. El crede că e mai bine 
să aștept declaraţiile pe care deseară, la inaugurarea 
studiului de radio, le va face Regele. Admit aceasta. 

% 

La Cameră cetesc declaraţia lui Kânzi-Jezersky că nu 
e vorba de oprirea porumbului nostru. Se votează, după 
discuţii în care se încearcă a se merge cu conversiunea 
și mai departe la orașe, după o intervenţie pentru Cre~ 
ditul Rural, după ciocniri între liberali și ţărănişti, legea 
prelungirii moratorului pănă la 15 Mart. Defilează la 
tribună cei din comisia conversiunii, acusaţi de „Uni- 
versul“ că se gândesc la interesele lor. Se cere ca par- 
lamentarii și miniștrii să nu beneficieze de lege. 

Foarte bună interpelare, scânteietoare de spirit şi de o 
vervă tinerească, a lui Cuza în chestia zahărului, 

+ 

Seara, la radio. Regele e foarte amabil. După bunele 
discursuri ale lui Gusti și Vâlcovici, el, vorbind de va~ 
loarea culturii românești, amestecă pe sfetnicii pe cari 
i-a chemat și pomenește cu laude numele mieu. Aceasta 
ca o asigurare și satisfacţie. 

Puaux imi anunță venirea în Maiu, pentru o conferință 
la Gusti, a economistului frances Siegfried, care e cum» 


natul lui. 
* 


Ghica telegrafiază că Polonia lasă să cadă negocierile 
cu bolșevicii. A fost numai un joc faţă de Berlin. 
Gh, Brătianu a cerut în Cameră să i se presinte actele 


pentru o interpelare. 
* 


Regele mi-a spus prin Puiu Dumitrescu că Titulescu 
n'a fost chemat, ci a cerut el o audienţă. 


12 Februar. 


Comunicaţie la Academie despre familia lui Petru 
Şchiopul. Mehedinţi se luptă violent cu Bianu pentru 
noua ortografie (cu Î în loc de â). Arăt că, odată creată 
o tradiţie, nu trebuie părăsită. 

La Cameră cineva are lipsa de gust de a presinta 
laudele Regelui pentru mine. Oameni ca Trancu izbuc- 
nesc în întreruperi grosolane. Se cere să nu fie notate. 
Preotul Man intervine și, cum o glumă a mea îi amin- 
tește stăruinţile pentru restituirea unei biserici unite, urlă 
imprecațiile sale de fanatic. 

La Senat bună interpelare în chestia „status“-ului, de 
Oanea. Răspuns potolit al lut Gyarfas. Arăt punctul nostru 
de vedere, cu întrebarea Sf. Scaun. 

* 

„Lupta“ arată că adiutantul regal Stoicescu intovără- 

şește de la Geneva pe Titulescu. De fapt, el e acolo. 


13 Februar. 


La Cameră pasionate discuţii între preoții ardeleni ai 


celor două rituri. 
* 

Averescu (supt iscălitura ***) publică un articol cu sub- 
înțelesuri cu privire la căderea lui Cuza (eu sânt... Ko» 
gălniceanu). Țepistul Ottulescu îl semnalează, și, acum 
Oteteleșanu, Trancu urlă, il ceteşte. Spun limpede că 
părerea mea este că „se suggerează răsturnarea Suve- 
ranului“; volu întreba și pe colegii miei dacă trebuie să 
răspundem cu despre sau să începem o acţiune jude- 
cătorească. Apoi Fluieraş deschide chestia şomerilor, 
cari ar fi 300.090... Vâlcovici promite ca, împreună 
cu dr. Cantacuzino şi cu interpelatorul, să caute soluții; 
eu dau 500.000 de lei de la Presidenţie. Cu Landau, la 
care se adauge Lupu, se redeschide chestia de la Soroca. 


* 


Titulescu a venit, fără a cere voie altuia decât Regelui. 
La gară Argetoianu era numai miere. „Naţia“ striga 
alară: „Trăiască Titulescu“, 

. 

Azi dimineaţă, Filipescu-mi spune că s'a anunţat lui 
N. Miclescu cum că se gătește o nouă „bombă“, care ar 
fi impositul pe avere. Auboin îl crede imposibil. Arge- 
toianu i-ar fi spus acestuia că iea presidenţia. Filipescu 
mă înștiinţează ca să pot lua măsuri. Îi spun că voiu cere 
inainte de inchiderea Camerelor vot de încredere no= 
minală, Îi cer secretul. El spune că ai lui vor vota pentru. 


14 Februar. 
La Văleni. 


+ 


După-amiazi ministrul Poloniei. Îmi aduce o telegramă 
a lui Beck, mâna dreaptă a lui Pilsudzki, prin care ne 
invită a incheia cu Sovietele, căci altfel Estonia încheie, 
Letonia, grăbită de influența rusească, rupe „frontul“. 
Îmi cere răspuns. — Voiu întreba pe Regele. 
* 

Titulescu la mine. E foarte nemulțămit în ce privește 
politica externă a României. N'am prevăzut pentru ar- 
mament o sumă care să permită discuţia ; cu Sovietele, 
cu care, fără Take Ionescu, s'ar fi înţeles încă din 1920, 
și cărora, la Viena, li s'a dat ocasia să strice prescripţia 
cu privire la Basarabia, am apucat-o rău, puind noi 
întăiu chestia Basarabiei. Putem ajunge a fi pierduţi în 
epinia publică, fiind priviţi ca războinici ; sar merge g 
pănă la discuţia rectificării de frontiere. De altfel vor- 
beşte despre cele petrecute la Geneva, unde n'am luat 
prea in serios conferința. Tardieu, cu mai multe linii de 
luptă, a vorbit foarte bine; Briining, cu multă ipocrisie, 
despre lipsa de forță militară a Germaniei; cuminte 
Grandi şi, cu toate că era prima oară acolo, superb, 
Simon. Noi stăm cât mai rău. 

Îi arăt că am lucrat „după împrejurări“; că hotăririle 
le iea Regele după raportul ministrului de Externe, vechiu 
diplomat. Cum sânt foarte rece și ceremonios, el, expli- 
când de ce a venit fără a mă îinștiința și pretinzând că 
a vrut să vie şi în Iulie şi Octombre (n'am știut nimic 
și s'a crezut că Externele n'au sarcina de a-mi comunica 
rapoartele), dorește a vorbi, nu cu șeful, ci cu Iorga, 


— Acela a murit de mult, şi nu va învia. — De ce? 
Nu pot şti de ce, — Sânt secrete de Stat? — Nu, de 
conştiinţă. 


Apoi îi vorbesc de situaţia ţării, mai bună de cum o 
presintă ziarele, de greutatea de a face ceva (şi el se 
plânge că a fost împiedecat cinsprezece ani de la lucru). 
Legat, impiedecat, ținut în necunoștința atâtor lucruri, e 
de mirare cum mai resist. În două luni el s'ar fi istovit, 

La urmă îl intreb ce crede că e de făcut cu Sovietele. 
— Să afle cine a încurcat. — Nu vrei să mi-o spui 
mie ? Ei bine, vom încerca noi, 

La Legația Franciei pentru musicantul Ravel, — un 
adevărat greier bătrân. Franasovici şi Madgearu imi spun 
că Argetoianu a făcut impositul pe capital — „bomba“ — 
șI l-a supus șefilor de partid. 

Trimet pe Vâlcovici la Argetoianu. Vine să-mi spuie, 
cu Karpen de faţă, că e vorba de o simplă obligație de 
Stat, rămâind libere casele și terenurile supt zece hectare, 


15 Februar. 


Ziarele aduc detalii cu privire la planul lui Argetoianu. 
Trimet să întrebe pe Puiu Dumitrescu dacă Regele-l 
admite. Sånt rugat a nu-l combate, de și e numai o 


propunere. 
* 


La 3, Argetoianu-mi spune că Banea Naţională a dat 
ideia; obligaţiile vor putea servi după câtva timp la plata 
impositelor. Casele întră și ele în „imprumutul naţional“. 
Altfel, cădeau băncile. 


* 


La Consiliu aduc înainte cererea ministrului Poloniei, 

Apoi Argetoianu-și ceteşte proiectul, deplin redactat, 

Îl rog la urmă, urându-i succes, să mă înștiințeze, în 
asemenea casuri și pe mine, de şi „imi dau samă că 
discuţia a trecut dincolo de cadrul ministerial și a de- 
venit o chestie naţională“, Altfel rămân ridicul, și ridi- 
culul se răsfrânge asupra întregului Ministeriu. 

Plec la Cameră. În lipsa mea, Amza presintă observaţii, 
Când le face și Karpen, Argetoianu se ridică furios, se 
plânge că n'a fost felicitat pentru ideia lui și că nu e 
cine să-l înțeleagă. Apoi iese. 


$ 

La Cameră iarăși articolele lui Averescu, care, acum, 
supt iscălitură, compară pe Regele cu Ludovic al Bava- 
riei.. Urlete ale lui Trancu și Oteteleşanu. Răducanu 
reiea atacurile contra Cehoslovaciei. E o atmosferă de- 
testabilă, Şi Vâlcovici e atacat pentru proiectul lui. 


Amza, căruia Argetoianu i-a spus că, pentru ideile lui 
Titulescu și cererile armatei, nu-și poate „camuila bud- 
getul“,. se plânge că suma datorită armatei se ridică la 
400 de milioane. Argetoianu a spus undeva că „se poate 
merge cu acest Ministeriu, dar scoțând pe Şişești, bolnav“ 
(acuma s’a intors din concediu), „pe Karpen, bun doar 
la Politehnică, și pe Pop, numit în lipsa lui, plus patru 
sub- secretari“. 


16 Februar. 


La Regele. Pentru nota polonă, transmisă de Szembek, 
prin care ni se cere a semna cu Sovietele, căci altfel se 
strică „frontul“ comun, Estonia dorind semnarea și Le~ 
tonia fiind silită de motive interne a se grăbi. Se invocă 
și influența ce ar avea-o semnarea asupra stării morale 
a maselor sovietice. 

Regele găseşte că I. Sturdza a greșit la Riga în unele 
amănunte de formă (suggestie a lui Titulescu). Crede că 
Zaleski are să decidă. Să-i vorbească Ghica. Este o 
învoială de front comun. 

Dă dreptate lui Titulescu şi în ce priveşte situația 
noastră la desarmare. Recunoaşte că vina e a lui Ar- 
getoianu. 

Sturdza-mi scrie că a intervenit pe lângă Stenimacov, 
delegatui sovietic, pentru lucrurile Academiei; a fost 
înștiințat de acesta că s'a trimes cererea la Moscova, 

Propun ca eu, ca academician, să intervin la președintele 
Academiei sovietice. Regele crede că, fiind şi președinte 
de Consiliu, n'aș putea-o face. Rămâne ca adresa să vie 
de la Bianu și Țiţeica. 

Vin la situația politică, relativ la care Valeriu Pop, 
ieșind din audiență, mi-a spus că Regele, interesându-se 
cine a fost la serbătorirea lui Goga din Cluj (numai doi 
din partidul naţional), și-a arătat din nou dorința Mi~ 
nisteriului de concentrare, 

Îi spun că am trecut peste fasa de desgust de acum 
câteva zile. În Ministeriul de concentrare nu cred. Oa- 
menii nu pot lucra împreună. Sar pierde basa de acum, 
pentru a nu o mai putea relua, și s'ar ajunge la un nou 
eșec. Nu se pot plasa mai multe clientele; una singură, 
a lui Argetoianu, care a făcut, face și va face politică, 
ni causează destule neplăceri, cu numiri nepotrivite de 
prefecți şi risipă. „Şefii“ nu sânt șefi, ci unelte ale clien- 
telelor respective. 

De liberalii duciști nu poate fi vorba; ar veni cu 
cuțitul la spate. Nu se poate ţinea samă de grupări ca 
ale lui Lupu și Gh. Brătianu, de care Regele se arată 
complect desilusionat. Nu-i pomenesc nimic de Averescu, 

Întrebat dacă l-am văzut pe Titulescu, spun sincer ce 
a fost. N'aveam contra lui „un dinte“, ci... o dantură 
întreagă. Pentru că n'a primit, pentru că m'a băgat 
într'o formaţiune în care sânt inchis în carcera Ministe- 
riului de Instrucție, trebuind să accept acte pe care le 
desaprob, atunci când eram în stare, om întreg la vrâsta 
mea, să fac lucruri nouă, și prin mijloace revoluţionare; 
pentru că a permis propaganda contra Ministeriului şi a 
Regelui; pentru că nu m'a informat de nimic; mai puţin 
pentru că nu m'a înștiințat de venirea sa. 

Arăt că Argetoianu continuă a fi brutal cu miniștrii. 

Povestesc scena de ieri. Propun pe Amza la Interne. 
Oricum, Regele ar fi să facă o observaţie. Dar îi voiu 
apăra conversiunea lui Argetoianu, cu toate anexele. 

Vorbesc hotărit. După multe ce am înghiţit, izbucnesc 
şi eu, ca acel izvor de la Izbuc care țișnește numai din 
timp în timp și lumea se grăbeşte a-i lua apa. Mâne voiu 
fi numai ministrul venit cu hârtiile la semnat. 

Am cu mine în Cameră optzeci de deputaţi. Țepiștii, 
antisemiţii, jumătate din Evrei, ceva din naționaliști merg 
cu mine. Fără mine nu se poate lucra. De disolvare să 
ferească Dumnezeu Coroana! Cine ar presida „alegerile 
libere“ ? Ar ieși numai extremiști de stânga și de dreapta. 
lar eu aș merge alături de Cuza. — Cu ce samănă el? 
— Oricum. Și sacrificiul are o margene. Grămădit într'un 
colţ, orice vietate sare în faţă. De nouă luni sânt tratat 
ca un câne turbat. Și instinctul de conservare are drep- 
turile sale. 

Guvernul de concentrare îl voiu combate din răspu= 
teri. Am mai răsturnat guverne, Pe Averescu, care m'a 
izgonit în 1919, nu m'am lăsat pănă ce, și cu Al Cons- 
tantinescu şi cu Ştirbei, l-am pus la pământ. 

Pe ţărănişti îi admit. Pot și lucra cu ei. — Te pri- 
mesc ? — Afără de Maniu, Vaida, Madgearu. În Maniu 
să nu se puie niciun temeiu. E născut președinte de 
Republică. Nu e un conflict între un om politic şi Rege, 
ci între doi şefi de Stat, dintre cari unul n'a putut reuși. 
E, tot, reminiscenţe revoluționare și idei abstracte ungurești. 

Regele recunoaște adevărul observaţiilor mele. Pentru 
moment ware ce pune în loc. Îi recomand să lase a 
lucra împrejurările. Cum spune că se pregătește pentru 
ce ar fi să fie atunci, observ că orice cal simte când 
călăreţul stă să sară pe altul și cade în bot, cu primejdia 


călăreţului, 
* 

Primesc dureroasa scrisoare a lui Ghica, profund des— 
gustat de apucăturile lui Titulescu, care .fără voia lui, 
după ce-și luase bilet pentru Londra; a sărit la Bucu- 
reşti. Cere să fie retrimes la Roma. Îi scriu că volu face 
tot ce pot pentru a-l reținea contra intrigii ce se ţese 
contra lui. 


17 Februar. 


În toată presa e o formidabilă isterie de ură. 


După-amiazi la Cameră Argetoianu îmi spune, enervat 
că, faţă de atitudinea lui Titulescu, va cere lămurirea 
situaţiei. 

Un georgist mă intreabă ce cred de impositul pe ca- 
pital. Îi arăt că, odată ce mi sa impus conversiunea, 
metodele se pot discuta. Așezământul nostru fiscal e, de 
altfel, așa de inferior! 


Argetoianu a anunţat în comisiune că, dacă i se pun 
piedeci, va lăsa altora financiarea conversiunii. 


* 


Seara, mi se arată injuriile tinărului profesor C. C. 
Giurescu, din gruparea lui Gh. Brătianu, in „Revista Is- 
torică Română“ cu prilejul „Istoriei Românilor şi a ci- 
vilisaţiei Jor“. 


18 Februar. 


Desdedimineaţă Argetoianu, care se credea răcit. A 
fost la Regele. I s'a spus că nu e alt Guvern la înde= 
mână. Argetoianu a cerut atunci o întărire de incredere 
faţă de acțiunea din ziare. I s'a promis un Consiliu de 

miniştri presidat de Rege, mâni, la 11, care va pecetlui 
o formulă. Totuși disposiţiile de acolo nu-i plac. 


w 


După amiazi, la Cameră, se pune problema zahărului. 
Un mare curent contra trustului reunește oameni din 
toate partidele. Mă mulțămesc să arăt și cealaltă lature. 
Las complectă libertate majorităţii. Proiectul e votat cu 
o mare majoritate. 

Cuza-mi mulțămește : Lupu aruncă lozinca istorică: 
„Schimbarea Domnilor bucuria nebunilor“. Să rămânem, 
atacând alte trusturi! El e gata să ajute „chirurgia“, dar 
„nu pe banca ministerială, 


Seara, la Legația italiană, unde e și senatorul Poricelli, 
specialist în drumuri, căruia Argetoianu i-a dat speranţe 
(„auto-strada“, care ne-ar împovăra cu peste un miliard), 
care nu se pot îndeplini. 

Preziosi e furios de votul de la Cameră. Nu ni se va 
mai da un ban. Crede că greșim neiscălind pactul cu 
Sovietele. Polonia va iscăli. Legăturile cu dânsa se vor 
slăbi, 

Îi dau lămuriri. Dar voiu întreba la Geneva. 


19 Februar. 


Consiliu de miniștri presidat de Regele. 

Vorbește întăiu Argetoianu. A vrut plata de Stat. N'a 
găsit bani în străinătate. A încercat cu imprumutul forțat. 
Toate partidele i s'au opus, afară de două mici grupuri. 
Renunţă. Desface deci finanțarea de conversiune. Cea 
d'intăiu se va vota în curând. Pănă atunci poate ca~- 
pitalul străin va fi în stare să ofere un împrumut ori 


21 

prețul cerealelor va crește (Regele crede că nu e de 
aşt:ptat). Pănă atunci se prelungește valoarea cambiilor. 

Regele mă întreabă de părere. Voiu vorbi la urmă. 
Asigur însă că orice măsură a ministrului de Finanţe 
aprobată de Regele va fi sprijinită de mine, oricare 
mi-ar fi opiniile, cu toate mijloacele mele și cu toată 
influența ce o am asupra unei mari părți din membrii 
Parlamentului, 

Şişeşti face câteva observaţii de detaliu, vorbind și de 
moratoriu, pe care Argetoianu-l declară periculos, pentru 
că sar întinde de la sine asupra tuturor categoriilor, 

Radian dă explicaţii tehnice. 

Amza e de părere că, de la inceput, sa mers prea 
departe. Clasa mijlocie este și ea vrednică de interes. O 
spune și ca vechiu agricultor. 

Karpen observă că, neplătind Statul furnisorilor (ca 
fabricile de ţesut), se va ajunge la falimente și la intin- 
derea șomajului. El e continuu asaltat la Ministeriu. 

leau cuvântul la urmă. Repet că voiu da concursul 
mieu părerii ce se va adopta (Regele vorbise de diver- 
genje, pe care le-am tăgăduit imediat, între miniștri). 
Ruperea in două a legii are desavantagiul de a se slăbi 
autoritatea Guvernului. Cum unii colegi au vorbit de 
posibilitatea altui Guvern. accentuez că unui Guvern de 
intermezzo nu trebuie să i se îngăduie a pune o pro- 
blemă așa de grea, iar, dacă s'a permis, atunci să i se 
deschidă orizont. E însă și un dublu avantagiu: ca și Ja 
lași în 1917, se resolvă in principiu chestiunea. Dacă sar 
fi adaus şi finanţarea, greșelile s'ar fi putut corecta după 
experiență, căci nicio lege nu e eternă. Zăbava permite a 
se face acele cercetări care trebuiau făcute de la inceput, 
fără a se cădea în amânări ca acelea propuse de Vaida 
la împroprietărire, dar cu adunarea unei informații fără 

care nu se poate face nimic serios, cum n'a ieșit serioasă 
nici opera de împroprietărire. 

De aceia, fiindcă se pot introduce și elemente nouă, 
adaug observaţii care fără aceasta n'ar avea decât o 
valoare persoaală. 

Chestia a fost deschisă, supt Guvernul trecut, de Ma- 
dgearu și Manoilescu. Au recurs la ziare, ca unii cari 
m'aveau în vedere problema însăși, cât succesul personal. 
Au presintat statistici exagerate, care nu se potriviau 
între ele. N'au făcut niciun pas pentru a se înțelege 
între sine. 

În Septembre 1930, — Regele, care nu e dator a ceti 
ziare, și cu atât mai puţin pe al mieu, își aduce aminte 
de o audiență a mea, — am arătat, ca un cunoscător al 
țării pănă în ultimul sat, unde m'au dus cercetările mele, 
de și nu sânt agricultor (Ardelenii știu bine pe unde am 
răsbătut la dânșii), că nu există un ţăran, ci mai multe 
tipuri, 

În Bucovina, în Moldova-de-Sus, în Maramurășul stors, 
mai puţin în Nordul Basarabiei, — Argetoianu adauge, 
pe lângă Gorj, pomenit de mine, Doljul și Romanații, — 
e datorie la cămătari. Ea trebuie neapărat ajutată, ca să 
se împiedece flămânzirea Maramurășenilor și revolta 
Bucovinenilor. 

Aiurea e banca falsă, a cămătarilor. Gh. Popovici, 
unul dintre cei mai capabili Români, recomanda tipul 
Raiffeisen, tot restul fiind cămătărie. Așa au făcut Saști 
(Brandsch aprobă). Nici acolo mare cruțare pentru cre- 
ditor, 

Apoi băncile adevărate, în legătură cu cele mari și 
deci influențând asupra creditului ţării. 

Trebuie o cercetare statistică din partea unei comisiun i 
cu drept de arbitragiu. Se poate face și acum, de ad~ 

ministrație și mai ales de justiție. Avem fericirea de a: 
cuprinde un ministru din Ardeal, cu vederi clare și cu 
energie. Să inceapă a lucra. Multe creanţe vor cădea, și 
finanțarea va fi ușurată. 

Dar nu sa mai vorbit de conversiune pănă în Oc- 
tombre 1931. Spusesem la Paris că, Statul fiind stân- 
gaciu, trebuie lăsat și organismului să-și închidă rănile, 
ajutându-l, în loc de a-și pune degetul între cele două 
margeni. La întors am găsit proiectul. 

L-am lăsat în sama ministrului de resort și a Comi- 
siunii. Ministrul s'a sprijinit pe partide. Ce sânt ele ? Câţiva 
oameni, cu alții câțiva la îndemână, fără legături reale 
cu ţara, une ori populari printr'o demagogie încheiată 
azi, când n'au ce mai oferi. Le-a crezut sincere, pe când, 
de fapt, a fost un continuu amestec de intrigă și de de~ 
magogie. Acuma iși dă samă de nevoia, ce era, a une 
acţiuni răpezi și cu autoritate, 

Retragerea unei părți din proiect va provoca acusaţiile 
ziarelor. („Orice aţi face“, spune Regele.) Nu-mi pasă. 
Delavrancea-mi recomanda, în tinereţă, să-mi fac ca~ 
rapace. O am azi de să poată trece un camion peste 
dânsa... 

Aşa vorbește omul cel mai prost, în aceste chestiuni, 
din Țara Romănească, dovedind că poate fi și el util. 

Regele permite lui Argetoianu să lucreze așa. 

La plecare=i spun: E mai bine ca M. V. să fi crezut 
că iea un prost şi să găsească un om deștept decât să 
fi crezut că iea un om deștept și să găsească un prost: 

Miniștrii se despart în cei mai buni termini. 

L.] 

La "Cameră se presintă, cu certuri vulgare, alegerile 

eparhiale, pătate de politicianism. 


+ 

La Senat s'a adus legea zahărului. Comisiunea chiamă 
pe Argetoianu, care, ocupat, mar putea veni decât mâni 
(Radianu, venind de la el, mi-a spus că legea e neac- 
ceptabilă). Îl rog să vie astăzi. Senatorii s'au declarat în 
permanenţă. 

Argetoianu se teme pentru devise. l-au spus și la 

Banca Naţională. Găsesc mijlocul unui amendament de 
contingentare din inițiativa Consilului de miniștri. 
P În discuţie, Gyarfâs atrage atenţia asupra nevoii de a 
profita şi noi ceva de la cei cărora li se deschid gra- 
nițile. Inginerul Mircea protestă în numele industriei na- 
ționale. Liberalii declară că votează legea fără amenda- 
ment. Banciu, de la Brașov, atacă fabrica din Bod. Un 
Bucovinean și un Bănăţean se plâng contra fabricilor 
de zahăr. Explic rostul amendamentului. La votare, 96 
pentru, 22 contra. 


* 


Ziarele continuă a ventila Ministeriul lui Titulescu, 
care ar fi să iea ființă Duminecă. 


20 Februar. 


Dimineața, cu Preziosi la o exposiție de pictură italiană ; 
apoi şi la Musee. Îmi vorbeşte din nou de capitalurile 
italiene din zahăr şi laudă pe principalul acționar. A 
vorbit violent cu Lupu. 

La Ministeriu mi se anunță că mareșalul Ilasievici 
vrea să-mi vorbească, „acasă sau la Cameră“. Îl poftesc 
la mine, și fără zăbavă. Prevăd că va fi vorba de zahăr. 

De fapt, la 3, el apare pentru a-mi spune că ar fi 
bună amânarea, Arăt că e imposibil. Mai bine-mi pără- 
sesc locul. Nu pot avea două atitudini. Nu e nici în 
interesul Coroanei : chestiile de hrană pot distruge imediat 

și o popularitate regală. Atunci îmi spune că e și o a 
doua propunere: votarea la Cameră cu amendamentul. 
Admit. Vorbește la telefon cu Regele, adăugind că „rog“ 
să fiu primit. Corectez: „sânt gata să mă presint Suve- 
ranului“. 

Se adoptă votarea cu amendament. 

Majorităţile primesc bine explicaţiile mele. În plen le 
repet când mă întreabă. Discursuri înfocate ale lui Cuza 
şi Lupu (acesta propune în discuţia comercială cu Grecia 
să dăm afară 200.000 de Greci). Injurii grosolane cetite 
şi repetate la tribună de Trancu-lași. Observaţii mali- 
țioase ale d-rului Costinescu și asalt brutal al lui Rădu- 
canu. Josika e pentru amendament, și Lupu pare gata 
a-i băga degetele în ochi. Urletele une ori intrec orice 
cuvânt. 

Gh. Brătianu începe cu aprobări ca să termine cu: 
incă un refus. 

După explicaţiile mele, care denunţ scopul politic al 
luptei care unește liberali și naţional-țărănişti, 160 pentru 
44 contra. Unii liberali au votat fățiș alb la alb. Ar fi 
votat şi Cuza, căruia-i atrăsesem atenţia asupra conse- 
cinţilor. 

Li mulțămesc la toţi, adăugind că fără acest vot am 
fi recurs la acte de Stat pentru ieftenirea zahărului. 


21 Februar. 

La Văleni și Cocorești- Grind. Seara, Amza îmi explică 
de ce sântem chemaţi la Palat în Consiliu presidat de 
Regele. 

22 Februar. 

Consiliul Apărării Naţionale. Se discută chestia furni- 


turilor în ţară (40 %/.) și a comenzii la Reșița, Cujir, etc., 
pentru peste un miliard, de repartisat între mai mulţi 

ani, Regele laudă opera fabricantului Zamfirescu, care 
face avioane de școală și ar putea face și pentru războiu. 
Generalul Cihoski atacă pe Amza, când acesta spune că 
Skoda ni face socoteli de patru ori mai mari decât pre~ 
țul de cost în fabrică. Argetoianu dă explicaţii financiare. 
Se ating și alte chestii militare. 

Argetoianu ar vrea să nu importăm zahăr. Îi spun că 
e o afacere de obraz; opinia publică vrea să vadă un 
început de infăptuire ; n'o putem minţi. Încheie spunând 
că importul ce sar face să fie puţin. 

* 


După-amiazi el vine la Cameră pentru a împăca lucrul. 
Florin Zaharia mă întreabă ce sânt zvonurile, privitoare 
la situaţia externă a ţării, pe care le-a provocat venirea 
lui Titulescu. Îi arăt că nicio primejdie nu ameninţă 
România și că mabhalagismele nu se pot ţinea în sană. 
Aplaudă și o parte din oposiție. Arăt că am văzut pe 
Titulescu, cu care am vorbit ca și înainte și, dacă n'aș 
fi reţinut la Cameră, aș merge și eu să-l petrec la gară. 
Argetoianu-mi spune că a vorbit cu Regele, care e 
în bune disposiții. Titulescu m'a pârit pentru glumele mele 
* 

Discuţia legii drumurilor e foarte pasionată. Popovici 
apără atitudinea sa în contractul suedes și atacă violent 
pe „calomniatorul“ Mareș, care e raportor. Acesta pro- 
mite a-i răspunde tot așa. După cuvântarea lui, care e 
silit a retracta ce a spus despre interesarea lui Lugoșianu, 
vorbește, foarte strâns, dejucând pe adversarii ţărănişti 
Vâicovici. Cum, de la tribună, Mareș face pe Popovici 
şi Lugoșianu „profitori“, Popovici îl apucă de gåt, il 
pălmuiește, il lovește cu pumnii, pentru ca, la rândul 
său, să fie apucat de cap. Se cere la Comisia de jude- 


cată expulsarea lui pe o lună. 
* 


328 N. IORGA 


Seara, comemorarea lui Washington la Ateneu, Regele 
și Regina Maria fiind de faţă. Discursuri al lui Oromolu, 
al mieu, al însărcinatului de afaceri american. Puţină 
lume. Soţiile diplomaților lipsesc. Abia câțiva din membrii 
Guvernului. 


23 Februar. 


La Cameră a doua oară rămâne nul votul pentru 
excluderea lui Popovici. El e absent; Mareş de față. 
Ţepiştii cetesc o declaraţie de înfierare pentru indiferența 
oposiţiei. Trece legea lui Argetoianu pentru apărarea 
dtviselor. Cuvântarea lui Vâlcovici la legea drumurilor 
e des întreruptă de ţărănişti, 


+ 


Argetoianu are legea zahărului. Promite a o presinta 
iscăliturii Regelui. 


24 Februar. 


La Regele. Mă asigură că a mulțămit pe Ghica: acesta 
o confirmă, dar anunţă plecarea-i la București după in~ 
toarcerea lui Titulescu. Venind vorba de misiunea dată 
acestula, spun că el e mai bucuros să apere ideile altora 
decât ca altul să apere ideile lui. E vorba apoi de cine să 
represinte Ministeriul la jubileul rabinului Niemirower... 
În ce priveşte legea zahărului, care e la Argetoianu, 
Regele mă autorisă să spun că o va promulga. 


+ 


Beck stăruie din nou pentru iscălirea pactului (care ?) 
cu Sovietele (au iscălit Estonia și Letonia), atunci când 
Ghica arată că Zaleski, care s'a declarat odată, nu mai 
trebuie întrebat. La Varşovia, și Pilsudzki i-a spus că nu 

ține. Ghica socoate că e un joc al Sovietelor, ca să poată 
susținea la Geneva punctul de vedere sovietic al desar- 
mării totale. Laval e hotărit contra pactului. Şi Berthelot 


și-a schimbat atitudinea. 
+ 


La Cameră, Oteteleșanu vrea anchetă parlamentară în 
chestia Popovici-Mareş (duel fără resultat; Popovici a 
vizat). Se alătură şi Lupu. Obiectez că Vâlcovici a 
promis răspunsul pe Marţi. Se votează, cu aprobarea 
tuturor partidelor, legea organisării tehnice a armatei. 


25 Februar, 


La Cameră, declarația liberală, cetită cu patos de Tă- 
tărăscu. Promite altă lege a conversiunii, califică Gu- 
vernul ca incapabil, dar mântuie declarând că partidul 
va vota proiectul. Țepiştii, prin Spulber, se declară 
contra lui, 

Apoi legea gradelor in învățământul primar, combă~ 
tută perfid și ipocrit de Ţoni și lacobescu, cari sperau 
răspingerea proiectului. Frumoase cuvinte ale lui Șt. 
Bogdan. 


+ 


Istrate Micescu a venit cu asigurări de prietenie: în 
loc de conversiune ar vrea moratoriul general. 


26 Februar. 


leau hotărârea cu privire la confirmarea ca prorector 
a lui Basilescu, pe care Senatul universitar l-a despoiat 
și de decanat și de catedră, interzicându-i a se și pre- 


sinta în mijlocul lui. 
k 

La Cameră, cu aier fioros și străpungător, Gh. Brătianu 
cetește declaraţia „partidului liberal“. Celalt partid liberal 
protestă zgomotos. 


A 


La Senat pentru a răspunde interpelării lui Marino, 
ginerele lui Lemaitre, asupra lipsei de credit a industriei. 


Consiliu de miniștri pentru zahăr, bălțile de la Ismail, 
pădurile basarabene expropriate. 


Dinu Brătianu e bolnav de dublă pneumonie. Suţu, 
lecuit de aceiași boală și de o hemiplegie, asistă la ge- 
dința Academiei, în care se vorbește de alegerea d-rului 
Marinescu ca membru asociat al Academiei de Medicină 
din Paris. 


27 Februar. 


Visita ministrului Germaniei în chestia locomotivelor. 
Ed 


Nae lonescu imi spun cum s'au oferit Regelui, acum 
in urmă, o sumă de președinți de Consiliu. Ar fi fost 
de tot hazul. 

+ 

La Cameră pompoasa interpelare a lui Răducanu in 
ce privește prima de export a cerealelor, Liniștit, îi 
urmează Cipăianu, 

* 

La Senat trece legea învățământului primar. La discuţie 
lipseşte dr. Angelescu. Cei doi liberali presenţi, — unul, 
fireşte, Ştefan loan, — votează contra. 

Visita poetului armean Arşag Ciobanian, venit pentru 
o conferință la București. 


Drum la Văleni și la Bătrâni. Bună primire a satului, 
„ȘI copiii de școală te cunosc.“ 


La Universitate, Basilescu a inchis cu lacătul rectoratul. 
Nu s'a putut vota. Vre-o treizeci de profesori s'au adu- 
nat la Facultatea de Științe. 


29 Februar. 


Ziarele presintă lucrurile de la Universitate ca porun- 
cite de mine. 

Basilescu renunță la luptă. El cere, ca și Gusti, să fac 
eu convocarea, Arăt că mam dreptul. Eu nu admit să 
se vorbească în numele Ministeriului. Ne înțelegem să 
mă adresez la decani și la profesori în parte pentru a 
li face cunoscut că, actul de numire a mea ca rector 
fiind de la 1-iu Mart, trebuie neapărat să se voteze la 
2, pentru a se avea legăturile necesare cu Ministeriul. 

Se declară mulțămiţi toți cu această formă. 


* 


Ministrul Austriei, cu o atitudine foarte dârză, bătând 
cu degetul pe hârtiile ce presintă, imi comunică protestul 
Guvernului său contra noilor condiţii făcute zahărului, 
ceia ce ar aduce, contra făgăduinţilor lui Manoilescu și 
Karpen, inchiderea fabricilor din Lujeni, Ripiceni și încă 
una. Îl rog să comunice actele la Externe și, cum mi 

se cere un răspuns, dau numai acesta: „Voiu supune 
chestiunea Consiliului de miniştri“. După care mă ridic 
și-i întind mâna. 


Puțin înainte, Preziosi a fost la mine. Pentru visita 
mea la Roma (se decide a doua Duminecă din April). 
Pentru un ajutor de dat lui Benedetto di Lucca (a mai 
fost ajutat). Propun să ni facă el, sau prin altul, câpii' 
după rapoartele consulare din Torino. Apoi se plânge 
în contra zahărului, Fabricanţii italieni au sosit; așteaptă 
răspuns. Îi recomand să li spuie că ar trebui să arăte 
bunăvoință față de populația săracă, scăzând măcar 
pentru dânsa prețul, să ajute științific cultura sfeclei, să 
creeze industrii anexe (ca fructe zăhărite, magiun, etc.). 
Dar să renunțăm la lege nu se poate: de dragul nimănui 
n'o să mă sinucid. Nu pot fi inșelător și minciunos, 


La Cameră comunic lui Argetoianu conversațiile cu 
cei doi miniștri străini. Aştept pentru Consiliu hârtiile 
ministrului Austriei. El crede că se va ajunge la impă- 


carea capitalului străin 
* 


Vâicovici recunoaște că ministrul Germaniei are dreptate. 


+ 


La adunarea directorilor de școli primare din București 
pentru adăposturile lor de vară. Închiderea şcolilor la 
1-iu lunie și suprimarea examenelor se aplaudă călduros. 


k 


Seara, de la adunarea profesorilor de la Drept, cari 
părăsesc pe Basilescu (Plastara, Negulescu, Em. Anto- 
nescu), vine Gh. Mironescu, care, prevăzând că voiu 

„cădea“ față de Gheorghiu, îmi propune să admit candi- 
datura lui, care, pe urmă, mi-ar ceda locul. Îi răspund 
că nici n'am anunțat candidatura, nici n'o refus și nu 
pot încheia niciun fel de învoieli, 

S'a vorbit de incompatibilitatea funcţiilor de ministru 
și de rector, de neputinţa mea de a apăra prin pro-rector 
autonomia, leri îmi aduceau acusații pentru că n'am 
demisionat, de la început (cui?) și că mi-am gătit prin 
noua lege o leafă mare pe cinci ani de zile... 


Revista lui Brătianu apare, cu agresiunea lui Giurescu. 
Trei ziare: „Îndreptarea“, „Mişcarea“ și „Ordinea Nouă“ 
anunţă că-i vor reproduce articolul. 


I-iu Mart. 


Coculescu intervine din nou, convocând pe profesori 
ca pro-rector. Nu voiu putea să confirm resultatul alegerii. 
Ziarele mă acopăr de injurii: eu aș fi „lăcătuit“ Uni- 
versitatea. 
În același timp, revista lui Brătianu se trimete gratuit 
tuturora — și lui Argetoianu... 
* 


La Cameră, discuţia legii conversiunii. Termină Șoimu. 
Urmează dr. Cătuneanu, antisemit, care aprobă proiectul, 
şi apoi D. R. loaniţescu, care, firește, rămâne în continuare. 


2 Mart. 


Cu Szembek la Buzău pentru a saluta pe Pilsudzki, 
care trece prin Constanţa în Egipt (ziarele, cu „Curen- 
tul“ in frunte, dau toate informaţiile cu privire la călă- 
torie, presintată totuși ca... absolut secretă). 

Mareșalul soseşte, cu o întârziere de douăzeci de 
minute, după oarele 2. E gras, dar se plânge că după 
crisa de gripă din România a stat mult timp în casă și 
poartă incă urmele: are un ochiu puţin umflat, În Po- 
lonia, spune el, pănă la Wilno, a fost cald. Numai în 
Februar vântul de Est a adus ninsoare în Lituania. Dar 
nu este peste măsură de frig. Altfel, de la Liov în jos 
la Cernăuţi, noaptea, se notau vre-o 24 de grade supt zero. 

Vorbește de familia lui. Fata cea mare, de paisprezece 
ani, e frumoasă și înzestrată, dar înceată; cea mică, de 
doisprezece, e deosebit de harnică și plină de rasă; își 
biruie toate colegele. 

Vorbim mult timp despre școli, despre examene. Și 
el a fost un școlar leneș, învățând numai ce-i plăcea. 

Vorba vine despre limbagiul ziarelor. El nu e pentru 
oprirea lor, ci pentru despreţ. Descrie foarte vioiu, de 
și se luptă cu limba francesă, pe cutare orator anarhist, 
care, lângă Hyde Park din Londra, ataca trivial pe regina 
Victoria, fără a-l opri policemanul; acesta a intervenit 
când lumea voiă să-l bată. Întrebat de ce a făcut-o, 
răspunde așa: „Să-l dea în judecată și va merge la ocnă, 
dar ua cetățean engles nu poate fi oprit să spuie ce 
crede“. E vorba și de judecătorii englesi, cari, pentru o 
bătaie, pedepsesc pe cine a început. 

I-i dor de locuri calde. Visul lui era să străbată lu- 
mea, umblând de la o primăvară la alta. 

Nu ating chestii politice, ca să nu-mi vorbească de 
negocierile cu Sovietele, pe care le-a atins Szembe , 
pretinzând că mareșalul ar dori să le incheiem. 


Aflu la București că, supt presidenția lui Mălăiești 
(Gusti e bolnav, subit, de sciatică), sa ales rector Gheor- 
ghiu, cu 58 de voturi, peste 30 ce are Coculescu; eu—19. 

Inteligența şi recunoştinţa merg împreună. 

* 

La Cameră pun să mă interpeleze în scris asupra 
ignobilei campanii a ziarelor în legătură cu împrejurările 


de la Universitate. Deputaţii, fără deosebire, sânt mişcați 
de răspunsul mieu. 


3 Matt. 


Între cei cari au votat cu mine au fost şapte profe- 
sori de la Teologie, Oteteleșanu, dr. Daniel, câțiva de 
la Drept. Mulţi, crezând că alegerea nu va fi confirmată, 
wau venit. Facultatea de Litere s'a distins prin dușmănia ei. 

Fac decretul pentru dr. Gheorghiu. 


La Regele. Mă întreabă de cele de la Universitate. 
el era pentru confirmarea lui Gheorghiu. 

Găseşte că atitudinea ministrului Austriei e intolerabilă. 
Va trebui să se ceară la Viena schimbarea lui. Laudă 
pe Pilsudzki și aprobă că nu i-am vorbit politică pentru 
a nu ajunge la chestia pactului. Semnează decorarea 


lui Ciobanian, 
L 


La Cameră, Vâlcovici se războieşte cu Mirto şi ceilalţi 
ţărănişti pentru contractul suedes. Mihalache intervine ca 
să spuie că, neaducându-se probe contra fostului Guvern, 
cel present e „sau neputincios sau calomniator“. Îi arăt 
câtă logică e în cugetarea care l-a dus Ja această insultă. 

Ștefănescu-Goiceanu vorbește, amintindu-și trecutul 
lângă mine, la proiectul conversiunii. Argetoianu e absent. 


Un grup de studenți basarabeni anunță o discuţie 
publică despre dreptul avortului, pe care o opresc cu 
poliţia. 


+ 

La Bratislava proelamarea mea ca dr. honoris causa. 
Mă represintă Emandi. 


4 Mart. 


Jezersky la mine pentru primirea delegaţiei cehoslovace 
care-mi aduce diploma. Vorbim de Pilsudzki. El își amin- 
tește de generalul Zag6rsky, întemnițat și împușcat într'o 
tentativă de fugă. De aceia Pilsudzki se teme de atentate. 

Înainte de îmbarcarea lui Pilsudzki pe „România“, 
vasul a fost ciocnit, printr'o curioasă greșeală, de „Dacia“. 

* 

Sever Dan la mine, pentru o afacere personală. Regretă 
că nu sântem împreună. li arăt îndelung a cui e vina, 
și n'o poate tăgădui. li învederez cât li-am fost de fa- 
vorabil, primind ca ministru de Interne pe Cămărășescu. 
li presint notele mele, în care e însemnată recomandarea 
lor ca succesori. Sânt gata și de o colaborare, la capătul 
căreia i-aș lăsa apoi singuri. Îmi cere voie s'o comu~ 


nice. — De ce nu? 
L] 


Filality Imi arată un raport al lui Titulescu despre o 
conversație cu Zaleski. Acesta spune neted cum, într'o 
convorbire cu Litvinov i-a declarat că nu semnează 
fără noi, că vina ruperii negocierilor cu România e a 
lor, cari au trezit chestia Basarabiei. I se pare lui Zaleski 
că Rușii ar fi gata să retragă nota lor în această privinţă. 
Zaleski e convins că ei „mint“. Titulescu obiectează că 
n'o pot spune public și că e și o chestie de opinie. El 
s'a plâns lui Zaleski că nu e informat de la Bucureşti 
despre visita lui Pilsudzki, cum e informată diplomaţia 
polonă. 

Se dă răspunsul intervenţiei austriace, indicând schim- 


barea lui Lukes. 
$ 

Pangal imi vorbește despre o Academie de presă, pe 
care ar fi s'o presidez eu. Cum tot umblă zvonuri despre 
Ministeriul Goga, a intrebat pe Regele, care i-a răspuns: 
IL prend des vessies pour des lanternes. 

. 


După-amiazi la Academie despre cugetătorul politic 
Ştefan Scarlat Dăscălescu. 

Vine și Goga, care azi dimineață a publicat scrisoarea 
sa de plecare de lângă Averescu și a fost imediat exclus 
de acesta, pentru „rebeliune“ E radios și se presintă ca 
viitorul stăpân al ţării, 


+ 


Pe drum, Al. Lapedatu vorbește despre situație. Un 
Ministeriu de capriciu ar fi un desastru. Nimeni nu l-ar 
suferi. lar alegerile ar pune ţara în primejdie. 

I se pare că pentru Regele Goga era mai util lângă 
Averescu, pe care-l putea influența, decât singur. Va fi 
urmat de puţini. lar Averescu, cu sau fără veleităţi 
republicane, va concentra toate nemulțămirile. 


+ 


La Cameră, lung discurs la conversiune al învățătorului 
gorjean Isac, din oposiţie, dar foarte guvernamental. 


* 


Când se reia legea drumurilor, Argetoianu e brusc 
cu Vâlcovici, căruia-i spune că legea lui nu e așteptată, 
cum e casul pentru conversiune, că va fi răspinsă pentru 
că a incolţit pe țărăniști, că, iritându-i, se primejduiește 
propria lui lege. Capătă ca numai aceasta să-i fie discutată 
pănă Marţi, când crede că-i va fi votată conversiunea. 
După aceia ar fi să vie legea alcoolului. 

lau apărarea lui Vâlcovici, de a cărui onoare e legată 

legea drumurilor și care, fie şi cu primejdia unei răs- 
pingeri, după o îndelungată sabotare, trebule să meargă 


inainte. 
* 


Declar că sânt contra recompenselor naţionale. leșenii 
aduseseră pe a familiei Caudella și a văduvei profesorului 
N. Culianu. 


5 Mart. 


La Cameră, legea conversiunii. Lung și meticulos dis- 
curs al lui Ottulescu, cald susținut de „ţepiști“. 
* 


La Senat răspund întrebării lui Bontescu, care se in- 
vierșunează, cu privire la acusaţiile de trădare aduse de 
Lupaș lui Vaida; cum el alătură pe acesta de Beldiman 
şi Stere, readuc chestia acestuia din urmă. Julian Vră= 
biescu atacă gestiunea ţărăniștilor. 


6 Mart. 
Cu Ciobanian la Văleni. 


7 Mart. 


La Senat se incepe legea învățământului universitar. 
Bun discurs al d-rului Angelescu, care o aprobă. Arăt 
printr'o întrerupere de ce: „Fiindcă nu a făcut-o Gu» 
vernul“, 

Profesorii se adună seara pentru a protesta contra 
decanului de la Medicină, Bălăcescu, care a introdus fa 


Senat esenţiale modificări. 
* 


Dimineața, la Legația cehoslovacă, mi s'a înmânat 
diploma de la Bratislava. 

Seara, masă la Legaţie, cu alte două discursuri ale 
-delegaților cehoslovaci. 


8 Mart. 


Dejun dat de mine acestora. Presintare de musică și 
de danț populare la Asilul „Elena Doamna“. 
* 


La Senat urmează raportul legii învățământului uni- 
versitar, din care se votează primele două articole, 


Seara, masă oferită de parlamentari Cehoslovacilor. 
Ministrul vorbeşte, cu o afirmare a necesităţii „Micii 
Înţelegeri“. 

+ 

Dr. Cantacuzino îmi vorbește de legăturile lui, la 
„Viaţa Romănească“, cu Stere. Când acesta a luat atitu- 
dine pentru Centrali, i-a scris pentru a-i declara că se 
retrage de la conducerea revistei. A primit in schimb o 
scrisoare de injurii. Întâinindu-l după câtva timp, la 
Bucureşti, 1-a salutat, iar „Stere și-a infundat pălăria peste 
urechi“. Pe urmă, când fiul lui Cantacuzino a fost greu 
rănit în războiu, l-a insultat pentru a jigni pe tată. E un 
om lipsit de creștere și înebunit de vanitate. 


Ghica s'a întors fară. E desgustat. Vrea să se retragă 
de acuma într'o lună. Titulescu urmează să-l persecute 
prin telegramele omului său, Evreul Mircea, care-i distrug 
prestigiul. 

Merge la Regele. li cer să-mi spuie ce a vorbit acolo. 
Dar nu se mai revine asupra chestiei sale. 

Argetoianu crede că demisia lui Ghica e inacceptabilă. 
Eu l-am asigurat pe acesta din urmă că sânt dispus 
a face din vre-o invitaţie la plecare a lui chestie de 
Cabinet. El crede că însuși Cabinetul nu are vitalitate. 


Li 


La Cameră s'a comemorat Briand. Duca a amintit 
legăturile lui cu liberalii ; tânărul Brătianu i-a fost infe»- 
rior. Trancu-laşi face un discurs ca la „Dacia“; pentru 
ţărănişti, Mihalache a ţinut să presinte omagiul. Cuza are 
unele pointes contra Genevel. 


Aseară, pentru distincţia de la Bratislava, Beneș mi-a 
trimes o foarte călduroasă telegramă. 


* 


La Căminul Prahovean, Lambrino are eleganța de a 
invita pe Giurescu, după pamfletul acestuia, ca să explice 
studenţilor, contra mea, concepţia „obiectivă“ a istoriei. 


9 Mari. 


La Regele. Se prelungește Parlamentul deocamdată 
pănă la 1-iu April, 

Întreb pe Regele cu privire la articolul lui Averescu 
despre Bellinzona, în care afirmă că a fost chemat, că a 
„permis“ „prinţului Carol“ să se întoarcă și că n'a avut 
ua rol, și nu iea deci nicio răspundere, în „restaurare“. 

Regele spune că informaţiile date de Averescu sânt 
neexacte. A mers la Bellinzona pentru că Averescu, care 
dorise întrevederea, nu voia să înainteze mai departe. 
Averescu a început o lungă poveste, la capătul căreia 
declara, după ce i se spusese de Prinţ că ar putea să 

se întoarcă în ţară, că nu se opune și că nu va cere 
Guvernul ca răsplată. 

Pe Goga Prinţul l-a chemat pentru că „are sensibi- 
litate și se poate pătrunde la sufletul lui, care nu e pur 
raționalist“. 

Averescu luase toate aparențele secretului (coborârea 
din tren a fiecăruia pe altă parte, etc.), de și tot el 
făcuse lucrul cunoscut, 

Prin întoarcere s'au zădărnicit proiectele făcute cu alții, 
Averescu recomandase debarcarea la Giurgiu şi „marșul 
triumfal“ asupra Bucureștilor. Prinţul primise planul ge- 
neralului Suţu de a veni prin Bucovina, cu pașaportul 
lui Beller. Generalul și sosise la Viena cu geamantanele, 
fără a găsi pe nimeni. În acest timp Prinţul pleca de la 
țară, la ceasul cât personalul castelului mânca și, cu un 
pașaport de șofer, a trecut pe la Étampes la München. 

Din Regenţă, știa prințul Nicolae; ceilalți doi, nu. 
Maniu, se pare, în parte. Revocase ordinul, dat supt 
liberali, de a opri pe Prinț la hotar. 

La Paris venise in April, de și era ministru, Cihoski. 
Întrebat de ce acesta a ieșit din armată, Regele spune 
că a avut motive personale. Dar Regelui i s'a plâns că 

„nu-l preţuieşte și a avut un „acces de nervi“, plângând. 
Îmi cere să-i spun lui Sadoveanu să-l sprijine la intrarea 
in Senat. Conduita lui Cihoski a fost bună în războiu; 
a avut o parte la Mărășești; a fost și rănit. Ca ministru, 
s'a purtat foarte bine. N'a făcut fişe, cum e acusat; i 
sa luat, spărgând săltarul, o însemnare personală, 

Mă întreabă, râzând, cum „putem scrie istoria“, când 
ştirile sânt așa de contradictorii. — Ne ferim de amă- 
nunte. — Dar adesea întrun amănunt stă totul. 

E mulțămit că am apărat pe Vaida. „Chiar dacă zeii 
ar avea picioare de lut, e bine să-i ținem în picioare.“ 

Discuţia la Senat a legii învățământului superior. 


Filipescu a venit la mine în chestia zahărului, pentru 
informaţii. Casa Lazare Brothers și Rotschilzii de la Berlin 
se interesează. Ar fi, cu Argetoianu, discuţie în jurul 
preţului de 29 bani. Fabricile pretind că fără 30 trebuie 
să închidă, 


Un ziarist american îmi spune că atâta intrigă e contra 
noastră, incât el, care a fost de patru ori la noi și ni 
poartă simpatie, nu poate strecura o notițţă favorabilă 
nouă. I se pare și lui că prea se scaldă fiecare om po~ 
litic român în apele străinătăţii, 


11 Mart, 


Consiliu de miniștri. Se discută chestia zahărului, vor- 
bindu-se de intervenţiile capitaliștilor străini (ministrut 
Italiei a vorbit de represalii; Argetoianu a trebuit să 
dea afară pe principalul acţionar italian). Se prevede o 
reducere nouă cu patru bani. Argetoianu e aspru cu 
Vâlcovici, care face calcule pentru a dovedi că socotelile 
lor sânt exagerate. Vâlcovici e un „calculator“, el, „un 
om practic“, Mă declar mulțămit că nu sânt nici una, 
nici alta, 

Cu ministrul Austriei a. vorbit Ghica. Data aceasta, 
s'a arătat mai potolit. Pare a-și fi dat samă de greșeala 
ce a făcut. 

Apoi chestiuni mai mărunte (legea chiriașilor, cereri 
armenești, Leverve și reaua stare financiară a Căilor 
Ferate, chiar dacă se scade tariful). Argetoianu arată slă— 

biciunea încasărilor fiscului; abia a putut găsi azi 200.000 
de lei. 

Cum Argetoianu, în chestia chiriilor, începea așa: 
„Să zicem că d-ta ești chiriașul mieu; cum iţi plătesc 
chiria ?“, eu răspund: „Dacă d-ta ești chiriașul, aşa cum 
te ştiu, eu ar trebui să-ţi plătesc, ca proprietar, chiria“... 

Ghica vorbeşte de propunerea lui Tardieu pentru 
Uniunea dunăreană. Intervine imediat Argetoianu, pentru 
a spune că e ideia lui de la Paris, pe care Tardieu n'a 
înţeles-o... 

O propunere a lui Brandsch pentru școala minoritară 
e socotită ca riscată față de o anume stare de spirit. 


* 


Lupaș cată a-mi dovedi că are dreptate față de Vaida. 
Citează dovezi de „austriacismul“ lui; le găsesc firești la 
un supus ungar, doar neavând „eleganță“. S'au găsit 
însemnări ale lui Vaida pe dosul memoriului Stere. Acesta 
a fost răspins de Czernin, care declara în Mart că nu 
vrea să aibă a face cu un popor care nu-și ţine inda- 
toririle. Apoi a insistat în April. Vaida redactează însuși 
în Maiu un frumos memoriu, în care arată tot ce a făcu 
pentru a câștiga la Centrali România. Lupaș aduce și 
revista lui Șeicaru cu declarația lui Stere că n'are în- 
credere în Vaida Maniu, care l-a intrebuințat şi nu 
l-a apărat (Cananău îmi spunea la Senat că, însărcinat 
de un om politic frances să întrebe pe Brătianu, acesta, 
spuind că „nu face războiul contra opiniei publice“, a 
declarat că pe Stere nu l-a trimes în Ardeal pentru ceia 
ce spune acesta). 

Arăt lui Lupaș că nu se poate invoca mărturia unui 
om ca Stere, chiar dacă í sar întâmpla să spuie drept. 
El consimte să șteargă numele lui Stere din pasagiul 
incriminat (voiă să înlăture toată parentesa și i-am spus 

că nu e motiv), Vrea să supuie chestia unui juriu de 
istorici. Poate s'o facă: voiu lua act, 


* 


Potârcă la mine. ȘI lui îi spun că doresc succesiunea 
țărăniștilor, cu cari am avut atâtea legături. Vorbim de 
planurile lui Goga, a cărui aventură ar fi compromiţă- 
toare pentru Coroană. El a sondat și pe Potârcă. Atunci 
când acesta l-a întrebat cine ar fi prim-ministru, Goga 
i-a înlăturat pe toți, fără a se propune pe sine. De mine 
a spus că „sânt un Titulescu fără barbă“. Adaug că aș 
putea menaja printr'un Ministeriu comun trecerea la re- 
gimul țărănist. Împreună am face alegerile comunale, 
care ar turti pe liberali. El ar vrea să vorbesc cu Mad- 
gearu, — ceia ce refus, — ori cu Mihalache, — Nu e încă 


vremea. 
x 


Marcu Beza, de la Ierusalim, unde a avut o misiune 
consulară și a găsit documente, manuscrise. Vorbim de 
Titulescu. Vanitatea acestuia e imensă. Odată a cerut, 
în Anglia, să-l aștepte trenul și, când a oferit șefului de 
gară țigarete romănești, acesta i-a răspuns: I do not 
want your cigarettes, I want my train out („N'am nevoie 
de țigaretele d tale, ci de plecarea trenului mieu“.) Keynes 
l-a judecat așa : He talks too much („vorbeşte prea mult“). 

Ierusalimul și supt Englesi e murdar, afară de centru, 
Bisericile se dușmănesc între ele. Rușii fac puţin bolşe- 
vism alături de religie, Evreii de la noi își amintesc cu 
drag de țară, poartă costume țărănești, cetesc „Dimi- 
neaţa“, care se vede pretutindeni. Pe el l-au primit cald 


la Tell-Abiba și la Beirut. 


* 


La Academie, unde anunț comunicarea lui Beza. 


* 

La Cameră, aprig discurs al lui Lupu la conversiune. 
Vrea alt ban în interior. Raportorul, Valjean, e elegant, 
dar cam lung și prea juridic. Argetoianu începe timid 
și nu odată arată nehotărâri. E întrerupt une ori de li- 
berali. Presintă legea ca o măsură de necesitate și se 
arată gata a o preface după dorința Camerei. 


12 Mart. 


La Cameră, Mihalache vrea să afle cum primim pro= 
punerea de confederație dunăreană a lui Tardieu: să se 
discute în Comisia de Afaceri Străine. Îi arăt că n'avem 
nicio inștiințare oficială; el se plânge că se mută centrul 
la Budapesta. Ev dent că i s'a făcut lecţie. Totuşi întreabă. 
Duca, foarte fudul și provocant, se amestecă, aruncând 
ofense și către mine (vorbeşte și de „mania persecuțiilor“, 
pe care apoi o șterge). Mirto presintă proiectul de reformă 
electorală ; iar intervenţia lui Duca. Apoi, în legătură cu 
o întrebare a lui Florea (majoritar), lungă luptă în jurul 
averii și metodelor de afaceri ale lui Boilă. Foarte bine 
lămuririle lui Valeriu Pop. Voicu Niţescu vrea să răs- 
pundă inaintea lui Mirto; Camera se descomplectează. 

Dimineaţa, Argetoianu venise să-mi spuie că demi- 
sionează pentru că am fost la Rege, am primit proiectul 
Mirto și am cine ştie ce pact cu ţărănişti... Îi vorbesc de 
posibilitatea prefacerii, în momentul crisei, a majorităţii 
într'un partid. Admite pentru după închiderea Camerelor. 


Li 


Goga e proclamat șef al Partidului Poporului de ma- 
joritatea organisaţiilor. Se pune telegrafic la disposiţia 
Regelui. Averescu păstrează o curioasă reservă, publicând 
numai telegramele de fidelitate. Continuă a ataca prin 
foaia lui, cu violență, Guvernul. 


* 

Comnen anunță că la Roma se neagă recunoașterea 
„status“ului catolic. 


13 Mart. 


La Văleni. 
b 
|. Dimitrescu, șeful Contenciosului de la Instrucție, îmi 
spune că Mavrodi s'a întors de la Palat desilusionat: 
liberalii lui Duca n'au șanse de a veni la putere. 


Ghica-mi anunţă că Legația francesă i-a presintat 
îndemnul Tardieu. 


14 Mart. 


lară, la primul scrutin, Hindenburg a biruit cu vre-o 
două milioane de voturi pe Hitler. Lipsindu-i puțin 
pentru a fi proclamat ales, se va relua scrutinul la 
10 April. 

s 

Ghica la mine. N'are încă nota francesă. N’au avut-o 
nici la Belgrad, care a întrebat la Bucureşti. De fapt e 
o grabă francesă pentru a întrece Anglia și Italia, care 
se pregătiau a lua iniţiativa. Îndată Germania s'a arătat 
prevenitoare faţă de noi: acuma vrea să semneze, ime- 
diat, convenţia comercială cu noi. Ghica socoate că 
Anschlussul e posibil. — La ce termin ?— E curios cum 
Austria e singura ţară care nu vrea să creadă în dura- 
bilitatea ei. Lukes pretindea că, dacă se fac greutăţi ca- 
pitaiului austriac, industriile Austriei vor trece în Ger- 
mania. — Ca să le ucidă ?, întreabă Ghica. 

Ne înțelegem ca, îndată ce, precum se anunţă, vine 

răspunsul de la Paris, i se poate da explicaţia lui Mi- 
halache în Comisia de Afaceri Străine. Dar să fie și 
Şişeşti şi Karpen, pentru celalt răspuns. 

Vorbim de misiunea lui Ghica la Petersbourg în 1913. 
Nu cunoștea documentele austriece. Îi arăt pasagiul care-l 
privește. El povestește cum sa legat cu Delcass6, care 
avea cea mai proastă opinie de Danev. Mărturisește că 
pentru a avea Silistra a inventat o părere tehnică despre 
necesitatea podului numai acolo. Ştia și el că Regele Carol 
declarase la Sofia că și jumătate din Silistra îi ajunge. 
E uimit când îi arăt pasagiul în care Maiorescu declara 
lui Fürstenberg că pentru Balcic el atacă pe Sârbi și pe 
Greci, 

Tarnowski, fostul ministru autro-ungar la Sofia, trăiește 
la Varșovia. Ne preţuia. Nu ca Fürstenberg din Bucu- 
rești, care avea despreţul austriac față de noi, despre 
pe care-l avea și un von Blome, de și căsătorit cu o 
Ştirbei. D-na I. Brătianu spunea când, contra atitudinii 
ei față de aristocrație, i se obiecta că bunicul ei a fest 
Domn: „ceia ce în Apus ar fi însemnat: subprefect“, 

Spiritul formalist austriac era așa de înrădăcinat, încât 
în mijlocul celor mai mari greutăţi, un grup de ofițeri 
superiori discuta dacă ofițerii pot danja cu fiica minis= 
trului, socotit plebeu, Bylandt-Reidt. 


+ 


La Cameră sânt întrebat de Scutaru în chestia zahă= 
rului. Prin amintirea unor vechi păcate ale lui, Arge- 


toianu îl face să tacă. 
* 


Se trece la situaţia lui Boilă. Voicu Niţescu continuă, 
apos și interminabil. Mirto pare a introduce o pasiune 
care se vădeşte artificială. Majoritatea noastră e foarte 

pornită contra țărăniștilor, cari cer să se voteze legea 
controlului averilor şi apărării onoarei. Toate partidele 
o acceptă, Gh. Brătianu cu un aler tonitruant. 


La Patriarh, Se plânge că nu se mai găsesc buni can- 
didați pentru episcopii; mănăstirile sânt in complectă 
decadenţă. Găseşte pe vicariu nesigur și schimbător, pe 
Ciosu prea preot de sat; Dionisie, din Basarabia, nu mai 
poate lucra; pe Bobulescu il adusese în București cu 
această intenţie, dar a pierdut piciorul; s'ar opri la Leu. 
Regretă că Ardelenii și-au păstrat Congresul; aceasta va 
zăbovi alegerea, pe care canoanele o fixează la trei luni. 

Când a luat Mitropolia, nu era un pat unde să se 
poată dormi, de răul insectelor, 


15 Mart, 


Legația Franciei cere să recunoaștem și bacalaureatul 


sucursalelor din Orient. 
E] 


La Cameră, conversiunea. Câteva ceasuri sânt prinse 
cu discuţia a singure trei articole, 

Argetoianu spune că Duca e speriat: după conver- 
siune ar veni disolvarea Camerelor și un Guvern ţără- 
nist, Și lui Argetoianu Regele-i pare acum „șovăitor“. 
— Te-ai simţit vre-odată cu totul sigur? — Nu, dar 
odinioară ceva mai mult decât acum. Mâne, fa 12, când 
are audiență, ar vrea să arăte Regelui, față cu mine, 
situaţia financiară, foarte rea, abia cu o ușoară urcare 
în ultimul timp, și să propuie o înţelegere cu Tardieu, 
pe care spune că-l cunoaște bine, în ce privește datoria 
publică sau un nou cont de tresorerie frances în folosul 
nostru. De aceia a adus pe Zeuceanu. 

Dimineaţa, studenţii de la Politehnică imi fac o de~ 
monstrație necuviincioasă pentru că proiectul de lege at 
învăţământului superior nu li respectă monopolul de 
ingineri. 

. 

La Regele. Și el crede că politehnicienii au dreptate. 
Universitatea ar trebui să dea numai titlul de licenţiaţi 
în știința aplicată. Reţine proiectul pentru Biblioteci și 
Musee, cu privire la care își are idei proprii. 

Argetoianu e chemat, cum fusese vorba ieri. Arată 
încasările: desastroase. Jumătate din ce a fost anul trecut. 
Trebuie făcut ceva. Nu se poate ataca budgetul fără 
desorganisarea serviciilor. Nu se poate tăia de la armată. 
Rămâne datoria publică: o treime din budget. Ungaria, 
Grecia au făcut representaţii la Paris; Bulgaria e pe 
cale. S'ar putea amâna amortisările; poate şi plata cu- 
ponului. Dar înainte de aceasta sar cere Franciei să 
aibă față de noi, din depositele ei, atitudinea avută faţă 
de lugoslavia. S'ar încerca și la Societatea Naţiunilor 
pentru verificarea situaţiei noastre. Regele primește. Dar, 
când va fi vorba de măsuri, să fie consultaţi și şefii. 
partidelor. 


s 

După-amiazi conversiunea, în același atitudine qua 
anarhică. 

In secţia de instrucţie, jegea universitară se discută c 
şi cum ar fi vorba de o nouă elaborarea ei. Îi ingt ințez 
că, dacă urmează așa, voiu fi silit so retrag. 

* 


Mavrodi mă întreabă dacă e adevărat că după legea 
electorală ne retragem. A vorbit cu Regele. În principiu. 

şi ca om nu e contra. Dar ca Rege nu înțelege a și-o 
lua asupră-și. I-a spus-o și lui Mihalache. 
* 


Ciocnire la discuţia în secţie a proiectului alcoolului 
între Duca și Văitoianu. Cel d'intăiu observă că sânt de 
față „samsari“. 

* 

Generalu! Pétin publică o carte despre „le drame 
roumain“, pe care mi-o trimete cu cuvinte amabile. E 
dedicată și lui Prezan. Averescu e furios. Spune celui 
care i-a presintait-o că n'a existat „drama românească“ + 
un războiu nu e un joc; iar nu Rușii au venit să ne 
ajute pe noi, ci noi am sărit în ajutorul Rușilor. 

* 

Regele a mers prea departe felicitând pe Goga cu 

prilejul alegerii ca șef al partidului. 
* 


Am chemat pe subsecretarul Brătescu. Avem numai 
un deficit de peste un miliard. În ultimul timp ar fi 
mai bine, 


17 Mart. 


La Senat legi neînsemnate. La Cameră conversiunea 
şi legea Curţii de Casaţie. 

* 

Seara, Ghica la mine. Îmi arată că n'avem încă nimic 
oficial in ce privește propunerea lui Tardieu, în al cării 
succes n1 crede cu o prea mare convingere. Beneş, 
convorbind cu Titulescu, a făcut reserve. Tardieu însuși, 
înștiințat prin Titulescu că România nu va iscăli con- 
venţia cu Germania, cum ni se oferia ca un mijloc de 

a slăbi acţiunea francesă, ci va zăbovi pănă ce aceasta 
din urmă își va produce sperantele resultate și încredințat 
că nu de la noi pleacă o iniţiativă care ne-ar presinta 
ca deloiali, vede jocul Germaniei, ale cării gafe fac 
dintr'insa o prețioasă aliată a Franciei. 

Ghica vede în plan un mijloc de a sili prin condiţio- 
narea ajutorului bănesc de către Franţa pe „Dunăreni“ 
la o simplă înţelegere economică. 

Mihalache i-a smuls o declaraţie „care spune tot și 
nimic“, adaug eu. Îndată ce va avea ceva precis, îl va 
lămuri pe acesta, care-și iea foarte serios rolul de pro- 
punător al unei acțiuni ce ne-ar aşeza pe noi în frunte. 

Ghica a fost bine primit de Rege. Când i-a spus că 
se crede diminuat, Suveranul se ocupa cu tăierea unor 
hârtii cu cuțitul de masă. 

l-am spus cu privire la plan că am dat un articol de 
consideraţii generale la „Intransigeant“ și că nu pot 
întrupa în realităţi aceste idei care cer pentru aceasta 
condiţii ce cu greu se vor putea găsi sau crea. 


18 Mart. 


Comunicaţie a mea la Academie despre descoperirile 
cute de Beza Ja Ierusalim. 


* 


La Senat legi mărunte prin secţii. La Cameră con- 
versiunea și proiectul de lege pentru Casaţie, foarte 
combătut de liberali. 


19 Mart. 


La Senat legea Arhivelor și a Museului în aier liber 
de la Cluj. Cuza a înterpelat în chestia zahărului, puind 
într'o rea postură pe Karpen. 

La Văleni. 

* 

Dimineaţa, luniu Lecca, ocupat cu candidatura sa la 
Tutova, a venit să-mi spuie cum lucrează „Garda de 
fier“. La Neamţ, canditatul lui Cuza, un om slăbănog, 
a fost prins, pus pe o targă și purtat prin sate în cântece 
de îngropare. 


21 Mart. 


La Cameră, conversiunea. 


Studenții de la Drept, — cărora am cerut să li se facă 
dreptatea zăbovită, — s'au pus în grevă. Universitatea e 
încunjurată de dânșii, cari opresc întrarea la cursuri. 
Au aţinut calea lui Mândrescu. Au amenințat cu bătaia 
pe fete. Au încercat să evacueze sala mea, în care e 
puţină lume. Cei de la Medicină, cerând ușurarea cursu- 
rilor, s'au format în bandă și, ieșind de la Facultate, în 
număr de 500, au defilat strigând contra decanului și 
huiduind la fereștiie luminate ale Universităţii. 

Mustru pe prefectul Poliţiei pentru desordine și în- 
ştiințez pe rector că dorința mea e să se închidă Uni- 
versitatea, 

Argetoianu e de acord, și se vor lua măsuri, 

* 


La Tutova, Vericeanu, trimes să întărească pe prefectul- 
poet Tutoveanu, e rechemat de Argetoianu, poate pentru 
a ajuta p2 candidatul liberal. Se anunță că 4.000 de 
„legionari“ ai Codrenilor vin din Cahul, Roman, laşi și 
Covurluiu. Comandantul de la Galaţispune că mare 

trupe. Generalul de la jandarmerie se plânge că-i lip- 
sesc banii (la Bacău prefectul dă aconturi de 20-40 de 
lei ofiţerilor, cari iese plângând). A fost o ciocnire intre 
studenţi de la Iaşi şi jandarmi. Totuși Argetoianu asigură 
că s'au luat toate -măsurile, 

+ 


La radio, despre Goethe. 
22 Mart. 


Tulburări studențești gi bătăi cu poliţia, care, după 
ordinele mele, nu liza permis să iasă de la cantină 
pentru demonstraţii pe stradă, 

+ 

Seara, comemorarea lui Goethe la Teatrul Naţional. 

Regele asistă, 


23 Mart. 


Cu toate tulburările, imi ţin cursul, aplaudat, la Aca- 


demia de “Comerţ. 
* 


La Regele cu ministrul Armatei. Arătăm starea hranei 
soldaților; furnisorii sânt neplătiţi. Regele aprobă rechi- 
siții, dar cu socoteală, și plata în rentă a furnisorilor. Mă 
înțeleg cu Amza pentru adăugirea pe lângă administra- 
țille financiare a unui Consiliu represintând armata, 
magistratura, şcoala. Regele a recomandat lui Amza, și 
pentru mine, să nu jignim pe Argetoianu, căci, acum, 
nu vrea crisă de guvern. Era vorba de Consiliu de 
miniștri; mă înțeleg cu Argetoianu să nu fie decât un 
Jurnal, 

Rectorul Gheorghiu imi descrie cele întâmplate. A 
oprit insuși pe un student devastator. Fratele prefectului 

23 

de Poliţie a băgat în trăsura rectorului pe un altul pentru 
a-l da Poliţiei: alţii au spart geamul cu un drug de fier. 
Se va inchide Universitatea: la nevoie şi pănă la finea 
anului și cu pierderea examenelor 

La Cameră, Trancu-lași întreabă la sumar cu privire 
ia tulburările studenţeşti, care au reînceput pentru libe- 
rarea celor arestaţi. Argetoianu-i răspunde scurt. leau 
cuvântul pentru o explicație întreagă: răscoala n'are 
niciun motiv, dar nu vom legitera supt presiune. Cuza 
intervine cuminte, dând vina pe avocaţi. Duca face o 
declaraţie de solidarisare pentru apărarea ordinii. Gh. 
Brătianu, ca de obiceiu, ingaimă. 

Urmează tulburările, Ua grup de studenţi vine să-mi 
ceară „a îngădui o manifestaţie, după care se vor potoli. 
Îi trimet cu Mircea Heliade, care aduce ordinul mieu de 
a-i lăsa să revie la cantină supt supravegherea trupei, 

În acest timp comuniști și derbedei strică geamurile 
Senatului și ard o camionetă a poliţiei. Se chiamă 
grănicerii. 

Se mântuie discuţia la conversiune. Declaraţii favora- 
bile din partea tuturora, afară de țepişti, dintre cari 
Lecca declară că votează, din motive de conștiință. Arăt, 
la strigarea numelui mieu, că tot meritul revine lui 
Argetoianu, călduros aclamat, El mulțămește, la sfârșit, 
călduros, tuturor ajutătorilor. Lupu ridică întrebarea dacă 
țepiştii, acum conservatori și adversari ai proiectului 
Guvernului, nu trebuie să se retragă. Îi apără Argetoianu, 
şi adaug amintiri de colaborare, prevederi de acţiune 
impreună în viitor, Și ei o confirmă. 

Bătălia în stradă se termină la 8 şi jumătate, 

Cotigă vine la mine. Li s'a oferit concursul delega- 
tului şomerilor şi al muncitorilor. Ei, ca naționaliști, au 
refusat. Au pus intrebarea care e scopul. — „Știm noil“ 

Argetoianu spune că o întreagă coloană nestudențească, 
“venind din Calea Griviței, a ajutat la tulburări. 

Dau ordin să se libereze studentele. Se dă drumul și 
mai tuturor studenţilor. 

Universitatea s'a inchis pănă la 1-iu April. 


24 Mart. 


La lași tulburările au fost grave. Un sublocotenent e 
rănit de moarte, „Căminul Cultural“ e asediat de armată. 


* 


Argetoianu e contra rechisiţiilor. Le oprește legea. Dar 
va găsi banii trebuitori pentru trupă. Se plătesc în rentă 
și cei de la Căile Ferate particulare. 


* 


Ghica-mi vorbește de noile numiri in diplomaţie. 
Regele i-a cerut și un outsider. Cădere ar fi să meargă 
la Tirana sau Viena, Brediceanu având a se duce iarăși 
la Vatican. Comnen ar relua Berlinul. Discutăm asupra 
felului cum Tașcă ar fi să revie fără jignire, fiind numit, 
după demisia lui, întc'un post de incredere. 


* 


Zi liniştită. Studenţii au cerut o audiență la Regele, 
care-i primește impreună cu prefectul de Poliţie. Li vor- 
beşte de iubirea lui pentru dânșii, dar li impune liniște. 
Vin și la mine, care li dau aceleași asigurări, dar și 
aceleași indemnuri. Unii deputaţi ridică din nou chestia 
tulburărilor. Mirto cere ca legea avocaţilor să se mo~ 
difice azi. Refus a o face supt presiunea străzii. Și la 
Senat dau explicaţii, primite cu multă căldură. Dr. An- 
gelescu voiă să ieie cuvântul ca să spuie că partidul 
liberal aprobă atitudinea noastră. 

Unul dintre conducătorii studenţilor îmi spune că 
dintro anume parte li sau oferit granate și revolvere.. 

Redactorii „Calendarului“ au fost arestați de Arge— 
toianu. Ni e foarte greu să dăm explicaţii în Cameră. 


25 Mart. 


Studenţii, mai multe mii, au defilat inaintea Regelui, 
care a ieșit în balcon. 
* 


La Cameră, legea Casaţiei și a lui Vâlcovici, căruia, 
dur, Argetoianu ii prezice că nu-și va putea trece 
proiectul. 

+ 


Se pregăteşte disolvarea „Gărzii de fier“. Șeful tul- 
burătorilor a vrut să retea la Cameră chestia studenților, 
dar a fost împiedecat, 


26 Mart. 


La Cameră, legile Arhivelor și skansenului din Cluj. Se- 
începe discuţia legii invățământului superior. Bogdan- 
Duică propune, între altele, Parlamentul de studenţi. 
Camera, firește, râde. După-amiazi discuţii în jurul 
opririi „Calendarului“, Răspund lui Gh. Brătianu cu pri~ 
vire la omorurile de la Nistru. 


* 


Se publică discursul Regelui. A cerut studenţilor „or- 
dine și linişte“. A arătat că se pot adresa la dânsul 
oricând. Gestul e bine intenționat, dar foarte jenant 
pentru Guvern. Dacă m'aș opri prea mult asupra lui, aş, 
trebui să demisionez. 

De altfel, președintele Centrului, Cotigă, a cerut Re~ 
gelui „să înlăture pe acei cari au vrut să subiuge stu- 
dențimea“. După întoarcerea de la Palat m'a denunțat 
pe mine și pe Argetoianu vindictei studenţilor, cari au 
huiduit. Alt „preşedinte“, de la Drept, Damian, a de- 
clarat că greva va dura pănă la acordarea de satisfacție. 
Cei de la Cluj s'au pus în grevă, opresc intrarea in 
Universitate, cer ca legile viitoare să fie supuse și stu- 
dențţilor, etc. 

Argetoianu pare şi el ofuscat de primirea studenţilor. 
Regele vrea să-și refacă autoritatea. 


+ 


După-amiazi la Regele, care vrea să discute cu m'ne 
terminul pănă la care se prelungesc Camerele: nu pri- 
meşte decât pănă la 7 ale lunii. Recunoaşte că trebuie 
votată conversiunea, legea alcoolului și a aviaţiei. Ter- 
miaul scurt va îndemna pe parlamentari la lucru. La 
nevoie, se poate prelungi. 

li spun ce a resultat din gestul față de studenți. Nu 
ia crezut aşa de nesinceri, Li-a vorbit lung, mult mai 
aspru de cum a ieșit din ziare. Notează revendicările 
pe care le socoate drepte: ani de studiu, taxe. 

Şovăieşte cu privire la legea electorală. Îi spun că, 
dacă o opresc, se va ști că nu vine de la noi oprirea. — 
Să se discute, dar să nu se voteze. — S'ar crede același 
lucru. Se teme să nu fie Coroana fără nicio acțiune, , 
robită, Îi spun că totuși s'ar putea păstra o primă mai 
mică. Ar fi necesar panașajul și, cum mi s'a obiectat că 
electorii ar lucra pe șefi, amintesc propunerea de a se 
reservă un stoc pentru căpeteniile rămase pe din afară. 
Nu se mai opune. 

Aflu de noi intrigi în jurul mieu. Anume persoane 
din jurul lui Argetoianu mi-ar da un termin de graţie, 
dincolo de care n'aș mai putea să fiu „tolerat“. 

x 


Iscălesc jurnalul Consiliului de miniștri pentru supri~ 
marea „Gărzii de fier“ și oprirea „acțiunii publice“ a 
„Cultului Patriei“. Regele ar dori desfiinţarea și a acestei 
societăţi, în care unii foşti generali complotează contra 
Coroanei. 


= 


Zelea Codreanu tatăl a fost arestat la Bârlad. Em. 
Antonescu, venit din Tutova, spune că țăranii nu cred 
pe cei de la „Gardă“. Dar liberalii sânt tari. Argetoianu 
a dat ordin să fie susținuți. Ţăranii mulțămesc, făcându-și 
cruce, pentru conversiune, S'a aruncat pentru a-i fura 
voturi lui Antonescu candidatura unui lupist, negustorul 
Alexandrescu. Prefectul e total desorientat. 


27 Mart. 


La Văleni. 

Apoi la Campina, unde Primăria inaugurează o bi~ 
bliotecă populară. 

Păr. N. Popescu îmi spune că la Căminul fiicelor de 
preot s'a găsit în buzunarul uneia din studente sare și 
piper de aruncat în ochii soldaţilor. 

Prefectul din lași îmi povestește lucruri de spaimă 
despre sălbătăciile săvârșite acolo de bandele studențești 


28 Mart. 


Frumos discurs la Cameră al lui Cândea. Urmează 
observaţii judicioase ale lui Bușilă, care vorbeşte de po~ 

sibilitatea, mai tărziu, a unei Universităţi tehnice. Gri- 
gorovici aduce, alături de reverii socialiste, amintiri din 
vremea când lucra cu Hartmann, istoricul Italiei, și cu 
Masaryk, a cărui glorificare o face. 

* 


După-amiazi smulg cu greu Senatului convenţia cu 
Grecia, slab apărată de Ghica și de Arion și atacată de 
Macedoneni (Ghiulamiia, Mişa) și, pe supt mână, prin 
Alimăneșteanu, de liberali. 


Seara, Mircea îmi spune că Duca i s'a declarat mul- 
țămit de un regim care li ţine locul pănă vor putea 
veni la putere și în care-și au atâţia prefecţi și primari. 
Ei l-ar considera pe Argetoianu ca al lor. Discursul lui 
Duca la Bârlad evită a amesteca într'o critică aprigă 
vre un nume, 

* 

Ziarele spun că Zelea tatăl a fost „reținut“ ja gară 

după o manifestare a „gardiștilor“ lui contra lui Duca. 


29 Mart. 


La legea invățământului vorbește Ispir, interesant și 
pe alocuri cu totul nou, apoi, cu observaţii de detaliu, 
Oteteleşanu. 

* 

La amiazi, Valeriu Pop îmi aduce schimbările cerute de 
studenţi la legea avocaţilor (marele șef al răscoalei, un 
anume Cotigă, se pune supt scutul Regelui pentru a 
ne insulta și amenința în „Universui“). Adauge că armata 
nu e plătită, deci nesigură: la Cernăuţi se pregătește pe 
Duminecă o manifestaţie a pensionarilor, la cari se vor 

alipi șomerli și comuniştii, iar generalul mare nici pentru 
gărzi; gardienii închisorilor dau drumul deţinuţilor. Am 
merge către o catastrofă. 

Îi spun că, dacă e adevărat, nu voiu sta să presidez 
la desfacerea ţării mele. Chem un Consiliu la ceasurile opt. 

Pop adauge că Regele nu se mulțămește cu interzi- 
cerea manifestaţiilor publice ale „Cultului Patriei“, ci 
vrea, — cu dreptate —, disolvarea asociaţiei, cu orice preţ. 
Se chiamă pentru aceasta în astă seară Consiliul care se 
ocupă de asemenea acte. 

Rog pe Amza să vie. Îmi spune că s'au trimes de 
două ori câteva milioane la Cernăuţi. Generalul Partenie 
se ocupă de aceasta. Situaţia nu e așa de desperată. 
Liberarea deţinuţilor s'a petrecut numai la Hotin, unde 
era închis un comunist grav compromis: gardienii, pro~ 
babil și ei Ruși, au fugit cu prisonierul. 

Brătescu, chemat și el, asigură că se vor face cele de 
nevoie. E adevărat că pentru cupon s'au pus de o parte 
sume foarte însemnate, care poate vor trebui atacate. Se 
pregătește și un proiect de ușurare in domeniul funcţiilor. 

Îl rog să treacă pe la Argetoianu pentru a-mi aduce 
mai multe lămuriri. 

Acesta sosește îndată, cu Brătescu. Temerile lui Pop 
sânt, după el, exagerate. Pănă la jumătatea lui April 
armata va avea și hrana și lefile. Se vor opri alte plăţi 
deocamdată. 

Se amână de comun acord adunarea Consiliului de la 
Justiţie pentru Miercuri. 

$ 

La Cameră, Argetoianu izbuteşte a trece cu oarecare 
suprimări legea lotăriei, aspru criticată de amicii miei, ca 
şi de oposiţie. Ne gândiserăm intăiu să se facă lucrurile 
fără un text de lege. 

Urmează, întrun mare tumult, legea avocaţilor. Se 
amână pe un ceas — nu ingăduiu mai mult, — pentru a 
discuta mai multe forme. În secţie li arăt că nu e vorba 
de o refacere a legii, ci de satisfacerea cererilor care 
pot fi socotite ca drepte. 

La Senat fac să se voteze legea Bibliotecilor şi Museelor. 

La întoarcerea în Cameră, tumultul continuă. Cuza, 
Micescu vin cu schimbări. La urmă primul proiect se 
impune. 

Apoi legea chiriilor. 

* 

Iar zboară intrigile, de și prieteni de-ai lui Argetolanu 
mă asigură că acesta nu caută o nouă formulă. 

Supt cuvânt de conferință, Goga a fost la Brăila, re- 
crutând pentru ce numeşte „partidul Regelui“. Ziarele de 
seară aduc zvonul unui Ministeriu... Cihoski, cu Gheorghe 
Brătianu, Goga și chiar Argetoianu ! 

+ 


Între Gr. Filipescu şi Gh. Brătianu, la care se adauge 
cumnatul lui, Sturdza, se schimbă prin presă cele mai 


grele cuvinte. 
+ 


lunian a făcut un „mare discurs“, recomandând ne~ 
plata cuponului și Guvernul de coaliţie. 

În același zi, la Cluj, Vaida-și adună partisani pentru 
a fi uns șef ai Ardealului și Banatului supt conducerea 
lui Maniu, șef suprem. E dulce faţă de Regele. Pe Goga 
îl atacă, dar fără violenţă. 


30 Mart. 


La legea învățământului, discurs amabil al lui Petrovici. 
Dr. Trifu atacă violent pe „pinguinii“ de la Medicină. 


$ 

De Martonne soseşte, venind de la Atena, unde a 
găsit ploaie și noroiu. 
* 


Seara, la comisiunea de la ļustiție se decide retragerea 
personalităţii juridice pentru „Cultul Patriei“. Bietul Marin 
Ștefănescu încă nu-și dă samă de rolul pe care-l făceau 
să-l joace generalii în retragere și clubiştii liberali. Ju- 
decătorul Lupu singur nu găsia că se poate lua măsura, 


* 


La amiazi la Regele. Vorbind de noul rector de la 
București, el spune că a moștenit de la tatăl său să nu 
schimbe pe nimeni care-și face datoria, pe miniștri ca 
și pe ceilalți. Va comunica lui Goga să nu se amestece, 
cum mi se anunţă că face, în tulburările studențești. 


* 


Giuglea-mi anunţă la Cameră că se gătește o mani- 
festare a învăţătorilor, asemenea cu a studenților. 
De fapt, de câteva zile Ţoni nu se mai vede la Cameră, 


31 Mart. 


Discurs al lui Răducanu, care critică ingrămäădirea 
studenților, înmulțirea profesorilor, disproporţia cu învă» 
țământul primar. Apot lungă cuvântare a lui Cuza, cu 
atâtea părți inălțătoare înainte de a trimete pe „Jidani“ 
în Uganda. 

Rog să se mântuie discuţia mâni. Altfel aș fi silit să 
reduc legea la câteva articole, să o presint ca un statut 
ori, considerând-o ca un simplu statut, să n'o mai pre~ 
sint Parlamentului. 

Mi se promite grabă. 

După amiazi, Argetoianu vorbește la Cameră despre 
planul Tardieu. Să înceapă prin a se înţelege cumpără- 
torii din Apus! El arată cum s'au pregătit banii cupo- 
nului și speră că astfel vom putea ajunge mai sigur fa 
un concurs financiar. 

x 


Siguranța ne înștiințează că studenții s'au adunat la 
„Centru“, au acusat pe „francmasonii“ de la Interne și 
au anunțat luptă cu orice preț. Scriu lui Argetoianu că 
ar trebui să se aresteze oameni ca Damian, Cotigă, 
Mozăceni; altfel aș trebui să demisionez, de vreme ce 
nu se poate păstra ordinea. El se teme de scandalul 
pledoariilor, de slăbiciunea justiţiei. Consimte să dea în 
judecată pe agitatori. O va face? Vom cere rectorului 
să inchidă Universitatea, a cării deschidere se fixase 
pentru i-iu April. 

Rectorul Gheorghiu promite s'o facă pănă după vacanța 
de Paști. 

leri 400 de studenţi au demonstrat pe străzi, cerând 
să se permită reapariţia „Calendarului“. 


l-iu April, 


La Cameră se termină discuţia generală la legea in- 
vățământului superior. Cuza continuă, repetându-se adesea, 
Spulber, de la „conservatori“, se supără că-i intrerup 
criticile violent și renunță la cuvânt. Lupu începe ex- 
plosiv, atacând atâtea probleme alăturea, dar terminând 
amabil. Când l-am întrebat dacă face Ministeriu cu 
Cihoski şi Goga, răspunde că „nu e petec de cârpit 
orice sac“. Înţelept discurs al lui Lapedatu, care doreşte 
să ajungem a fixa politica șt culturală și şcolară a Statului 
român. Frumos vorbește la sfârșit raportorul, Sergescu. 

* 

După-amiazi, Xeni mă întreabă ce cred de legea cu- 
muluiui. — N'am nimic contra principiului, dar unele 
lucruri ar fi de modificat. 


Ni se anunţă pe Duminică o demonstraţie a ipotecaţilor. 


La Senat se iea în consideraţie proiectul drumurilor. 
Bune discursuri: al raportorului, Ghica, și al lui Vâlco- 
vici. Atmosferă foarte bună, fără deosebire de partid. 
Răspund la o intrebare cu privire la piedeci puse expor- 
tului nostru de Cehoslovacia (Kiinzl-]ezersky a venit 
să-mi dea lămuriri: Evrei din ambele părţi incurcă lu- 
crurile). Apoi trece legea învățământului arhitecturii. 


2 April. 


La Cameră, dimineața și seara legea învățământului 
universitar. Se votează spre miezul nopții. 

Coltor a cerut și o Facultate catolică. li admit posi- 
bilitatea. Observ cu acest prilej că in jurul lui nu sânt 
aceia cari trebuiau să sprijine propunerea, dar cari acopăr 
cu ignorarea și despreţul lor o Adunare pe care o cunosc 
numai pentru luarea fără drept a diurnelor; doar mă- 
rinimia celor din Vechiul Regat, astfel jigniţi, a făcut să 
nu li se iea mandatele. Coltor, apăsând mai ales asupra 
laturii confesionale, recunoaşte că sântem mai buni decât 
ai săi. 

Afară, așteptau pentru o demonstraţie, nemotivată și 
stupidă, elevi ai Institutului electro-tehnic, și cu profe- 


sorii lor. 
* 


Argetoianu a venit să-mi ceară a interveni pentru ca 
să nu se zăticnească discuția legii alcoolului. Fac să se 


MEMORII 365 


oprească o pătimașă interpelare a lui Lascu despre nu 
ştiu ce malversaţii brăilene, pentru a se îndepli această 
dorință, 


+ 


Visită la frumoasa casă a soţilor Storck. Propun d-nei 
Cuţescu-Storck a face marea frescă a Ateneului. Mi se 
pun în vedere oposiţii care ar merge pănă la scandat 


Și după intervenţia mea, se decide de Universitate 
redeschiderea cursurilor pe ziua de Marţi. 


3 April, 


La Văleni. 

De acolo la Brătești și la Hăbud. Aici vechea casă a 
familiei Leng și biserica ridicată de dânșii. Clădirea din 
1764, refăcută la 1823, a fost distrusă prostește, mai 
dăunăzi, de un primar. 


4 April. 


Dimineaţa, deschiderea Consiliului eparhial. Grupări 
pe tabere politice. Liberalii represintă o covârșitoare 
majoritate. Goga, contestat la Teleorman, iea loc lângă 
Mihalache. - 

Frumos discurs al Patriarhului. Apoi interminabile 
discuţii la validări, a 

Se fac intrigi contra legii învăţământului superior. 
Chiar dr. Cantacuzino mi sa plâns că, după noul text, 
peste un an și jumătate e scos la pensie și pierde Insti- 
tutul; și alţii ar dori modificări. 

Înainte de a merge la Palat, unde sânt chemat prin 

Argetoianu, văd Camera blocată de invalizi (la spate cu 
șomeri și cu Cristescu comunistul). Declară că nu pleacă 
pănă „nu li se votează legea“... Trebuie să ies pe ușa 
din dos, 

Regele pare nemulțămit de proiect. Şi profesori și stu- 
denţi l-ar condamna. | s'a comunicat tot ce se spune, 
de și nu văd cum a putut să afle. S'ar dori retragerea. 

Răspund că legea nu e a mea, dar am căutat so in- 
drept. E mult mai bună decât cea veche. Oricum, m'am 
angajat cu ea. Mă duc deci odată cu retragerea ei. 
„Începe a-mi fi greu. Partid n'am. Am numai prestigiul 
mieu personal, și acesta e singurul lucru pe care nu-i 
pot jertfi Maiestăţii Voastre“. 

Rămâne să se voteze în Cameră, să dau proiectul ca 
să-l vadă, pentru douăzeci şi patru de oare. Spun că se 
va ținea samă de observaţiile făcute. La nevoie, voiu 
ruga să se iscâlească statutul în forma lui primitivă. 

Liberalii, agățându-se de trei articole, în care se ridică 
la profesorat conferenţiarii, anunţă că, după hotărârea 
luată la Duca, nu mai votează proiectul. Li declar că 
subordonez întrarea acelora de votul Facultăţii și de 
aprobarea Senatului. Așa, primesc. Dar inainte de votare 
Dimitriu, de la Târgovişte, caută a-mi pregăti bile negre. 
Sânt silit a preceda votul de observaţii usturătoare, pe 
care le sprijină și Oteteleșanu. 

x 


Înainte de a merge fa Regele, Vâlcovici, care a de- 
nunțat acolo legea, discutase cu Argetoianu cum s'ar 
face ca să retrag legea, şi a fost trimes la mine. De altfel 
Vâicovici o recunoaște : legea c „foarte rea“. Mă uimește.., 
Adauge, lăudând acţiunea mea asupra Parlamentului, că 
am și eu... slăbiciunile mele, fiind „capricios“ și cu „mo~ 
mente de copilărie“. E gata a trage consecinţile, demi- 

sionånd. Îi observ că nu e vorba de aceasta, dar o ase= 
menea atitudine a unui ministru față de președintele Con- 
siliului intrece orice. 


5 April, 


Şi Cantacuzino, într'o audienţă la oarele 4, s'ar fi de= 
clarat, fățiș acuma, contra'proiectului. Unele ziare pretind 
că el ar fi presintat demisia sa Regelui. 


* 


Dimineața, Adunarea eparhială își votează comisiunile. 
Fac un apel zădarnic pentru înlăturarea listelor de partid. 
A liberalilor, cari au binevoit să mă adauge, trece. 


* 


Dejun la Puaux pentru de Martonne. 
* 


La Cameră, legea alcoolului, 

Răspund preotului Cristescu, lui Ispir și Ştefan Bogdan, 
cari m'au acusat că, puind in lege posibititatea inteme- 
ierli unei Facultăţi catolice la București, am rupt solida- 
ritatea religioasă a nației am pregătit lupte confesionale, 
am stricat unitatea națională și am violat autonomia 
Universităţii. Declaraţiile mele sânt călduros aplaudate. 

* 

Regele: a iscălit mesagiul pentru trimeterea proiectului 

învățământului universitar la Senat. 
x 

La 9, conferința lui de Martonne despre Algeria, la 

Fundaţie. Asistă și Regele. 


6 April. 
La Regele, cătuia-i vorbesc de inundații, care iau pro~ 


porţii catastrofale. Propun, în înțelegere cu Argetoianu, 
serbări supt patronagiul regal ca să adunăm fonduri. 

Regele revine asupra legii Universităţilor. Deci acţiunea 
contra mea continuă. E vorba chiar de refusul promul- 
gării. Arăt că se poate găsi un ministru mai „inteligent“. 
O astfel de lege trebuie să treacă peste multe interese şi 
prin multe împotriviri. Un ministru de partid ar avea faţă 
de Coroană, care vrea să decidă, o altă atitudine. 

Mi se spune că „war fi timp“ nici pentru proiectul de 
lege sinodal privitor la învățământul religios. Arăt că l-aș 
putea trece. 

Evident, se ţese ceva, din nou, contra mea. 

a 


La Cameră, Cuza vorbește contra proiectului de lege 
a alcoolului, dar foarte amabil fața de mine. Atacă pe li- 
berali. Adaug observația mea asupra atitudinii lor faţă 
de proiectul mieu şi votul lor la Adunarea eparhială, 
unde am avut două voturi mai puţin decât Stelian Po- 
pescu, de și eram pe ambele liste. După plecarea mea, 
Tătărescu ar fi declarat că-și vor răsbuna. 

* 


Mi se telefonează că Facultatea de drept din Bucureşti 
nu se asociază la acţiunea Senatului universitar contra 
proiectului adus de mine. 


7 April. 


Valcovici vine să se scuse. Se priveşte ca „fiul“ mieu; 

și-a hrănit tinereţa din propaganda mea, 
* 

Nae lonescu-mi vorbește de necesitatea unei rema- 
nieri, cu program. li spun că Regele poate găsi mijloacele : 
la un an de guvernare, el ni poate cere un program 
ieşit din experiența noastră. El e cel care poate oferi 
locuri ca acelea din Consiliul Superior Economic unora 
dintre Miniștri cari nu i-ar mai părea corespunzători. 

Nae Ionescu, care vorbește şi de boala lui Șișești, crede 
că numai patru miniștri ar fi să rămâie: Argetoianu, 
Amza, Valeriu Pop și cu mine. Valeriu Pop ar fi bun și 
pentru Interne, care trebuie să-şi afle un titular. 

El îmi vorbește de cumplita dușmănie pe care mi-o 
purta Pârvan. 


* 


„Universul“ pretinde că, la Adunarea eparhială, am 
susținut „din răsputeri“ invalidarea lui Goga la Teleor- 
man, că, apoi, i-am propus „cooptarea“, că am promis 
votul mieu lui Mihalache şi lui Goga și că apoi nu i-am 
votat... 

Se publică şi moţiunea acestei adunări contra proiec- 
tului de Facultate catolică, votat „mezonoptic“. 

Senatele universitare s'ar fi declarat toate contra re= 
formei Învățământului universitar. 

+*+ 

Întreb pe Patriarh cu privire la aserțiunile „Univer- 
sului“, protestând, în același timp, contra subtilisării in 
comunicatul pentru presă a discursului mieu contra po- 
liticianismului în Biserică și contra moțiunii votate în 
lipsa mea. El desminte întru toate aserțiunile „Universului“. 

* 


Şi Argetoianu îmi atinge chestia remanierii. 
+ 
Legea alcoolului e foarte atacată, și de ai miei din Putna, 
Chiriţă, Simionovici. 
e 
La Senat, proiectul mieu trece în delegații. Dr. An- 
ghelescu e foarte culant. Trimet la regulament articolele: 
de la Medicină, pentru care se ceartă. 
24 

Răspund la Cameră lui C. Dimitriu, care a presintat 
atacurile din „Universul“. 

De aici se prinde o mare discuţie asupra alegerilor 
eparhiale. Ţărăniştii pregătesc un proiect de lege pentru 
în 'reptarea lor. 

* 


După-amiazi, Duca, de și bolnav, vine să releveze 
„sfidarea“ și „să-mi arunce mănușa“. Îi arăt că-mi caută 
„o ceartă de Neamţ“. Îmi amintește cât a fost de „occi- 
dental“ partidul lui față de Guvern și declară că n'o 
va mai face. Îi răspund că e liber a se purta cum vrea; 
eu nu i-am cerut niciodată concursul. Urmează duelul 
Duca-Mihalache. Cuza vorbeşte în aceiași chestie, prea 
puţin ascultat. Un preot ardelean regretă că Biserica a 
fost adusă în discuţia unei Adunări laice şi cere pentru 
ea însăși dreptul de a se corecta. 

%* 


Manolescu-Strunga și Franasovici, cărora li spun în 
particular că un șef de partid nu angajează o luptă fără 
sens și fără scop, îmi spun că Duca a fost împins înainte 
de Dinu Brătianu și alţii, cari vor lupta. 

%* 


Regele mă invită la dejun pe Luni. 
9 April, 


La Senat trece cu 107 voturi contra 7 legea învăţă- 
mântului superior. Nu pot scăpa de discursul lui Ștefan 
loan. Episcopul Ciorogaru și preotul Partenie caută a lua 
măsuri contra Facultăţii catolice, ceia ce mă face să li 
atrag atenţia că asemenea atitudini pot face odioasă o 

Biserică încunjurată pănă acum de iubire. Senatorii uni- 
versitari mau adus protestele anunţate. La întrebarea mea 
dr. Angelescu spune că dorinţile Universităţii din Bu- 
curești au fost îndeplinite ; îi cetesc eu și protestul lor și 
răspunsul mieu. 

* 


Venirea cu aeroplanul a prințului Nicolae imi causează 
noi dificultăți. Le-a crescut atitudinea față de prinţ a 
mareșalului Presan. S'ar putea ca prințul să părăsească 
Situația sa. Dar nu admit un Consiliu de Coroană, 


* 


La Institutul frances, pentru plecarea lui de Martonne. 


E] 
10 April, 


Consiliu de miniștri şi cu Presan. Lungă și tristă dis- 
cuţie. Merg la prinț, cu Argetoianu, care nu intervine, 
pentru a-i recomanda o nouă ședere în străinătate ; izbu- 

tesc a-l convinge. Sânt primit și de regina Maria. 


11 April. 


Argetoianu la mine. Va merge la prinţ, care a revenit 
asupra hotărârii sale. Refus să merg cu dânsul, dar îi dau 
o scrisoare către acesta. Lucrurile se lămuresc apoi în 
sensul propus de mine (prințul va pleca la 12 ale lunii). 

x 


Dimineaţa la Sinod. S'au adunat fără a mä inştiinfa și 
convoca. Sånt jenați când li-o spun. 

Patriarhul e singurul care are idei şi glas. Se arată 
nemulțămit de politica în Biserică. Mulţămește pentru 

că am avut curajul salarisării după numărul credincio=- 
șilor. Se învoiește cu modificarea articolului 9 din legea 
Bisericii. Se bucură toți că nu mă gândesc a disolva 
Adunările eparbhiale. Îi înștiințez că, dacă la congres vor 
vota pe episcop după motive de partid, nu voiu supune 
aprobării Regelui pe ales. 

Îmi cer să li arăt dorința de a-și da părerea asupra 
schimbărilor de făcut. Trimet adresa după amiazi. 

% 


Dejun la Palatul Regal, numai cu prințul Mihai și Kiinzi— 
Jezerski. Regele-mi dă medalia Aviației. 
* 


La Cameră aflu că Goga, care și-a constituit ieri 
partidul „naţional-agrar“, ar fi smomit pe Guciujna, 
Sp. Niţă și pe un al treilea Basarabean, Topciu. Pun în 
vedere celui d'intăiu că, dacă părăsește „Uniunea Na- 
țională“, își pierde locul. Promite să rămâte cu noi cât 
va ţinea acest Parlament. Acţiunea pripită a lui Goga, 
care anunța că va crea o nouă Romănie, e desaprobată 
și de noi. 

k 
La Cameră se termină legea alcoolului. 
+ 


Apoi se pune de Trancu-lași chestia lui Goga, a celor 
ce-l urmează din Partidul Poporului și din majoritate. 
Guciujna declară că rămâne. Președintele, Topa, trimete 
la comisiune. Pus în causă, eu arăt că e natural ca 
acela care-și părăsește partidul și șeful să se retragă 
din Cameră pentru a consulta pe alegători; el poate și 
aceia: să rupă partidul, să se proclame șef și să schimbe 
numele grupării; dar aceasta n'aș face-o eu. 

Jigniţi de Goga, liberalii sânt furioși contra lui. ȘI 

Duca a venit la Cameră pentru aceasta, Trancu cere 
anularea mandatului celor trecuţi de la ei. 


12 April. 


După-amiazi se votează legea învățământului univer- 
sitar. Liberalii stăteau nemișcaţi. Când li-am amintit de 
adesiunea d-rului Angelescu, au venit la vot: șapte 


voturi contra... 
* 


A trecut la Senat legea conversiunii, la Cameră a 
alcoolului. 


13 April. 


Sinodul işi reservă schimbarea legii electorale pentru 
adunările eparhiale. 
+ 
Sosirea lui Pilsudzki. Vine refăcut din Egipt. 
+ 
După-amiazi Lupu atacă pe liberalii lui Duca în chestia 
alegerii de la Bârlad. Acolo Zelea tatăl sărută pe frunte 
boii în târg, spunând că așa sânt și țăranii, și binecuvin- 
tează prin sate mâncările de post. 


+ 


Conferinţă a profesorului belgian Grégoire. 
14 April. 


Brandsch vine să se plângă de ai lui, cari caută numai 
pricină și nu înțeleg că politica se face în vederea po- 
sibilităţilor. Îmi cere un număr de aprobări și concesii, 
pe care i le acord bucuros. 


+ 

Deschiderea bazarului Şcolilor. Uimitoare manifestări 
de spontaneitate, a 

La Regele cu Argetoianu. Aprobă constituirea dele- 
gațiilor de negustori, cu cari Guvernul să poată discuta 
situaţiile grele ale comerțului de la cas la cas. Tot așa 
și legea lichidării judiciare. 


* 


Cu Ghica primim pe Pilsudzki, întovărăşit de Szembek.. 
El arată că „isteria francesă“ a lui Briand, contra lui 
Tardieu, care acuma își răsbună, l-a aruncat în negociaţii 
cu Sovietele. Acuma, Franța lui Tardieu, atingându-și 
scopul față de Germania, se retrage şi-l lasă intre grija 
Balţilor, cari, siliți de nevoi economice, vreau pactul cu 
Ruşii, şi datoria de alianță cu România. Va fi silit, dar 
nu în timp scurt, a iscăli și el, dar înțelege ca Ripule să 
nu se schimbe în relaţiile cu nol. 

Ghica-i arată că orice admitere a unui iii între 
noi și Rusia dă putinţa acesteia să useze de art. 2 din 
pactul Kellogh, cerând arbitragiu ori plebiscit. De aceia 
și față de Davilla Rușii au aruncat inainte amintirea Ba- 
sarabiei. 

Arăt lui Pilsudzki, care consideră pe Ghica drept un 
francofil, pe când el e numai Polon, că am urmat sug- 
gestiile Franciei și ale Poloniei, că am presintat un text 
în care nu se atingea Basarabia, adoptându-se o definiţie 
luată din „dicţionariul de conversație“, că Ruşii au trezit 
chestiunea, că eu eram în căutarea unei formule noi, 
dar ni s'a spus și de Paris și de Zaleski, la Geneva, că 
nu mai e necesar. După aceia au intervenit scenele de 
la Nistru. Acuma noi, cu toată dorinţa de pace, nu putem 
re! ʻa. Rușii n'o vor cere. Franţa, Polonia nu mi-au dat 
un nou punct de plecare. 

Eu nu sânt diplomat. Ştiu ce înseamră pentru Sovie- 
tici un tratat, orice tratat. Dar sânt sigur că niciun Gu- 
vern rus nu va renunța la Basarabia Și, chiar de n'am 
avea nimic scris, nici noi nu vom lăsa să piară Polonia, 
nici Polonia să perim noi, 

Se vorbește și de altele. Pilsudzki crede că armatele 
prea mari, ca acea germană, nu se pot conduce de la 
1500 de chilometri înainte. De acolo înainte incepe 
haosul. Adaug că astfel de armate degarnisesc societatea 
civilă, care are dreptul de a încheia și care trebule să 
susție frontul. 3 

După-amiazi, mareșalul merge la Regele, care m'a 
autorisat a vorbi așa. 


La Cameră, C. Dimitriu caută să ridice chestia „Cul- 
tului Patriei“. Arăt cu acte ce se uneltia acolo contra 
Regelui de generali în reservă. Toată oposiţia aplaudă. 

Apoi ceartă intre Mavrodi și Vâlcovici pentru biletele 
de liber parcurs luate celor de la „Ordinea Nouă“. Mi= 
nistrul e agresiv și nedibaciu. 


+ 


Goga vine în secţiuni să-și apere mandatele, 


* 


La Senat, dr. Angelescu îmi scoate înainte la legea 
învățământului secundar pe Marmeliuc, care vorbeşte 
calm şi cuviincios. Apoi se adauge el însuși, pasionat și 
cu inimiciție. Marmeliuc e indignat că i s'a dat un 
asemenea rol. 

Răspund apărând ideia catedrei unice la o singură 
școală și aceia a concursului. 

A doua și ultima conferință a lui Grégoire, care pleacă 
la Cluj. 


15 April, 


Szembek îmi arată dorința lui Pilsudzki de a merge 
pe o zi la Chişinău, unde consulul Poloniei e un „pupil“ 
al lui. Ar fi şi o demonstraţie pentru dreptul românese 
in Basarabia. Dar, seara, mi se spune că nu poate fi vorba 
de o adevărată călătorie în această săptămână, 

+ 

După-amiazi, la Cameră lungi discuţii la legea pentru 
Consiliul economic, care, spune Argetoianu, foarte ener- 
vat de atacurile lui Cuza, ar fi a Regelui, care nu admite 


nicio modificare. 
* 


În astă seară pleacă la Belgrad regina Maria. Arge- 
toianu o va întovărăși la gară. 
i x 
Comisia Camerei a răspins cererea averescanilor de a 
declara libere locurile ocupate de gogiști. 
. 
Șeicaru mă asigură că Goga pune ca termin al venirii 
la putere Sf. Gheorghe, cel mult Rusaliile. 
+ 
Regele mă chiamă, cu Argetoianu, pe mâne la 12 și 
jumătate. 


16 April. 


Plecând, regina Maria a spus: „Nu știu când mä voiu 


întoarce“, 
+ 


Foc la castelul Foişor, 

Prânz la Bușilă, cu ministrul Olandei. 


e 


Seara la Regele. Se informează de ce legi trecem. 
Scopul principal e să ni dea proiectul de lege, scris de 


el, al decoraţiilor. 
* 


Ai lui Goga încearcă a smomi amici de-ai lui Arge- 
toianu, cu lozinca: „Ce vreţi? În oposiţie cu Argetoianu 


ori la guvern cu Goga?“, 
s 


Mâni, întrunire a lui Valjean, care chiamă, cu portret, 
pe „cetăţeni“ să se consfătuiască asupra greutăților pre- 
sente. Merge la Goga. Nu şi ceilalți „liberali indepen- 
denţi“, Micescu şi Ispir. 

» 

Visita directorului baptiștilor europeni, care cere o 
școală de fete în București, și a ziaristului american 
Gunther, 

Acesta îmi spune că România e un raiu pe lângă 
Ungaria și Austria, Acolo și biletul pentru Paris se ia 
in valută străină. 

%* 


Venizelos a anunţat că nu poate plăti cuponul, Drahma 


scade, 
17 April. 


Des de dimineaţă, Argetoianu la mine. 

Are vești bune din Paris. O comisiune cu Rist va 
veni să ni cerceteze finanțele în vederea unor amânări 
de plăți. Atmosfera în cercurile francese continuă a ai 
fi mai favorabilă. Se va vedea dacă e casul de a se 
aduce păsuirea în fața Societăţii Naţiunilor. 


* 

Întruniri. 

Valjean se aruncă, literal, în braţele lui Goga, pe 
care-l proclamă al său şef suprem; Duca vorbește de 
luptă și de drapele; Dori Popovici pretinde că „pro- 
vinciile“ încep a regreta unirea cu România. 

Îi acest timp de la Bârlad primele resultate ale ale- 
gerii, de la trei secţii din patrusprezece: ai lui Duca în 
frunte, apoi Garda de fier, Liga Cametei, țărăniștii, geor- 
giștii, lupiştii, cuziștii. 


* 


La Väleni. În preajma Ploeștilor, a nins: dealurile sânt 
albe. 


18 April. 


La Bârlad a reușit, cu câteva sute de voturi peste 
candidatul lui Duca, Zelea Codreanu tatăl. Şi ai lui Gh. 
Brătianu au avut peste 3.000 de voturi mai mult decât 
Em. Antonescu și ceva supt ţărănişti. 


+ 


Liberalii erau siguri că iese. De aceia pretinseseră să 
nu se amâne alegerea. La Cameră sânt muiați. Mirto, 
foarte năcăjit, spune că ar trebui luate măsuri. Îl întreb 
dacă mai vrea alegeri generale. 

Se votează legea decoraţiilor, care trece imediat și la 
Senat, fără discuţie. Ștefan loan și încă doi votează contra. 

Legea societății de petrol italo-română întâmpină difi- 
cultăți. Argetoianu, care-mi spune că a fost unul din 
fundatori, nu stă in ședință la discuţie. Discutat e și 
proiectul lui Valer Pop pentru lichidarea judiciară a 
negustorilor, 

Regele a primit foarte amabil pe deputatul Stoianovici, 
arătând mulțămirea sa pentru opera de despovărare a 
îndatoraţilor. Peste un an, spune el, se va vedea bunul 
efect al acestor măsuri. Guvernul are o bună situație în 
Parlament și-și face datoria. 


19 April. 


Regele asistă la serbarea Institutului de Geologie. Vor~ 
beşte directorul Macovei, apoi, mișcat, Mrazec. Se adaugă 
ca represintanți ai diferitelor instituții: Țiţeica, I. Simio.— 
nescu și Stanciu. Foarte bună scurta cuvântare a Regelui. 

Apoi se visitează și bazarul şcolilor. 


Prințul Nicolae e lângă regina Maria la Belgrad. 


* 


La Cameră, legea lui Sadoveanu pentru noua organi- 
sare a Așezămintelor Sf. Spiridon. O fac să se voteze 
cu unele amendamente, 


* 


Şt. C. Pop propune a se lua de la deputaţi 800 de lei 
pentru inundaţii arădani. Aprob ideia, dar cer ca „acei 
ce nu vin nici de două ori pe lună să plătească inzecit“, 


+ 


Bătrânul Zelea apare, imbătrânit și sălbătăcit. Se va 
discuta la toamnă alegerea lui, 


* 


Mihalache vine cu legea controlului averilor, pe care 
Argetoianu voia s'o oprească, de și luată în considerație, 
pentru a evita evasiunea capitalurilor. E imposibil a i 
se împlini dorinţa. Cu greu stăpânesc zgomotul. Amicii 

lui Argetoianu, Corteanu, Stoianovici, se agită. Spulber 
strigă din fund. Se incepe discuţia pe articole. După 
plecarea mea, în ciuda sfaturilor pe care li le-am dat, 
scandalul incepe : ședința trebuie ridicată de trei ori. 


20 April. 


Serbarea de o sută de ani de la întemeiarea Spitalelor 
“Civile. Multe discursuri: al lui Ghica, eforul, de o fru- 
moasă ținută, plin de miez şi foarte energic al d-rului 


Cantacuzino, 
* 


La Cameră se votează legea care opreşte importul 
merelor de California. E atâta agitație de vacanţă, încât 
nu se poate face altceva. Cetesc decretul de închidere, 
aplaudat la conversiune, la învățământul superior și la 
armată., Oposiţia, foarte cuviincioasă, de altfel, se abţine. 

La Senat, aplause exact la aceleași pasagii. Brătăşanu e 
foarte năcăjit că nu l-am lăsat să facă o întrebare, 
probabil cu privire la legea, votată aseară la Cameră, a 
controlului averilor, pe care Argetoianu a vrut-o amâ- 
nată. Din partea mea, o cred inoperantă, 


La 11 seara, pleacă Pilsudzki. 


Guvernul engles anunță că nu plăteşte anuitățile 
Americei, 


21 April. 


Regele mă chiamă, pentru afaceri de familie, Îmi vorbeşte 
de descoperirile în hârtiile lui lvar Kreuger. Ar fi compro- 

mis și un important personagiu țărănist, care a și plecat 
din ţară, 

A invitat pe Duminecă la dejun pe Duca şi pe Mi- 
halache, pentru care, din nou, manifestă simpatie. 

E deosebit de amabil. 

Mâne are audiența, mult zăbovită, Goga. Mi se spune 
că e hotărît să sublinieze situaţia care i sa făcut. Ziarul 
lui profeţește aceiași schimbare de regim. 


Seara, masa dată de parlamentari lui Argetoianu și 
mie. Sadoveanu rostește puţine cuvinte; mai larg și cu. 
sens politic Topa. Cuvântarea lui Argetoianu resumă 
opera îndeplinită; se plânge de lipsa de concordanţă 
între atitudinea oposiţiei în Parlament și cea din presă; 
e foarte amabil cu mine. lau cuvântul pentru a mul- 


tāmi majorităţilor. 
* 


Recepție la Externe, dată de Ghica. 


22 April. 


Răducanu îmi cere să nu opresc pe Sadoveanu de a 
primi presidenţia asociaţiei româno-bulgare. Râde de 
Maniu. Arată desordinea din administraţia d-rului Can= 
tacuzino. Îi arăt cum s'a format Ministeriul, N'o ştia. 

+$ 

Seara, serbare, cu participarea Regelui, a Vânătorilor: 
de Munte. Apare Goga cu toate decoraţiile, privindu-și 
viitorii supuși, 

Cunosc pe foarte tânărul și simpaticul aviator Ionel 
Ghica, întors de ja Saigon. 


24 April, 


La Clejani (averea lui Mişa Anastasievici în risipire ; 
castelul in ruină; el, neschimbat în sicriu supt marea 

biserică ridicată de dânsul) şi la Babele (vechiul schit a 
dispărut cu totul, înlocuit cu o clădire modernă). 


+ 


După-amiazi, la Mărcuţa, unde așezămintele pentru 
vagabonzi și pentru prostituatele minore sânt un modei 
de negligență supt toate raporturile. De acolo la Balo- 
teşti, cu frumoasa biserică de la jumătatea secolului al 
XVIII-lea, şi la Balamuci. Neuitată revelaţia splendidei 
mănăstiri, ridicată, azi, din pustietate și părăsire de doi umili 
călugări basarabeni de la Căldărușani, ucenicii episco- 
pului Dionisie. 


25 April. 


La 12, la Palat pentru a da Regelui noua decorație a 
„Meritului Agricol“. El cetește un foarte frumos și cald 
discurs, apăsând și el asupra operei comune. Guvernul 
are câteva cuvinte la sfârșit. 


Valeriu Pop îmi spune că s'a ajuns aproape la o inje- 
legere cu conducătorii „status“ului catolic. Ar consimţi 
să fie priviți numai ca un organ comun pentru admi- 
nistrarea deosebitelor fundaţiuni, fiecare după statutul ei. 
În acest seus va vorbi și el la Roma, care nu poate 
decât să apere ierarhia, ținând samă de părerea pe care 
a exprimat-o arhiepiscopul de Bucureşti. 


* 


Rist la mine. Când fac alusie la alt fel de a ieși din 
grozavele dificultăți financiare, el ridică ochii în tavan 
şi face discrete semne de denegaţie. Nu se poate cere 
necontenit de la „bas de laine“ frances. Își înțelege 
misiunea numai în ce privește scăderea cheltuieliior unită 

cu o mai bună percepţie a impositelor. Faţă de anul 
trecut avem numai 800 de milioane mai puţin la inca- 
sări. Datoria publică e doar 18-20%/, din budget. Am 
sta mai bine decât inainte de războiu! Se plânge că 
datorii mari au fost trecute, de formă, la budgetul ex- 
traordinar. Când îi vorbesc de funcţionerii neplătiţi, imi 
face socoteala exactă de cât datorim profesorilor francesi, 
Cei cari nu plătesc vor vedea ce urmări are aceasta. 
Îi spun că orice e mai bine decât să omori clientul. 

Comunic conversaţia, prin Valeriu Pop, lui Argetoianu. 
Acesta crede că se va putea trece întru câtva de acest 
punct de vedere. De altfel, e mai bine și presiunea 
francesă pentru reducerile budgetare (vorbisem lui Rist 
de nevoia suprimării unor funcționari, și el spune că în 
Franța s'a recomandat și concediarea tinerilor, cari pot 
să apuce și alt drum). Vom avea control, dar și aceasta 
ni-ar putea folosi la ceva. 


Rist nu crede că planul lui Tardieu a murit. Lăudând 
pe autorul lui, eu arăt ce enorme greutăţi ar fi în calea 
unei încercări de a pune alături pe învingători și pe 
învinși, și naţii care au aceiași producţie și fatal se vor 
concura. El admite că se încearcă a salva interese de 
bancheri (la intrebarea de ce sa împrumutat Ungurilor, 
el spune că s'a împotrivit), dar nu atribuie mare impor- 
tanță propagandei unui Delaisi. 


La 3 plec la Văleni. Regele se duce noaptea fa Arad, 
pentru inundaţii. 


26 April. 


ŞI aici mă găsesc reclamaţiile învăţătorilor: din judeţul 
Severin, din judeţul Odorheiu. La Deva a fost asediată 

Prefectura. La Brașov se agită funcționarii. Se dă ceva 
de la Prefectură, 


* 


Gafencu, în „Argus“, admite ca Francesii să facă or~ 
dine în finanțe. Și „Cuvântul“ scrie în acest sens. Dar 
e așa de umilitor... 


27 April. 


Ziarele de oposiţie vorbesc cu simpatie de cercetarea 
Francesilor. Foaia săsească din Braşov își intitulează re~ 
portagiul : „Controlul... Francesilor“. 


* 


Reclamaţiile celor neplătiţi curg necontenit. Se adaugă 
scrisori de insulte. 


28 April. 


Vinerea Mare la Patriarhie. Complectă lipsă de pre- 
gătire, de eleganţă, de ansamblu și de evlavie. 


29 April. 


Învierea, în aceleași condiţii. Regele e deosebit de 
amabil cu mine. 


I-iu Maiu. 
Întoarcere la Văleni. 


6 Muiu. 


Președintele Republicei francese e împuşcat în cap, la 
deschiderea unei Exposiţii, de „un Rus sau Leton“. Nu 
se crede în putinţa de a-l scăpa. 

Azi, la 5 și jumătate, Președintele a murit. Ucigaşul, 
care se presintă drept pedepsitorul politicei de îngăduință 
a Franciei oficiale față de Soviete, e un scriitor și ro- 
mancier, medic fără drept de a profesa, care-și are un 
trecut comunist. 


8 Maiu. 


La Sinaia. 

Aflu acolo pe Argetoianu, care pregătește o dare de 
samă pentru Francesi, Rist lucrează numai ca represin= 
tant al bancherilor. Ce se va face cu grelele rămășițe 
ale noastre din 1931 nu-l interesează. El vrea plata in- 
tegrală a cuponului. Din partea lui, Argetoianu speră în 
acoperirea acelor datorii printr'un cont pe care ni l-ar 
face Franţa în sama veniturilor viitoare. 

Se face deocamdată de Rist un raport scurt. Altele, de- 
finitive, vor fi redactate după ce membrii rămași în țară 
ai comisiunii îşi vor fi terminat cercetările. 

Argetoianu nu admite un aconto proporțional: ser- 
viciile aduse mau aceiași valoare la unii și la alţii. 

Şi el e de părere, după injuriile ce ni se adresează 
de profesorii secundari din „Asociaţie“, adunaţi la Galaţi, 
că, dacă pănă acum congrese de acest fel s'au ținut, și cu 
privire la Parlament, acum ele trebuie interzise. E o 
agitație neingăduită, la care se asociază presa de oposiţie. 
Ar trebui o sfătuire cu ceilalți miniștri ori măcar în trei, 
cu Regele. 

Trece la remaniere. A vorbit Vineri cu Regele. Ar fi 
să plece patru sub-secretari „ridiculi“: Buzdugan, Meteș, 
Tataru și Stanciu. Nici Cristi n'ar avea de ce să rămâie ; 
mar fi nici pentru trimeterea lui in Finlanda. Dacă s'ar 


25 

putea înlocui Karpen cu Tașcă. Ottescu ceruse un Mi- 
nisteriu, și Argetoianu l-a refusat net (e o pipăire a pă- 
rerii mele ?). Ar trebui să vorbesc Miercuri cu Regele 
(eu îi cer să participe și el), iar, a doua zi, dacă n'am 
demisiile, să presint demisia mea, pentru ca imediat să se 
primească noua listă. Arăt aprehensiunile mele in ce pri~- 
veşte anume intrigi pe care le-ar provoca demisia: el 
crede însă că ele nu se pot produce, odată ce e un 
simplu schimb de acte. 

Ghica vrea să revie la Roma. Vorbesc și de Mitilineu. 

Se vorbeşte de alegerea, — Marţi, — ca Preşedinte al 
Republicei francese a lui Lebrun, președintele Senatului. 
Argetoianu se gândește şi la un Ministeriu Herriot. Unul 
slab ar fi neplăcut: el mar putea lua hotărâri financiare ; 
în orice cas, nu fără Parlament, ceia ce ar îngreuia 
lucrurile. 

Vorbim de noile lăudăroșii ale lui Goga, care asigură 
că în curând „Bucureștii vor fi ai lui“. Bănuiesc o stare 
morbidă. Argetoianu crede că Goga nu mai e încurajat. 


Visitez foasta mănăstire Mislea, acum închisoare de 
femei, mutată de la Plătărești, pe care a luat-o Patriarhul 
fără a hotări ce face cu dânsa. Perfectă ordine și curățenie. 

După inalte garduri nouă de scânduri comunistele. O 
colecţie de elegante Evreice de toate limbile, foarte 
urâte. Nu lucrează, cetesc. Li spun că pot să-și păstreze 
ideile, dar fără a face scandal. Dacă un burghes ca mine 
ar agita între comuniști, sar expune la mai rău; amin- 
tesc executarea cu mitraliera la Dubăsari a unui sat 
întreg ieșit în lunca Nistrului pentru a serba Paștile. Una 
spune: „Istoria ni arată că așa se ajunge la biruinţă“. — 
„Se întâmplă să vorbeşti cu un profesor de istorie, şi el 
iți spune că biruinţa se capătă prin ce suferi tu, nu prin 

ce faci pe alții să sufere. Isus a biruit primind răstignirea ; 
dacă ar fi năvălit la sinagogă ca să tragă de barbă pe 
rabini, ar fi râs toţi și de dânsul și de doctrina lui“. Cum 
una se pare că glumia cu privire la Isus, cumnata mea 
Lucia îi spune: „Cela ce nu impiedecă faptul că a înte- 
melat o religie care durează de două mii de ani“. 


* 


Seara, la București. Găsesc un cald răspuns al fui 
Tardieu la scrisoarea mea de condoleanță. 


Li 


Pun pe Munteanu-Râmnic să vorbească miniștrilor și 
sub-secretarilor de Stat cari, demisionând, ar evita să fie 
înlăturați sau înlocuiţi. 


9 Maiu, 


Visita ministrului Finlandei, resident la Varșovia. Mă 
întreabă mai ales în ce privește relațiile cu Sovietele. Îi 
spun de ce nu putem ajunge la un resultat. „Pot discuta 
cu orice pasăre, nu cu papagalul, li vorbesc de pactul 
de neagresiune, el răspunde: Basarabia. De relații econo- 
mice : Basarabia. De navigația pe Nistru: Basarabia. De 
regimul lor: Basarabia, și, când încheiu: „ești un idiot“, 
aud: Basarabia“. Ministrul pretinde că ai lui, cari au 
iscălit pactul, au fost asiguraţi de la Varșovia de ade- 
siunea noastră. 

+ 

Preziosi vine să se plângă de comenzi refusate ori 
neacordate, de întârzierea unei plăţi. Subliniază partea 
largă a capitalului italian în imprumutul de stabilisare. 
Mă întreabă când pot veni la Roma.— În Octombre. 

Cristi îşi aduce demisia. l-am pus în vedere un loc 

in Finlanda : el ar vrea în Apus. 
* 

Ziariștii bulgari: un front de oameni inteligenţi și se- 
rioși; oameni de aceiași rasă. Redactorul de la La Bulgarie, 
care va fi numit ministru la Praga, e cel mai vorbareţ. 
Mă întreabă ce cred de apropierea intre cele două naţii: 
trimet la articolul mieu de acum câteva zile. Ei vor 
asista la serbarea de mâni, plecând imediat. 


+ 


Karpen protestă contra înlocuirii lui. E o ofensă; de 
ce n'am primit vechea lui demisie (pentru a nu-l umili 
după un eșec parlamentar)? De ce numai el? Îi explic 
că nu poate fi rector la Politehnică și ministru de Co- 
merţ; trebuia s'o observe singur. Poate invoca nevoia 
premenirii cu elemente politice. Se lasă greu și pune 
condiţii cu privire la școala lui. Pleacă incă indecis. 


* 


Goga-și continuă proclamaţiile. La Ploești a vorbit de 
„adâncul pământului“, care, deschizându-se, l-ar aproba. 
Declară că, mai onest decât toţi, nu poate fi învins ca 
inteligență de nimeni. 


* 


Mareșalul Ilasievici îmi aduce portretul Regelui cu 
aceste cuvinte: „lubitului mieu președinte al Consiliului, 
după un an de guvernare în grele vremuri“. 


a 


Ghica a fost la mine pentru afacerea „status“ului catolic. 
Îmi spune că, ultima dată când a văzut pe Doumer, 
acesta i-a spus: „Je m'approche des tombeaux de mes 
quatre fils“. 

Sosește și Valeriu Pop. S'a încheiat „cu lacrimi“ afa- 

cerea „status“ului. Majláth și Gyarfâs primesc să fie o secţie 
a episcopiei catolice, supusă controlului arhiepiscopului. 
E ceia ce am urmărit. Un statut fixează amănuntele. În 
curând Pop pleacă la Roma, unde Comnen a pregătit 


totul. 
10 Maiu. 


Foarte amabil, Regele-mi mulțămește, la biserică, pentru 
florile ce 1am trimes. E deosebit de bine dispus. Ser- 
viciile, — ca de obiceiu acolo. 

Multă lume pe stradă, respectuoasă pentru Suveran. 
Totuși, supt impresia crimei politice din Franța, sânt 
oarecare temeri, mai ales pe malurile Dâmboviţei. S'au 
luat severe măsuri la locul defilării: sau verificat per- 
soanele din tribune și din casele vecine. 

Defilarea e strălucită. Durează aproape patru oare. 
Asistă și Bulgarii. 

Regina Elisabeta apare, întinerită. li vorbesc de Grecia. 
„Popor schimbător.“ Spun că presa Grecilor e mult mai 
bună decât a noastră. „E mare lauda?“ Faţă de atitu- 
dinea presei noastre, ea strânge mâna mică întrun gest 
de amenințare. 

Karpen nu mi-a răspuns. Stanciu ar dori să treacă la 
mine, păstrându-și titlul. Numai Meteș ar fi consimțit, 
dar n'a dat nimic. Argetoianu nu crede că jurnalul Con- 
siliului de miniștri suprimând locurile ar ajunge. Ne 
sfătuim asupra lui Nae Ionescu. Dacă locul de la Muncă 
l-ar lua Lupu, propun să-i dăm Artele, cu şcolile de acolo. 

* 

După-amiazi la Balamaci şi Greci. Apoi la Căldărușani, 
unde egumenul basarabean vinde pești, raci și vin unui 
public de cheflii, cari se tologesc pe iarbă. Un beţiv îmi 
tot strigă: „Trăiască Ducal“, În Museu, colecţie de nimicuri, 
dar o splendidă Treime a lui Grigorescu tânăr. 

Se alege președinte al Republicei Lebrun, președintele 
Senatului. 


11 Maiu, 


Buzdugan se presintă foarte demn și prietenos. Mulţă- 
mește pentru onoarea ce i s'a făcut; n'are nicio pretenţie. 
Stanciu ar dori să-şi păstreze locul: arată că ar putea 
face mult la mine, mai ales în ce privește vinele de aur. 
Meteş nu apare, și zăbovește tot așa Tataru. 


* 


Dimineaţa, la Regele. Primeşte zimbitor. Ne lasă să 
alegem pe succesorul lui Karpen. Primește pe Tașcă, 
pentru că-mi e prieten. Ar dori o și mai mare reducere 
la sub-secretari; nu admite nicio scisiune in Minis- 
terele actuale. Argetoianu-și apără amicii. Vorbim de 
Nae lonescu: Regele-l preţuiește ca om inteligent și 
de muncă, dar e socotit prea aproape de dânsul, și war 
vrea să se deie o impresie rea; l-ar voi pentru Musee 
(i-am pomenit de școlile de artă). Nu atingem casul 
Cantacuzino. Argetoianu arată că, în noul regim frances, 
de stânga, Finanţele având a fi ale lui Caillaux, cu care 
nu vorbește Ghica (acesta pleacă la Belgrad pentru 
conferinţă), ar trebui să fie inlocuit acesta inainte de for~ 
marea Ministeriului frances. Regele înlătură propunerea. 
Argetoianu crede că sar putea „concentra“ Ministere, 
Astfel, cum la Externe se discută mai mult finanțe, ele 
ar putea fi și legate cu Finanţele... ȘI eu și Regele alune- 
căm asupra acestei propuneri. Mâne se vor aduce decretele, 


Lu 


La Salonul oficial. Noua manieră, grotescă, trivială şi 
absurdă, triumfă. Verona, d-na Cuţescu-Storck și cei- 

lalţi par a fi cedat unui sentiment de frică. Ajung a 
cere să se iea caracterul oficial Salonului. 

D-na Bibescu îmi trimete pe unul din fraţii Tharaud. 
Figura pașnică a unui negustor de cai. A fost în Bucovina: 
Sadagura nu mai are pitoresc; a dispărut rabinul făcător 
de minuni. În general pământul se standardisează; dis- 
tanțele dispar. Cu aeroplanul ești când la Paris, când 
la Bassora. 

Și Ghica e de faţă. Îi spun că s'au schimbat senti- 
mentele faţă de dânsul. El are aierul că totuși e gata 
să plece. 


12 Maiu, 


La Regele cu decretele. Taşcă prestează jurământul, 

Vorbesc Regelui de ideia lui Tașcă da a se da un 
semn de simpatie lui Mutius. Se recunoaște căeun om 
de conversaţie plăcută, dar, ca diplomat, gaffeur : de 
aceia a trebuit să plece şi de la Liga Naţiunilor. (Tașcă-mi 
spune că și el și soția lui vorbesc numai de bine România.) 
Ating Regelui ideia de a trece la Comerţ școlile de 
comerț și de meserii. Obiectează unitatea învățământului. 
Răspund că Armata și Agricultura își au şcolile. Regele 
ar înțelege ca pregătirea profesorilor să fie aceiași, Pri~ 
mește cu interes ideia unui patronagiu al absolvenţilor 
școlilor pentru ca să aibă un refugiu și un sprijin. 


* 


Requiem la Sf. Iosif pentru Doumer. Foarte impresio- 
nantă ceremonie. Regele asistă, cu evlavie. Comparaţia 
cu Patriarhia... 

La ieșire Argetoianu mă îndeamnă să vorbesc lui Rist. 

Îl întreb dacă pleacă.—Nu eram pentru a rămânea mai 
mult timp. — Sper că veţi reveni. În ce priveşte articolul 

mieu, țin să vă spun că privia interpretarea italiană a 
planului Tardieu. Ar trebui să fiu prea imbecil și căptuşit 
cu grosolănie ca să fie vorba de misiunea d-tale. 


13 Maiu. 


Visita lui Louis Reau, venit pentru conferința despre 
artă la Universitate. 


14 Maiu. 


Visita lui Siegfried. Se interesează de țările dunărene. 

A fost și în Asia, pănă în India. La noi, incă nu. 
+ 

Ghibu vine, seara, cu Valeriu Pop, protestând că, de și 
are o dublă delegaţie în chestia „status“ului, urmăm altă 
cale. Pretinde că are dovezi contra onoarei lui Comnen. 
Chestia i se pare a putea fi resolvată prin justiţie de la 
cas la cas. Cere să i se retragă măcar delegaţia. 


15 Maiu. 


La Văleni. Apoi deschiderea sesiunii generale a Aca- 
demiei. 


16 Maiu. 


Cu Siegfried la Baloteşti și Căldărușani. El are o mare 
dorință de a afla, Mai ales îl preocupă ceia ce privește 
pe ţărani. 

+ 

La dejun Réau, pe care-l conduc la biserica din 

Văcăreşti. 


kd 

Consiliu de miniștri, cerut de Argetoianu. El cere, — 
și se admite, — amânarea fără termen a alegerilor comunale 
și judeţene. Ar costa peste 3C0 de milioane. Cu toate 
că au cerut ca ele să se facă, șefii oposiţiei s'au rugat 
de Argetoianu, spune el, ca să se intărzie. Ottescu, rugat 
de Argetoianu, expune pretenţiile Ungurilor cu privire 
la fondul Gojdu, pe care-l deţin: vreau în schimb patru 
concesii în Ardeal și în Vechiul Regat. I. Lăpedatu, care 
face parte din comisiune, era dispus s'o admită. Preferăm 
judecata la Haga. Mai e vorba de plângeri pentu revăr- 
sări în Ungaria din causa negligenței ce am pune in 
îngrijirea canalurilor și digurilor: Şişeşti arată că am 
făcut impăduriri, ale căror resultate nu se pot vedea însă 
decât după mulţi ani. 

Apoi multe chestii mărunte. Mai ales discuţia cu pri- 

convenția cu Germania, a cării punere în 
execuție pe tn an o cereau de la Berlin. Tașcă 
spune că a vorbit și cu François Poncet, ambasadorul 
rances acolo, care era pentru executare. Se hotă- 
căște să așteptăm, de la Belgrad, pe Ghica şi să ză- 
bovim până vom vedea ce se întâmplă în Franţa. 
Argetoianu spune că, dacă vine la Finanţe Caillaux, e 
greu pentru noi, dar cu Pietri el e de mult prieten. 

Se aminteşte visita primarului Dobrescu la Pesta. A 
fost primit la gară de primarul de acolo. Și, arătându-i-se 
burgul din Buda, i s'a spus că dorința Ungurilor e să 
se așeze acolo Carol, domn peste ambele ţări... Și Arge- 
toianu crede că Ungurii se gândesc a-și crea o situație 
mai bună prin aceasta și că acest punct face parte din 
programul lui Bethlen. 

Dar Bethlen a luat presidenţia Ligii revisioniste și cere 
autonomia Ardealului ca Bindeglied între ţara lui și a 
noastră... 

Ghibu, în „Universul“ ne denunţă ca trădători în afa- 
cerea „status“ului; unul din sub-secretarii demisionaţi ar 
protesta în „Patria“, care atacă pe Rege, că l-am scos 
fără nicio politeță. Alte ziare vorbesc de risipa ce fac 
trimițând la Paris, in interese personale, pe consilierii de 


la Contencios și budget!. 
+ 


Amza se invoiește să iea, cu Instrucţia, in arendă de la 
Academie proprietatea Berthelot de ia Fărcădin, pe care 
voilà 30 capete episcopul de Lugoj, oferind 5.000.000 în 
rentă care cotează 21 %/,. Oferim, față de venitul actual 
de 100.000 de lei, de trei ori pe atâta. 


* 


„Zăricher Zeitung“ şi „Near East“ recunosc resultatul 
dureroaselor noastre silinți. 


* 


Patriarhul ecumenic Fotie îmi mulţămește pentru darut 
traducerii grecești a „Greciei de astăzi“. 


În satul Baloteşti, vorbind de conversiune, mi s'a spus 
că oamenii n'au datorii mai de loc. La Balş, in Roma- 
nați, Argetoianu a ţinut o adunare țărănească. Asistenţii 
au manifestat contra partidelor. Argefoianu e mulță mit 
de atmosfera caldă. Ar vrea și aiurea adunări. 

* 


Azi, Caracaş pleacă ducând cărțile dăruite de Stat, 


prin mine, Bulgariei. 
* 


Goga, la Craiova, declarând că o ură cumplită îl des- 
parte de mine, destăinuiește că sânt un „profitor“ al 
curentelor formate de alții. Se proclamă „ultima reservă 


' Era vorba de cumpărarea preţiosului stoc de cărţi oferit de Gamber. 

a țării“ și „salvatorul“ ei. Așa, undeva, și Lupu. lar, la 
Brăila, Goga face pe Bayardul. 


* 


Argetoianu ne-a asigurat că interzicerea intrării va— 
lutelor străine a fost cerută de Rist, care a inoit cererea 
sa și la plecare, când Argetoianu-i presinta obiecţii. 


Amza-mi spune că generalul frances care cercetează 
armata noastră a găsit-o în unele privinți superioară 
aceleia a lui. 


17 Maiu. 


Argetoianu-mi aduce decretul de oprire a intrării 
deviselor, motivat de prefacerea leului în aur pentru 
safe-uri. 

* 


Primul ministru iapones e ucis de militari. 


18 Maiu. 


În presența lui Taşcă, discuţie cu ministrul Germaniei 
relativ la noi suggestii germane în chestia convenției. 
Schullenburg le admite ca basă de negocieri viitoare. 


x 


După-amiazi Szembek se plânge că de la Externe a 
ieșit un comunicat despre o intervenţie a lui ca mediator 
între noi și Rusia. Tot de acolo s'ar fi dat „Epocei“ un 
resumat al notei verbale polone protestând contra pa- 
gubei ce s'ar aduce economiei polone prin planul du- 
nărean. De fapt el a căutat prilej ca să stăruie pentru 
semnare cu un text nou. Ni pune în perspectivă războiul 

în Extremul Orient, care, după dânsul, vine sigur, re~ 
percusiunea in Europa a sigurei victorii rusești, cucerirea 
României, întrarea Rușilor în Bucureşti, lipsa de ajutor 
polon. Îi spun că noi, ca Orientali ce sântem, vom primi 
evenimentele și vom vedea ce e de făcut; mulţi au fost 
pe aici și s'au dus; nu văd marele războiu între Soviete 
şi burghesie; dacă sântem atacați și invingem, n'avem 
nevoie de ajutor; dacă sântem bătuţi, Polonia nu va 
aștepta să-i vie rândul. 


* 


La Academie apare Goga, cu niște enormi ochelari 
negri, de loc bătăios. 
A: 
Ghica declară că de la Externe nu s'a făcut nicio 
indiscreţie. E indignat contra lui Szembek. 


* 


La 4 adunarea prefecţilor. Argetoianu li spune să 
strângă impositele, Arată cum am asigurat cuponul și pe 
viitor. Se vor căuta posibilități de trecere la comune ca 
primari și perceptori a învăţătorilor prisoselnici. Din 
partea mea, li arăt că, depinzând de toate Ministerele și 
represintând Statul integral, ei au prestigiul lui de păstrat 
cu orice preț; să-mi dea informaţii locale despre școli 
și corpul învăţătoresc. 


„Die Welt am Montag“ din Berlin arată că eu am 
luat câteva mii de funți bacșiș de la Deterding. Dau 
ziarul in judecată. 


$ 


Dimineața, la Regele. li vorbesc de intenţia de a nu 
numi, anul acesta, învățători, având a-i lua, unde trebuie, 

de la prisoselnici. Îl intreb cu privire la graţiarea co- 
munistului Bujor, cerută mai ales, şi lui, din America. 
EI arată greutatea casului: ofițer care se pune, contra 
Românilor, în fruntea unei cete comuniste armate... E 
nevoie a se vedea adevărata lui stare de spirit: dubov- 
nicul de la Dofiana o crede bună. 


4 


Atentatele din laponia sânt o protestare contra in- 
cheierii armistițului. De fapt, militarii comandă. 


19 Maiu. 


O dimineaţă de plângeri și cereri. 

Coltor, pe care-l credeam venit cu o asemenea mi~ 
siune, nu vrea alta decât ca Școala lor superioară de la 
Blaj să poată da diplome de teologie. 


+ 


La Academie, discutându-se budgetul, Goga strecoară 
acusaţii contra celor ce încurajează Jockey-Club, și 
Mehedinți se oferă să meargă în deputaţie pentru a cere 


patru milioane de la cai... 
e 


La Patriarhie, cu Comisia Monumentelor Istorice, pentru 
opera, necesară, de refacere la Mitropolie. Patriarhu! 


oferă un milion. 
s 


Al. Lapedatu picură venin, repetând că am o răspun- 
dere față de o politică personală a Regelui, pe care vădit, 
oglindind sentimentele clanului său, îl dușmănește. Vede in 
toată opera dinastiei numai continuarea silinților a doi 
Brătieni. Se duce la Dinu Brătianu. La despărţire, își arată 
adâncul devotament pentru această familie, nemărgenita 
admiraţie față de dânsa. 

20 Maiu. 


La Academie: comunicaţie despre legăturile noastre 
cu Patriarhatul din Alexandria. 

Apoi discuţii cu privire la data sesiunii generale (pro- 
puneri: toamna, 25 Maiu) şi la alegerea, dorită de Rege, a 
lui Enescu, căruia Duică-i opune pe filologul Drăgan. 


* 


Mitropolitul Albaniei a venit dimineață. E arhiman- 
dritul Visarion Givani de acum cinsprezece ani, pe care 
l-am sprijinit și căruia Take Ionescu n'a cutezat să-i 
îngăduie birotonirea aici în ţară ; acuma vine sfinţit de doi 
episcopi ruși pribegi, în asistența representanţilor sârbi, 
clerici și mireni. Dar vrea și recunoașterea noastră. 
„Ceilalţi i-au pus veşmântul; de la noi așteaptă pălăria.“ 
Ne iubește. Sprijină pe cei şapte preoți români de acolo, 
la Elbasan a readus la ortodoxie pe preotul român trecut 
la latini și a cerut să servească românește. Sârbii îl tem 
de Greci, Grecii de Sârbi; Italienii vor să-i câștige 
pentru Biserica Apusului, trimețându-li și pe șarlatanul 
român Șerboianu și călugări albanesi din Calabria. 

* 

Îl întâlnim, cu Topa, după-amiazi, venind de la Regele. 
Albanesul i-a spus: „noroc de ţară cu Rege tânăr și sfetnic 
ințelept!“. De altfel își arătase faţă de mine admirația 
pentru funcţionarii amabili și disciplinaţi, „arătând că-și 
simt un stăpân“. Și studenţii albanesi i-au spus lucruri bune. 


* 


La Patriarh cu dânsul, cu consulul Albaniei și cu Topa. 
Sinodul s'a prorogat la amiazi. Rugasem să vie pro-sinodul. 
Aflu pe Patriarh cu Mitropolitul Moldovei și vicariul 
Tit; apoi vin vicariul Leu, Mitropolitul Basarabiei, episco- 
pul de Argeș, Mitropolitul Bucovinei, la urmă și episcopul 
Puiu. Îi spun, oficial, că Regele primind pe Mitropolit, dat-o 

tia mea era să-l presint Sinodului, mai ales că Regele-i spu- 
sese că oricând va căuta să-l ajute, Văd în aceasta o 
formă de recunoaștere. 

Patriarhul n'o ia așa. Aduce aminte ce bune intenţii 
a dovedit, dar bisericește nu poaie să recunoască noua 
Biserică, dacă nu începe Ecumenicul. Mitropolitul Albaniei 
a fost sfinţit oarecum „clandestin“. În adunarea, apro- 
piată, de la Vatoped, va cere chiar să fie asistat Ecu- 
menicul și de delegaţi ai celorlalte Biserici. Ar dori un 
Sinod general la București. Nu vrea excomunicarea 
sa alăturea de „shismaticii“ bulgari. 

Îi arăt că nu putem accepta acest punct de vedere. 
Statul a decis. Biserica noastră poate crea ea o stare de 
lucruri în Albania. Interesul nostru o cere, și el primează. 
Nu să primim hotăririle după Greci. Legăturile noastre cu" 
Constantinopolul sânt numai de dogmă. — Și de canoane. 
— Ca interpretare. Dar atât. Ideia de a face din Patriarhul 
grec şelul Bisericilor ortodoxe e a crea un papism oriental ; 
preferăm atunci pe al Oecidentului. Dacă sinodul la Bu- 
curești e pentru a ni da un stăpân, mulțămim de cinste | 
Bulgaria nu era un Stat liber şi Ecumenicului nu i se 
putea impune o autocefalie bulgară; Albania a răsărit 
însă cu o suveranitate deplină, 

Patriarhul, ajutat de, Gurie, căruia trebuie să-i spun 
că n'am venit pentru o conversaţie și nu pot vorbi cu 
doi de-odată, stăruie însă pe calea cealaltă. — N'am 
cerut și noi recunoașterea Ecumenicului? — Da, dar nu 
sântem la 1885, a doua zi după admiterea ca Stat in- 
dependent, iar eu nu sânt D. Sturdza, n'am fost capuche- 
haie şi nu m'am plecat pașalelor și Vlădicilor. Eu sânt 
unul din factorii morali ai unității naţionale și apăr 
demnitatea unui neam. 

Vorbește Albanesul. li ajunge cinstea de la Rege și de 

la mine. Nu vrea ceartă. Rămâne bun ortodox. Oricum, 
se roagă pentru Patriarhul nostru. 

Îi arăt Patriarhului nostru că recunoașterea noastră s'a 
plătit cu bani și-i pua în vedere că, dacă Biserica are alt 
drum decât al Statului, vom trage consecinţile. 

* 


După „Dreptatea“, „Universul“ mă acusă că, înţeles 
cu Gamber, am dat, in mijlocul miseriei, sute de mii de lei 
pentru a mi se cumpăra cărţile mele. Intervin la Gamber 
ca să explice. Şi cer Sindicatului ziariştilor să judece. 
Seara, „Viitorul“ spune că am dat 2.000.000 pentru ta- 
blouri... Și dr. Angelescu care aprobă atitudinea mea 
față de Patriarh... „Universul“ va reproduce mâni toate 
ințuriile celorlalte ziare. Mavrodi chiamă pe Miercuri 
comitetul ziariştilor. 


21 Maiu, 


Cu Regele la regimentul de pioneri. Întâlnesc pe gene- 
ralul Văleanu, foarte amabil, care nu vorbeşte politică. 
E unul din comandanții grupului, 

Îi comunic Regelui discuția cu Patriarhul (și Regele 
zice: „decât Papa din Constantinopol, mai bine celalt“), 
pretenţiile lui Szembek, atitudinea liberalilor (și el e con~ 
vins că se va face împăcarea între cei doi Brătieni). Ar 
vrea să vadă Museele, pe care le-ar reordona, nu cu 
Francesi, nici cu Americani, cari au altfel de Musee, ci 
cu Germani sau Italieni. Știrea că merge la Câmpulung 
in Bucovina e falșă; se vor aranja odăi la Peleș, dar se 
va termina în Decembre cu Pelişorul. La întrebarea când 
pleacă din Bucureşti, spune că e „in legătură cu situaţia 
politică“. Pare a se gândi la resultatele misiunii francese 
și la crearea noului regim în Franţa. Dar să fie și altfel... 

Ce bucuros aș fi de linişte! Admiră ţinuta Francesilor 
de la moartea președintelui, și-i place de personalitatea 
lui Doumergue. 

Pe drum i se dă o petiție de un invalid. Toată poliţia 
care e împrejur, pe motociclete, war fi putut opri un 
atentat. 

* 

Scriu d-rului Angelescu invitându-l să vie la Ministeriu 
să cerceteze ce e cu cele „două milioane pentru tablouri“. 

„Cuvântul“ are un bun articol al lui D. Teodorescu 
despre „tâlbăriile d-lui Iorga“. Şi în „Epoca“ accente 
de indignare. A 

Brandsch mă asigură că mișcarea săsească nu e se~ 
rioasă. Aduce pe Rösler pentru concesii la bacalaureat 
și la susținerea școlilor. 


Stoica, acum ministru în Bulgaria, îmi aduce actele 
pentru proprietatea de la Santi Quarante (Saranda), 
dăruită mie de regele Zog pe pământul său propriu. 

$ 

La împărțirea premiilor Tinerimii Artistice. Vorbeşte 
bine președintele Dimitrescu, apoi fau cuvântul ca să 
arăt ce poate iniţiativa privată în materie de școală. Din 
toate părțile ţării au venit cu sutele. Dau premianţilor 
locuri la Văleni și posibilitatea pentru două bursiere 
la Misionare. 


22 Maiu. 


Dimineaţa, presîntarea Museelor, de Artă religioasă și 
de Arheologie. Asistă și d-na I. Brătianu. 
$ 
După-amiazi la Văleni, 
26 

Discuţie la Academie cu privire la alegerea, dorită de 
Regele, a lui Enescu, Primesc raportul lui Cesianu cu- 
prinzând declaraţia lui Tardieu că nu ne-am ţinut de 
convenţia împrumutului, că am făcut fantasii financiare 
și deci să mergem la Liga Naţiunilor. 


Seara, spre Sulina. 

Serbarea comemorativă începe la 10. Se taie panglica 
în fața noului Canal. Represintantul Angliei, care va 
lua cuvântul și la masă, vorbește ca president. Italia e repre- 
sintată prin fostul consul la Galaţi, Franţa prin acela care 
pe vremea congresului de istorie era la Oslo (imi spune 
că Halfdan Koht e comunist). 

Vorbesc pe vapor cu Regele. li arăt că, după infor- 
maţiile ce mi s'au dat chiar acum, armata nu e plătită 
cu lunile, ofițerii având datorii de peste 100.000 de lei. 
li declar că așa nu mai pot. Schiţez un program, care 
cuprinde imediata plată integrală a armatei, reducerea 
lefilor pe jumătate, înfăturarea funcţionarilor de prisos. 
Regele aprobă. E foarte amical, 

Spune că Argetoianu a crezut că are o adevărată 
dictatură. Nu! El va trebui să lucreze de acum cu mine, 
și după indicaţiile mele. 

Vorbeşte de oamenii pe cari i-a cunoscut in străinătate, 
dintre Români. E aspru, dar drept. 

Întors tot pe la Galaţi. 


25 Maiu. 


Chem pe Amza și pe Brătescu. Îndemn la plata 
armatei. Brătescu promite. Fac și memoriul către Rege. 


* 

La primirea Regelui, seara, Argetoianu, căruia-i co- 
munic dorințile mele, tăgăduieşte că aceasta ar fi situaţia 
Ofițerii sânt plătiţi, doar furnisorii nu. Chiamă pe Amza 
și-l trage la răspundere. Pretinde că e opera unor ne~ 
mulțămiți, mutaţi de la geniu la infanterie. Mă întreabă 
de ce vreau ca leafa militarilor să nu fie scăzută; îi 
explic prin grelele lor îndatoriri sociale. Ar consimți și 
la înjumătăţirea lefilor, Deocamdată aplică sistemul de 
plată recomandat de Francesi. — Dar ce pot ei cere de 
la noi, când ni refusă orice ajutor? — Deciară că nu-l 
impresionează nici cuvintele lui Tardieu, nici raportul 
lui Rist. Ca de obiceiu, știe tot. 

Seara, chem pe colonelul Condeescu și-l rog să spuie 
Regelui că în aceste condiţii e inutil să mai vin la Palat 
Vineri ca să provoc o scenă ca aceasta de la gară, Să-i 
vorbească Argetoianu singur Regelui, de care, măcar, 
ascultă. Condeescu mă asigură de cele mai bune senti- 
mente din partea Regelui. 


26 Maiu. 


Puiu Dumitrescu vine din partea Regelui, care do- 
rește ca răspunderea s'o iau și eu, venind Vineri. Mă 
asigură că dorinţile mele vor fi ținute în samă. Din nou 
comunic Regelui că, astfel, hotărit părăsesc puterea, 


* 


La Academie Antipa și Simionescu aduc proiectul de 
a se trece spitalul Elias la o tovărășie cu Eforia Spita- 
lelor civile. Mă opun, ca fiind contra testamentului. După 
două voturi nule se răspinge propunerea. Cineva mă 
amenință formal cu un vot nul la Presidenţie, dar eu 
voiu propune pe Mrazec. 

Cum am îngăduit Congresul corpului didactic, ziarele 
mint că am făcut-o după o discuţie aprinsă cu Arge- 
toianu, care m'ar fi învins, 


Munteanu-Râmnic îmi spune că din Mart nu s'a plă-— 
tit la Ploeşti nici armata, nici poliţia. 

Îmi comunică o telegramă prin care dr. Angelescu 
urează congresului liberal din Buzău înlăturarea unui 
Guvern împovărat de toate păcatele. 


26 Maiu. 


La Regele. Pe scară Argetoianu contestă adiutantului 
colonel Grigorescu restanțele de salariu ale ofiţerilor, 

Regele, cu hotărire în glas, declară că nu admite mai 
ales neplata armatei. Argetoianu o tăgăduiește din nou. 
Regele amintește ce i-a spus colonelul din Tulcea, care 
a dat din banii săi; această situație i s'a confirmat și de 
aiurea. Pentru a pune capăt denegărilor, chiamă pe 
Amza, care aduce cifre. Regele spune limpede lui Ar- 
getoianu că, în orice cas, ordinele lui nu se execută la 
Ministeriu, acreditivele nefiind respectate de administra 
tori financiari cari ieau „șperţ“ (şi grupe de ofițeri an 
dat).— Să împuşc pe administratori ?, întreabă Argetoianu. 
Declară că nu mai înțelege nimic și primește răspunsul 
regal: „Eu înţeleg că d-ta nu ştii ce se petrece în de~ 
partamentul d-tale“. 

Scot programul mieu. Regele-l acceptă ca „basă de 
discuţie“. După ce-i arătasem că, după câtă popularitate 
am jertfit, sânt gata să arunc supt picioare și restul, el 
declară că nu în trei se pot hotări lucruri atât de grave. 
Deci un Consiliu de miniștri presidat de el, Luni dimi- 
aeaţă, pentru a examina și deosebitele budgete. Arge= 

toianu, imblânzit, impăcat cu punctele mele, cere zăbavă. 
Regele decide Marţi după amiazi. 

Plec mulţămindu-i pentru felul cum m'a primit și 
mi-a vorbit la Sulina. Venind vorba, în explicaţiile lui 
Argetoianu, de un imprumut la Liga Naţiunilor, i-am 
spus că s'ar incheia supt alt Ministeriu, din care nu știu 
dacă el va face parte, 

jos, Amza vorbeşte de necesitatea ca 14 miliarde să 
fie oaie armatei, intrun moment când nu rnai e vorba 
de desarmare. Le-ar dori de la un împrumut, pe care 
încă odată il declar inadmisibil pentru mine. 


După-amiazi, la Academie Goga a provocat o pe- 
tiție către Rege pentru a o ajuta, aceasta trecând peste 
capul mieu. Sa votat ca membru corespondent Ancel. 


Lucrez cu funcţionarii înalți ai Ministeriului la reduceri 
budgetare : plata pe jumătate a salariilor se uneşte cu 
trecerea la învățători a lefilor primarilor, cu monopolul 
rechisitelor școlare și a lumânărilor, cu crearea fermelor 
școlare, cu stabilirea unui quantum de populaţie pentru 
e școală secundară, cu amânarea seminariilor din causa 
pletorei de preoţi, cu uecerea burselor la comune și judeţe. 

Argetoianu vine. Spune că el are dreptate, I~ar fi fost 
recunoscută la Războiu. Au rămas doar 160 de milioane 
neplătite. Armata simulează nemulțămirea din acest motiv ; 
de fapt e vorba de înaintări numai la geniu, de repetarea 
examenului colonelilor, ca fiind fost supt regimul Petală, 
etc. Pare mulțămit de economiile ce-i propun, Îmi aduce 
raportul secret Rist, cu observaţiile sale. 

Chem pe Amza. Își menţine afirmaţiile. Va chema pe 
comandanții de corp şi-i va presinta Regelui. Înaintările 

au fost legale ; numai cinci coloneli, găsiţi slabi de Rege, 
vor fi reexaminaţi, conform legii. 
Venind la Palat după Argetoianu, l-a văzut cobo- 
rându-se schimbat la faţă; și Regele părea obosit. 
* 


Raportul lui Rist ne declară fără chibzuială în mânuirea 
finanțelor publice. Nu vorbește de vre-un împrumut la 
Liga Naţiunilor, ci recomandă numai să ni căutăm acolo 
îndrumătorii tehnici, de cari am avea nevoie. 

Argetoianu argumentează asupra greșelii făcute de 
unele Ministerii de a confunda ordonanțţările cu angajările- 


28 Maiu. 
Primesc n-l inchinat mie din „Byzantion“. 
29 Maiu. 


Întrunire a didacticilor. Ţoni și nebunul de Forţu mă 
acopăr de injurii. Sânt invitat să mă sinucid. Se insultă 
Regele și se aplaudă comunismul. 

$ 


Petrec ziua la Văleni. 
30 Maiu, 


Ziarele reproduc cu voluptate batjocurile adresate către 
ministrul căruia „nu i se cere nimic“. Forţu a pretins 
că am cerut unei deputaţii de profesori să meargă să se 
înece ! Telegrama lui vorbeşte de „gluma și insulta“ cu 
care am răspuns unor intervenţii care nu Sau produs 
niciodată, Bănescu însuși a pus alături Bizanțul nobil și 
Fanarul mieu și a declarat sabia scoasă. S'a tânguit și 

Marin Ștefănescu, noul Isus. N'au lipsit nici scâncetele 
clericale ale preotului Partenie. Ce scârbă! 

Cum un ziar pretindea că Regele stă să-i primească, 
îi adresez o scrisoare de lămurire. 

Regele-mi răspunde prin Puiu Dumitrescu că nu s'a 
făcut cererea de audiență, dar nu i s'ar răspunde fără 
a mă consulta, 

lau măsuri pentru suspendarea lui Stancu Brădişteanu, 
darea în judecată a lui Forţu și lămurirea situației ia 
învățământ a lui Foni. 

Rectorul Bogdan de la lași e adus să-mi adreseze o 
scrisoare de mulţămire pentru ce li-am făcut. 

+ 


La Academie, Racoviță mă atacă pentru articolul din 
legea învățământului superior care cere avisul Academiei 
pentru prelungirea terminului de funcţionare la Univer- 
sităţi a septuagenarilor. Ce nu pretinde pentru a cere ne- 
supunerea la lege? Că Academia n'a fost consultată, că 
avisul ei, dacă nu s'ar observa, ar jigni-o, că regula- 
mentul oprește asemenea avisuri... Intervine în acest sens 
Antipa și Mehedinţi, acesta cu obișnuitul lui sistem 
explosiv. Vorbesc în celalt sens Brătescu-Voinești, Andrei 
Rădulescu, chiar Bianu. Li arăt de ce s'a introdus arti- 
colul. Se votează modalităţile. 

La alegerea de președinte, Goga are multe voturi, de 
și intervenisem, arătând că locul e al secţiei ştiinţifice. 
Țiţeica, Simionescu, dr. Marinescu sânt luaţi in consl- 
deraţie alături de Mrazec și-și mențin candidaturile. Se 
votează de cinci ori. Sadoveanu, care l-a ajutat din 
răsputeri pe Goga, imi spune că e bine să avem pe 
Mrazec, care învinge, pentru că lui Goga îi era numai 
o satisfacţie politică, 

Acesta continuă opera lui de „mântuitor“ şi strânge 
toate vreascurile. 


Li 


Ultimă lecţie la Universitate. Li mulțămese pentru 
mângâterea ce mi-au dat în anul amărăciunilor pe alte 
terenuri 


31 Maiu. 


Sfârşitul. 
+ 


Consiliul presidat de Regele. Îl deschide arătând că, 
precum vechii Voevozi chemau "Divanul, așa își chiamă 
sfetnicii într'un ceas greu pentru a găsi soluția care să 
permită plata lefurilor și îndeplinirea datoriilor Statului. 

Declar că, oprit de a vedea situaţia reală a finanţelor, 
m'aş putea merge fără ca acest sistem să se schimbe. 
Regele-mi spune că în decretul mieu de numire chiar 
mi se acorda acest drept, care e și o datorie. Îi amiutesc 
condițiile în care am luat puterea. El răspunde că am 
o garanţie în ce am vorbit împreună. 

Argetoianu, nervos, întră iute în conflict cu generalul 
Amza în ce privește lefile neplătite ale armatei. Specta- 
colul e penibil. Regele trebuie să intervie. 

lau cuvântul, arătând ce reduceri, de peste un mi- 
liard, s'ar putea face la Instrucție. Revin la ideile mele 
în ce priveşte înjumătăţirea salariilor și plata fiecărui 
funcţionar după greutăţile de familie. 

Ceilalţi miniștri vorbesc pe rând, raliindu-se mai mult 
sau mai puţin la aceste idei şi declarând cu ce-și pot 
reduce budgetul. 

La urmă din nou Argetoianu. Desvoltă ideile din 
memoriul mieu și arată cum S'ar putea acoperi, și printr'o 


MEMORII 409 


emisiune de monedă de aur, dacă o ingădule creditorii, 
datoria de aproape patru miliarde, 

Argetoianu, rugat de Amza să iea contact cu șefii de 
corpuri, a refusat cu bruscheța lui obișnuită. Regele a 
adaus rugămintea sa, și a fost și el refusat. La un mo- 
ment, Argetoianu a strigat lui Amza, dar cu direcţia în 
altă parte: „Pune-ţi d-ta un general la Finanţe; eu 
merg acasă“. S'a plâns că e acusat. Arătându-ni noua 
monedă de argint, ni-a aruncat-o în fața fiecăruia, 

Regele vrea însă plata și a restanțelor, și îndată. Con- 
sideră discuţiile de azi ca preliminarii. Peste opt zile i 
se va aduce ceva sesisabil. 

Se decide publicarea memoriului lui Rist. Argetoianu 
redactează această parte din hotărire. Îmi cere să pun 
în scris cealaltă. Regele aprobă redacțiunea. 

Apoi îmi face semn să trec la dânsul. Îmi cere scuse 
că a fost așa de tare. 

Nehotărirea, părerea de rău, dorința de a spune ceva 
îi sânt scrise pe faţă. Deschid vorba întrebându-l dacă, 
lucrând la raportul cerut, avem încrederea lui. Tergi- 
versează, încurcat și mişcat. li spun atunci că decât a 
tår? o astfel de situație încă o săptămână prefer o de~ 
misie imediată, dacă Regele are o soluţie. Hesită so 
spuie. Pronunţ numele lui Titulescu. Mărturisește că la 
dânsul s'a gândit. Îl vor sprijini ţărănişti. — ȘI Maies- 
tatea Voastră crede posibile alegeri generale ? — Se va 
vedea. Oricum, nu imediat, ci în toamnă. Îl întreb dacă 
i sa părut vre-odată că am o ambiţie, că vreau ceva, 
dacă și-a dat sama cât i-am respectat infinita confiență 
pusă în Argetoianu (despre care spune că n'a dat ce 
se aştepta și că în ultimul timp era de o extremă ner- 
vositate). Cu lacrimile în ochi, mă sărută. ÎL sfătutesc să 
nu facă a dura prea mult crisa. — Am vrut 0 concen- 

trare mare: mă voiu mulțămi cu una mai mică. Îl pun 
în gardă față de pretenţiile unui Goga și unui Gh. Bră- 
tianu. Apoi, la masa Regelui scriu aceste rânduri: 


„Maiestate, 

În fața greutăților budgetare, pe care nu văd cum 
le-ar putea resolvi deplin și imediat un Guvern care nu 
se razimă pe un puternic partid, rog pe Maiestatea 
Voastră să primească demisia Cabinetului pe care am 
avut, un an de zile și mai bine, dureroasa sarcină de 
a-l presida. 

Rog pe Maiestatea Voastră să mă creadă și mai 


departe 
Al Maiestăţii Voastre 


prea supus și plecat servitor 
31 Maiu 1932.“ N. Iorga. 


Regele s'a scusat că „m'a' încurcat într'un astfel de 
bucluc“. 

Ziariştilor adunaţi afară li-am făcut declaraţia că plec 
și pentru că un imprumut e nerealisabil. 


1-iu Iunie. 


Visite ale câtorva prieteni. Între dânșii onestul Amza. 

Ziarele lasă să picure câteva insulte asupra Ministe= 
riului căzut, 

De la cei de afară niciun cuvânt, 

Preşedinţii Corpurilor Legiuitoare nici nu m'au cercetat. 


2 Iunie. 


Atacurile reîncep. 
Titulescu, găsit la Veneţia, vine la noapte. 
+ 


MEMORII 411 


Goga, după ce-și anunţase venirea la putere, ia ati- 
tudini de resignat. Duca refusă colaborarea. 

Foile aduc inainte ideia unui „Guvern de transiţie“ 
pe care l-ar formă... Vaida, 


* 


„Le Temps“ vrea la putere și pe Titulescu și pe li~ 
berali. Pertinax pomenește de convenţia cu Germania, 
a cării aplicare o ar fi cerut în Consiliu Tașcă, Regele înlă- 
turând tot ce nu privia plata lefilor și pensiilor. 

„Dimineața“ vede pe Argetoianu în noul Ministeriu, 
I se atribuie... încă un plan. Se arată nemulțămit că am 
demisionat fără a-l întreba pe dânsul, 


3 lunie, 


Sadoveanu, care-și întărește legăturile cu Goga, m'a 
cercetat multe ceasuri după audiența la Regele; Pom- 
peiu nici atunci. Sadoveanu, care se simţia „rămas“, faţă 
de mine care plec; nu-mi spune absolut nimic despre 
conversaţia cu Regele. Atâta doar că Regele i-a des- 
minţit pretinsa mea nervositate in timpul discuţiei. 

Şişeştí a văzut și el pe Regele, care i-a spus că am 
fost „admirabil“ și că „rămân omul zilelor grele“. 


4 Iunie, 


Titulescu a sosit astă noapte. Obișnuita năvălire a 
ziariştilor, cari l-au găsit și data aceasla „incântător“. 
Obişnuitele glume. Lui Mihalache, care, reintrat în cos- 
tum, vorbeşte de inspecţiile sale în Franța și Elveţia 
(înțelege că Statul e prea greu), îi face glume cu „toiul 
de ţuică de Văleni“ și primește în schimb complimentul 
că e „omul cel mai mare a ţării“. Ottescu așteapta la gară. 

Argetoianu vine, calm, să-mi spuie că nu e supărat 
și înțelege situaţia. Nu o mai putea duce mai departe. 
Vai de cei cari vin la rând! Liberalii duciști refusă orice 
tovărășie. E o visită de politeţă, agreabilă. 


$ 


Ziarul săsesc din Brașov se bucură și el de plecarea 
„incapabililor“. Îmi recunoaşte insă merite culturale şi-mi 
oferă colaborarea În această direcţie. 


Ieri Ţino şi Veniamin, azi un amic de la Cetatea- 
Alba, vin să mă asigure de statornica lor prietenie. 
Li 


La 4, Titulescu. Nu sa decis a primi. Va întreba pe 
liberaii. Pe Mihalache abia acum îl cunoaște mai bine. 
Goga, în rândul trecut, i-a scris o scrisoare de insulte. 

La venirea naţional-țărăniștilor el a lucrat. Va reveni. 

Se duce la mulţi „șefi“, fără a uita, se pare, pe Gh. 
Brătianu. 

s 
Buzdugan se pune cu totul la disposiția mea. 


$ 


Dimineața, Corteanu, care-și arată desprețul pentru 
proiectele lui Argetoianu. 
* 


La 4, sânt chemat la Regele. Zăbovește. Văd sosind 
și pe Mihalache, care e la 4 și un șfert. Îl poftesc să 
treacă înainte, „audiența mea fiind oarecum îsprăvită“. 
S'a întors gras ṣi gros, cu o mare încredere în el. 

Anturajul Regelui e schimbat: rece și jenat. Cer să 
fiu anunţat ca „profesorul lorga“, cum sânt. Regele 
surâde. Rog să fiu întrebat răpede, căci așteaptă „succe- 

sorul“, Mihalache (de fapt, Duca, Maniu, toţi ceilalți, până 
la Goga, ultimul, vin pe urmă). Mă întreabă „ce atitu- 
dine iau“. „Faţă de ce ?“ „De o formaţiune naţional-ţă— 
rănistă.“ Cu Titulescu?" „Nu știu încă.“ „Voiu fi contra 
ei.“ „Odinioară mi-o recomandai.“ „În ce condiţii? Acuma 
sânt două grupări în Ardeal, măcar două aici.“ Și eu pro- 
puneam complectarea Ministeriului mieu cu dânșii pentru 
ca, la momentul potrivit, să li pot lăsa puterea, cu Par- 
lamentul.“ „La noi e obiceiul ca odată cu Guvernul să 
plece și Parlamentul.“ „Dar se pot alegeri acum? Eu 
voiu lupta alături de Cuza. Vor ieși și oameni de extrema 
stângă. Nu va mai fi ca Parlamentul pe care eu il 
stăpâniam.“ „Dar dacă se face o coaliţie?“ „Și contra 
ei voiu lupta: contta a orice are aierul de partid. Căci 
la noi partidul e banda de exploatare. De unde să se 
hrănească ?“ „În coaliţie, care e idealul mieu, cum știi, va fi 
mai uşor“. „Crede Matestatea Voastră, care e tânăr; eu 
îi cunosc mai bine. De fapt, dacă Maiestatea Voastră 
ține a fi constituţional, cum n'a fost...“ „Eu am vrut să 
am un regim provisoriu până la coaliţie.“ „Dar mi s'a 
arătat dușman al partidelor.“ „Ca gust, și azi sânt contra 
lor, raţiunea-mi zice însă altfel.“ „Atunci de ce nu se 
adresează M. V. la liberali?“ „Sânt periculoși,“ „Poate 
pentru M. V. personal. Dar ei sânt un adevărat partid, 
cu tradiţii.“ „ŞI vechi merite față de ţară...“ „De sigur. 
Și acolo este măcar un om, Dinu Brătianu. E adevărat 
că ar fi înlocuirea dinastiei Maiestăţii Voastre cu dinastia 
Brătianu,“ 

li arăt că Marţi s'a făcut o greșeală. Regele mi-a fost 
închis Internele. — „N'aveam pe cine să pun.“ — „Finanţe, 
Siguranţă, Poliţia, Sănătate, Legația la Paris; închis la 
Instrucție... Încrederea ce se dăduse lui Argetoianu... Ce 
a'am răbdat |“ — „Recunosc și nu voiu uita-0.“ — „S'a cons- 

tatat că greşeala era la Finanțe. Se cerea schimbarea acolo. 
Poate și refacerea Ministeriului. Dar atâta... Așa însă, 
Maiestatea Voastră e într'o mare încurcătură : se apucă 
pe o cale greșită și vom vorbi în câteva luni. Oamenii 
la cari se gândeşte nu pot da nimic. Nu se poate 
împrumut. Rămâne numai programul mieu. La ţărănişti 
cine are unaltul? Maniu e un șef de Republică născut...“ 
„Şi un veșnic conspirator.“ „Mihalache a rămas omul 
simplu, răzgâiat de soartă, Nu se face din el un om politic. 
Toţi minderwertige Leute. Dar Mihalache așteaptă. ȘI nu 
vreau să-l ţin“. 

Și cu aceasta plec. Mihalachi suie scările triumfător. 
Cineva-mi spune că, azi dimineaţă, Argetoianu vorbia 
de un Ministeriu Mitilineu. 

Întrun moment am amintit Regelui ce i-am spus la 
Fontenay că în ceasurile grele tot la mine va găsi sfatul 
cel bun. Confirmă, adăugind că i-am declarat altă dată că 
eu sânt prietenul zilelor rele. 

I-am pomenit Regelui și de stăruințile ce mi s'au făcut 
ca să disolv Parlamentul țărănist. 


5 Iunie, 


Titulescu și-a depus mandatul, mulțămind la toată 
lumea, 

Regele a făcut din Vaiila șeful unui Guvern „impar 
țial“ de alegeri. Gh. Brătianu ar fi să colaboreze cu el 
căci Guvernul e și de „coaliție“, Cere insă patru Minis 
tere și o sută de locuri în Camere. 


Lumea nu râde. 
+ 


Plecând pentru câteva ceasuri la Văleni, am lăsat 
decretul de numire în alb. 

